
ARGUMENT

Când autorul şi-a asumat riscurile unei ipoteze ce se abătea de la canoanele interpretării uzuale a mitologiei, el n-a bănuit că lucrarea sa tipărită va fi atât de căutată de public. Deosebite întâlniri şi multe scrisori, care-i confirmau apoi îndreptăţirea sarcinii ce şi-o luase, l-au dus la scrierea din nou, şi nu la simpla reeditare a cărţii, întrucât Enigmele miturilor astrale constituie de fapt un laborator, ipoteza se bizuie pe o aglomerare de probleme încă deschise, şi chiar în colocviile sale cu cititorii, autorul răstoarnă vechea dogmă, transferând-o în mecanismul autonom al unui principiu dialectic: nu crede şi cercetează!
Materialul amorf (mituri, tradiţii, monumente de artă şi arhitectură sau construcţii rituale) se acumulează grabnic în depozitul de informaţie al cercetătorului de azi. Dacă la începutul explorărilor în această zonă, autorul rostea elementele ipotezei încă în 1961 (în epilogul evocării sale fantastice Luntrea sublimă) şi după aceea încerca o primă sistematizare a ei într-un ciclu de articole din revista Viaţa studenţească (1968), astăzi ne găsim în împrejurări mult mai prielnice, când în multe ţări exegeţi lucizi examinează cu migală miturile şi monumentele enigmatice, spre a răspunde la una din întrebările mari ale epocii. Uneori aceste cercetări se fac fără sistem, mai mult cu mijloace jurnalistice. Autorul cărţii de faţă nu gustă însă alergările după senzaţional sau exagerările entuziasmului juvenil, deşi acest entuziasm are mai multe şanse în căutarea adevărului, decât încetineala dogmatică. Amplificându-şi materialul susţinător şi recitindu-şi formulările ipotezei sale, care urmăreşte în primul rând explicarea genezei miturilor printr-un sistem organizat înăuntrul obiectului cercetării, autorul şi-a fixat coordonatele mai clar. Cartea de faţă nu cuprinde aşadar decât o ipoteză de lucru. Dacă această ipoteză se va nărui într-un viitor oarecare sau se va consolida, şi într-un caz şi în celălalt va fi avantajat exerciţiul cunoaşterii omeneşti.

SENSUL ENIGMELOR ÎN EVOLUŢIA CONCENTRICA A CUNOAŞTERII
1 FORME ALE ENIGMELOR ÎN ISTORIA OMENIRII
Istoria este o etapă târzie din existenţa omenirii şi un şir discontinuu de fapte pe care le cunoaştem retrospectiv numai dacă fiecare deosebit şi mai multe împreună au izbutit să se reflecte în destule documente contradictorii, din confruntarea cărora istoricul nepărtinitor găseşte mijloacele logice de a deduce adevărul. Istoria ca studiu ştiinţific se bizuie pe documente. Dar ce sunt documentele? Sunt fapte înregistrate subiectiv de nişte oameni care ştiu sau presimt că vor fi cercetaţi de alţi oameni. Istoricul are nevoie de obiectivitate, însă materialul cercetărilor sale e în mare parte subiectiv. Acest material e cu atât mai subiectiv, cu cât autorul lui a fost mai conştient de valoarea documentară a înregistrării. Şi iată de ce documentele arheologice devin din ce în ce mai preţuite: nefiind în genere înregistrări cu scop documentar, ele îşi păstrează nealterată valoarea documentară.
Dacă documentele istorice (de pildă, cele scrise) induc adesea în eroare cercetarea ulterioară, fie pentru că sunt false, fie pentru că sunt superficiale, cum se vor comporta faţă de istoric documentele ante-istorice, adică cele tratate de obicei drept enigme? Soluţiile mai curente sunt două: ignorarea documentului sau căutarea simbolurilor. Evoluţia cunoaşterii are mereu un caracter concentric, din centru spre circumferinţă. Această evoluţie porneşte de la centrul comun al tuturor cercurilor, care este totodată şi cel mai mic cerc; acolo se poate fixa începutul omenirii. Dar de la un cerc la altul, oamenii au lăsat nenumărate pete albe, enigme, simboluri (care sunt consolări ale cunoaşterii) şi mituri (care sunt crize ale cunoaşterii). Privită în sine, protoistoria şi chiar şi istoria omenirii lasă prea multe aparenţe bizare sau chiar absurde, pe care simbolul sau ignorarea vin să le îndulcească temporar. Dar din aceste treceri pe lângă problemă cunoaşterea nu câştigă nimic. Enigmele istoriei trebuie considerate într-un plan mult mai vast decât până acum. Epoca noastră de mari mutaţii în metoda de cercetare a naturii şi a existenţei impune revizuiri în vechea optică asupra enigmelor care au fost presărate, de cauze necunoscute, în lungul istoriei umane. Noile ştiinţe care au părăsit domeniul clasic al magiei spre a intra direct în laboratorul savantului modern deschid şi aici căi noi de cercetare. Industria nucleară, cibernetica, bionica, satelizarea capsulelor cu pasageri pe orbite extraatmosferice şi alte preocupări ale industriei omeneşti au şi intrat în uz; dar se supun cercetării ştiinţifice riguroase până şi fenomenele parapsihologice, unele de pe acum folosite de cosmonauţi (comunicările numite altădată cu dispreţ telepatice), altele (psihotronica) aflate la începutul experimentării.
Cartea de faţă şi-a propus să cerceteze enigmele istoriei prin monumentele materiale inexplicabile, prin tradiţiile ciudate mai ales ale popoarelor vechi şi prin miturile de raport astral, în vederea desluşirii uneia din marile întrebări ale omenirii, anume dacă omul pământean a fost vreodată martorul apariţiei vreunei solii de civilizaţie cosmică şi dacă nu cumva unele descoperiri moderne ale lui le-a mai cunoscut cândva, într-o formă sau alta. Implicit, ne va interesa întrebarea dacă formarea miturilor şi apoi a religiilor nu a fost cumva doar consecinţa unui astfel de contact cosmic.
Fiind una din pasiunile lumii contemporane, dezbaterea întrebării dacă Pământul a fost vizitat odinioară de reprezentanţii unor civilizaţii nepământene îşi are, fireşte, aversul ca şi reversul ei. Discuţia este alimentată în ambele sensuri şi de numeroşi oameni de ştiinţă, care abordează cercetarea fără vreuna din cele două prejudecăţi antagonice, dar mai cu seamă de ziarişti, dintre care unii foarte serios documentaţi şi uneori dând dovadă de intuiţie sigură; sunt însă printre toţi aceştia şi destui oameni care, afirmând sau negând, nu se întemeiază totuşi decât pe informaţii sărace şi rudimentare, am spune pe legenda legendei.
Dacă la susţinătorii ipotezei vizitelor făcute de extratereştri exagerările vin uneori dintr-un impuls romantic, la unii dintre negatori exagerările izvorăsc, paradoxal, chiar din dorinţa de a nu exagera. Construind o negaţie în aria acestei ipoteze, negatorul se sperie pe parcurs de lipsa unor argumente decisive, fiind convins că, deşi nu le cunoaşte, ele trebuie să existe undeva, şi atunci fie conchide grăbit apelând la bunul simţ, fie recurge la sofism.
Dar o astfel de expediere a unor enigme nu face cinste nimănui şi, mai cu seamă, lasă problemele şi mai încurcate decât în momentul abordării lor. Iar enigmele pe care istoricii le abandonează, când nu le ocolesc, sunt mai numeroase decât se crede îndeobşte.
MONUMENTELE MATERIALE NEEXPLICATE
De vreo două decenii, partizanii ipotezei paleoastronautice insistă mai ales asupra enigmaticei terasă din Baalbek şi asupra desenelor rupestre din peşterile de la Tassili. Numărul monumentelor inexplicabile este însă mult mai mare. Nu ne vom opri deocamdată la studiul lor analitic, pe care l-am destinat altui capitol, Enunţăm câteva din ele, ca să putem examina mecanismul respingerii de uz curent a obârşiei lor extraordinare. Terasa din Baalbek, aşezată pe un platou din Munţii Antilibanului acum multe milenii, a fost clădită din blocuri de rocă densă, fiecare cu o greutate de o mie până la două mii de tone; deasupra ruinelor terasei s-a construit mult mai târziu un templu de arhitectură alexandrină, care nu are nimic comun cu terasa. Chiar fără aventurarea în ipotezele neclasice, ne putem întreba cu ce fel de mijloace tehnice au fost tăiate într-o geometrie atât de perfectă şi cum au fost ridicate, unele până la înălţimea de şapte metri, aceste blocuri a căror greutate nu o pot suporta nici macaralele moderne de azi. Cu toate acestea, numeroşi cercetători au conchis cu seninătate că lucrările s-au efectuat tot aşa ca şi la piramidele egiptene sau la ridicarea marilor statui din Insula Paştelui. Ceea ce se ascunde în atari raţionamente este faptul că blocurile pentru piramide şi statuile amintite au o greutate de două sute şi chiar de trei sute de ori mai mică. În aceeaşi zonă a ipotezei pot intra sferele gigantice de piatră din Costa-Rica sau imensele statui montane, răspândite pe pământ şi atribuite de Daniel Ruzo unei străvechi civilizaţii dispărute.
Desenele naive descoperite în Sahara de Henri Lhote oferă şi ele destule dificultăţi de interpretare, căci, în ciuda naivităţii desenului pe stâncă, făcut probabil de o mână primitivă (sau foarte rafinată?), multe dintre subiecte ies vădit din limitele contextului clasic. Ceea ce Henri Lhote numea nu fără ironie bonomă „marele zeu marţian” este o figură înaltă de şase metri, părând a purta un costum spaţial etanşat sau în orice caz un scafandru complet, ambele soluţii fiind incompatibile cu gradul de civilizaţie al Africii preistorice. Mai mult, unele figuri din acele peşteri ale Saharei, purtând acelaşi gen de costume, au pe căştile sferice care le ascund faţa nişte evidente antene parabolice fără nimic din panaşul ritual al sălbaticilor. Desene rupestre similare, aparţinând aceleiaşi epoci, s-au mai găsit în Asia şi în Europa.
Teritoriul câtorva ţări din America centrală şi de sud oferă un belşug uimitor de asemenea monumente, printre care Poarta Soarelui de la Tiahuanaco nu este cel mai important, chiar dacă e cel mai frecvent în discuţiile contemporane asupra ipotezelor paleoastronautice.
De asemenea, statuile megalitice, capetele din jungla mexicană şi capetele din Insula Paştelui, discul din Phaestos şi tabletele găsite la Glozel, basorelieful de la Behystun, lespedea funerară de la Palenque, ceramica stratului yomon, corabia etruscă fără vele şi mai ales piramida mare a lui Khufu sunt o parte dintre monumentele pe care trecutul ni le-a lăsat moştenire, fără a ne lăsa şi cheile celor şapte lacăte. Dar în orice tainiţă încuiată se poate pătrunde şi prin efracţie.
CIVILIZAŢIILE ISTORICE FĂRĂ COPILĂRIE
Istoria cunoaşte câteva civilizaţii străvechi ce nu se supun în aparenţă legilor evoluţiei. Numite de obicei
„civilizaţii fără copilărie”, acestea par a fi ţâşnit din nimic, ajungând peste noapte, ca în basme, la o miraculoasă maturitate, pe care legile istoriei nu o pot explica. Atât civilizaţia sumeriană, cât şi cea egipteană sau aceea a vechilor popoare din America preincașă îşi încep existenţa direct de la un nivel superior, fără precedentul primitivităţii barbare şi, mai mult, fără să se fi bucurat măcar de vreun avantaj semnificativ al condiţiilor naturale.
Dacă Samuel N. Kramer consideră că sumerienii au fost, până la dovada contrarie, cum zice dânsul, primii care au alcătuit un sistem comod de scriere şi totodată poporul care a întemeiat prima civilizaţie cunoscută, el nu explică însă fenomenul apariţiei spontane a acestei civilizaţii. Ca în toate cazurile similare, penuria de documente poate fi ea însăşi o explicaţie confortabilă, dacă nu neapărat absolută. Dar, la fel ca în celelalte cazuri, mitul e mai comprehensiv şi mai limpede. La originile culturii sumeriene se află totuşi făptura stranie Oannes, care, ieşind periodic din mare, a făcut operă de misionarism ştiinţific şi etic printre locuitorii Sumerului şi s-a retras Când şi-a socotit opera împlinită. Există legende asemănătoare în mitologia vedică şi chineză, în cea tibetană şi în cea mayaşă. Aşa cum sumerienii îi atribuiau lui Oannes naşterea şi consolidarea culturii lor, egiptenii venerau pentru acelaşi lucru pe Thot, popoarele sud-americane pe Quetzalcoatl. Aceste nume, circulând ca simboluri, reprezentau imaginea singularizată a grupurilor care găsiseră de cuviinţă să ajute tinerele populaţii ce se alcătuiseră după catastrofele terestre precedente, intrate în mit mai ales cu numele de potop. Că zeii citaţi mai sus au fost simboluri ale unor grupuri mai numeroase putem deduce nu numai din sinonimele lor (uneori chiar în contextul mitologiei aceluiaşi popor) sau din politeismul mai multor religii arhaice, dar şi din unele liste nominale cu o foarte riguroasă distribuţie a muncit, cum este, de pildă, lista îngerilor damnaţi, transmisă de unul din apocrifele lui Enoh. Obârşia acestor misionari culturali, unii istorici o consideră a fi fost Atlantida, a cărei puţină populaţie salvată după catastrofă s-ar fi dispersat apoi pe întreaga suprafaţă a Pământului. Ideea este atrăgătoare, însă nici ea nu explică, aşa cum vom vedea mai târziu, enigmele fundamentale ale istoriei terestre care ţin de o civilizaţie mult mai temeinică. Dar într-un vechi text egiptean, Călătoria lui Unuamon, scris la începutul sec. XI î.e.n., după unele presupuneri sub domnia faraonului Ramses XII, putem citi aceste lucruri: „Iată Amon va tuna în cer şi îl va da pe Suteh (Set, n. N.) alături de sine. Căci Amon a făcut toate pământurile. El le-a făurit, iar pământul egiptean, de unde ai ieşit tu, l-a făurit de la început. Căci meşteşugurile dintr-însul au ieşit şi au ajuns în ţinutul unde mă aflu, căci ştiinţele dintr-însul au ieşit şi au ajuns în ţinutul unde mă aflu…”
ŞTIINŢA DE TIP SACRAL
Ştiinţa modernă este făţişă, exoterică, până şi în erorile ei. Ştiinţa antichităţii îndepărtate era însă aproape totdeauna o ştiinţă ezoterică, ascunzându-şi arsenalul de ochii vulgului, atât dintr-o anume voluptate a secretului, cât probabil şi pentru a-l putea manevra în scopuri sociale şi economice, în care religia nu era nici cauză, nici ţintă, ci numai un mijloc de acţiune. O idee de bază a lui James George Frazer, din vestita lui Creangă de aur, afirma că mersul gândirii omeneşti, în formele ei elevate, s-a desfăşurat de la magie la ştiinţă, trecând prin religie. Ideea este captivantă şi frumoasă, dar azi pare riscantă. „În magie, spunea Frazer, omul depinde de propriile lui puteri, ca să facă faţă greutăţilor şi primejdiilor care îl pândesc din toate părţile. El mizează pe existenţa în natură a unei anume rânduieli stabilite pe care se va putea bizui cu certitudine şi care ar putea să servească scopurilor lui. Când eroarea sa se risipeşte, când el recunoaşte cu ciudă că ordinea ce a presupus-o în natură, ca şi dominaţia pe care a crezut că o poate exercita asupra acestei naturi, erau imaginaţie pură, el încetează să se mai bizuie pe propria lui inteligenţă, pe propriile lui eforturi şi se lasă foarte umil la discreţia mărinimiei unor oarecari fiinţe supreme, dar nevăzute, ascunse şi voalate în natură, cărora le atribuie acum toate vastele prerogative pe care altădată şi le atribuise sieşi.” Ca şi alţii însă, chiar şi Frazer trece prea uşor peste un impas al demonstraţiei problemei: pasajul inteligenţei de la magia primitivă la religie, care de fapt se face după o dramatică criză de spirit a omului, este un impas din care omul singur n-ar fi ieşit astfel. Religia putea deci să nu fie născocită niciodată (perpetuându-se numai ciclurile de superstiţii demonologice, până la dispariţia lor), dacă omul, înconjurat doar de fenomene naturale cu care se obişnuia treptat, ar fi rămas să evolueze de la cunoaşterea magică, prin cunoaşterea empirică, la cunoaşterea ştiinţifică. Şi care ar fi fost rezultatul evoluţiei singuratice, şi când s-ar fi cristalizat el? Aceasta e o cu totul altă problemă, cu mult mai dificilă, printre problemele variantelor aleatoare dintre care zarul a indicat-o pe aceasta, binecunoscută în efectele ei, controversată în cauzele ei, de care ne ocupăm aici. În orice caz este cert că drumul singurătăţii ar fi fost foarte lung; nu ştim însă dacă nu cumva ar fi fost mai bun. Aflând totuşi prea devreme anumite adevăruri care, în împrejurările revelaţiei, păreau transcendentale, anumiţi oameni înzestraţi cu o bună intuiţie şi cu un ferm echilibru al inteligenţei, fără îndoială, după trecerea momentului emoţional de şoc, şi-au asumat rolul de păstrători ai unor, în realitate, simple cunoştinţe tehnice de valoare practică imediată, însuşite nu prin cercetarea naturii şi prin experiment, ci pe calea revelaţiei. Revelaţia nu era, fireşte, divină, dar cum, pentru majoritatea maselor omeneşti primitive şi înspăimântate de alura şi comportamentul unor fiinţe venite de pe o treaptă superioară a scării evoluţiei biologice, insolitul părea supranatural, oamenii de contact despre care vorbim, se prea poate că abia după plecarea oaspeţilor mărinimoşi, au inventat cel mai lung şi cel mai cumplit mijloc de dominaţie. Cu câteva artificii, orişicum minunate în raport cu epoca, noii stăpâni ai secretelor dăruite au devenit stăpâni absoluţi ai sclavului, ca şi ai regelui. Aceşti oameni, ridicaţi de la rangul de vrăjitori la rangul de preoţi, au avut totuşi meritul păstrării celor învăţate de la nemaipomeniţii oaspeţi şi mai ales al meditaţiei autonome care, împreună cu primele lor cercetări ştiinţifice personale, au deschis drum evoluţiei cunoaşterii omeneşti.
Ştiinţa lor, fiind secretă, era apărată împotriva privirilor indiscrete de condiţia ei iniţiatică, sacrală. Moise îşi apăra tabernacolul cu gelozie, punându-l să electrocuteze pe intruşi.
Uneori, acele cunoştinţe ştiinţifice erau transmise unor monumente (piramida lui Khufu), unor mituri (zborul lui Etana), unor scrieri (Vechiul Testament), unor tradiţii (secretele lui Numa Pompilius), unor obiecte de cult (chivotul legământului) sau unor lucrări de artă (figurinele culturii yomon). Idei, formule, reţete şi postulate circulau în lungul timpului fără să se piardă, însă nu depăşeau zonele conservate cu grijă de către iniţiaţi. O sumă de deducţii şi invenţii mai târzii, rămase fără întrebuinţare practică evidentă, au făcut notorii nişte nume în jurul cărora n-a încetat să plutească misterul: regele Numa sau mai ales Pitagora, în evurile mai noi papa Silvestru II sau Roger Bacon, poate chiar Dante, Leonardo da Vinci, Swift. Silvestru II, înainte de a fi ales papă, a fost iniţiat de maeştri arabi la Sevilla şi Cordoba, şi nu atât invenţiile sale (orga cu aburi, orologiul cu greutăţi) cât cunoştinţele sale astronomice şi utilizarea paratrăsnetului par stranii pentru sfârşitul primului mileniu al erei noastre.
Destul de multe lucruri pe care le ştim din invenţiile oficiale ale ultimelor două sau trei secole, antichitatea şi evul mediu le păstraseră cu zgârcenie în medii intime; ele se aflau nu din tratate şi laboratoare universitare, ci de la maestru la ucenic, şoptite la ureche sub paza sacralităţii. Deocamdată este greu de răspuns de unde proveniseră toate acele cunoştinţe.
TRADIȚIILE OBSCURE 
Una din cele mai ciudate tradiţii, aşa cum a remarcat Robert Charroux, unul dintre exegeţii paleoastronauticii, este aceea legată de utilizarea fierului. În toate scripturile popoarelor vechi, fierul era socotit metal blestemat. Dacă ar fi fost vorba de aur, era mai lesne de găsit o explicaţie comodă, pe când aşa, ţinând seamă îndeosebi de faptul că semnalarea acestei superstiţii apare încă în textele sau datinile orale ale unor vremuri Când fierul abia se ivise, tradiţia este de-a dreptul obscură. Şi totuşi, pumnalul de fier purtat de unii faraoni era un semn distinctiv divin. Pe de altă parte, lucrurile încep să se vadă în cu totul altă lumină dacă ne gândim că nimic din civilizaţia noastră modernă (electricitate, ceasornic, unealtă agricolă, ac, armă, automobil, avion, vapor, astronavă, industrie atomică sau ordinator electronic) nu poate exista deocamdată fără acest metal.
Ideea poate fi confruntată cu interdicţiile de folosire a carului ceresc (făcut din fier şi echivalent vădit al unei astronave) din poemul arhaic indo-tibetan Samaranganasjitradhara, dar şi cu unele tradiţii folclorice africane sau europene despre semnificaţia fierului. Dintre acestea, una din cele mai interesante ni se parte o credinţă populară circulând în Bucovina, potrivit căreia la început nu era pe lume nimic decât un munte mare, purtat încolo şi încoace de vânturi (întocmai ca muntele magic dintr-un basm vietnamez al lui Ty Thyk) şi scoţând neîncetat foc din pisc. Omologarea muntelui cu un vulcan – în Bucovina – ar putea fi admisă în virtutea circulaţiei temelor folclorice, dacă muntele n-ar fi plutitor, şi mai ales dacă legenda s-ar opri aici. Dar din focul permanent al muntelui, precizează legenda, s-a născut o femeie, mai bine zis numai un trup de femeie căruia nu avea cine să-i dea viaţă. După naştere, trupul i-a fost luat de vânturi şi dus în toate părţile, până când într-un târziu a ajuns la Vântul-cel-mai-de-sus, unde a căpătat viaţă. De acolo, femeia a coborât pe munte, a găsit două bucăţi de fier, le-a înghiţit şi a rămas grea, născând doi copii necuraţi: unul şchiop şi deştept, celălalt sănătos, dar prost. Muntele nu avea decât fier, iar fraţii aveau nevoie de lut, aşa că cel prost coborî în adâncul mărilor de unde aduse lutul necesar. Celălalt frate făcu un trup de cal, fără viaţă. Intrară amândoi în cal şi izbutiră să-l mişte, trăgând după ei o căruţă. Apoi fratele prost rămase să-l tragă pururi pe celălalt, până când de la o vreme îşi luă lumea în cap. Legenda ţine să precizeze că pe atunci Dumnezeu era necunoscut.
Asemenea lucruri amintesc de un timp confuz când omul abia începea să se deprindă cu o nouă stare de lucruri, ca după o mare catastrofă. Folclorul multor popoare păstrează ciudăţenii, dispărute din uz, care au totuşi alura comportării unor oameni cu civilizaţia consolidată, nu a unor primitivi cum ar urma să-i considerăm în limitele cronologiei admise de istorici. Iată însă de pildă câteva trăsături ale moralei incașe: nimeni nu era lipsit de dreptul la hrană, îmbrăcăminte şi adăpost; statul incaşilor avea depozite speciale, de unde cel ce nu avea hrană sau haine le putea primi gratuit; şi mai neverosimilă era lipsa noţiunii de hoţie, căci la incaşi uşile nu aveau lacăte, iar cine pleca de acasă lăsa un băţ în prag, ca semn că locuinţa e goală. De unde această etică, posibilă numai în cuprinsul unei civilizaţii de care lumea de azi e încă departe, şi pe care incaşii o socoteau lege divină moştenită din trecut?
FOLCLORUL FANTASTIC 
Deşi circulă de la un teritoriu la altul şi se transmite mereu de la o generaţie la alta, probabil – în temele lui fundamentale – de când există homo sapiens, şi cu toate că se schimbă nu numai stilistic (căci are o imensă putere de adaptare şi de absorbţie, fiind mereu contemporan în aluziile sale), folclorul, privit în structura sa, este forma cea mai conservatoare de comunicare a memoriei omenirii. Printre proverbe, găsim unele venind probabil de dinainte de potop, aducând noţiuni care azi ni se par magice, dar care cândva şi-au avut sensul lor concret. În descântece, dincolo de mica experienţă a medicinei empirice locale sau de incantaţia rituală, răzbat elemente dintr-o magie absconsă, pe care n-o înţelege nici magicianul moştenitor. Cel mai interesant pentru problema noastră este însă basmul fantastic, în care elementele fabulaţiei fundamentale au fost puse exagerat de folclorişti pe seama aspiraţiilor şi ambițiilor omului. Unele sunt, e drept, adăugiri superficiale, care nu au nicio legătură cu memoria ancestrală, de pildă măgarul ale cărui excremente devin, la dorinţă, aur sau pietre preţioase, ori covorul zburător cu care se poate călători prin văzduh. Calul lui Făt-Frumos aparţine însă altei categorii; analizat atent, comportamentul acestui cal magic contravine cunoştinţelor primitive ale ciobanilor, vânătorilor sau plugarilor din a căror cultură orală fac parte şi Galben-de-Soare, şi Buşteanul Ielelor. Vom vedea mai târziu că, structural, calul acesta nu e un cal propriu-zis, ci o maşină, şi în general este caracteristică pentru folclorul fantastic de formaţie arhaică metaforizarea maşinilor transcendente. Dacă un cal se comportă uneori întocmai ca o maşină de zbor cu reacţie, căciula fermecată (cu variantele diferitelor zone geografice: scufie, coif etc.) care face pe om nevăzut sau oglinda fermecată în al cărei cristal se poate vedea la distanţă se pot clasa, după o judecată impresionistă, printre simbolurile categorice ale refulărilor omeneşti. Privite analitic, aceste aparate fantastice încep să aibă însă contingenţe cu aparatele similare pe care astăzi le fabrică industria sau le pregăteşte teoretic ştiinţa, Mai dificil de clasificat printre aspiraţii este tema de basm a călătorului paradoxal, existentă în cel puţin 15 variante principale (câte am izbutit să cunoaştem) din patru continente; în toate aceste basme, eroul îşi părăseşte locul natal şi, la întoarcere, observă un imens decalaj de timp între viaţa lui desfăşurată în ritm biologic normal şi viaţa de acasă, care a consumat în absenţa lui unul sau mai multe secole. Acestea, evident, sunt elemente neinventabile prin metaforă şi nu le poate explica satisfăcător, oricât n-ar dori-o folcloriştii, decât teoria relativităţii timpului în zborul cosmic accelerat.
FORMELE OCULTE DE CONSERVARE A MEMORIEI
Memoria ancestrală s-a conservat în diferite forme, din care forma ocultă nu este neglijabilă. Bineînţeles că aici au intervenit de-a lungul vremii interpretări voit sau involuntar false, provenite fie dintr-o vanitate iniţiatică lesne explicabilă, fie din alterările succesive ale memoriei care la un moment dat şi-a pierdut elementul de confruntare. Cercetate însă cu multă prudenţă, tradiţiile oculte pot oferi cercetătorului laic destul material din care s-ar extrage adevărul istoric pierdut. Nevoia de a recurge la orice fel de surse este pricinuită de sărăcia moştenirii pe care ne-a lăsat-o trecutul. Vechile biblioteci mari, ca aceea din Alexandria, au ars, încă destul de multe din puţinele texte arhaice sunt nedescifrate, folclorul nu e în întregime cules şi editat, miturile primordiale s-au erodat în transcrierile succesive, iar dintre monumentele de piatră şi metal care au scăpat de furia conchistelor şi bigotismului religios sau laic, mai zac destule sub vegetaţia nesmulsă a junglei.
Depozitele oculte, despre care circulă legende vagi, poate că păstrează mari cantităţi de texte care, neconvenind din punct de vedere teologic religiei sau sectei depozitare, nu se distrug, dar nici nu sunt arătate lumii. Dacă din ele n-ar răzbate la lumină uneori câte unul, datorită cine ştie cărei împrejurări, nici n-am mai spera că aceste depozite există cu adevărat. Să luăm un exemplu mai categoric. Împăratul Traian, urmând modelul lui Caesar a scris o carte asupra războaielor dace. Poate că spiritul său cultivat (să nu uităm una din fundaţiile lui: biblioteca Ulpia) îl va fi împins să comunice date mai adânci despre religia şi moravurile stranii ale unui popor pentru care moartea era clipa festivă supremă. Pe de altă parte, e greu de presupus că într-o vreme când cărţile poeţilor se editau în sute de copii, cartea împăratului să fi urmat un destin contrar. Şi totuşi ea nu există. Dar a căutat-o vreun istoric în locurile inaccesibile pentru istoricii laici, de pildă în tainiţele Vaticanului?
După părerea specialiştilor, se poate spera că în anul 1980 un mic număr de ordinatori electronici perfecţionaţi va înmagazina toată documentaţia scrisă a lumii. Dar specialiştii se referă la documentaţia publică. Iar în ce priveşte textele oculte (nu cele doar ocultate), chiar dreptul de acces la manuscris nu include încă şi accesul la sens. Este adevărat (miraculos de adevărat) că poporul mayaşilor avea o lege penală care considera, printre crimele pasibile de pedeapsa cu moartea, şi falsificarea adevărului de către istorici. Din păcate, asemenea lege nu s-a mai semnalat în alte etape ale istoriei omenirii.
REFERINŢE STRANII ÎN MONUMENTE TÂRZII
Mai accesibile, nefiind oculte, sunt câteva monumente de literatură, artă, geografie şi teologie apărute în mileniul nostru, comunicând date autentice, dar care par imposibile la nişte autori ce fac afirmaţii exacte despre nişte adevăruri descoperite abia mult mai târziu. Aşa cum Platon descria Atlantida, iar Lucanus se referea cu o enigmatică precizie la clima şi la coordonatele antarctice, Dante vorbea mai târziu despre unele constelaţii ale emisferei australe, cunoscând existenţa Crucii Sudului, Swift determina numărul, orbitele, dimensiunile şi vitezele sateliţilor planetei Marte şi pictorul Jeronimus Bosch zugrăvea nişte vehicule spaţiale în plin zbor. Tot atât de inexplicabile sunt hărţile echidistante ale Americii şi Antarcticii copiate de amiralul turc Piry Reis, ca şi vehiculele ovoidale gata de decolare ori chiar în plin zbor spaţial din iconografia creştinismului ortodox medieval.
Sunt şi referinţe mai bizare, ca faimoasa lapis exillis despre care vorbea poetul Wolfram von Eschembach, o piatră căzută din cer ce avea nişte inscripţii apărând numai în anumite împrejurări.
Aşadar, formele diferite în care ne apar enigmele istorice sugerând unele surse străvechi de informaţie asupra raporturilor dintre omenire şi alte civilizaţii oferă azi posibilităţi noi cercetării monumentelor stranii (sau cel puţin neclasice) ale istoriei Pământului. Enigmele miturilor astrale, conservate în cele câteva tipare pe care le-am enunţat, ne duc spre ipotezele paleoastronautice care par fantastice numai la o privire superficială. Ceea ce susţinem aici este un sistem de ipoteze, nu de axiome. De aceea este greu de înţeles groaza unor persoane care, ocolind cu voie sau fără voie arhitectura complexă a argumentelor posibile, parcă se tem să nu afle că în casa noastră cu aer intim a mai locuit cândva un oaspete vremelnic sau că aceeaşi casă ar mai putea primi un oaspete similar. Se remarcă, tocmai de aceea, în stilul negatorilor paleoastronauticii o irascibilitate ciudată care, desigur, nu poate să aibă nimic comun cu o dispută ştiinţifică. Putem greşi. Se prea poate ca viitorul să demonstreze că teza paleoastronauticii a fost falsă şi că altele au fost cauzele care au generat numeroasele enigme ale istoriei omeneşti. Nici chiar numărul sporit zilnic al adepţilor ipotezei nu este hotărâtor în sine. Deocamdată, acumularea de elemente istorice şi mitologice în confruntare reciprocă, confruntate de asemeni cu datele ştiinţelor contemporane, duce inevitabil la această ipoteză. Timpul o va susţine sau o va infirma, când ciclul informaţiei va putea fi complet.
2 SURSELE PARAISTORICE
MITUL CA FORMĂ A MEMORIEI
În accepţie curentă, noţiunea de mit are două sensuri paralele, coexistente: a) ficţiune metaforică sau simbolistică; b) tradiţie sacră a unor revelaţii din epocile timpurii ale popoarelor (sau omenirii întregi). Rareori se adaugă şi al treilea sens, tratat subsidiar şi negat adesea, deşi e cel fundamental, de memorie tradiţională.
Judecând lucrurile cu rigoarea logică necesară şi păstrându-ne simţul proporţiilor n-ar fi cu putinţă să-i atribuim primitivului o fantezie nelimitată, cu atât mai puţin forţa de a crea metafore esenţiale. Cum să concepi un biet vrăjitor paleolitic sau chiar un preot arhaic, cu orizontul lui mărginit, inventând din nimic zei cu atribute fantastice, nebizuite pe experienţa clasică omenească? Inconsistenţa unei atari explicări a teogoniei (căreia, totuşi, unii cercetători i-au dat curs) este infirmată până şi de contextul mitologic al fiecărui cult în parte; în fiecare codice religios, mai mult, chiar în acelaşi text, găsim contradicţii flagrante, ceea ce în cazul producerii mitului printr-o deliberare apriorică, transcendentă, ar fi cu neputinţă de închipuit. Mitul deci nu este construit niciodată pe structura unui scop, a unui plan religios gândit dinainte pentru amăgirea populaţiei credule; profeţii înşişi erau, din punctul de vedere al unei civilizaţii imediat superioare, nişte naivi şi nişte creduli. Bineînţeles, mitul nu are legătură nici cu noţiunea, şi mai aberantă, de revelaţie. Mitul nu este decât oglinda deformată a unor evenimente reale, care au depăşit puterea de înţelegere a spectatorilor. Cei mai abili dintre spectatori, având o intuiţie psihosocială, au sporit materia mitului, după sistemul avalanşei, cu felurite legende colaterale, cu metafore poetice, cu reguli juridice, politice şi medicale, cu precepte etice şi cu fabule, această construcţie eclectică putând servi şi servind într-adevăr dirijării politice a unei mase omeneşti prin religie, ştiindu-se că insolitul şi nepământescul, care mai stăruia în memoria vagă a oamenilor, era modalitatea cea mai eficace de a-i stăpâni şi înfrâna.
E amuzant însă când unii istorici (ca bunăoară K.H. Jesper) vor să demonstreze caracterul de invenţie al miturilor şi vechilor legende tocmai prin ceea ce neagă acest caracter, adică prin punctele lor comune. „Un şir pestriţ de legende şi rapsodii asupra obârşiei lumii şi omului, scrie Jesper, defilează prin faţa noastră. Printre ele sunt şi poveşti încurcate şi poveşti foarte simple, toate sunt însă legende, produse ale fanteziei, rezultatul nivelului scăzut de cunoştinţe despre natură şi societate.” Dar tocmai acele „poveşti încurcate” care deranjează planul exegezei sunt mai totdeauna aruncate la coş ca neavenite. Procedeul este, evident, administrativ. Prejudecata e mai veche şi i-au dat tribut şi alţi cercetători, dintr-o insuficientă digerare a materiei documentare. Spre deosebire de toţi aceştia, Friedrich Engels, privind numai imaginea răsturnată a mitului (lucru curent pentru epocă), afirma cu sclipitoare luciditate că „figurile fantastice în care se reflectau la început numai forţele misterioase ale naturii capătă astfel atribute sociale şi devin reprezentative pentru unele forţe istorice”. Extrapolată, afirmaţia rămâne valabilă şi în plan mai larg, pentru că o putem raporta într-adevăr la atitudinea primitivului faţă de forţele naturii, pe care acesta le personifica până se obişnuia cu ele. Dar aici este vorba numai de o demonologie simplistă a primei trepte a gândirii din societăţile primitive, căci nucleele marilor mituri aveau să apară din altă cauză. Unii popularizatori ca Julius Lips (ori şi mai modestul Jesper), sau publicişti fără îndoială bine intenţionaţi, însă lipsiţi de cultura necesară şi de un sistem propriu de judecată, ca Iaroslavski, extinzându-şi observaţia justă numai în ce priveşte manipularea miturilor de către clerici şi teologi în scopuri de fapt politice, ajungeau de la problemele scopului la problemele obârşiei; ei greşeau astfel, conferind unor preoţi modeşti sau magi primitivi, ce păstoreau triburi de ciobani sau agricultori, nişte intuiţii ştiinţifice care încep să apară abia în zilele noastre. Fireşte, aceşti comentatori erau puşi în faţa unor situaţii penibile, combătând religia (mai exact spus: teogonia), căci, dacă zeii n-ar fi fost inventaţi, nu puteau să vină decât din cer, iar aceasta putea să însemne abdicarea totală de la critica religiei şi a consecinţelor ei nefaste. Cu datele de care dispuneau însă în epoca lor, oricât de intuitivi ar fi fost, aceşti comentatori n-ar fi avut cum să găsească ideea că zeii veneau într-adevăr din cer, fără să fi fost zei, ci numai reprezentanţi ai unei civilizaţii de pe altă planetă, poate de o structură biologică mai avansată sau de alt tip.
Starea de azi a cunoştinţelor omeneşti despre natura lucrurilor şi despre Univers ne dă putinţa altor confruntări. Privind mitul nu ca ficţiune metaforică, ci ca memorie ancestrală, şi aducând ca elemente de comparaţie datele câtorva preocupări noi ale omului de azi, care e un constructor şi un beneficiar al maşinilor gânditoare şi al aparatelor spaţiale, vom putea explica mult mai realist şi teogonia.
Definirea mitului a fost mereu nu numai dificilă, dar într-un anume sens chiar imposibilă, mai ales în forma axiomatică utilizată de enciclopedii, căci echivalarea mitului cu simbolul este o încercare mediocră de sofism. Unul dintre cei mai interesanţi şi mai profunzi cercetători contemporani ai mitului, Mircea Eliade, se şi întreabă dacă e cu putinţă „să se găsească o singură definiţie susceptibilă de a acoperi toate tipurile şi toate funcţiile miturilor”, mitul fiind dună el „o realitate culturală extrem de complexă care poate fi abordată şi interpretată din perspective multiple şi complementare”. Dar Mircea Eliade consideră imperfectă definiţia ce atribuie mitului relatări de evenimente petrecute într-un timp fabulos; şi chiar dacă mitul – în nucleul lui esenţial fiind formă a memoriei străvechi – prin suprapuneri şi interpolări a ajuns un buchet eclectic de înţelesuri şi implicaţii, el rămâne totuşi ceea ce este şi nu-l putem deposeda tocmai de elementul care aparţine structurii sale celei mai intime.
Preocupat de problemă, Friedrich Engels intuise în bună măsură această structură ciudată a mitului. „Numai teologii de profesie sau alţi istorici interesaţi, spunea el, mai sunt în stare să nege astăzi că evangheliile şi Faptele sfinţilor apostoli sunt prelucrări ulterioare ale unor scrieri care s-au pierdut şi al căror miez istoric, el însuşi foarte imprecis, nu mai poate fi recunoscut azi sub maldărul de legende care l-au acoperit”. Astfel de intuiţii, precum şi valoarea practică incontestabilă a unor lucrări de talia dezgropării Troiei de către Schliemann, sunt preludiile care ne-au dat posibilitatea să sistematizăm astăzi grupul de ipoteze privitoare la miturile astrale. Nu este vorba nicidecum de a nega atâtea rezultate admirabile asupra meditaţiei în jurul genezei multiple a miturilor, aparţinând multor cercetători şi exegeţi (unii iluştri), ci de a face mai ales o translaţie în domeniul originii miturilor şi de a reda miturilor astrale adevărata lor obârşie. Ni se pare într-adevăr că a defini mitul numai ca o coagulare metaforică a spaimelor şi dorinţelor unor primitivi înseamnă a-l idealiza şi a-l rupe cu totul de realitatea socială care l-a produs. Cu mai mult curaj şi cu mai multă răbdare, inutila tendinţă idealistă care ascunde adevărurile epocilor arhaice poate fi neutralizată şi nimic din ceea ce este logic pentru poziţia omului în Cosmos nu va mai fi ocolit.
Actul de mitizare s-a săvârşit, fireşte, nu numai în jurul unor fenomene şi fiinţe străine de Pământ, ci şi în jurul unor acţiuni şi persoane terestre (acţiuni îndemânatice şi oameni foarte înzestraţi); acest act de mitizare (care se produce mereu, azi însă nu prin vrăjitori sau profeţi, ci mai ales prin ziarişti) s-a raportat de cele mai multe ori la oameni anonimi, ridicaţi la rangul de zei pentru că au fost primii pescari, primii vânători, primii inşi care s-au folosit de foc, de roată, de un adăpost amenajat sau de luntre, la cei care au descoperit o oază fertilă sau un lac cu apă dulce în vederea staţionării ori au organizat tribul pentru apărarea împotriva unui vrăjmaş. Faptul că în miturile codificate multor zei li s-au acordat atribute şi îndeletniciri omeneşti curente este pe deplin normal: acesta corespundea gradului de viziune metaforică a fiecărui popor în parte (sau trib), în funcţie de care profeţii şi teologii ordonau materialul moştenit, adaptându-l mentalităţii sociale şi aranjându-l în spiritul acesteia, în vederea unei eficacităţi mai sigure.
Nu este greu de înţeles de ce miturile originare au cunoscut, în diferite etape, multe suprapuneri, interpolaţii şi adaptări, chemate de nevoile protocolare ale religiilor şi de interesele conducătorilor de state; căci vechile religii erau nişte religii de asupritori şi stăpâni, iar creştinismul – o religie de sclavi blazaţi. Religiile sau cultele mai noi sunt neimportante sub acest raport al vehiculării marilor mituri primordiale, căci caracterul lor este epigonic.
În ce priveşte evoluţia cunoaşterii omeneşti, mai bine zis a zbaterii omului faţă de necunoscut, există o memorabilă concluzie de mare fineţe stilistică şi de vădită profunzime, chiar dacă lipsită de o judecată cauzală completă; ea aparţine lui J. G. Frazer. „Fără să aruncăm o privire în viitorul îndepărtat, scria ilustrul savant, putem arăta mult mai limpede cursul urmat de gândire până aici, comparând-o cu o pânză ţesută în trei fire deosebite – firul negru al magiei, firul roşu al religiei, firul alb al ştiinţei, dacă prin termenul ştiinţă ne este îngăduit să înţelegem, tot astfel, totalitatea adevărurilor simple extrase din observarea naturii, a acelor adevăruri pe care oamenii din toate vremurile le-au posedat în număr mare. Dacă ne-ar fi cu putinţă să examinăm ţesătura gândirii de după debutul ei, am vedea atunci că urzeala ţesută cu alb şi cu negru alcătuieşte ceva ca un covor de noţiuni adevărate şi false, abia nuanţate de firul roşu al religiei”. Şi Frazer încheie astfel: „Aşa bălţată şi vopsită, străbătută de fire multicolore, dar schimbându-şi culoarea pe măsură ce se desfăşoară treptat, ţesătura poate fi comparată cu gândirea omenească din stadiul ei modern, cu toate aspiraţiile ei divergente, cu toate tendinţele ei contradictorii”.
Miturile au fost ştafete transmise temporal de o epocă altei epoci, dar timpul nu le-a filtrat decât poate numai stilistic. Dacă urmărim evoluţia mitului de la memorie la simbol (deşi, sub alt raport, fenomenul e de fapt o involuţie), îl vedem cum se descarcă treptat de marile lui taine simple şi lineare, deoarece memoria evenimentelor primordiale se şterge treptat, şi cum se încarcă pe rând de metafore exterioare, alimentate de simbolul transparent al dorinţelor omeneşti imediate, din ce în ce mai puţin spirituale, din ce în ce mai mult fiziologice. Măreţia abstractă, care era încă o definiţie, încă o parţială cunoaştere a secretului de obârşie, din miturile Egiptului şi ale Indiei degringolează în mitologia grecească spre formele cele mai concrete. Miturile eline, adaptate temperamentului epicureic, deci renunţând la contemplare şi abstracţie, organizează materia împrumutată indirect în ciclul unor anecdote picante, care în cele din urmă ajung să reflecte prezentul cu dorinţele imediate, iar simbolul, naiv şi practic, pe care se restructurează mitul originar, nu mai rămâne decât un rezultat târziu al unei lupte pentru rezervarea unui eden terestru cu vinuri, amor, ospeţe şi pălăvrăgeală. De aceea şi simbolistica este barbară şi aproape absurdă ca imaginaţie: Atlas ţine cerul pe umeri, Prometeu are un ficat în veşnică regenerare, deşi vulturul i-l ciuguleşte zilnic, şi chiar titanomahia reia cu mijloace imagistice exterioare lupta de altă semnificaţie dintre Typhon şi Osiris.
La obârşia miturilor clasice şi, implicit, a religiilor a stat spectacolul unor fapte reale şi, bineînţeles, normale care depăşeau însă puterea de înţelegere a privitorilor primitivi, căci, să nu uităm, fantezia omenească nu poate inventa ceva din nimic, adică fără a-i găsi un sprijin în cunoaşterea lumii concrete. Idealul, în structura mitului, este o consecinţă, nu o cauză, şi putem găsi desfăşurarea fenomenului chiar în epocile mai noi. Aşa de pildă vestitul meteorit din Arizona a putut fi găsit de specialişti numai datorită povestirilor locale referitoare la un zeu de foc, venit din cer şi ascuns în pământ într-un loc determinat precis de populaţia localnică. Iar un trib tătar asiatic (teleuții), care multă vreme nu avusese o religie propriu-zisă, numai un grup de superstiţii în jurul unei demonologii primare, influenţat într-o epocă târzie de creştinismul ortodox şi de mahomedanism, şi-a imaginat un dumnezeu ca un bătrâni cu barbă albă, în uniformă fastuoasă de ofiţer rus de dragoni.
Desigur, geneza mitului nu are nimic comun cu demonologia primară sau cu superstiţiile aferente ale acesteia, pline de duhuri şi forţe oculte, însă nu de zei. Fulgerul era divinizat de la început, iar mai târziu, după ce în păturile sociale superioare s-au organizat cele dintâi intuiţii sau chiar cunoştinţe meteorologice de formaţie empirică, apariţia insolitului care a produs marile mituri despre circulaţia zeilor în vehicule celeste a certificat şi obârşia naturală a descărcărilor electrice din atmosferă; totuşi, de astă dată, din respect pentru tradiţie, fulgerul decade de la rangul de forţă autonomă deliberativă la funcţia de simplă armă secundară în mâinile unui zeu major, de pildă Zevs.
Ideea originii mitului în realitate nu este nouă, iar în ultimele decenii ale secolului nostru ea şi-a cucerit foarte mulţi adepţi. Într-o carte de sistematizare ştiinţifică a mitologiei chineze, Yuan Ke, unul dintre specialiştii remarcabili ai acestui foarte vast şi controversat domeniu, scrie net: „Multă lume consideră că miturile sunt un produs al fanteziei omeneşti. Aceasta e o eroare profundă” Printr-o admirabilă demonstraţie, profesorul Yuan Ke susţine că la baza tuturor miturilor” se află viaţa reală şi nicidecum plăsmuirile apărute în capul oamenilor”. Dar, ca mulţi alții, nici savantul chinez nu merge până la capătul invers al fenomenului. În miturile primare sunt însă miezuri care nu se pot explica prin niciun mijloc clasic, şi, în genere, acestora li s-a atribuit de fiecare dată câte o explicaţie convenţională, în care nu credeau nici comentatorii. De aceea teoria mai recentă a dr. Immanuel Velikovsky, deşi nu înaintează decât cu un pas, este vrednică de luat în seamă teza originii simbolistice a miturilor nu mai corespunde de mult unei exigenţe ştiinţifice moderne. Ea are o structură romantică, în care hiperbola (dacă nu pur şi simplu hipertrofia) înlocuieşte judecata mai adâncă în aria confruntării permanente a documentelor memoriale ale omenirii. Că explicarea miturilor printr-un soi de refulare globală a omenirii (o metodă la urma urmei psihanalitică, extinsă de la individ la umanitate) şi tot acest prefreudism (dar şi freudism întârziat) devin afirmaţii din ce în ce mai nefundate şi chiar naive, se vede clar din încercările tot mai multor oameni de ştiinţă serioşi de a scutura miturile de praf spre a le dezvălui depozitul de memorie ancestrală. Aşa face Immanuel Velikovsky care, bizuit pe o foarte vastă erudiţie şi în orice caz pe un punct de vedere nou, explică marile cataclisme din sistemul solar, oglindite în mituri (aşadar şi potopul terestru), printr-o dezordine produsă în mecanica cerească de apariţia periodică a unor comete de anumită forţă. Studiind miturile şi legendele, ca şi monumentele de artă sau arhitectură ale trecutului foarte îndepărtat, cercetătorul american reconstituie anumite momente dramatice din istoria omenirii, pentru a le pune însă pe seama unor factori extratereştri naturali, printre care el consideră mai ales cometele. Deşi din tot acest trecut dramatic îl interesează numai catastrofele şi, implicit, urmarea lor tragică, nu şi funcţia pozitivă a fenomenului (de vreme ce şi acest cercetător, ca şi alţii, ocoleşte mituri şi monumente care nu-i convin), e de reţinut metoda cu totul nouă, adică tocmai aceea pe care o aplicăm ipotezei aşa-zise paleoastronautice. Immanuel Velikovsky scrie într-un preambul: „Lucrarea mea ar semăna destul de bine cu a unui psihanalist care, pornind de la amintiri şi vise discontinue, reconstruieşte o experienţă traumatică uitată care a lăsat o dâră adâncă în copilăria unui individ. Aplicând aceeaşi metodă la istoria omenirii, vedem că inscripţiile şi temele legendelor joacă un rol comparabil cu al amintirilor şi viselor în analiza unei personalităţi”.
Fireşte că exagerările într-un sens sau într-altul nu duc la adevăr. Neputând defini cauzal mitul prin simbolizarea dorinţelor refulate ale omenirii, nu putem nici să excludem cu totul această teză, căci în miturile secundare sau în cele târzii (când şi poezia şi sportul şi chiar uneori ştiinţa lansează un gen de mituri noi), sursele pot fi căutate în idealuri şi în speranţe, acest gen de mit fiind un antidot psihosocial al alienării.
Se vorbeşte de pildă destul de des în ultima, vreme de mitologia zborului. Miturile dorinţei omului de a zbura au însă structuri naive, care n-au putut depăşi modelul real: pasărea, sau limitele sărace ale imaginaţiei – senzaţia de zbor din timpul visului, care este o levitaţie. Ca atare, vehiculele acestei categorii se reduc la covorul zburător, la căruţa zburătoare (care este o simplă căruţă rurală sau un car de război), la câteva păsări (vulturul, ghionoaia ş. A.) sau la calul înaripat. Dar în clipa când vehiculului i se adaugă o tehnologie insolită, care nu seamănă cu nimic cunoscut în natură, dar care seamănă uneori atât de bine, adesea până la detalii, cu tehnologia rachete contemporane, este imposibil de admis că descrierea nu a avut un model concret; şi aceasta e situaţia carului ceresc descris cu lux de amănunte în poemul indo-tibetan Samarunganasutradhara, a maşinii zburătoare Vimana din poemul sanscrit Ramayana, a vehiculului din vedenia lui Iezechil şi a atâtor altora. Fie zei, fie obiecte sau funcţii, nu totdeauna modelele sunt descrise cu aceeaşi bogăţie de detalii tehnice. Dar să nu uităm factorii de oare depinde calitatea descrierilor din această zonă; ei sunt mai ales: inteligenţa martorului, distanţa geografică de locul unde s-a petrecut evenimentul (în situaţia în care cunoaştem mitul în varianta geografică depărtată de locul de obârşie sau de zona principală a circulaţiei) şi distanţa temporală faţă de momentul înregistrării evenimentului. De asemenea, fiecare mit ajuns până la noi a depins rând pe rând de naratori orali diferiţi, de numeroşi copişti, dar mai ales de teologii codificatori, astfel că puritatea iniţială avea toate motivele să se altereze.
Miturile fundamentale au fost utilizate de teologi pentru armarea religiilor respective, deşi, evident, ele nu puteau să aibă nimic sacral. Negând sacralitatea miturilor, se realizează, e drept, un punct de plecare logic în studiu, dar considerându-i pe eroii supranaturali nişte invenţii ale dispoziţiei metaforice a omenirii primitive, nu facem altceva decât să revenim în punctul de plecare. Personajele sacrale ale miturilor nu sunt însă nici fiinţe supranaturale, nici simboluri. Ele au avut modele concrete, înainte de a fi devenit literatură determinată de neînţelegerea structurii concrete a acestor modele, iar neînţelegerea a dus la supraestimarea şi ca atare la sacralizarea modelelor. Mai mult, o cercetare amănunţită a fenomenului ne face să credem că modelele vii care aduceau solia altei civilizaţii cosmice nu au fost nici măcar nişte superfiinţe din categoria posibilă în Univers pe care astăzi exobiologia o şi susţine în ipoteze argumentate.
Arătam mai sus că una din dificultăţile cercetării este absenţa formei originare a mitului. Fiecare mit a fost transformat literar, secol după secol, de marii mitografi sau recompus necontenit de naratorii folclorici. Printre aceştia se numără uneori şi oamenii numiţi în mod curent profeţi (deşi adesea acelaşi nume se dădea şi martorilor oculari sau pur şi simplu popularizatorilor unor noi doctrine rudimentare izvorâte din contemplarea evenimentelor insolite). Despre profeţii-mitografi se exprimă dur chiar unul dintre ei, în Vechiul Testament (Profetul Sofonie, III, 4): „Proorocii sunt oameni uşuratici şi vicleni; preoţii pângăresc templul şi siluiesc legea”.
Dacă însă timpul a încărcat de dificultăţi miturile originare, care pun la încercare răbdarea cercetătorului, aceeaşi răbdare este unealta cu care se poate ajunge la cunoaşterea nucleului real din mit. De fapt, există o arie de concordanţă a unor nuclee de mituri, care au părut atât de bizare cercetătorilor clasici, încât aceştia nu s-au putut decide să le includă nici măcar în categoria simbolurilor, lăsându-le de cele mai multe ori pe dinafară. Utilă, deşi gândită cu alte criterii, este purificarea noţiunii de mit pe care a făcut-o Lucian Blaga, aducând-o la două categorii fundamentale: mituri semnificative (revelând semnificaţii ce pot avea şi echivalent logic) şi mituri trans-semnificative (care ar încerca să reveleze ceva fără echivalent logic). Dar, din punctul nostru de vedere, memoria evenimentelor produse de întâlnirile oamenilor cu unele civilizaţii nepământene trebuie căutată tocmai în aceste mituri” trans-semnificative”, numite astfel numai pentru că aşa-zisa lor revelaţie nu avea termen de analogie în nimic din ce cunoştea omul până acum două decenii.
Oprindu-ne aşadar cu alte criterii în faţa miturilor primordiale, trebuie să ne întrebăm care va fi metoda cea mai eficace de a deshuma din maldărul de moloz nucleul originar atât de preţios şi de ascuns. A proceda ca Schliemann, chiar dacă rezultatele pasiunii lui conjugate cu intuiția au avut succesul ştiut, nu e destul. Primul act este decantarea. Trebuie să separăm cu grijă faptele memorate în formule ermetice, oculte, sau pur şi simplu hipertrofiate din ignoranţă, de toate adaosurile concentrice de simboluri. Fabule, precepte morale, sanitare, juridice, agricole şi mai ales de jurisdicţia religioasă intercalată masiv. Trebuie să examinăm apoi atent contradicţiile dintre vechile texte şi teza religioasă de bază, găsind în primul rând cheia mecanismului criptic (de pildă, sensul secund al textului, când textul pare clar şi nu invită la descifrarea înţelesului ocult, şi nu neapărat invers), iar în al doilea rând combătând dogma care acoperă sensul, fără să uităm că uneori antidogma poate deveni ea însăşi o dogmă. Iniţiaţii puteau fi nu numai cunoscători ai faptului respectiv prin memorizarea mecanică a unor texte sacre, ci chiar oameni cu inteligenţă autonomă, depăşiţi însă de o fenomenologie superioară nepământeană. Se poate bănui că aceşti iniţiaţi, de multe ori nişte naivi transmiţători de texte, au fost oameni de bună credinţă, folosiţi ca unelte şi depozitari de către pontifii religiei abia născute din combinarea superstiţiilor şi demonologiei primare cu noile cunoştinţe dobândite de la” zeii” atunci veniţi din cer. În sfârşit, ştiind că textele mitologice, scrise sau orale, au ajuns până la noi ca operă colectivă şi deci au fost supuse interpolărilor făcute uneori din cultul pentru enigmatic, atunci când nu erau făcute din candoare, ştiind de asemenea că tuturor teologilor le-au sunat bine în contextul revelaţiei zise divine toate întâmplările criptice sau măcar confuze, câteodată neînţelese chiar de iniţiaţi, trebuie să purificăm materia de toate corpurile străine printr-o permanentă confruntare cu datele oferite de ştiinţele moderne şi cu ipotezele ştiinţifice cele mai recente.
Nu e un secret pentru nimeni că sistemul de ipoteze paleoastronautice care-şi cucereşte tot mai mult teren în vremea din urmă, prin îndrăzneala cu care abordează problema şi în ciuda logicii cu care o explică, reuşeşte să sperie sau numai să respingă numeroase minţi, chiar dintre cele lucide. De vină este tradiţionalismul exagerat al unor oameni de ştiinţă care nu încearcă să se autodepăşească, adică să renunţe la un moment dat la ceea ce a devenit, prin evoluţia lucrurilor, învechit şi dogmatic. Nu e deloc ciudat că tocmai dintre aceştia s-au recoltat de fiecare dată detractorii fiecărei invenţii, descoperiri sau ipoteze noi. De fapt, în noţiunea de om de ştiinţă includem adesea două noţiuni diferite, care uneori coexistă fertil, alteori se contrazic: gânditorul, care este un filosof al ştiinţei sale, şi tehnicianul, care e de multe ori ceea ce numea Tomaso d’Aquino un homo unius libri. Şi iată câteva momente ruşinoase din istoria acestor contradicţii. În 1865, la New York era arestat ca escroc un om care pretindea a fi construit un telefon, dar, după avizul specialiştilor, transmiterea vocii prin sârmă era imposibilă. Mai târziu, când T.A. Edison prezenta Academiei Franceze fonograful, savantul Jean Bouilleaud declara că „este imposibil şi va fi totdeauna imposibil să se reproducă miracolul vocii omeneşti cu ajutorul unor aparate de lemn sau de metal”. Aceeaşi Academie a batjocorit prima teorie a meteoriţilor, explicând că n-au de unde şi cum să cadă pietre aprinse din cer. Tot astfel, destui învăţaţi prestigioşi arătau imposibilitatea zborurilor cu aparate mai grele decât aerul: unul dintre ei savant de mare autoritate ştiinţifică, Newcombe, a avut chiar ambiţia să demonstreze matematic faptul că un aparat mai greu decât aerul este un vis ce nu se va realiza niciodată iar din 1902, anul bigotei demonstraţii, au trecut numai câţiva ani până când au început să zboare primele aeroplane, şi a trecut o jumătate de secol până la zborul spaţial al lui Gagarin. Azi pare şi mai bizară o afirmaţie a lui Rutherford, primul savant care a obţinut fisiunea nucleară şi care, întrebat când va putea fi aplicată ea practic, a răspuns cu convingere:” Niciodată!”, exact cu nouă ani înainte de explozia de la Hiroshima.
Dar asemenea inconsecvenţe apar şi mai recent. Bunăoară după debutul zborurilor cosmice, astrofizicieni notorii (sau cel puţin de mare circulaţie) au ajuns la concluzia (tot demonstrată) că aselenizarea lină şi chiar orice fel de aselenizare va fi imposibilă din cauză că suprafaţa, cum se spune cu o certitudine insuficient controlată, a satelitului nostru natural ar fi acoperită de straturi groase de pulbere meteoritică. În primăvara anului 1965, un savant de la Universitatea Cornell compara suprafaţa Lunii cu „aluatul dospit” şi se temea că „în timpul aselenizării nava cosmică va perfora suprafaţa poroasă, prăbuşindu-se în cavităţile lunare”. Ce a urmat după aceea ştie toată lumea.
E încă proaspătă cerneala cu care mai mulţi universitari au respins ideea de antimaterie, dar între timp sincrotronul de la Serpuhov (Moscova), prin colaborarea dintre fizicienii sovietici şi vest-europeni, a început să producă antimaterie.
Astăzi, mulţi oameni de ştiinţă, dornici de a scăpa de spectrul care îi deranjează al noilor ipoteze asupra unor relaţii şi evenimente interplanetare efectuate în trecut sau nu numai în trecut, în clipa când îşi epuizează toate argumentele (sau sofismele) clasice, recurg la argumentul suprem care pentru ei este limita vitezei luminii şi deci imposibilitatea străbaterii marilor distanţe cronospaţiale. Dar Einstein, negând vitezele superioare vitezei luminii, se referea numai la particulele accelerate care pornesc de la viteze mici. Iată că ipoteza prof, Gerald Feinberg (Universitatea Columbia), îmbrăţişată şi de alţi oameni de ştiinţă (de pildă fizicienii Michael Kreisler şi Torsten Alvager), completează afirmaţia einsteiniană, fără s-o conteste; aceşti savanţi vorbesc de existența în Univers a unor particule care se deplasează mult mai repede ca lumina (tachionii) şi care, pentru că pornesc de la viteze mult mai mari pot tinde către o valoare infinită. În laboratorul de radiaţii „Lawrence” se fac tentative experimentale, împiedicate deocamdată de paradoxul logic căruia i se supun aceste particule ce ar elibera semnale în trecut şi le-ar detecta în viitor. De fapt nu e greu să închizi ochii în faţa unor documente, inexplicabile prin mijloacele uzuale, să eviţi cu nepăsare să discuţi întrebările la care nu mai ai replică şi să te adaugi şirului bigot al dogmaticilor, cum face Pieter Koll într-o carte recentă. Lipsită până şi de simţul umorului, acuzând cercetările, întreprinse în jurul marilor enigme mitologice, prin naiva alăturare de vorbe „business” cu „fantezia”, care nu este decât un galimatias semantic, o ignorare a structurii şi rostului fanteziei în gândirea umană. Dar aceşti negatori miopi sunt chiar necesari, de vreme ce ei întreţin vioiciunea spiritului celorlalţi oameni, a căror minte se mişcă cu mobilitate autonomă în ariile cunoaşterii.
În fond, ceea ce ne propunem în cercetarea de faţă este un act de demistificare, un act a cărui mişcare dialectică ni se pare firească în planul cunoaşterii. Să ne gândim la ce spunea Fridtjof Nansen, acest admirabil explorator care și-a ales unul din drumurile spinoase ale cunoaşterii:” Nu are sens să ne punem întrebarea utilităţii cunoaşterii; omul vrea să ştie, şi dacă i-ar dispare această dorinţă, el nu ar mai fi om”. Într-adevăr, a nu căuta să afli este a te opri în loc; dar încetarea mişcării înseamnă moartea, iar sensul existenţei este viaţa, adică mişcarea.
SIMBOLUL, UN EFECT AL UITĂRII
Cu simbolistica mitului ne-au deprins mai cu seamă interpreţii mitologiei eline, înclinaţi spre poetizarea sensurilor ascunse observaţiei imediate. Într-adevăr, miturile greceşti, atât de elegante stilistic, depind însă de sărăcia fanteziei cosmice a unui popor epicureu; nucleele mitice primordiale au fost părăsite prin trecerea timpului, iar ceea ce e mai rămas din ele s-a înecat în zgura unor anecdote şi în aurul înşelător al simbolurilor. De pildă milui lui Perseu (care-şi preface toţi duşmanii în statui de marmură sau piatră, arătându-le capul Meduzei ucise de el) coincide, simbolic vorbind, cu visul negustorilor greci de a obţine pe căi cât mai lesnicioase mai multe statui pentru vânzare, căci avem atâtea dovezi, printre oare industria Tanagrelor sau atelierele părăsite de la Tomis sunt derizorii. Şi totuşi pe orizontul acestui mit trece spectral nucleul origina”: forţa de înmărmurire ce o degajă capul Meduzei; iar aici niciun simbol nu mai este posibil, meşteşugul lui Perseu părând a fi mai curând un sistem de sculptură rapidă de la distanţă, ceea ce teoretic ar fi posibil, nu numai în zonele încă tinere ale psihotronicii, dar şi în manevrarea calculată a laserului sau a altor mijloace fizice din vremea noastră; şi s-ar părea că lucrurile n-au fost chiar imposibile în trecutul protoistorie, dacă asemuim acţiunea lui Perseu cu sculptura gigantică de tipul Masma ori cu enigmaticele capete mai târzii din jungla mexicană sau din Insula Paştelui.
Aşadar, vedem că simbolul din mit nu este mitul însuşi, ci un adaos care suplineşte facil şi formal esenţa uitată. Hrănită iniţial cu nişte fenomene care îi depăşeau puterea de înţelegere şi apoi incitată de amintirea lor din ce în ce mai vagă imaginaţia omenirii s-a folosit de elementele figurative ale crâmpeielor care se mai ţineau minte, transformându-le întâi în metafore criptice, nu lipsite de un anume hieratism, spre a construi apoi marile simboluri, greşit confundate de unii cercetători cu marile mituri ale omenirii. Aceste simboluri conţineau ispita dorinţelor omeneşti esenţiale: zborul, noua vârstă de aur, fericirea edenică, învierea tuturor morţilor ori măcar tinereţea perpetuă, libertatea amorului sau, în fine, excomunicarea răului, care a fost totdeauna o noţiune fluctuantă şi aproape indefinisabilă altminteri decât juridic. Unele dintre aceste simboluri porneau de la constatarea câtorva fapte cărora nu li s-a înţeles niciodată structura, ele fiind transcendentale pentru omenirea primitivă, altfel însă nimic altceva decât nişte fapte fireşti produse de o civilizaţie superioară. După aceea, revelaţia fiind uitată în formele ei iniţiale, rămânea dorinţa mereu aţâţată care se transforma treptat în simbolul acestei dorinţe.
Spunem de pildă că Icar reprezintă simbolul dorinţei omului de a zbura în spaţiu, ca de altfel şi vulturul lui Etana. Caii înaripaţi, îngerii şi toate celelalte forme similare. Dar aceste zboruri se bizuie pe ideea de aripi, pe câtă vreme miturile zborurilor astrale, neavând niciun model pământean, cunoscut de oameni înainte, indică stâlpi de foc la aterizare jeturi de propulsie, suprasolicitarea acceleraţiei, viteze mai mari decât a vântului, însă mai încete decât gândul, zboruri în paradoxul timpului etc. Elementul originar nu este niciodată simbolul, ci faptul văzut. Uitarea acestui fapt primordial în detaliile lui, adică a aşa-zisei revelaţii, în totalitate sau mai adesea parţial, şi păstrarea numai a unor linii de contur confuz din ceea ce a fost odată nucleul mitic, duce inevitabil la restructurarea moştenirii tradiţionale şi la organizarea ei în simboluri şi metafore de tip sacral. Astfel, sistemul de referinţă iniţial îşi părăseşte repede structura logică şi capătă, paralel cu noile forme ezoterice, o armătură de simboluri îndeobşte morale, juridice, medicale sau politice, servind lucrării de conducere înfăptuită de către religie prin stat sau de către stat prin religie. Dar aceste sisteme de simboluri nu au nimic comun cu evenimentul iniţial, fiind legate numai de forma lui târzie, care a ajuns să fie tratată drept revelaţie primordială divină, pe când de fapt nu este decât rezultanta unor mari durate de timp ce au deformat mitul originar.
Iată de ce spunem că simbolul mitologic este un efect al uitării.
Intrarea unor civilizaţii în conştiinţa istorică este o părăsire, fără îndoială, a maturilor considerate literal; însă, aşa cum remarcă Mircea Eliade, e greu de afirmat că gândirea mitică ar fi fost abolită, ea reuşind” să supravieţuiască, fie şi radical schimbată (dacă nu camuflată desăvârşit)”; şi este foarte justificată, chiar dacă ironică, afirmaţia sa, după care, lucrul cel mai picant este că ea a supravieţuit mai ales în istoriografie”.
Dar, fireşte, nu numai acolo. Omul are nevoie în fiecare epocă de mituri. El amplifică adevărurile de mare circulaţie în arhitecturi metaforice şi e plăcut să-ţi petreci răgazul printre coloanele măreţelor simboluri cu inscripţii pe care nu le mai citeşti, sub pavăza pictată cu tropi a tavanelor, între zidurile solemne cu basoreliefuri care sunt amprente de visuri: luxurianta acumulată vreme de multe generaţii în aceste arhitecturi acoperă de la un timp pivniţele demult golite de vinul memoriei faptelor reale petrecute cândva, şi demult împânzite de păianjeni şi licheni sau chiar de gunoaie; templul frumos se năruie, peste pivniţele ignorate alt ciclu istoric îşi clădeşte alt mit, şi tot aşa mereu. Din când în când însă vine cineva şi în pivniţă, face curăţenie şi alungă falsele stafii.
Mitul este pentru oameni o gimnastică a afectelor, dar niciodată el nu se poate naşte din nimic. Punctul lui de pornire este un fenomen neînţeles. Transferarea lui, prin uitare. În simbol este un exerciţiu al refulării adică o fata morgana.
Sensul demitizării nu este distrugerea mitului, ci decantarea memoriei de metaforă şi de simbol.
CALENDARELE CRIPTICE
Dacă cele două surse paraistorice – mitul, ca memorie alterată, şi simbolul, ca oglindă întoarsă – fac parte din domeniul imponderabilului, deşi sunt laolaltă materialul principal în ipoteza noastră, un element secundar, însă mai concret, vom găsi în numeroasele calendare străvechi, socotite de obicei rituale. Aparent, ele nu ar oferi nimic deosebit celui care vrea să reconstituie epocile de contact astral şi de catastrofe planetare. Totuşi, o sumă de elemente părând la început bizare, fiindcă nu corespund datelor istorice curente, dacă le judecăm după cu totul alte criterii, neclasice, ne asigură, prin confruntări reciproce, datarea aproape certă a evenimentelor petrecute în epocile paleoastronautice. Aşa bunăoară datarea de către Platon a pieirii Atlantidei, părând multă vreme o cifră convenţională sau o simplă figură de stil, ca şi epoca arcadiană, amintită de Ovidiu, când cerul era lipsit de Lună, dobândesc sens istoric susţinute de compararea riguroasă a patru calendare rituale: egiptean şi asirian, indian şi mayaș. Cele patru calendare, fiind rituale, au o formă criptică şi se referă – aşa cum vom vedea mai târziu – nu la un început cronologic propriu-zis, ci la epoca marilor catastrofe din sistemul nostru solar, cunoscute sub termenul generic de potop Dar există şi alte calcule calendaristice, făcute de istoricii antichităţii, care se referă la începutul unei epoci mult mai îndepărtate, marcând un grup de fenomene pozitive din istoria planetei noastre. Preotul egiptean Manethon (sec. III î.e.n.) calculase durata totală de 24.925 ani pentru domnia celor trei dinastii divine. Adăugând cei 5.264 ani socotiţi de Eusebius pentru dinastiile următoare (mai exact: de la Mener sau Menes, unificatorul legendar al Egiptului, până la Artaxerxes) şi încă 340 ani până la Augustus (adică aproximativ anul 1 e. N.), iar apoi cei 1973 ai erei contemporane, putem considera că acum 32.502 de ani ar fi început de fapt prima organizare a civilizaţiei protoistorice omeneşti. Există însă şi alte calcule şi, chiar dacă deducţiile noastre sunt riscante, cu atât mai mult cu cât ne vom referi în ele la începutul civilizaţiei atlante, cifrele altor istorici nu diferă prea mult. De pildă, după Diodor din Sicilia, preoţii egipteni calculau o durată de 23.000 ani de la domnia Soarelui până la intrarea lui Alexandru cel Mare în Asia (334 î.e.n.); refăcând adunarea, începutul presupus îl găsim de astă dată acum 25.307 ani. Dar, dacă ţinem seamă de criteriile calendaristice diferite ale antichităţii (ani solari, ani lunari şi arii socotiţi după orbitele unor planete enigmatice), n-ar fi exclus ca între cele două calcule să nu existe diferenţă de durată, ci numai de etalon dacă însă aceste calcule stabilesc, într-un fel sau altul, un început, calendarele rituale propriu-zise, cu mult mai riguroase, îşi încep toate numărătoarea de la epoca marilor evenimente catastrofale, împărţind cronologia la care se referă în cicluri sau vârste după criterii deosebite, însă cu puncte de plecare identice.
Încă Donnelly observase în cartea sa despre Atlantida, apărută în 1882, similitudinea dintre calendarul egiptean şi cel asirian. El reluase un calcul pe care îl cunoşteau şi babilonienii; astfel, una din datele ciclului sothiac egiptean corespunde anului 139 e. N., iar ciclul sothiac era de 1.460 ani. Ştiind corespondenţa amintită mai sus, putem afla uşor criteriul de calcul (1.460-138=1.322), dacă adăugăm anului respectiv (1.322) şapte cicluri sothiace: 1.322+(7x1.460) =11.542. Acest calcul în aparenţă fără însemnătate dă rezultate uimitoare când e confruntat cu calculul ciclurilor lunare asiriene. Ciclul asirian avea 22.325 luni lunare, deci 1.805 ani. Una din datele de reper este anul 712 î.e.n., căruia îi adăugăm şase cicluri lunare, adică 712+(6x1.805) =11.542, ca să ajungem exact la acelaşi început: anul 11.542 î.e.n.
Alte două calendare, identice între ele, se apropie foarte mult de acestea despre care am vorbit. În vechiul calendar indian, ciclul Kaliyuga a început în anul 3.102 î.e.n., iar un astfel de ciclu având 2.850 de ani, prin acelaşi tip de calcul ajungem la anul iniţial 11.652 î.e.n. Calendarul principal maya (cicluri de câte 2.760 ani) ne oferă şi el un reper: anul 3.373, care este începutul unuia dintre cicluri, astfel că cele trei cicluri ale erei respective ne duc la anul 11.653 î.e.n., neînsemnata diferenţă de un an provenind probabil de la începerea cronologiei în luni diferite, în funcţie de distanta geografică.
Decalajul precis de 110 ani dintre cele două perechi de calendare am putea bănui că se explică prin faptul că egiptenii şi asirienii fixaseră ca punct cronologic iniţial sfârşitul epocii catastrofale, iar indienii şi mayaşii începutul ei.
Privind acum aceste cronologii ca pe un criteriu de bază, putem extinde confruntările şi ideea se va consolida.
Platon stabilea un interval de 12.000 ani între timpul său şi timpul scufundării Atlantidei. Diogene Laertius (sec. III e. N.) ne informează că egiptenii posedau însemnări despre 373 eclipse solare şi 832 eclipse de lună, iar calculele astronomice de control arată că acele însemnări cuprindeau o perioadă de 10.000 ani, şi trebuie spus că observarea sistematică a cerului va fi început nu în plină catastrofă, ci după liniştirea lucrurilor, deci începutul calendarelor rituale se confirmă şi aci. Trebuie remarcat de altfel şi faptul că cei vechi aveau cunoştinţe astronomice de o precizie care pare să excludă empirismul, chiar dacă ştim (şi oare ştim într-adevăr?) că nu posedau aproape niciun fel de instrumente speciale. Preoţii sumerieni stabiliseră durata orbitei Lunii numai cu 0,4 secunde mai puţin decât măsurătorile de azi, iar astronomia maya calculase anul terestru astronomic la 365,242129 zile, faţă de 365,242500 cât ştim că e stabilit în prezent.
Toate calendarele rituale din antichitate împart istoria în cicluri dependente de marile fenomene (naturale sau nu) care, din răstimp în răstimp, au schimbat înfăţişarea sau chiar structura regiunii cosmice în care ne aflăm. Un mare potop înghiţind un continent vast s-ar fi petrecut, după datele majorităţii acestor calendare, cam cu douăsprezece milenii înainte de era noastră. Nu vom intra deocamdată în detaliile atlantologiei, dar nu e de prisos să amintim chiar aici că analizele mai noi ale unei bucăţi de rocă găsită pe fundul Atlanticului în 1898 de echipajul unui transatlantic francez i-au stabilit vechimea de aproximativ 13.000 ani, ca, de altfel, şi analiza vechimii unor puternice ziduri submarine descoperite foarte recent lângă Bimini.
Afară de cele patru calendare principale amintite, există fireşte şi altele, marcându-şi începutul la date diverse; dar nu acest lucru e impresionant, ci faptul că, peste tot, începutul postdiluvian corespunde celebrei datări transmise de Platon şi confirmate de analiza rocii atlantice şi a zidurilor de pe fundul oceanului. De pildă piatra-calendar maya de la Tical începe numărătoarea cu anul care corespunde în cronologia noastră anului 12.042 î.e.n. Calendarul din Codex Vaticanus împarte istoria omenirii în cinci ere. Prima din ele sfârşindu-se cu potopul. Succesiunea e aceasta: o eră de 4.008 ani, încheindu-se cu un mare diluviu, a doua, de 4.010 ani, numită era uraganelor, a treia, de 4.801 ani, sfârşindu-se cu un mare incendiu, era a patra, a foametei, de 5.042 ani şi, următoarea, în care ne aflăm. După acest calendar, potopul ar fi avut loc în anul 13.102 î.e.n.
Tribul american aymara posedă un calendar de patru cicluri, numite „sori” (schimbarea soarelui marcând aşadar fiecare eră nouă); acestea sunt Tlatoniatiuk (epoca Pământului), în care a domnit dreptatea şi într-o ţară îndepărtată a prosperat un neam de uriaşi; Tlotoniatiuk (epoca uriaşilor), în care giganţii şi-au părăsit patria şi au migrat în toate părţile lumii, în momentul unor mari cataclisme; Ehecatonatiuk (epoca aerului); Atonatiuk (epoca apei), la sfârşitul căreia au venit incaşii. Ştim însă că incaşii au apărut în Anzi în sec. XIII e. N., astfel că, după acelaşi calcul ca şi până acum, putem deduce că migraţia uriaşilor ar fi avut loc în anul 11.600 î.e.n.
Dacă totuşi, oricât de uimitoare, aceste coincidenţe de date rezultă evident din memoria ocultă, foarte păstrătoare, a generaţiilor de preoţi, rămâne cu mult mai enigmatică însă obârşia calendarului scurt al mayaşilor şi, în primul rând, raţiunea existenţei lui. Civilizaţia maya avea două calendare uzuale. Cel scurt, din douăzeci de semne care, urmate de cifrele 1—13, ajungeau la dimensiunea unui an de 260 zile. Avea un raport direct cu cunoaşterea exactă a mişcării de revoluţie a planetei Venus; calendarul acesta, numit tzelkia, nu avea relaţie cu nevoile pământene, iar de la o vreme a şi fost înlocuit cu un calendar lunar. Celălalt era calendarul lung (ahau), adică solar, alcătuit din optsprezece semne reprezentând lunile anului, fiecare de douăzeci de zile, şi completat, ca şi la egipteni, de o perioadă festivă finală de cinci zile; anul calendarului ahau totaliza 365 de zile. Faptul că din combinarea calendarelor tzelkia şi ahau rezulta aşa-numitul cumhu de 52 ani (18.980 zile) e numai jumătate din explicaţie, căci vom vedea mai târziu, confruntând tradiţiile lumii vechi despre Lună şi despre Venus, că măsurarea timpului după Luceafăr nu putea ispiti pe astronomii empirici ai vremii decât dacă nu ar fi fost Lună, aceasta după ce am admite totuşi ideea nevoii de calendar defectuos concomitent cu unul verificat încă de atunci: acela solar. Lucrurile erau însă privite de undeva am afară. Se admitea o ciclicitate cosmică determinată ca timp, iar tradiţiile care vorbesc de conţinutul fiecărui ciclu încep să poată fi confirmate azi chiar şi geologic.
De altfel, stoicii considerau că la fiecare an mare se petrece un incendiu general, că lumea existentă se distruge ca să apară alta nouă (palingeneză). Despre acest lucru vorbeşte şi Cicero (Visul lui Scipio, XXI-XXII, din tratatul despre republică). „Dacă generaţiile îndepărtate, scria oratorul roman, vor dori să transmită urmaşilor gloria dobândită de fiecare dintre noi de la părinţi, totuşi, ca urmare a diluviilor şi incendiilor Pământului (iar acestea se petrec inevitabil la anumite răstimpuri), noi nu putem atinge gloria, nu mai zic eternă, dar fie şi de durată mai lungă (…) Căci de obicei oamenii socotesc anul numai după întoarcerea Soarelui, adică a unui singur astru, dar în realitate numai când toţi aştrii se vor întoarce în locul de unde au plecat odată la drum şi după scurgerea unui mare răstimp vor readuce cu ei aceeaşi ordine în tot cerul, abia atunci se va putea vorbi într-adevăr de schimbarea anului. Câte generaţii de oameni sunt cuprinse într-un astfel de an, nu m-aş hotărî să spun. Fiindcă odinioară Soarele, aşa cum li s-a părut oamenilor, a pălit şi s-a stins, când sufletul lui Romulus s-a strămutat în aceste temple (n.n. – în regiunea Căii Lactee!); când el (Soarele) va păli din nou din aceeaşi parte şi în acelaşi timp, atunci se poate socoti că după întoarcerea tuturor constelaţiilor şi aştrilor în punctul lor de plecare, a trecut un an. Dar, bagă de seamă, acum n-a trecut nici măcar a douăzecea parte a acestui an.” Trebuie amintit că. După legendă, Romulus a dispărut în anul 716; discuţia cu Publius Africanus, la care se referă Cicero, avea loc în anul 149: deci dacă intervalul de 567 ani e a douăzecea parte din anul mare, ar rezulta că durata acestuia este de minimum 11.340 ani solari mici.
Toate numărătorile cronologice ale celor vechi aveau raport cu mişcarea peisajului ceresc, şi dacă ar fi numai atât, observarea cerului ca atare nu poate să ne mire prea mult. Mai multă mirare produce, fireşte, datarea destul de exactă a catastrofelor, ai căror supravieţuitori vor fi transmis probabil tot ce văzuseră în jurul lor, însă tradiţia relatează despre nişte cataclisme de foarte mare anvergură, cu implicaţii în aproape tot sistemul solar, cu detalii de mecanică cosmică ce depăşesc vădit mijloacele de înţelegere ale unor primitivi, şi cu ecouri încă enigmatice în toate miturile periferice şi târzii. Lată, bunăoară, insistenţa cu care se repetă cifrele magice 7 şi 9. Prima o găsim în Avesta, care împărţea istoria lumii în şapte vârste, ca şi tradiţia rabinică după care lumea s-a distrus şi s-a refăcut de şapte ori, ca şi Analele de la Cuauhtitlan, din Mexic, vorbind de şapte epoci solare sau ca şi cartea sacră budistă Visuddhi-Magga, semnalând şapte sori iviţi pe rând. Alte cosmologii sunt structurate pe cifra 9: în insulele polineziene şi în Hawaii se crede au existat nouă vârste şi că de fiecare dată era deasupra lumii alt cer, şi tot despre nouă lumi succesive vorbeşte şi Edda, iar în folclorul românesc aceeaşi cifră are o bogată circulaţie mitologică şi metaforică.
Tot astfel, vieţile patriarhilor biblici, neverosimil de lungi, considerate în raport logic cu aceste calendare rituale, ne fac să ne gândim mult mai puţin la o metaforă decât la un calcul de timp sau chiar – căci există destule temeiuri şi pentru aceasta – la cunoaşterea în vechime şi desigur nu pe cale intuitivă a consecinţelor relativităţii.
Dar toate aceste surse paraistorice ale subiectului nostru, neglijate de obicei sau, şi mai rău, interpretate mistic tocmai când se credea că sunt privite mai realist, nu se pot utiliza ca arhivă documentară decât în urma unei analize logice riguroase, lipsite de prejudecăţi, dar şi de patimă romantică.
Nicio enigmă nu poate dura la infinit. Vom încerca să le descifrăm pe cele care ne interesează, spre a restitui cunoaşterii omeneşti încă o parte de adevăr.
SITUAREA COSMICĂ A CIVILIZAŢIEI UMANE
1 EXOBIOLOGIA Şi ASPIRAŢIILE COSMICE ALE OMULUI
Omul nu este o fiinţă sedentară ca planta, care şi ea totuşi migrează, fie şi sub presiunea unor condiţii externe. Evoluând, omul caută mereu căi noi de acces pentru viaţa sa, care este, în esenţă, act de cunoaştere şi de adaptare. Condiţia umană este condiţia unei fiinţe raţionale în expansiune. Tocmai de aceea, privită în plan cosmic, această condiţie nu poate fi unică, Nimic nu poate demonstra singularitatea raţiunii într-un Univers unde Pământul este una din planetele modeste. Variantele de viaţă raţională în Cosmos nu sunt numai posibile, dar şi absolut necesare. Iată prin urmare de ce antropocentrismul, inventat de teologi şi supravieţuind în chip ciudat şi în unele cercuri ştiinţifice, nu este nimic altceva decât o formă de infatuare, care nu doreşte să admită forme similare sau superioare de raţiune şi civilizaţie, în alte sisteme solare din Cosmosul infinit.
Totuşi, în pofida acestei atitudini involute, preocupările contemporane ale exobiologiei, care este o ştiinţă tânără, însă de mare viitor, au lărgime, dar şi rădăcini. Una din ele se află în întrebarea plină de nelinişte a lui Kepler: „Dar dacă aceste lumi sunt locuite, cine le locuieşte? Suntem noi sau sunt ei stăpânii lumii?” întrebări asemănătoare, chiar dacă mai puţin acute, şi-au permis însă şi oamenii din antichitate, printre ei: Democrit, Epicur, Lukian din Samosata. În gândirea veche instrumentul era mai ales logica intuitivă, dar azi ştim prin calcul matematic, de pildă, că stelele din clasa spectrală G (similare Soarelui nostru) alcătuiesc cea. 10 din totalitatea stelelor galaxiei noastre şi posedă probabil ele însele sisteme planetare proprii, aşadar galaxia noastră poate să aibă aproximativ 10 miliarde de sisteme planetare. De asemenea, unele descoperiri esenţiale de dată recentă, purtând girul unor instituţii ştiinţifice de verificat prestigiu (aminoacizi cu funcţii similare sau diferite faţă de cele terestre şi hidrocarburi în meteoriţi, nori de alcool în centrul Căii Lactee, prezenţa acidului formic în spaţiul interstelar ş.a.), confirmă şi completează mai vechile ipoteze matematice, privitoare la răspândirea vieţii în Cosmos.
Formele de raţiune posibile sunt prin urmare oricum mai multe decât una.
Astăzi nu mai putem fi înclinaţi să negăm nici repetarea undeva în Cosmos a formei noastre coloidale, nici existenţa probabilă a altor variante de sisteme bazate fie pe siliconi, fie pe alte structuri chimice. Diferite descoperiri astronomice, care confirmă ipotezele speculative, succedate de la Democrit încoace, asigură un sol mai ferm evoluţiei concepţiei moderne despre Univers. În 1969, de exemplu, astronomii de la universitatea Cornell (New York) au descoperit în constelaţia Racului, la o depărtare de 6000 ani-lumină de Pământ, o planetă cu aceeaşi mărime şi masă ca a Pământului, gravitând în jurul unui pulsar. Distanţa nu ne îngăduie să ne gândim la comunicaţii directe, dar similitudinile pot alimenta mai departe problema vieţii cosmice. Gândirea omenească despre răspândirea vieţii raţionale în Univers a evoluat simţitor în ultimii ani, părăsind din ce în ce mai mult zonele retrograde şi prejudecăţile empirice. Mai ales de când astronomia americană a semnalat, în 1960, aşa-numita radiosursă CTA—102, exobiologia a dobândit încă o cale de investigaţii. Atât această sursă de radioemisiuni cât şi alta, CTA—21, recepţionate ulterior şi la institutul astronomic „Stemberg” din Moscova, l-au determinat pe astronomul Nikolai Kardaşev să emită (în 1964) ipoteza originii lor artificiale şi provenienţa lor de la o supercivilizaţie. Cu un an înainte (1963), astronomii K.I. Kellermann (California. S.U.A.), R.G. Conway (Jodrell Bank, Anglia) şi R.F. Long (Cambridge, Anglia) remarcaseră că semnalele celor două radiosurse sunt extraordinar de puternice şi emise pe frecvenţa de 900 megahertzi, neobişnuită pentru radiosursele cosmice naturale. Profesorul Nikolai Kardaşev a ajuns chiar la o clasificare a civilizaţilor cosmice posibile, în trei grade: civilizaţii de un nivel tehnologic apropiat de al omenirii noastre (I), civilizaţii care stăpânesc energia soarelui lor (II) şi civilizaţii care stăpânesc energia întregii lor galaxii (III). Faptul că astfel de ipoteze nu aparţin operei unor fantaşti se confirmă nu numai prin caracterul antiştiinţific al teoriei antropocentriste, dar mai ales prin descoperirea consecventă a altor radiosurse, de pildă W-3, semnalată de Alan Barrett, profesor la Institutul de tehnologie din Massachusetts După acesta, W-3 provine din Calea Lactee, cu lungimea de undă de 18 cm, semănând cu un maser uriaş. Fizicianul Alan Barrett, publicându-şi rezultatele cercetărilor în atât de serioasa revistă Science, formula ipoteza că radiosursa descoperită este un sistem de semnalizare al unor fiinţe inteligente. Iar undele de 18 cm (egale cu frecvenţa hidroxilului, cea mai răspândită în Univers, deci şi cea mai accesibilă) sunt şi ele un indiciu. Nu de mult, astrofizicianul englez Fred Hoyle (Cambridge) confirma la televiziunea britanică ipoteza profesorului american.
Anvergura acestui gen de ipoteze (fie şi neconfirmate deocamdată) dobândeşte acum nu numai strălucire (căci aceasta ar ţine în special de latura retorică a gândiri omeneşti), dar şi credit din ce în ce mai mare în lumea ştiinţifică modernă. Astfel, de pildă, astrofizicianul Fr. Dyson emitea în anul 1960 ipoteza existenţei unor corpuri cereşti artificiale, care ar fi locuite de fiinţe cu o înaltă civilizaţie tehnică. Aceste fiinţe ar fi în stare să pună în funcţiune emiţătoare gigantice, semnalele cărora ar fi întărite de norii cosmici de hidrogen. Un congres recent de astrofizică (New York) confirma ipoteza lui Dyson, prezentând cu această ocazie o hartă cerească pe care, conform calculelor, se însemnaseră poziţiile presupuselor emiţătoare, în număr de cinci, E interesant de sugerat sistemul de activitate coordonată a acestor civilizaţii din zona W-3 (numite de altminteri „comunitatea civilizaţiilor tip Dyson”), întrucât cele cinci puncte alcătuiesc un cerc perfect.
Savantul britanic Bernard Lovell, conducătorul centrului radioastronomic de la Jodrell Bank, a ajuns în această privinţă la idei consolidate. „Nimic nu ne duce la concluzia, scria el de curând, că dezvoltarea omului pe Pământ ar fi un fenomen singular şi că evoluţia vieţii s-ar opri la o anumită treaptă. Trebuie să acceptăm faptul că, după toate probabilităţile, în unele puncte ale spaţiului cosmic există superfiinţe. Asta rezultă din simpla gândire ştiinţifică. Aceste superfiinţe trebuie să fi ajuns la trepte de inteligenţă, civilizaţie şi dezvoltare ştiinţifică fantastic de înalte.” Radioastronomul bănuieşte că „este foarte posibil ca superfiinţele să caute a intra în legătură cu noi prin radiosemnale; cu noi sau cu alte fiinţe inteligente de undeva din spaţiul cosmic”. Logica ipotezei este evidentă, căci dacă civilizaţia noastră atât de tânără doreşte de pe acum explorări şi contacte (bunăoară proiectul OZMA), pentru o supercivilizaţie faptul poate fi curent, ca relaţiile între naţiunile terestre.
Gama vieţii în Univers nu poate fi nici restrânsă, nici monotonă, iar numeroasele experienţe şi calcule ipotetice din ultimii ani ne conving tot mai argumentat că este o eroare dogmatică limitarea formelor raţionale cosmice numai la compoziţia biochimică a omului terestru actual.
E cu atât mai sugestivă, de pildă, constatarea făcută de echipa de cercetători din San Jose (California) că plantele, emiţând ca şi omul un câmp electric, sunt sensibile la câmpul electric uman, dând emoţiilor noastre răspunsuri clasificabile.
Treapta civilizaţiei omeneşti contemporane, în ce are aceasta mai autentic şi mai fertil, nu mai poate fi compatibilă cu vechile prejudecăţi mistice antropocentriste, în numele cărora a fost ars pe rug Giordano Bruno. Luciditatea dialectică, simţul elementar al proporţiilor arată din capul locului justificarea preocupărilor exobiologiei, căci a nu dori să crezi în existenţa vecinilor nu înseamnă a te pune la adăpost de surprize, Un gânditor contemporan spunea, glumind, că dacă nişte minţi necoapte de pe o planetă mijlocie a unui soare de mâna a treia vor începe să afirme că sunt singurii stăpâni ai Cosmosului, se va naşte o îndoială serioasă asupra faptului dacă există cu adevărat viaţă raţională şi pe Pământ!
Între Metrodor din Hios (sec. III î.e.n.), care afirma că „ar fi tot aşa de absurd să nu aşezi decât o lume în spaţiul infinit cum ai crede că este un singur spic de grâu într-un lan”, şi declaraţia din 1970 a astrofizicianului american G.W. Cameron că un contact cu civilizaţiile extraterestre este iminent, gândirea şi chiar mijloacele tehnice ale omului au evoluat destul, ca să nu ne mai fie teamă să înţelegem că nu suntem singuri în Univers.
De altfel celebra ecuaţie de la Green-Bank (elaborată de grupul ştiinţific care a conferit, în 1961, la Observatorul naţional de radioastronomie din Green-Bank, S.U.A., bucurându-se de prezenţa unor savanţi ca Melvin Calvin, Giuseppe Cocconi, Carl Sagan, Frank Drake, Su Shuhuang ş.a.) demonstrează, în limitele unei oscilaţii de probabilităţi (N) între numărul minim 40 şi numărul maxim 50.000.000, existenţa civilizaţiilor din galaxia noastră ce caută contactul raţional (N=R+fp nc fl fi fc L, adică raportul între media stelelor similare soarelui, media stelelor care furnizează energia necesară vieţii, media planetelor bune pentru viaţă, media planetelor cu viaţă evoluată, media planetelor locuite de fiinţe autonome, media planetelor cu civilizaţii avansate şi durata medie a vieţii unei civilizaţii cosmice).
În epoca vehiculelor spaţiale construite şi manevrate de omul terestru, este de mirare că se pot întâlni expuneri calme de planuri ale cuceririi planetelor (deocamdată doar din sistemul nostru solar), ca și cum s-ar fi verificat în mod absolut că terenul este gol şi ne aşteaptă în stare amorfă. Dar această certitudine incomplet construită are ia bază numai insuficienţa datelor esenţiale (şi câtă dreptate avea Spinoza când spunea că ignoranţa nu este argument!), pe câtă vreme logica ne previne că lucrurile pot sta şi altfel şi nu orice Cortez poate avea parte de o conchistă fericită. Trei, patru sau mai multe aselenizări cu oameni, oricât de grandioase ar fi ele ca act eroic, din punct de vedere ştiinţific nu înseamnă totuşi încă decât foarte puţin. Şi să nu irităm că nici chiar aceste prime explorări selenare n-au fost scutite de inexplicabile fenomene adiacente. De altfel, nici Pământul pe care locuim nu este cunoscut încă în întregime…
2 RELAŢIA PĂMÂNT – COSMOS
Miturile şi unele monumente de artă străveche oferă destule dovezi că într-un timp anteistoric relaţia dintre Pământ şi Cosmos nu era o simplă idee metaforică, ci un fapt Stilul acestei relaţii a fost cu vremea degradat prin metaforele compuse de mitografii care nu moşteneau decât tradiţia confuză a evenimentului, căci martorii oculari şi participanţii muriseră demult. De aceea, pe câtă vreme ideea de bază pe care o putem extrage se menţine identică de la mit la mit, forma ei stilistică diferă de la o regiune terestră la alta. Miturile tuturor continentelor vorbesc cu consecvenţă despre desele călătorii ale zeilor pe Pământ, ca şi despre ascensiunile, festive sau curente, ale unora dintre oameni. Nu trebuie scăpat din vedere nici caracterul nespecial al călătoriilor cereşti făcute de oameni, miturile în genere neprecizând că aceştia ar fi fost nişte indivizi aleşi pentru însuşirile lor morale sau religioase. Dimpotrivă, ni se pare că alegerea acestor pasageri a avut de cele mai multe ori o formă întâmplătoare.
Modalitatea ascensiunii nu este totdeauna aceeaşi. Miturile chineze spun de pildă că în vechile vremuri, când existaseră legături permanente între cer şi pământ, zeii, sfinţii, şamanii, dar şi unii oameni mai îndrăzneţi urcau şi coborau mereu pe nişte scări construite anume, până când Cijun şi Li, la porunca zeului Cijuan-siui, au tăiat scările, căci duhul rău Ci-iu stârnise nişte răscoale şi războaie între cer şi pământ. Se pare că mitul cel mai vechi se referă la Fu-si, un om care, supravieţuind potopului, a găsit un arbore cu o scară interioară de la pământ la cer, construită numai pentru zei, şi a fost primul dintre pământeni care şi-a îngăduit s-o folosească.
Mai multe popoare din lume îşi revendică originea stelară, uneori cu precizări ce întrec posibilităţile fanteziei metaforice. Astfel se poate cita în primul rând un mit ainu, în asociere cu un şir de documente arheologice din trecutul aceluiaşi popor. În Japonia, pe insula Hokkaido, locuită de japonezi, dar şi de o populaţie cu totul aparte din rasa aproape stinsă ainu, circulă un mit straniu. Oamenii ainu, azi nu mai mulţi de douăzeci de mii, au aspect european, vorbesc o limbă neasemănătoare cu celelalte şi afirmă că neamul lor ar fi venit odinioară din cer. Specialiştii înşişi susţin că rasa ainu ar continua o populaţie băştinaşă veche de cel puţin şapte milenii. Acolo, în valea râului Saru, există un monument şi un fel de terasă de piatră care ar reprezenta, după datină, locul unde ar fi călcat pe pământ primul ins ainu, coborându-se din cer. Acum vreo două secole oameni ainu mai trăiau în insulele Kurile şi pe ţărmurile Sahalinului şi din nefericire mitologia şi folclorul acestora, pe cale de dispariţie, au fost cercetate mult prea puţin. Dar populaţia ainu oferă cercetătorului şi alte vestigii uluitoare: arta populară şi mai ales ceramica miniaturală din cultura yomon.
Zeul principal din panteonul antic ainu era Şarpele solar. Se impune de la sine compararea lui cu întreaga familie a acestui simbol încă nedescifrat: Diavolul biblic, omologat cu Şarpele, care a corupt în Eden pe primii oameni, zeul iluminat din mitologia maya, Quetzalcoatl, al cărui nume este Şarpele cu Pene, de asemeni Balaurul din basmele mai multor popoare indoeuropene care, ca şi Dragonul oriental, era şi el un soi de şarpe. În ornamentaţia artei populare ainu predomină spirala şi zigzagul. Observând însă figurinele ceramice de tipul yomon, remarcăm numaidecât strania şi neaşteptata lor similitudine cu un costum etanşat, nu de scafandru acvatic, întrucât nu pare să aibă mare flexibilitate, ci mai curând spaţial, făcut pentru fiinţe humanoide bipede, totuşi nu omeneşti. Capul e ascuns într-o cască perfectă, cu doi oculari ovali fiecare cu câte o crăpătură orizontală îngustă, ca pentru a filtra lumina; pe creştet sunt câteva mici excrescenţe de forme diverse şi orientări diferite, fără nimic comun cu stilul curent al podoabelor, dimpotrivă părând să aibă funcţia precisă a unor antene. De notat că ocularii (sau ochii?) seamănă perfect cu ochii unei figuri culcate (ceva între batracian şi humanoid târându-se pe burtă), descoperită printre sculpturile polineziene de pe terasa din Puamau (insula Hivaoa); iar dacă ne gândim bine, această figură are contingenţe cu înfăţişarea pe care şi-o lua, după relatările babilonianului Beroz, zeul marin Oannes, Zeul-amfibie, învăţătorul poporului sumerian.
Monumente materiale asemănătoare se găsesc din belşug în America centrală şi în oarecare măsură în Egipt Ideea contactelor interastrale trebuie însă uneori dedusă cu destulă dificultate, mai ales în folclorul mitologic vechi, dar în marile mituri ea se impune fără nevoia comentariilor, ba chiar cu lux de amănunte. Unul din izvoarele importante este Vechiul Testament. Câteva personaje – cărora le vom acorda mai târziu o atenţie specială – pot fi considerate printre primii pasageri ai astronavelor străine, deci şi primele persoane de contact cosmic. Iezechil, figura poate cea mai interesantă datorită lucidităţii cu care-şi observă atât condiţia, cât şi zborul, zice: „Şi iarăşi a fost mâna Domnului peste mine şi mi-a zis: Scoală şi ieşi la câmp, căci acolo îţi voi grăi! Şi m-am sculat şi am pornit la câmp, dar iată că acolo era slava Domnului, care mi se descoperise la fluviul Chebar. Şi am căzut cu faţa la pământ” (Iezechil, 3, 22-23). Profetul îşi descrie întâmplările foarte aventuroase şi probabil pline de mari emoţii, dar nu exagerează, părând a fi un om care s-a adaptat destul de repede noilor situaţii, mai cu seamă că şi zborurile şi întâlnirile lui deveniseră frecvente. Luat în sine, textul citat acum nu spune prea mult, însă, cum vom vedea în capitolul principal al lucrării noastre, atunci când vom confrunta diferitele afirmaţii ale profeţilor şi mitografilor, noţiunile nu pot fi luate totdeauna în sensul lor curent, ele fiind adesea definiţii metaforice făcute într-un timp când nu exista şi nici nu putea să existe o terminologie tehnică stabilită; căci, de pildă, am ajuns la concluzia că Iezechil numea cu expresia „slava Domnului” nu un zeu sau pe fiinţa întâlnită, ci chiar aparatul de zbor sau, mai exact, jeturile duzelor acestuia. Mai mult, în contactele lor cu oamenii, fiinţele extraterestre foloseau o aparatură complexă, dictată de aceeaşi prudenţă pe care o vor folosi în curând şi cosmonauţii pământeni: „Iar în anul al şaselea, în ziua a cincea din luna a şasea, pe când stăteam în casa mea, iar bătrânii lui Iuda stăteau şi ei în faţa mea, mâna Domnului Dumnezeu căzu peste mine. Şi când m-am uitat, iată că era un chip ca de om, şi de la şolduri în jos pare că era foc şi de la şolduri în sus o puternică lumină ca electrul. Şi a întins ceva ca mâna şi m-a apucat de şuviţele capului şi Duhul m-a ridicat între cer şi pământ, şi m-a dus la Ierusalim în vedenii dumnezeieşti, dinaintea porţii celei dinăuntru, îndreptată spre miazănoapte, unde era sălaşul idolului geloziei, care stârneşte gelozia. Şi iată că acolo era slava Domnului Dumnezeului lui Israil, întocmit precum o văzusem în câmp” (Iezechil, 8, 1-4). Cartea lui Iezechil are mereu nostalgia exactităţii, comparabilă poate numai cu precizia din apocrifele lui Enoh şi dintr-un anumit pasaj al poemului indo-tibetan Samaranganasutradhara, în ceea ce priveşte descrierea lucrurilor nemaivăzute de oameni şi considerate miracole. Iezechil, bunăoară, zice nu „mâna lui Dumnezeu”, ci cu un început de discernământ ştiinţific: „ceva ca mâna”.
Fireşte, primele relaţii dintre oameni şi fiinţele astrale au produs impresii catastrofale, iar oamenii care asistau la spectacol, pe lângă înţelepciune, aveau probabil şi nervi de oţel. Şi totuşi istoria şi miturile au înregistrat mulţi asemenea inşi. În unele cazuri, aceste personaje pot fi variante refăcute literar ale aceluiaşi martor originar: cu toate acestea, o cercetare atentă relevă tipuri diferite şi relatări foarte diferite. Printre cele mai interesante figuri din epoca marilor contacte între pământeni şi extratereştri este persoana biblică Enoh, existent – deşi sporadic – şi în textul oficial al Bibliei, însă mai ales în apocrife. Rigori teologice, lesne de înţeles, au înlăturat la un moment dat o seamă de texte care, prin relatări prea puţin mistice şi prin gustul de a explica fenomenele insolite altfel decât teologic, se îndepărtau vădit de dogmă. Ele au fost păstrate mai ales în tainele sectelor. Şi tocmai acestea ne oferă materialul cel mai bogat.
Enoh, care era numit în hagiografia ebraică şi Hanok şi a fost preluat şi de Coran cu atributul de „învăţat”, e amintit cu mai multă exactitate în două apocrife de circulaţie creştină (traducerea coptă şi un fragment slavon) şi într-unul ebraic (transmis tot într-o versiune etiopiană) – Cartea Jubileelor. În acest din urmă text, se relatează că Enoh a fost „cel dintâi dintre fiii oamenilor, dintre cei care s-au născut pe pământ, care a învăţat scrisul, ştiinţa şi înţelepciunea şi care a scris despre semnele cerului, după rânduiala lunilor, într-o carte, pentru ca fiii oamenilor să cunoască vremea anilor după rânduiala fiecăreia dintre lunile lor” (IV, 17); şi asta fiindcă „el a fost deci cu îngerii Domnului vreme de şase jubilee de ani şi ei l-au ajutat să vadă tot ce este pe pământ şi în cer, puterea soarelui, iar el a scris tot şi a mărturisit veghetorilor care păcătuiseră cu fiicele oamenilor, căci ei începuseră a se uni cu fetele oamenilor spre a se murdări, şi Enoh a adus mărturie împotriva tuturor acestora. Şi el a fost ridicat din mijlocul odraslelor oamenilor, iar noi (îngerii) l-am însoţit în grădina Edenului întru mărire şi slavă, şi iată că acolo el a scris judecata şi osânda lumii şi toată răutatea odraslelor omeneşti” (IV, 21-23).
Profeţii de tipul lui Enoh şi al lui Iezechil se pare că, realizând mai mult decât un simplu contact, au colportat informaţii în ambele sensuri şi, cu sau fără voia lor, s-au amestecat în unele dileme superioare, pe care nu le-au priceput. În mitografiile care narează activitatea acestor personaje, esenţialul pare să fi fost mesajul pe care o civilizaţie nonterestră voia să-l transmită, prin acestea, gazdelor pământene. Naraţia este însă mai totdeauna încărcată de simboluri şi metafore suprapuse, de un labirint de fraze criptice, totuşi destul de naiv construite, dar uneori şi de ecourile vanităţii fiecărui profet în parte. Mai demni şi mai profunzi decât profeţii biblici, mesagerii vechilor texte sanscrite şi chiar scriitorii mayaşi sunt totodată şi mai subtili Iezechil, de pildă, povesteşte: „Şi tu, omule, ascultă ceea ce îţi grăiesc ţie şi nu fi îndărătnic ca neamul cel îndărătnic. Deschide gura şi mănâncă ceea ce eu îţi voi da! Şi când m-am uitat, iată că şi întinsese mâna spre mine, iar în mână avea o carte pe care mi-a deschis-o, scrisă şi pe o parte şi pe alta, şi anume cu plângeri, tânguiri şi jălanii. Şi-mi zise: Fiul omului! Mănâncă ceea ce vei găsi dinaintea ta! Mănâncă această carte, apoi du-te şi propovăduieşte casei lui Israil! Şi deschisei gura şi el îmi dădu să mănânc cartea aceasta. Şi îmi zise: Fiul omului! Pântecele tău să mănânce şi lăuntrul tău să se umple de cartea aceasta pe care ţi-o dau! Şi eu am mâncat-o şi era în gura mea atât de dulce ca mierea” (Iezechil 2, 8—10; 3, 1—3). Aceeaşi întâmplare e copiată aproape literal în Apocalipsul lui Ioan şi a stârnit multe comentarii mistice. Dar, evident, interpretările clasice, fixate asupra simbolului elocvenţei, rămân naive şi sunt contrazise chiar de text; totuşi, nici în sensul nostru lucrurile nu trebuie luate tale-quale, căci să nu uităm că obiectul era un sul, ca şi cărţile timpului, iar ideea că ar fi fost scris pe ambele feţe nu trebuie luată negreşit în sens literal, ea putând izvorî şi de la o vaga similitudine, înflorită de profetul unui popor de ciobani.
În textele în care căutăm, urme ale relaţiei Pământ – Cosmos ne lovim adesea de un mit derutant (dar numai la prima vedere), numit de obicei al creaţiunii. Obârşia lui trebuie căutată în amintirea tulbure a unui amestec între pământenii antediluvieni şi humanoizii extratereştri, la care se şi referă atât apocrifele lui Enoh, cât şi vechile mituri sud-americane; dar şi în memoria reconstrucţiei lumii după potop. Mitul acesta, luat ca atare, nu rezistă unei explicaţii estetice, cu atât mai puţin uneia mistice, şi nici explicaţiei psihologice care ar fi de pildă dorinţa omului primitiv de a se şti ocrotit. Ordonată cu mai mult spirit filosofic, vestita carte sud-americană quiche Popol Vuh vorbeşte de două încercări succesive de creare a omului: întâi o formă asenzitivă, numai cu darul vorbirii, care s-a şi muiat la prima ploaie, apoi forma umană, care a rezistat, fiind şi o formă sexuată. Poate că aici e vorba pur şi simplu de nişte experienţe biologice de încrucişare, deşi am putea presupune uneori şi modelarea de către extratereştri a formelor umane, în scopuri documentare. În ambele ipoteze, trebuie comparate intervenţiile constante ale unei terţe persoane: a Şarpelui în Facere, unde acesta îndeamnă pe Eva şi pe Adam să mănânce (aşa cum Iezechil mănâncă sulul cărţii) din roadele pomului cunoştinţei binelui şi răului, a grupului de specialişti condus de Semyaza, în Cartea lui Enoh, unde îngerii se unesc cu fetele oamenilor, a zeului care divide fiinţele androgine cu câte patru perechi de membre, potrivit relatării lui Platon din Banchetul. Totuşi, experienţele succesive din Popol Vuh sugerează destul de limpede şi treptele evoluţiei vieţii pe Pământ: 1) făptura de pulbere, 2) făptura de lemn, cu chip de om, care se înmulţeşte, 3) forma cunoscută a omului ce apare abia după diluviul organizat de creatori ca să distrugă creaţia nereuşită.
Amestecul biologic, petrecut probabil înainte de potop, este unul din elementele principale în miturile consacrate raporturilor dintre pământ şi cer. În general, zeul este bărbat şi el fecundează fetele terestre, după cât s-ar părea nu însă cu acordul deplin al semenilor extratereştri. „Iar după ce oamenii au început să se înmulţească pe faţa pământului şi li s-au născut fete, atunci au văzut fiii lui Dumnezeu că fotele oamenilor sunt frumoase şi şi-au luat neveste, din toate, pe acelea pe care şi le-au ales” (Facerea, 6, 1—2). Dacă însă aici faptul e redus la comportarea unui trib primitiv cuceritor, în apocriful lui Enoh (versiunea coptă) relaţia Cosmos – Pământ e vădită până şi în prudenţa firească pentru un conducător de expediţie cosmică: „Dar după ce fiii oamenilor s-au înmulţit, în zilele acelea li se născură fete frumoase şi îmbietoare; şi îngerii, fiii cerului, le văzură şi le doriră pe ele şi îşi ziseră: Să mergem să ne alegem femei dintre odraslele oamenilor şi să naştem copii. Atunci Semyaza, căpetenia lor, le-a spus: Mă tem că poate voi n-aţi vrea să împliniţi această lucrare şi numai eu unul voi fi răspunzător de un mare păcat. Dar ei toţi i-au răspuns: Să facem legământ şi să făgăduim cu toţii unii faţă de ceilalţi cu blestem, să nu ne schimbăm ţinta, ci s-o atingem cu adevărat.” îngerii lui Semyaza sunt însă foarte puţin angelici şi, cum vom arăta mai târziu, sunt împărţiţi cu stricteţe pe specialităţi ştiinţifice, dintre care multe civilizaţia umană le-a cunoscut abia în ultimele trei secole. Făcând aşa-zisul legământ, ei coboară din cer pe piscul Ardis al muntelui Hermon. Este şi unul dintre puţinele cazuri cunoscute în mitologie de sosiri în grup organizat.
Altminteri, persoanele de contact, fie pământene, fie cereşti, apar singulare.
Persoanele cereşti doresc deseori legături fecunde de dragoste cu pământenii, însă miturile nu explică dacă din pur impuls fiziologic sau şi dintr-o anume curiozitate ştiinţifică. De pildă, după ce Ghilgameş şi Enkidu l-au ucis pe monstrul Humbaba, în munţii Libanului, printre cedri, zeiţa Iştar se îndrăgosteşte de eroul din Uruk; „La frumuseţea lui Ghilgameş şi-a ridicat ochii stăpâna Iştar; Hai, Ghilgameş, să-mi fii soţ, pârga trupului dă-mi-o în dar. Tu fi-vei soţ, eu fi-voi soţie. Voi pregăti pentru tine un car de aur, cu roţi de aur şi coarne de electru, înhăma-se-vor furtuni…” Dar Ghilgameş refuză, reproşându-i zeiţei numeroasele ei aventuri galante, iar Iştar se ridică mânioasă la cer ca să se plângă tatălui ei Anu, care-i creează un taur şi-l trimite împotriva eroului pământean. Ghilgameş răpune taurul şi-şi blestemă zeiţa. Povestea e romantică, însă nu izbuteşte să ascundă conflictul neteologal, care poate să nu fie chiar simbolic, mai ales că în general legăturile de natura aceasta între pământeni şi fiinţele cereşti nu sunt lipsite de drame. Astfel, în mitologia maori din Noua Zeelandă există un zeu Tane, stăpân al pădurilor, păsărilor, insectelor şi a tot ce este viu şi iubitor al libertăţii şi luminii; el face din argilă roşie o femeie frumoasă, care devine şi prima reprezentantă a genului uman, o duce în cer unde o spală cu ape cereşti, apoi o readuce pe pământ şi o ia de nevastă. Copiii lor populează pământul şi moştenesc toate lucrurile uimitoare şi sublime pe care Tane le-a făurit anume pentru ei. De aici vom reţine cel puţin ideea atât de firească a spălării în cer, cu ape cereşti, măsură evident sanitară care nu se poate realiza tehnic pe pământ.
Mult mai interesante sunt variantele folclorice, descinzând din vechile mituri ale dragostei pentru Luceafăr, care din punctul nostru de vedere vor fi considerate dincoace de alegoria eminesciană. De fapt. Textul basmului românesc cules de Kunisch oferă (iar Mihai Eminescu a intuit uluitor în el până şi zborul celest în timp relativist: „şi căi de mii de ani treceau/în tot atâtea clipe”) un număr de informaţii devenite absconse numai prin eroziune de-a lungul timpului, care însă, bine examinate, repetă în sens invers aventura lui Ghilgameş sau chiar dificultăţile grupului lui Semyaza. Nu ne vom propune să ne întrebăm cum a ajuns în folclorul nostru interesul pentru un Luceafăr personificat, personaj mitologic prezent mai cu seamă în America de Sud, unde există şi enigmaticul calendar venusian. Importantă pentru noi este ideea în sine, în acest mit. Iată două legende de factură similară ale tribului brazilian quaraja. În prima, două surori, Imaere şi Denaque, sunt concurente la dragostea Luceafărului de seară, care se iveşte cu chipul unui bătrân, e refuzat din lipsă de intuiţie de sora cea mare, dar e luat de bărbat, din milă, de sora mică, Denaque. Luceafărul, numit Taina-Can, răsplăteşte tribul învăţându-l să facă agricultură, furnizându-i seminţe, desţelenind jungla. E interesant că Taina-Can muncea în secret, interzicându-i soţiei să-l vadă la lucru şi, cu toate că ea calcă consemnul şi-l zăreşte pe câmp ca pe un tânăr frumos, el nu se supără şi armonia lor conjugală se consolidează. A doua legendă e şi mai interesantă, întrucât stabileşte obârşia stelei Taina-Can, care e de astă dată Luceafărul de dimineaţă. La porunca zeului suprem Quanan-Ciue, anume transformat în tapir, regele-pasăre Urubu, care totuşi nu are pene, ci păr de om, îşi desface pieptul lăsând să ţâşnească steaua Taina-Can, care zboară cu mare iuţeală căutând cerul şi apoi se stabileşte pe orbita cunoscută. Acelaşi Urubu lansează la fel şi Luna şi Soarele. Într-o legendă a tribului sudamerican xerente, de la tropic, un tânăr vede o stea şi o doreşte, şi ea vine noaptea la el, ca o fată frumoasă. Fata plantează apoi un pom care, lovit cu o creangă, creşte până la cer, dându-le amândurora putinţa de a se urca acolo sus, unde tânărul zăreşte dansul spectral al unor cadavre, se sperie şi loveşte din nou palmierul care, descrescând, îl readuce pe pământ. După această aventură, tânărul moare zdrobit de puternice dureri de cap, de unde tribul său află că acolo, în cer, nu aşteaptă fericirea pe nimeni, deşi lumina stelelor e atât de ispititoare.
Raporturile de intimitate între persoanele cereşti şi fiicele oamenilor nu decurg totdeauna lin; uneori fetele pământene opun rezistenţă, fie de frică, fie din neîncredere; dar este stranie, pretutindeni, lipsa de pertinenţă a naratorilor folclorici, adesea chiar şi a mitografilor, faţă de zeii coborâţi la condiţia umană. Există un basm românesc (citat de Tudor Pamfile, în Povestea lumii de demult) care, deşi de o structură foarte simplă, e în această privinţă ca o definiţie de o concizie extremă a întregului fenomen al raporturilor erotice dintre expediţionarii extratereştri şi fetele terestre. Basmul, cu alură de legendă, povesteşte că mama dracilor a născut, o dată cu doi prunci negri, fireşti pentru ea, şi o fată albă, pe care o vede mai târziu Dumnezeu şi, ca în toate împrejurările similare, îi propune fetei să vină cu el. Fata se teme, iar părinţii ei o închid, de frică, şi pentru mai multă siguranţă o ferecă în lanţuri. În cele din urmă trebuie să i se dea drumul, ca să se ducă să se spele la râu, iar acolo, pândind-o, Dumnezeu îi face din nou propunerea cunoscută.
De astă dată fata acceptă şi, alături de Dumnezeu, se urcă la cer. Cei doi fraţi negri (o fată şi un băiat) între timp născuseră un băiat alb pe care, înciudaţi, îl aruncă în apă, legându-l de un pietroi, dar un rac taie funia şi Dumnezeu îl ia şi pe acest băiat în cer. Basmul precizează că băiatul alb şi fata albă s-au chemat Adam şi Eva.
Pe lângă autonomia legendei faţă de tradiţia biblică, este remarcabilă prezentarea unui Dumnezeu atât de laic, deşi venit din cer, ceea ce pare a sugera că e vorba de un mit local mult mai vechi, în orice caz păgân, colorat ulterior cu puţine elemente creştine (Dumnezeu, Adam şi Eva), anexate cu totul superficial, Se reţine însă vădit elementul de raport firesc între Pământ şi Cosmos, dintr-o epocă probabil de întețire a frecvenţei vizitelor celeste, când acestea încetaseră să mai îngrozească lumea şi îşi pierduseră efectul magic primordial.
În astfel de întâmplări, neverosimile pentru experienţa umană nu numai primitivă, simbolul e inexistent sau, uneori, colorează arbitrar comentariile ulterioare ale mitografilor şi folcloriştilor. Esenţial aci e însă raportul cosmic. Şi putem vedea din alte mituri cât de firească este lipsa de armonie teologică în complexitatea acestui raport. Relaţiile, nelipsite de greutăţi imprevizibile şi bineînţeles de oscilaţia în faţa necunoscutului (atitudinea fiind în acest sens caracteristică ambelor elemente ale raportului), ajung la conflicte ce nu se mai pot rezolva, ca în mitul lui Enoh. Uneori, în aceste conflicte omul nu e decât un spectator involuntar al titanomahiei, alteori este însă erou direct, ca Ghilgameş. Conflictele din jurul relaţiilor Pământ – Cosmos au avut şi consecinţe catastrofale, din care omul nu a ieşit totuşi frustrat. Aşa, invită la meditaţie mitul despărţirii cerului de pământ, figurat prin despărţirea bărbatului (An) de femeie (Ki), pe care o citim numai în versiunea sumeriană a poemului despre Ghilgameş: din despărţire a rezultat naşterea lui Enlil, care uneori este zeul aerului, alteori al spiritului.
Făcând această scurtă incizie în obiectul cercetării noastre, înainte de prezentarea sistematică a faptelor, am urmărit să atragem atenţia asupra firescului unor relaţii dintre pământeni şi eventualele civilizaţii cosmice care ne-au vizitat probabil în epocile foarte vechi şi nu ar fi exclus să ne viziteze şi în prezent. O atitudine tranşantă fără dovezi nu duce la nimic bun, căci este mai bine să constaţi că bănuielile în privinţa vecinilor au fost înşelătoare şi că aceşti vecini nu există, decât să fii luat prin surprindere de existenţa lor necontrolată. Ni se pare mai logică luciditatea acelor oameni care se preocupă intens de găsirea adevărului, decât reveria celor care-l ştiu înainte de a-l fi căutat. Într-un răspuns dat unei anchete a revistei Paris Match, savantul american Frederik Ordway arăta net: „Noi suntem pe punctul de a încerca să stabilim contacte cu civilizaţiile din vecinătatea noastră. Este foarte posibil ca şi alte civilizaţii să fi încercat să intre în contact cu noi, dar noi nu le-am putut înţelege. (…). S-ar putea ca noi să fi fost vizitaţi de alte civilizaţii fără să putem şti acest lucru. S-ar putea ca această vizită să fi avut loc cu mii sau poate cu milioane de ani înainte ca viaţa noastră prezentă să fi apărut. Este din ce în ce mai verosimil ca unele din aceste civilizaţii să aibă astfel de formă, încât chiar dacă, prin miracol, ne-am afla în contact cu ele, noi nu le-am recunoaşte; ele ar fi putut atinge un asemenea avans, încât să nu prezinte niciun semn exterior din ceea ce noi, pământenii, numim civilizaţie”.
Spiritul practic, mai lucid decât aşa-numitul bun simţ, împinge pe oameni spre acte mai folositoare, văzute în perspectiva lucrurilor. Astfel, astronauţii Alan Shepard şi Edgar Mitchell s-au antrenat în simulatoarele de la centrul spaţial angajându-se într-o luptă cu macheta automată a unei posibile fiinţe extraterestre.
La fel, o iniţiativă de la începutul anului 1970, departe de orice tendinţă panicardă, dimpotrivă, având o profundă semnificaţie prin calmul şi acuitatea ei, demonstrează existenţa unor oameni al căror sentiment planetar nu s-a sclerozat. Este vorba de acţiunea grupului de oameni de ştiinţă americani, sovietici şi suedezi care a elaborat proiectul unei reţele de staţii spaţiale şi terestre, destinate să avertizeze omenirea în împrejurarea apariţiei unor pericole extraterestre. Reţeaua s-ar baza pe un sistem complex de alarmă internaţională, iar staţiile ar fi înzestrate cu aparatură şi cu instalaţii ultrasensibile, în stare să detecteze, să înregistreze şi să identifice modificările cele mai discrete din mediul înconjurător. Adăugând la aceasta, faptul, de mai multe ori repetat, că fenomenul ufologie preocupă numeroase personalităţi ştiinţifice de mare prestigiu, cum ar fi de pildă chiar celebrul savant dr. Hermann Oberth, care declarase încă din 1954 că „farfuriile zburătoare vin din lumi îndepărtare”, înţelegem şi mai bine barbaria unei atitudini pasive.
Într-adevăr, varietatea posibilă a vieţii în Univers, nelimitată logic, plus dovezile pe care numai cine nu vrea să le vadă nu le vede în memoria întâlnirilor străvechi, rămasă în mituri şi în atâtea monumente materiale, nu ne pot scuti de datoria de a cunoaşte adevărul. Şi este plăcut să descoperim oameni care au gândit într-un înţeles asemănător mai înainte de epoca noastră jalonată de primele zboruri spaţiale. Un astfel de precursor, printre cei mai captivanţi, devansând cu mult pe M. Agrest, pe Jacques Bergier şi Louis Pauwels sau pe alţii, a fost profesorul român Dimitrie Drăghicescu, care înainte de război preda sociologia, etica şi estetica la Universitatea din Bucureşti, dar se manifestase cu lucrări publicate la Paris încă de la debutul acestui veac. Într-un eseu ce i-a apărut însă la Bucureşti, în Revista de Filosofie din 1938: „Reflecţii asupra originii şi destinului omului”, învăţatul român lansa „o ipoteză despre originea omenirii, văzută în lumina ştiinţei şi tehnicii noastre”. Fireşte, în unele detalii ale ei, ipoteza e foarte discutabilă, dânsul privind omenirea ca pe o colonie astrală şi argumentându-şi ideea cu un punct de pornire cel puţin ingenios: pe de o parte, se pune întrebarea dacă nu cumva diferenţele între om şi lumea animală sunt mai importante şi mai adânci decât asemănările, iar pe de altă parte se remarcă observaţia că omul e răspândit sistematic, pe toată suprafaţa pământului, în cele mai felurite condiţii. Ateu structural, prof. Drăghicescu respingea teza creaţionistă, fără a o înlocui însă cu cealaltă, care-l consideră pe om fructul evoluţiei progresive a formelor vieţii; ipoteza sa inedită („în ciuda stridentului ei caracter paradoxal ce i-l dă aparenţa de absurditate perfectă, de la prima vedere”) se referă, fără a-l denumi ca atare, de fapt la domeniul paleoastronauticii. Argumentaţia urmăreşte următoarele etape: formele de viaţă din Univers, nenumărate, sunt de nivel diferit (mai vechi sau mai noi) faţă de cele terestre; dacă în epoca respectivă motoarele cu reacţie îşi confirmaseră viabilitatea, profesorul admitea că progresul tehnic va perfecţiona mijloacele de zbor în câteva decenii, până la nevoile deplasărilor spaţiale. Întorcând problema într-o retroviziune, D. Drăghicescu făcea această deducţie surprinzătoare: „Într-o bună zi, care s-a pierdut în noaptea epocilor geologice trecute, vizitatori supra-tereştri au eşuat în paraginile noastre, să zicem în Mesopotamia, în Egipt sau pe platoul Pamirului dacă nu în China, în orice caz negreşit în Asia de nu cumva a fost asta pe teritoriul legendarei Atlantide, şi iată că problema originii omului pe Pământ e în sfârşit dezlegată”. Precursorul nu uită să-şi pună şi întrebarea care stăruie şi azi: de ce asemenea vizite nu se repetă? Dar fără să insiste asupra ei (călătoriile interplanetare fiind lungi şi dificile, nu se pot repeta des, cele 5—6 milenii de istorie umană reprezentând o clipă efemeră), el izbutea să lămurească un alt ascunziş, subliniind inexistenţa flagrantă a punţii de legătură între animalele superioare şi om; „probabil că această ruptură, acest gol îl umple sosirea vizitatorilor supra-tereştri veniţi nu se ştie de pe ce planetă mai mult sau mai puţin îndepărtată”.
În judecarea problemei în sine a vieţii raţionale în Cosmos, filosoful român admitea că „viaţa ar fi putut să rateze pe o planetă ceea ce a putut izbuti pe alta” şi, referindu-se la nenumăratele încercări pe care le face natura, trăgea de aici concluzia că „efortul evolutiv ratat pe Pământ a reuşit aiurea şi ipoteticii vizitatori supra-tereştri, eşuând pe meleagurile noastre, veniseră să împlinească această lacună”, aşadar a mult căutatului missing link. Este interesant de remarcat că, în raţionamentul său, filosoful se călăuzea după un cunoscut principiu ai lui Karl Marx: o reformă realizată într-o ţară mai avansată economic ar putea fi adaptată şi ar reuşi într-o ţară înapoiată, căci este cu putinţă a se sări peste unele etape necesare ale evoluţiei. Extrapolarea făcută de D. Drăghicescu este perfect logică.
Cât priveşte mobilul care ar fi produs această sosire din Univers, D. Drăghicescu îl vedea în aceste variante:” o simplă călătorie din curiozitate, dacă nu de plăcere” sau o vizită „de o inexorabilă necesitate”, în această din urmă prezumţie apropiindu-se de una din ipotezele majore din zilele noastre: „se poate presupune, în definitiv, că condiţiile de viaţă pe una din aceste planete solare sau extra-solare deveniseră la un moment dat insuportabile din motive pe care Pământul nostru le va cunoaşte într-un anumit viitor, destul de incert ca dată (…). S-ar fi putut chiar ca mai multe planete să se fi găsit în atari condiţii şi ca locuitorii lor să fi fost obligaţi a-şi părăsi meleagurile şi a se refugia pe planeta noastră”. Luând ca element de confruntare a ipotezei mitul adamit, D. Drăghicescu observă că, în acest caz, naraţiunea biblică a izgonirii din rai nu este decât interpretarea – naivă, dar exactă în termeni – a acestei plecări de pe planeta natală, devenită improprie vieţii, Iahve fiind, după el, simbolul onomastic chiar al planetei de obârşie, personificată în mit. Cu un alt raţionament deosebit de logic, filosoful răspunde şi la întrebarea posibilă asupra caracterului derutant pe care-l oferă urmele precare ale ipoteticei vizite: „o mână de indivizi deposedaţi de mijloacele lor tehnice în mijlocul unei naturi ostile nu-şi puteau da măsura capacităţii şi ştiinţei lor” – descendenţii neputând conserva decât elementele rudimentare ale vieţii practice: folosirea focului, domesticirea animalelor, cultura cerealelor, arta desenului şi a sculpturii, preceptele morale şi juridice ş.a.
Ca efect al părăsirii planetei natale, două urme i se par lui D. Drăghicescu semnificative în deprinderile oamenilor: credinţa în obârşia cerească a omului şi implorarea cu mâinile şi ochii spre cer, în clipele de deznădejde.
Ultima concluzie a filosofului, explicând astfel şirul lung de dificultăţi ale condiţiei umane, este însă de un optimism ferm, el văzând venirea omului pe Pământ ca o decădere, urmată de un efort multimilenar de ridicare a acestui „rege detronat” care nu se va potoli până când nu-şi va recupera tronul, cu măreţia puterii pierdute.
Dacă Dimitrie Drăghicescu, fără să aibă pe masa de disecţie abundenţa materialului informativ, îndeosebi mitologic, la care se poate recurge azi, se mulţumeşte să raţioneze mai ales inductiv, argumentele sale, cu toate erorile inerente sau unele naivităţi, rezistă în structura lor generală. Fireşte, e regretabil că eseul filosofului român a rămas uitat mai bine de trei decenii în colecţia unei reviste şi că redescoperirea de azi nu ne mai procură decât o stare pur sentimentală faţă de un precursor care nu şi-a putut exercita influenţa. Iată însă că ipotezele sale sunt inevitabil reluate. Deoarece fenomenul din ce în ce mai frecvent al aşa-numitelor obiecte zburătoare neidentificate din zilele noastre totuşi există, indiferent la ce explicaţie se va ajunge în cele din urmă, conştiinţa omenească nu poate dormita. Putem fi de acord sau nu cu opinia de pildă a lui James McDonald, fizician notoriu (universitatea Arizona), care susţinea că: „Pământul s-ar putea să se găsească în prezent sub observaţia, altora din spaţiul cosmic”, putem nega deocamdată părerile similare ale unor oameni de ştiinţă de talia lui Clyde Tombaugh, Fred Hoyle, Allen Hynek, Carl Sagan sau Felix Zighel, dar logica nu ne mai dă dreptul să luăm atitudinea scolasticilor, care dacă nu găseau un fenomen în cărţile lui Aristotel, îl declarau cu seninătate inexistent şi imposibil. James McDonald afirmase acum câţiva ani acestea: „Am nutrit îndoieli cu privire la farfuriile zburătoare şi am considerat că ele nu sunt altceva decât iluzii optice sau fenomene naturale, până când am obţinut informaţii precise întrebând 250 martori. Acum consider, deşi nu deţin dovezi, că suntem martorii unei observaţii din spaţiul extraterestru. Este foarte probabil că ne aflăm sub o anumită formă de supraveghere”.
În 1973, o cercetare cu rezultate stranii, întreprinsă de astronomul scoţian Duncan Lunan, pare să confirme o atare probabilitate. Studiind observaţiile din 1928 (publicate în revista britanică Nature de Balthus Van der Pol şi Carl Storner) asupra ciudatelor decalaje ale ecoului unor emisiuni de unde radio, Lunan deduce că reflectorul necunoscut care decalase undele s-ar fi aflat în apropierea planetei noastre pe o orbită armonizată cu mişcarea acesteia; excluzând deci opera hazardului, el transpune în schemă matematică radiosemnalele reflectate şi, din studiul diagramelor recompuse, înţelege că obiectul anonim ar fi poate o sondă spaţială sosită acum 13000 ani de pe planeta 6 a stelei duble Epsilon Bootis (constelaţia Bouvier) în preajma Terrei, fie cu misiune de observaţie şi informare, fie pentru contactarea civilizaţiei noastre.
Deşi fenomenul OZN nu ne interesează aci decât ca o eventuală repetare a fenomenului pe care-l numim paleoastronautică, şi cu toate că, luat ca atare, fenomenul OZN pluteşte încă într-un ocean de contradicţii şi incertitudini, datele oferite îmbelşugat de miturile astrale şi de monumentele pe care nimeni nu ne împiedică să le cercetăm în linişte deplină credem că sunt o contribuţie dintre cele mai ferme la explicarea aceloraşi enigme de ieri ca şi de azi.
De altfel, după astronomul american Carl Sagan, care a demonstrat probabilitatea vizitelor periodice extraterestre pe planeta noastră, se poate stabili chiar un ritm al frecvenţei acestor sosiri expediţionare, la intervale cam de 5500 de ani. Ultima etapă din ciclu ar fi epoca noastră.
3 DE LA PALEOASTRONAUTICĂ LA FENOMENUL CONTEMPORAN O.Z.N.
Referirile profeţilor şi ale vechilor cronicari şi mitografi anonimi la apariţiile frecvente de persoane cereşti nu au nimic din, misticismul ulterior cu care au fost încărcate miturile de către scriitorii bisericeşti târzii. Textele vechi îşi păstrează câteodată maniera unui naiv reportaj de gazetă provincială, mai ales după operaţia de decantare pe care e obligat s-o facă cercetătorul. Persoanele cereşti din acele descrieri nu au însă nimic angelic sau dumnezeiesc şi sunt comentate iniţial cu mirare. De pildă profetul Zaharia, văzând între munţi pe cineva ce i se pare a fi un călăreţ şi apoi alte fiinţe similare care comunică unui şef rezultatele investigaţiilor făcute, nu se mai sperie şi devine chiar curios: „Şi am întrebat: Ce sunt aceştia, Doamne? Atunci îngerul care grăia cu mine mi-a răspuns: Îţi voi arăta acum ce sunt aceştia! Ci omul care stătea între cei doi munţi mi-a grăit: Aceştia sunt solii pe care i-a trimis Domnul ca să cutreiere pământul! Şi ei au rostit către îngerul Domnului, care stătea între munţi, şi au zis: Am cutreierat pământul şi, iată, tot pământul este locuit şi liniştit” (Zaharia, 1, 9—11). Pe lângă faptul că un dumnezeu metaforic, un dumnezeu de concepţie mistică este obligat să ştie orice fără investigaţii prealabile, ca un vrăjitor suprem, iar un dumnezeu metafizic, confundat adesea cu conştiinţa de sine a legilor naturii, este o abstracţie, spre deosebire de frecventele ipostaze ale personajului suprem cu care discută profeţii biblici sau unii regi legendari, în textul biblic citat este izbitoare situaţia de grup în acţiune a unor exploratori cosmici.
Raportul celor care au cutreierat Pământul pare de la prima vedere ambiguu. Când se petreceau lucrurile? Deşi pare firesc să credem că explorarea ar fi fost făcută la prima aterizare, ultimul cuvânt e de natură să sugereze, în confruntare cu alte texte, o dată mai târzie, postdiluviană, după aşezarea lucrurilor. Căci, aşa cum vom vedea mai departe, paleoastronautica îmbrăţişează o epocă mai lungă, cel puţin cât decalajul de peste un secol dintre cele două perechi de calendare criptice.
Dar dintr-o cercetare mai atentă se poate deduce că sosirile se repetau apoi periodic, pentru că de pildă unii profeţi biblici (Daniil, Agheu şi chiar Zaharia) stabilesc apariţiile extraterestre la începutul domniei lui Darius, rege pers legendar cu fapte uneori stranii, numit de ai săi Daraiavauş, iar de cronicarii Bibliei, Ahaşveroş, întocmai cum face şi vestita inscripţie de la Behystun, de sub basorelieful în care zeul suprem Ahuramazda salută din zbor pe regele Darius. Deocamdată nu există mijloace de a cerceta epocile arhaice, când omul încă nu exista sau abia începuse să existe, deşi unele mituri fac referiri ciudate şi la acestea, probabil pe baza relatărilor aflate din contactele mai târzii ale omenirii cu persoanele extraterestre. Unele monumente foarte vechi dau impresia că sunt mărturia unei epoci paleoastronautice timpurii, poate a epocii giganţilor şi a sculpturii megalitice. Datarea contactelor, oricum foarte dificilă, se poate face mai verosimil însă numai pentru epocile de naştere a marilor mituri.
În ultimii ani scepticismul faţă de paleoastronautică a început să cedeze sub presiunea deducţiilor logice, chiar dacă el se menţine într-o formă nouă, mai modestă, anume aceea de a admite ipoteza vizitelor din Cosmos, dar numai pentru erele dinaintea apariţiei omului pe Pământ Totuşi, fenomenul OZN – potrivit unor date mai vechi – pare să fi avut o frecvenţă consecventă tot timpul, el făcând parte de fapt dintr-un plan vast de cercetare poate nu a Pământului nostru în mod special. Probabil că o civilizaţie extraterestră (sau mai multe), întreprinzând un astfel de plan de cercetări cosmice (aşa cum noi, pământenii, suntem la începutul unui plan similar al nostru) şi urmărind obiective care deocamdată ne depăşesc puterea de înţelegere, manifestă faţă de planeta noastră doar un interes secundar, folosind contactele sporadice numai ocazional. Trebuie remarcată însă neconcordanţa dintre cele două direcţii de raţionament ale negatorilor ufologiei. Se contestă venirea din spaţiul cosmic a altora, în timp ce se ştie că numai până la mijlocul anului 1971, spaţiul circumterestru era populat de 2427 de obiecte fabricate de om; se refuză ideea călătoriilor galactice cu mari viteze şi pe distanţe lungi, dar se întocmesc proiecte umane, fie şi pentru secolele următoare, de călătorii cu echipaje omeneşti, în astronave de cursă lungă şi de mare viteză chiar şi în condiţii de anabioză ori de succesiune a generaţiilor de astronauţi din aceeaşi navă, părăsind un moment evocarea timpurilor mitice, vom constata că apariţiile interpretate azi drept fenomene extraterestre încep să se înregistreze încă de acum două milenii. Aristotel, apoi Pliniu cel Bătrân şi Titus Livius observau ori retransmiteau ivirea unor discuri traversând cerul, cronicarul Gregoire de Tours semnala câteva globuri de foc, unii astronomi de la sfârşitul veacului trecut şi de la începutul secolului nostru notau prezenţa de scurtă durată pe cer a unor obiecte zburătoare care nu păreau a fi nici meteoriţi, nici alte fenomene naturale. În România, prezenţa obiectivă a fenomenului se înregistrează, în epocile trecute, mai rar, unele apariţii fiind probabil comete, meteoriţi sau fulgere globulare. Uneori însă constatăm şi observaţii mai ciudate, ca fenomenul descris în Albina românească din 9 septembrie 1837, într-o corespondenţă jurnalistică din Iaşi: „Noaptea la 29 spre 30 august trecut s-au văzut din deosăbite locuri a ţării de sus în Moldova un meteor sau arătare fizică despre care împărtăşim următoarele: ziua au fost sănină şi căldura păn’ la 24 grade Reaumur (la umbră) când, pe la 11 ceasuri, s-au văzut chiar deasupra Mănăstirii Neamţu un glob luminos de formă sferoidică, lungureţ, în mărime ca de 12 palme. Acest meteor să coborea din atmosferă în direcţia oblică (chizăşi) spre apus, încet pe deasupra ogrăzii mănăstirii, luminând toate poenile cu foarte vie şi sclipicioasă lucoare şi slobozind scântei care lumina ca ale stelilor căzătoare. Din părţile învecinate cele de aproape, precum Târgu Neamţu, să părea cum că mănăstirea ar fi arzând. Acest meteor s-au observat şi de la Dorohoiu la acelaşi ceas”.
Nu este unica mărturie a epocii, dar n-am dorit să facem aici inventarul ufologic al teritoriului românesc, şi textul citat mai sus ni se pare suficient, mai bogat şi prin savoarea autenticităţii sale. Simulacre de aparate zburătoare se zăreau tot atunci când în Texas, când în Tibet, când în sudul Franţei sau în alte ţinuturi, iar după ultimul război apariţiile de acest gen se intensifică dobândind un caracter periodic, sau cel puţin numărul observatorilor se înmulţeşte, presa vehiculând ştirile aşa cum altădată nu avea cine să facă ceva asemănător. De la zborurile omului de afaceri Kenneth Arnold şi pilotului Thomas F. Mantell (1947 şi 1948), istoria obiectelor zburătoare neidentificate câştigă teren şi ajunge să ocupe un vast capitol special, din ce în ce mai captivant. Pe lângă numeroasele cazuri clare de observaţie optică sau tehnică, se citează şi unele situaţii, verificate, de un anume contact involuntar, ca al soţilor Hill, a căror mărturisire sub stare de hipnoză a fost înregistrată pe bandă de magnetofon de către psihologi notorii. Se adaugă că Hill, căruia i se oprise motorul automobilului în preajma unui obiect aterizat, ar fi fost dus înăuntrul obiectului şi cercetat fiziologic în stare de inconştienţă. Aceste relatări nu par fantasmagorice.
Misterul ufologic a încetat de fapt să mai fie obiect de anecdote jurnalistice şi tinde să devină o problemă planetară de prim ordin. În toamna anului 1968, şase savanţi americani aparţinând fizicii, matematicii, astronomiei, tehnicii industriale, psihologiei şi sociologiei (J.A. Hardner, Allen Hynek, James E. McDonald, Robert Hall ş.a.) au organizat un seminar de ufologie, relevând pe de o parte consistenţa ştiinţifică a ipotezei asupra originii extraterestre şi caracterului de artifacte dirijate pe care le au obiectele zburătoare neidentificate, iar pe de altă parte sarcina acută de a le cerceta în interesul întregii noastre planete. Desfăşurându-se la Washington, seminarul a sistematizat argumentele ştiinţifice moderne care precizează că obiectele zburătoare neidentificate nu sunt nici fenomene naturale (de pildă, plasmă, cum s-a susţinut fără temei, căci plasma are o existenţă foarte scurtă, de câteva secunde), nici contagiune isterică, ci o formă de supraveghere exterioară a planetei noastre.
Deşi cartea de faţă nu este consacrată ufologiei contemporane, digresiunea de mai sus ne-a fost necesară spre a sublinia continuitatea fenomenului de care ne ocupăm. Trebuie adăugat şi faptul că, în cursul anului 1968, interesul – ca să spunem aşa – al obiectelor zburătoare neidentificate a început să se concentreze sistematic asupra mai ales a două teritorii terestre: Argentina şi Peninsula Balcanică. În această privinţă e bine să amintim măcar în treacăt fenomenul din 19 septembrie 1968, observat în Transilvania, unde în acea zi, dar şi în altele, numeroşi martori calificaţi (astronomi, meteorologi, artilerişti, tehnicieni de radar şi aviatori) au privit (de la sol şi din aer), au fotografiat şi au descris un imens obiect luminiscent de formă conică, ce s-a deplasat cu mari viteze la o importantă altitudine, şi de mai multe ori a şi staţionat în spaţiu, în ciuda condiţiilor negative oferite de atmosferă şi de posibilităţile tehnice actuale ale omenirii. De covârşitoare însemnătate este filmul în culori, realizat cu transfocatorul, la Cluj, de o echipă de cineaşti români. Ceea ce am dori să remarcăm aci este că strania luminiscenţă albă a obiectului corespunde uimitor atât descrierii făcute odinioară de profetul biblic Iezechil („un punct luminos ca electrul băgat în văpaie”), cât şi comportării legendare a stelei magilor; iar modalitatea de deplasare şi staţionare spaţială a acesteia concordă cu mişcările şi cu oprirea obiectului necunoscut observat la Cluj. De altminteri, fenomene similare s-au remarcat în ultimii ani în Iugoslavia, Bulgaria şi România, cu un anume caracter de frecvenţă sistematică; la fel în centrul Americii Latine, şi mai ales în Argentina. Aria, desigur, e mai largă. O bună sistematizare a datelor au făcut în Europa şi în America mai mulţi autori, vrednici de admiraţie pentru migala şi seriozitatea lor, printre care mai ales Frank Edwards, iar ia noi, în vremea din urmă, Ion Hobana, căruia, pe lângă informaţia ireproşabilă, îi recunoaştem totdeauna explicarea logică a întregului fenomen, aşezat pe o armătură de argumente calme.
Dacă azi fenomenul ufologic preocupă ştiinţific, în mai multe ţări, din ce în ce mai mulţi savanţi serioşi şi chiar comisii speciale cu fonduri importante, faptul se datoreşte unui început de sentiment de unitate planetară al omenirii în faţa necunoscutului, iar interesul faţă de obiectele zburătoare neidentificate şi, prin el, pentru paleoastronautică a încetat să fie o simplă curiozitate omenească, fiindcă a devenit o datorie. De aceea pasivitatea nu mai este recomandabilă, iar ipotezele pe care încercăm a le descifra fac parte tocmai din această obligaţie. Mendeleev, autorul sistemului periodic al elementelor, afirmase odată că e mai bine să susţii o ipoteză care cu vremea se va dovedi eronată, decât să nu susţii niciuna.
Faimosul Raport Condon (intitulat „Studiu ştiinţific asupra obiectelor zburătoare neidentificate”), deşi încheie oficial o etapă, de fapt deschide un teren mai larg disputelor ştiinţifice neoficiale După opinia foarte multor specialişti de autentic prestigiu universitar, raportul conţine o seamă de contraziceri, şi inadvertenţe care, chiar prin aceasta, îl lipsesc de autoritatea scontată. Mai mult, savanţi de valoarea dr. J. Allen Hynek (directorul Centrului de cercetări astronomice Lindheimer şi consilier ştiinţific al U.S. Air Force pentru ufologie încă din 1948) sau dr. William K. Hartmann şi dr. Franklin E. Roach (doi coautori ai Raportului) au cerut, oficial, continuarea investigaţiilor, neconsiderând problema deloc închisă.
De ce legăm însă istoria paleoastronauticii de recenta istorie a obiectelor zburătoare neidentificate? Înregistrând pe o hartă a lumii locurile ce poartă vestigii materiale sau mitice ale vechilor enigme de obârşie astrală şi totodată locurile unde s-au semnalat mai des apariţii contemporane de obiecte zburătoare neidentificate, observăm între ele o stranie coincidenţă. Totul alcătuieşte pe hartă o zonă cu limite paralele, înclinată în unghi ascuţit faţă de ecuator şi amintind foarte bine poziţia ipotetică a vechii axe a Pământului. Rămâne de văzut ce este incidental aci şi ce anume e logic.
IPOTEZE PALEOASTRONAUTICE
1 PROTOCIVILIZAŢII
CULTURA MASMA
În mai toate miturile stăruie amintirea egală a unei străvechi, încă de pe atunci, ere a uriaşilor. Puternic, intrepid, stăruitor şi blajin, acest neam enigmatic asistă, după unele variante, la apariţia pe Pământ a oamenilor pe care îi şi ajută, adesea în ciuda zeilor, veneraţi de mitografi, dar temuţi şi în ascuns dispreţuiţi. Uriaşii, numiţi uneori şi giganţi, alteori titani, se şi răscoală împotriva zeilor, pe care însă nu-i pot birui, fiind mai puţin abili şi mult mai oneşti. Titanomahia, dincolo de ceea ce are sublim şi străveziu metaforic în ea, nu este totuşi numai un subiect etic de poezie, ci şi transmiterea, destul de limpede în esenţă, a unei realităţi de demult. Miturile atribuiseră uriaşilor diferite construcţii magnifice şi formidabile deplasări de munţi şi albii de fluvii, iar folcloriştii au socotit şi acestea simple simboluri fără voie freudiene, ceea ce este absurd.
Când învăţatul peruvian Daniel Ruzo a atribuit stâncile sculptate de pe platoul Marcahuasi artei unui neam care ar fi produs cultura gigantă numită convenţional Masma, noua ipoteză a făcut vâlvă, dar a fost întâmpinată de tradiţionalişti cu un surâs sceptic, firesc faţă de o teorie incomodă. D. Ruzo cercetase ani de zile monumentele megalitice ale lumii, demonstrând prin evidenţele fotografiei că sculptura stâncilor de la Marcahuasi, ca şi a celor de la Fontainebleau, Carnac şi Stonehenge, nu este jocul incidental al eroziunii atmosferice. Şi totuşi teoria lui nu este absolut inedită. Cu mult înainte, Nicolae Densuşianu afirma lucruri întrucâtva similare în cartea sa Dacia preistorică, uitată pe nedrept. Bineînţeles, Daniel Ruzo a părăsit complet intuiţia pur empirică, descoperind şi o serie de secrete speciale ale monumentelor Masma, ca şi condiţiile optime de contemplare a acestora.
Probabil că această cultură a fost unitară pe Pământ, de vreme ce stilul ei rămâne acelaşi pe platoul peruvian Marcahuasi, ca şi în aliniamentele de la Stonehenge (Anglia), în simulacrele statuare din Franţa (Fontainebleau), în personajele sculptate de la Somerset, în stâncile modelate de pe râul Nam-U (Laos) sau în monumentele megalitice stranii din Carpaţii meridionali.
Platoul de la Marcahuasi are numeroase stânci sculptate pe un teritoriu relativ mic, şi ele se prezintă în forme vădit speciale (capete de oameni şi de animale, nu numai dintre rasele omeneşti sau speciile animale cunoscute local), ca să poată fi considerate simple fantezii geologice Locul întreg alcătuieşte în chip evident o incintă fie sacră, fie muzeală. Dar poate că lucrul cel mai important care pledează pentru caracterul lor artificial este secretul contemplării totale, căci dacă multe dintre ele se pot distinge cu o bună atenţie în orice zi a anului D. Ruzo a descoperit că în anumite unghiuri ale razelor solare, şi mai ales în amiezele solstiţiilor, adică atunci când soarele completează orbitele ochilor sau alte linii ş: cavităţi cu un anume grad de umbră, aceste sculpturi răsar în toată splendoarea lor. Daniel Ruzo e de părere că ansamblu de la Marcahuasi a fost un gen de templu solar. Aşa sau altminteri (deoarece nu ne-am aventura să considerăm o civilizaţie dispunând nu numai de arta sculpturii megamonumentale, ci şi de ştiinţa sculpturii în două dimensiuni, cu concursul soarelui, drept o civilizaţie de stadiu religios), putem invoca monumentele din acest ciclu, cel puţin pentru stabilirea existenţei unei populaţii terestre (nu ştim dacă şi de obârşie terestră) antediluviene, ale cărei urme ideologice s-au pierdut. O cunoaştem din asemenea monumente şi din referirile adesea laconice ale miturilor. Sistemul de lucru împinge imaginaţia foarte departe. Daniel Ruzo scrisese acum câţiva ani mai cu seamă despre modalitatea de contemplare. „Se poate afirma, zice învăţatul peruvian, că există un raport între anumite puncte ale acestor monumente şi liniile extreme sau mediane ale declinului soarelui; se poate afirma tot astfel că umbrele pe care le proiectează aceste monumente au fost calculate, uneori, ca să producă reprezentări antropomorfe şi zoomorfe; alteori, de asemenea, spre a parcurge, din iunie până în decembrie şi din decembrie până în iunie, un sector determinat.” Daniel Ruzo stabilea nu numai timpul, ci şi locul optim (existând totdeauna o cheie în descoperirea acestora) de unde se poate privi monumentul în întregime, cu toate detaliile lui. Se pare că sculptorii antediluvieni au ales stâncile erodate de natură care sugerau o asemănare cu modelul propus şi apoi au desăvârşit opera întâmplătoare a naturii, astfel că monumentele au trecut prin patru faze:
1) starea iniţiala a formaţiilor naturale modelate în erele geologice;
2) realizarea progresivă a monumentelor de către un popor necunoscut;
3) repercusiunile implicit legate de distrugerea bruscă a civilizaţiei de tip Marcahuasi în urma unor imense inundaţii care poate că au acoperit suprastructurile;
4) eroziunea naturală ulterioară.
Megamonumentalitatea acestor sculpturi care pot fi privite convenabil numai de la distanţe destul de mari, aşadar şi lucrate de la aceleaşi distante, încă nu ar fi atât de stranie, dacă Daniel Ruzo nu ar fi remarcai şi o calitate a unora, de-a dreptul uimitoare; există de pildă o statuie din acelaşi ansamblu amintit care, fotografiată normal în momentul şi din locul special, înfăţişează un om mort, culcat pe spate, dar fotografiată în infraroşu dă imaginea aceluiaşi personaj, ridicându-se pe jumătate, viu şi tânăr. Fotografiile cu raze infraroşii au adus cercetătorului peruvian şi alte surprize similare.
Cultura Masma (numită aşa după numele unei văi şi al unui oraş legendar, locuit de huanci) se consideră a fi avut o vechime de cel puţin zece milenii, fiind dominantă la un moment dat, de vreme ce avea cunoştinţă despre particularităţile unor regiuni foarte diferite ale Pământului. Obârşia neamului de giganţi este foarte greu de bănuit, deşi mijloacele tehnice de care dispunea acel neam şi care n-au lăsat urme nici măcar în mituri, afară de unele sugestii vagi ce se şi pot confunda uşor cu simbolurile, erau uimitoare. Durata existenţei giganţilor pe Pământ îşi are începutul probabil într-o epocă terestră foarte timpurie, fiindcă printre animalele sculptate figurează şi cele pe care le ştim numai prin reconstituiri paleontologice (de pildă, stegosaurul) sau altele (calul, leul, cămila, elefantul) care n-au trăit niciodată, după ştirile istorice, pe teritoriul Americii precolumbiene; iar oamenii figuraţi la Marcahuasi, pe acest teritoriu pierdut în centrul Anzilor, la altitudinea de 3600 metri şi pe o suprafaţă de numai 3km2, înfăţişează tipurile tuturor celor patru rase pământeşti, toate patru prea puţin legate tipologic de rasa misterioasă pe care o putem ghici bunăoară în capetele cu fălci încleştate şi cu privirea îndreptată spre cer, de pe Insula Paştelui. De multe ori, ansamblurile monumentale erau legate de puternice sisteme hidrotehnice, regăsite până şi în Siberia, acolo, ca şi în America de Sud, un ansamblu de stânci sculptate cu chipuri omeneşti, cărora localnicii le-au atribuit funcţia legendară de zei, se află pe malul lacului Baikal, numit în limbajul curent Lacul Sfânt.
Un mit nahuatl (din vechea scriere Istoria mexicanilor după desenele lor) spune că un zeu şi o zeiţă, venind din stele, au dat naştere, la începutul lumii, unor fii având patru culori simbolice: Tlatlaqui Tetzcatlipoca, numit uneori şi „Oglinda fumegândă”, care era roşu; Yanayauqui, cu statura cea mai mare, care era negru; Quetzalcoatl, numit câteodată şi Yoaili-Eequatl (Noapte-Vânt), fiind alb, şi, în fine, Omiteotl, mic de statură şi albastru, care – acolo, în cer, de unde veniseră cu toţii – era socotit cel mai important. Aici însă e greu de presupus că sunt simbolizate cele patru rase omeneşti: prezenţa culorii albastre e derutantă; vom mai reveni însă la acest element mitologic care, după cum vum vedea, nu are conţinut simbolic. Trebuie să notăm deocamdată doar ideea că, după unii comentatori, Quetzalcoatl era identificat şi cu planeta Venus, iar în porecla Oglinda fumegândă a lui Tetzcatlipoca alţii au văzut un sinonim al noţiunii de cometă (sitlalin popoca).
Nuanţele de mituri de obicei se suprapun şi nu se deschid aproape niciodată cu o singură cheie. În cazul lui Omiteotl (care nu trebuie confundat cu Ometeotl), se cuvine să ţinem seama de statura lui foarte scundă, neomenească, de importanţa lui deosebită şi de neobişnuita lui culoare albastră, imposibilă pe Pământ, dar posibilă pe o planetă cu aer rarefiat şi clima rece, de pildă Marte sau alta similară.
Revenind acum la subiectele uneori inexplicabile prin datele istorice din ansamblurile sculpturale de la Marcahuasi, să ne amintim că mai toţi cronicarii conchistei spaniole au semnalat chiar de la începutul stabilirii în America existenţa acelor opere de artă. Ei nu indicau locul, dar afirmau fără dubiu că sculpturile înfăţişează evident figuri de oameni şi animale. Un cronicar aminteşte de incaşul Tupac Yupanqui care ar fi cunoscut personal toate ansamblurile sculpturale din Peru. Unele ansambluri erau instalate pe malul lacurilor artificiale de acumulare, făcute în vederea celor şase luni de secetă ale anului. Probabil că, reflectate în ape, ele îşi sporeau efectul estetic. Oamenii reprezentaţi aparţineau, cum am mai spus, celor patru rase; animalele şi păsările erau: broaştele ţestoase, vacile, caii, leii, cămilele, maimuţele şi elefanţii. Să nu uităm că Platon (în Kritias) nota existenţa în Atlantida a unei îmbelşugate specii de elefanţi.
Realizarea la dimensiunile ştiute a acestor lucrări care depăşeau enorm Sfinxul sau marile basoreliefuri montane din China nu putea fi decât la îndemâna ori a unei populaţii de altă forţă şi mărime fizică, incomparabilă cu tipul uman de azi, ori a unor mijloace tehnice importate de la altă civilizaţie, poate că de tipul laserului nostru sau al ultrasunetelor.
Dar să ne întoarcem la mărturiile miturilor. Biblia comunică: „Iar în vremea aceea erau pe pământ Uriaşii, mai ales după ce fiii lui Dumnezeu intrară la fiicele oamenilor şi le născură fii. Aceştia sunt vitejii cei vestiţi din vechime” (Facerea, 6, 4). Prima propoziţie este însă mai bogată ca sens în cartea ebraică Zoghar: „Cei care căzuseră din cer erau atunci pe pământ…” Iar din apocriful etiopian al Cărţii lui Enoh aflăm că îngerii din grupul condus de principele ceresc Semyaza au avut raporturi erotice cu fiicele oamenilor, pe care le-au învăţat să cunoască „farmecul şi încântarea, precum şi meşteşugul de a tăia rădăcina şi ştiinţa pomului”; dar de pe urma acelor raporturi femeile pământene au născut uriaşi care crescând, au devorat toate roadele muncii omeneşti, apoi s-au devorat unii pe alţii, ultimul dintre ei pierind Naphelim. Tot Biblia relatează şi altă îndeletnicire a acelei populaţii ciudate: „Acolo s-au născut uriaşii cei vestiţi din vremi străvechi; înalţi la statură şi iscusiţi la război. Dar Dumnezeu nu i-a ales pe ei şi nici calea către înţelepciune nu le-a descoperit-o. Şi s-au stins pentru că n-au avut pricepere, pierit-au din pricina nebuniei lor” (Baruh, 3, 26—28). Localizarea lor e destul de dificilă. Unele mituri sud-americane îi stabilesc adesea în ţara Actlan, socotită a fi fost Atlantida. Aceleaşi mituri indică însă şi o epocă în care giganţii s-ar fi răspândit prin lume. Ştim de pildă că exista o rasă mai veche de oameni puternici, de statură gigantică, exterminată de canaaniţi şi numindu-se în limba ebraică rephaim (giganţi). Pe vremea lui Moise, acei uriaşi ar fi fost văzuţi la est de Iordan, în ţinutul Hebron. Vechiul Testament stabileşte astfel dimensiunea lor fizică: „Acolo am văzut uriaşi, pe feciorii lui Enac, din neamul uriaşilor. Şi noi eram în ochii noştri ca şi în ochii lor ca nişte lăcuste” (Numerii, 13, 33). În mitologia grecească giganţii sunt uneori identificaţi cu titanii, alteori deosebiţi de ei, consideraţi a fi apărut după titani, tot din stirpea lor, spre răzbunare.
Privit în general prin mituri, destinul giganţilor apare destul de clar. Rareori li se atribuie o inteligenţă deosebită şi s-ar părea mai adesea că existenţa lor pe Pământ n-a avut o durată prea lungă şi că au fost utilizaţi mereu pentru marile lucrări grele, necesare altei ginţi. Vechile mituri chineze, şi mai ales cele adunate în Cartea munţilor şi mărilor, se referă la nişte neamuri de uriaşi trăind îndeosebi pe înălţimile montane şi podişuri, unii dintre ei legându-şi existenţa de mari lucrări cum ar fi mutările unor munţi, săpările albiilor de fluvii ş.a. Câteva legende peruviene spun lucruri asemănătoare despre rasa de uriaşi Huaris, care ar fi săvârşit o seamă de construcţii ciclopice răspândite aproape în tot ţinutul Anzilor. Un mit al tribului american aymara arată că în primele două epoci milenare au existat uriaşii, a căror expansiune de scurtă durată s-a încheiat cu dispariţia lor de pe Pământ o dată cu marile cataclisme.
Amintirea uriaşilor a penetrat desigur din marile mituri şi în folclorul târziu, al erei noastre. Aproape că nu există popor modern care să nu aibă seria sa de basme, balade şi datini despre giganţii din vechime, şi peste tot îi se atribuie aceleaşi munci de dimensiune ciclopică. Este interesant de semnalat că unele credinţe populare româneşti deosebesc, la fel ca şi miturile eline, pe titani de giganţi, dându-le însă nume locale. Astfel, după T. Bălăşel, printre uriaşi „au fost Doicin şi Arap Buzat, cari mulţi din ei aveau numai câte un ochi în frunte”. Fireşte, numele provin din confuzii şi calchieri târzii. Tudor Pamfile a găsit datini potrivit cărora uriaşii erau socotiţi în vechime nu numai voinici, dar şi buni la inimă. Pieirea uriaşilor se leagă în memoria mitică a folclorului nostru de potop, dar nu prin înec, şi iată ce aflăm dintr-o legendă orală de pe valea Prahovei, citată de N. Densuşianu: „Uriaşii au pierit de când cu potopul. Atunci ei, de frica înecului, s-au suit pe vârfurile munţilor, iar păsările cerului care umpluseră văzduhul cu mulţimea lor, neavând unde se odihni, s-au aşezat pe uriaşi şi, cum erau flămânde, i-au tot ciugulit din carne până i-au isprăvit”.
Aici însă găsim o legătură ciudată între două categorii de legende contradictorii. După apocriful lui Enoh, uriaşii rezultaseră din fraternizarea îngerilor cu femeile terestre. Legendele egiptene şi unele asiatice şi sud-americane le declară totuşi o origine cerească. În vechiul Egipt se credea că uriaşii ar fi fost înalţi (în măsurile noastre, de 4—7 metri) şi că ar fi trăit numai pe marile înălţimi ale munţilor, despărţiţi de restul lumii de care se deosebeau prin statură, dar şi prin sângele lor albastru. După cum am mai văzut, în alte mituri, zeii – locuind toţi pe înălţimi – erau adesea foarte scunzi, dar culoarea albastră e predominantă. În Egipt, uriaşii erau socotiţi zei oare coborâseră din cer. Să reţinem de astă dată ideea sângelui albastru originar, care a fost coruptă ulterior în organizările sociale mai ales feudale, dar care, în sensul ei primar, uitat, este într-adevăr, conform miturilor, de obârşie celestă fără să sugereze nobleţe, ci numai o caracteristică biologică. Ştim că plantele terestre de mari altitudini sunt de culoare albastră-vânătă, şi în ultima vreme astrobiologii deduc aproximativ aceeaşi culoare pentru presupusa floră şi eventual faună marţiană, unde există o similitudine a rarefierii aerului cu atmosfera piscurilor foarte înalte de pe Pământ. Şi nu e de prisos să amintim că în zilele noastre există triburi sud-americane, trăind la marile altitudini (peste două mii de metri) ale ţinuturilor andine, a căror compoziţie sangvină diferă mult de aceea a oamenilor de la şes. Tot aici mai trebuie adăugat şi faptul că analizele de sânge făcute unor mumii incaşe au dat rezultate uluitoare: sângele vechilor regi incaşi era din grupa A, inexistentă în America până la venirea europenilor; mai mult, în compoziţia acestui sânge incaş a fost descoperită o combinaţie chimică neregăsită decât la doi sau trei oameni vii de pe Pământ. De altfel şi aspectul facial avea diferenţe, de importanţă mai restrânsă: incaşii de rând erau totdeauna spâni, pe când zeii lor erau totdeauna înfăţişaţi cu bărbi.
Preferinţa zeilor pentru locurile înalte a fost o idee foarte răspândită în mai toate religiile vechi şi noi ale lumii, dar teologii o explicau prin voinţa de retragere şi izolare a personajelor divine, pe câtă vreme analiza atentă a miturilor oferă cu totul altă explicaţie, mai verosimilă. Zeii fiind fiinţe raţionale din altă lume biologică şi-au căutat pentru lungile sau scurtele lor popasuri pe planeta noastră locuri întrucâtva asemănătoare, cât ar fi fost cu putinţă, cu planeta natală. Ideea izolării trebuie şi ea păstrată, însă nu putea fi vorba decât de o izolare ştiinţifică, ceea ce se pare că se observă şi la eventualii exploratori astrali contemporani care ar popula obiectele zburătoare neidentificate.
Dar pentru afirmarea preferinţei de altitudini, miturile, care sunt consecvente în această privinţă, nu oferă surse suficiente de argumentaţie, deşi ideea a străbătut timpurile, regăsindu-se şi în lucrări mult mai târzii; de pildă poetul persan Firdousi scrie în Cartea Regilor: „Atunci Khejiumars s-a făcut domnitor/şi-n piscuri de munţi locui mai întâi” (vv. 493—494); iar Pausanias în Descrierea Greciei, VIII, 1—4) afirmă: „Pe Pelasg, cel asemenea zeilor, l-a născut Pământul negru pe coamele munţilor înalţi, ca să fie începătorul rasei muritorilor”. În sprijinul textelor din mituri vin faptele materiale, îndeosebi cele de arhitectură străveche. Astfel, marile centre de civilizaţie şi cultură precolumbiene sunt aşezate în Anzi la altitudini foarte mari, de acces deosebit de dificil şi într-un aer rarefiat căruia omul de câmpie i se adaptează foarte greu. Iar toate aceste centre (Cuzco, Nazga, Chavin, Pachacamac, Machu Pichu) nu erau aşezări incidentale, ci oraşe admirabil clădite, în care totul a fost urmărit cu minuţie, de la estetica arhitecturii până la confort.
În timpurile istorice exista încă intensă tradiţia marilor preoţi şi a marilor iniţiaţi sau profeţi de a se retrage pe cele mai înalte piscuri de munţi, fie pentru meditaţie în izolare desăvârşită, fie pentru a predica de acolo în anumite zile festive, altminteri arătându-se rar în public. Să ne gândim fie şi la Muntele Ascuns al lui Zamolxe, moştenit de marii preoţi daci până prin sec. V e.n. Şi oare această ciudată tradiţie nu venea din enigmatica epocă imediat postdiluviană, când naufragiaţii potopului escaladaseră munţii spre a se salva şi perpetuaseră acolo vechea învăţătură salvată, ori acostaseră întâmplător lângă piscurile uscate în navele lor înjghebate ocazional, ea Noe pe muntele Ararat?
Legendele româneşti mai vechi, peste care s-au suprapus ulterior unele elemente biblice auzite în biserică, amintesc şi ele deseori despre rolul magic al piscurilor montane, confirmat de toată tradiţia dacică pe care o cunoaştem până azi. O legendă din Bucovina ne spune chiar că Adam şi Eva, murind după ce trecuseră de vârsta de 700 de ani, au fost îngropaţi potrivit, dorinţei lor antume, în muntele Alelei.
Atestarea existenţei uriaşilor o găsim însă nu numai în mituri. De o vreme, pus atât de des la îndoială altădată, Herodot începe să se confirme aproape în fiecare amănunt, chiar dacă mai rămân în opera lui şi câteva anecdote ce nu se vor mai confirma niciodată. Vechiul istoric povesteşte (Istorii, I, 68) că, trimis de spartani să caute mormântul lui Oreste, Lychas îl găseşte, orientându-se după un oracol al Pythiei, în câmpia tegeeană din Arcadia. „Lychas, zice Herodot, intrând într-o fierărie din Tegeea, privea cum se lucrează fierul şi se minuna mult de cele ce vedea. Fierarul, băgând de seamă uimirea oaspetelui, îşi conteni lucrul şi spuse: Drumeţ din Laconia, dacă lucrarea fierului îţi pare acum minune aşa de mare, apoi de-ai fi văzut ce-am văzut eu, te-ai mira şi mai mult… Voiam să fac în bătătura asta un puţ; tot săpând, am dat de o raclă lungă de şapte coţi; cum nu-mi venea să cred că au trăit vreodată oameni mai înalţi decât cei de azi, o deschisei şi, ce să vezi, un mort lung tocmai cât racla. L-am măsurat şi l-am îngropat la loc.”
Un calcul simplu arată că Oreste avea un schelet de 3,10 metri (7 coţi sau 121/4 picioare având aceeaşi lungime). Dar să presupunem că nici Herodot nu transmite altceva decât tot o legendă incertă. Chiar şi aşa însă unele descoperiri contemporane vin să confirme că existenţa uriaşilor nu a fost o ficţiune metaforică. În Siria şi în Moravia s-au găsit unelte de piatră mari de câte trei şi patru metri, iar oseminte umane uimitor de lungi s-au dezgropat în Transvaal, în Jawa, în sudul Chinei, în Filipine şi pe alte teritorii. Paleontologul dr. Pei Wen Chung a studiat nişte oseminte lungi de aproximativ 3 metri aparţinând unor fiinţe evident humanoide, găsite în China de sud. Iar la Gargayan, în provincia de nord a Filipinelor, s-a găsit un schelet de 5,18 metri, cu incisivii de 7,5 cm x 5 cm. Există de asemenea misteriosul craniu al așa-numitului om preistoric de la Glozel (Franţa), a cărui grosime nu corespunde normelor omului terestru, fosil sau contemporan. Fireşte, din această enumerare lipsesc confuziile făcute de empirişti, care au considerat drept oseminte umane sau umanoide nişte simple schelete de mari animale preistorice.
Giganţii au cunoscut fără îndoială declinul biologic normal, ca şi odraslele născute din împreunarea îngerilor damnaţi ai lui Semyaza cu pământenele, urmând aceeaşi lege neiertătoare ce a supus decăderii şi dispariţiei fizice marile animale din erele numite preumane. Totuşi, amintirea destul de clară a acestor animale este păstrată de numeroase mituri şi de toate basmele încadrate formal în categoria folclorului fantastic. Specialiştii clasici afirmă fără sfială în acelaşi timp că omul s-a născut după dispariţia acelor animale, dar că ele există în basm sub formă metaforică, ceea ce e însă greu de acceptat logic. Va fi apărut omul mai demult decât se crede, sau puntea spirituală între el şi animalele care l-au precedat era constituită tocmai de rasa giganţilor? O comparaţie atentă a legendelor respective ne face totuşi să credem că giganţii antediluvieni (sau preadamiţii) au dispărut în terţiar, când homo primigenius se maturizase într-atât, încât să poată transmite nişte amintiri vagi urmaşului său homo sapiens.
Faptele giganţilor sunt consemnate şi în folclorul românesc, un bun păstrător al celor mai vechi elemente de mit, ceea ce nu e de mirare dacă ne gândim că grecii îl socoteau pe Orfeu un coborâtor din Tracia.
Într-un asemenea basm se spune de pildă că eroul „ridică în sus nuiaua şi căpcăunii se făcură două steiuri de piatră neagră ca noaptea” (Trei copii săraci, colecţia Cristea Sandu-Timoc). Obişnuiţi până acum să tratăm astfel de gesturi drept acte fantastice de magie, cu valoare strict literară, trebuie să ne gândim însă bine la mijloacele de sculptură folosite de civilizaţia Masma, în comparaţie cu ceea ce încep să ofere mijloacele tehnice ale laserelor din zilele noastre; eroul basmului, numit în context Copilul, îi şi declară împăratului la un moment dat: „Eu pot să dezleg izvoarele, să pun în mişcare apele şi să scap de la moarte lumea şi ţara ta”. Trebuie remarcat că folclorul românesc simpatizează această categorie de uriaşi, atribuindu-i nu numai ştiinţa de a săvârşi miracole tehnice, dar şi permanente preocupări intelectuale. Un basm ardelenesc (Comoara, din colecţia lui Adam Bolcu) narează pătrunderea eroului într-o pivniţă imensă, unde o frumoasă fiică de uriaşi îl conduce în a şaptea cămară, în care „era o masă lungă de aur şi la masă şedeam pe jilţuri aurite trei bătrâni”, pe masă „era o piatră mare, nestemată, care lumina peştera întreagă ca soarele” şi „un bătrân cu barba albă şi cu nişte ochi pătrunzători sub fruntea lată, luminoasă, citea din o carte mare, iar cei doi ortaci îl ascultau zâmbind”. De multe ori folclorul indică precis chiar şi lucrările cu urme vizibile pe care le-ar fi executat odinioară uriaşii. Iar câteodată, unele mici populaţii izolate se consideră a fi coborâtoare direct din primii oameni de pe Pământ. Aşa se socotesc multe ginţi din Caucaz sau bascii din Pirinei, tot aşa se socoteau guanchii din Canare. În România, în preajma muntelui Gugu din masivul Retezat, trăiesc aşa numiţii gugani, păstori voinici şi foarte înalţi, cu viaţă retrasă şi particularităţi lingvistice destul de stranii, care se pretind a fi oamenii cei mai vechi din lume.
Rămânem totuşi în faţa dilemei obârşiei reale a uriaşilor. După legenda transmisă de Pausanias ori după apocrifele lui Enoh şi alte câteva fragmente mitice, ei ar fi fost un produs pământean al zeilor coborâtori din cer. Cele mai multe mituri afirmă însă că giganţii erau ei înşişi o categorie autonomă de zei, veniţi tot din cer. Acceptând ipoteza existenţei istorice a uriaşilor, trebuie să recunoaştem că ambelor origini li se poate ataşa o explicaţie ştiinţifică. După unele păreri, creşterea disproporţionată a animalelor preistorice s-ar fi datorat procentului prea mare de radioactivitate din atmosfera planetei noastre, până în terţiar; aceasta ar explica dimensiunile unor fiinţe omologate cu uriaşii mitologici. Pe de altă parte, una din teoriile contemporane susţine ideea că dimensiunea fiinţelor este invers proporţională cu forţa de gravitaţie a planetei respective; potrivit acestei teorii, pe Jupiter făpturile ar trebui să fie mult mai mici decât pe Pământ, în schimb pe o planetă de dimensiuni foarte mici, cum e bunăoară Marte, ele ar fi gigantice spre a-şi putea păstra o greutate normală în condiţiile atracţiei planetare prea slabe.
TIPUL IPOTETIC ATLANT
Dar trecutul a cunoscut şi un alt tip de uriaşi, fără disproporţia primei categorii, totuşi depăşind înălţimea de doi metri. Această a doua categorie umană (de astă dată corespunzând limpede unei tipologii terestre cunoscute) ar putea fi plasată pe teritoriul Atlantidei. Prin compararea legendelor cu unele imagini din fresce (mai ales din frescele egiptene, unde se remarcă oamenii stranii din neamul masanti) putem stabili statura înaltă, figura plăcută, cu nas acvilin, fruntea largă, ochii profunzi, iar această imagine seamănă surprinzător de bine eu tipul Cro-Magnon, rasă dispărută subit de pe scena istoriei tocmai când părea să-şi fi asigurat mai amplu evoluţia. Referindu-ne acum la subtilitatea ansamblurilor sculpturale Masma şi la mijloacele tehnice care le vor fi fost vădit necesare, ca şi la tradiţia de a socoti pe giganţi nişte făpturi mai mult executante, este firesc să ne întrebăm dacă nu cumva tipul Masma va fi fost un tip atlant. Platon în orice caz atribuie o origine nepământeană primului atlant, cât şi cunoştinţelor ştiinţifice şi gospodăreşti care au fertilizat viaţa în Atlantida. După afirmaţiile filosofului elin în dialogul Kritias, Atlantida fusese organizată de Poseidon, zeu sosit din cer care se căsătorise cu localnica Clito şi făcuse cu ea zece fii. Prin el, urmaşii săi laolaltă cu băştinaşii au învăţat să lucreze pământul scoţând roade bogate din agricultură şi pomicultură, au pus bazele unei bune industrii extractive şi ale unei arhitecturi de rară soliditate şi frumuseţe. Insula avea aur şi oricalc, avea numeroşi pomi fructiferi care dădeau nuci de cocos, citrice, rodii, avea viţă de vie. „Primind toate aceste daruri din partea pământului, scrie Platon, locuitorii insulei au durat în ţară şi temple, şi palate regale, şi porturi, şi arsenale şi toate celelalte”; tot astfel, „au întins poduri peste toate centurile de apă ce înconjurau vechea cetate mamă” şi au săpat un canal foarte larg, în lungime de 50 de stadii, de la palatul central până la ţărmul mării. De notat că în centrul acropolei aşezate pe o înălţime de la mijlocul insulei era templul lui Poseidon, unde slujitorii iniţiaţi se îmbrăcau în timpul ritualului ciclic „cu haina cea mai frumoasă de un azuriu închis”. Aşadar, iarăşi culoarea amintitoare a originii cereşti. Mai mult, aşa-zisul serviciu divin nu părea să fie public, vulgul necunoscând de fapt ce se petrecea în interiorul secret al templului, al cărui zid extern strălucea mereu ca văpaia focului şi ferea de priviri coloana de oricalc din mijloc, pe care se gravaseră legile principale.
Ce era la urma urmei această stranie Atlantida? Printre atlantologi s-a acreditat de mult, ca izvor esenţial de informaţii, povestea lui Platon, pe care el o moştenise de fapt de la Solon, iar acela de la nişte preoţi egipteni. Relatată în două dialoguri (Kritias şi Timaios), dintre care cel mai important este neterminat, naraţiunea platoniciană este de fapt mult mai sobră şi mai ametaforică decât altele. Dar nici plasticitatea luxuriantă a altor relatări, examinată atent, nu pare să rămână fantezie simbolică pură.
Manethon spune că ţara Siriat, adică Atlantida, s-a scufundat în urma unei mari catastrofe petrecute în timpul primului zeu Thot. Miturile druizilor din Galia şi din Irlanda vorbesc de o insulă occidentală de unde au venit sau cu care au avut relaţii în vechime atât galii, cât şi celţii. Cu mult înainte de Manethon, în Egipt se povestea despre o ţară din apusul îndepărtat, numită Amenti sau Aaru. Un text egiptean găsit în mormântul lui Ramses III (Cartea Vacii) indică existenţa unei insule occidentale înconjurată de un zid metalic, iar o sagă irlandeză arată că eroul popular Mayl-Duyn a găsit, la apus de Irlanda, printre alte insule, una înconjurată de un zid de aramă, iar alta de un zid de foc.
Dacă, în ciuda referirilor la aceleaşi evenimente catastrofale culminând cu potopul, mulţi cercetători au considerat mai totdeauna că miturile nu descriu altceva decât coastele răsăritene ale celor două Americi (aşa cum, judecând cu aceeaşi optică, alţii ar fi fost. Convinşi până la Columb că mergând spre apus vor da de coastele Indiei), să nu uităm totuşi că în puţinele texte ale Americii precolumbiene, câte au scăpat de conchistă (şi în primul rând în Popol Vuh), sunt referiri amănunţite la o ţară sau insulă numită Actlan şi potopită de ape în urma unui cataclism, de unde s-au refugiat oameni ce au lăsat amintiri în legendele folclorice cunoscute şi astăzi din circulaţia lor orală. Aşa de pildă în pădurile Venezuelei trăieşte un trib al cărui sat se numeşte din vechime Atlan.
Codexul Tira vorbeşte de aceeaşi Actlan, ca de o patrie legendară a toltecilor, înfăţişată în vechea iconografie mexicană ca o mare insulă muntoasă împrejmuită de ziduri; legenda afirmă că tribul nahuatl, emigrând de acolo din cauza catastrofei, a zidit în Mexicul de azi, pe podişul Anahuac, oraşul Tallan, care a fost într-adevăr dezgropat de arheologi şi identificat cu cel din legendă, în anul 1942.
Se remarcă deopotrivă în toate miturile similare că ţinutul acela insular este o patrie a belşugului şi a fericirii. Aşa cum descrie Biblia Edenul terestru, s-ar putea ca el să nu fi fost decât un sinonim al aceleiaşi Atlantide, căci iată descrierea lui principală: „Şi a sădit Domnul Dumnezeu o grădină, în Eden, spre răsărit, şi a sălăşluit acolo pe omul pe care îl zidise. Apoi Domnul Dumnezeu a poruncit să răsară din pământ tot felul de pomi, frumoşi la vedere şi buni la mâncare; iar în mijlocul grădinii erau pomul vieţii şi pomul cunoştinţei binelui şi răului (n.n. – să comparăm acest pom central cu coloana din templul atlant pe care erau gravate legile secrete, după relatarea lui Platon!); şi un fluviu ieşea din Eden, ca să ude grădina, şi de acolo se despărţea în patru braţe. Numele celui dintâi este Fison. Acesta înconjoară tot ţinutul Havila; acolo se află aur. Şi aurul acestui ţinut e de mare preţ. Acolo se află bdeliul şi onixul. Şi numele fluviului al doilea este Ghihon; acesta înconjoară tot ţinutul Cuş. Şi numele fluviului al treilea este Tigru, care curge la răsăritul Asiriei. Iar al patrulea fluviu este Eufratul. Şi a luat Domnul Dumnezeu pe Adam şi l-a pus în grădina Edenului ca s-o lucreze şi s-o păzească” (Facerea 2, 8—15). De la prima vedere textul pare foarte clar, Tigrul şi Eufratul fiind fluvii arhicunoscute. Dar acest text nu se referă la Mesopotamia, chiar dacă figurează în el numele Asiriei. În primul rând, de unde patru fluvii? În al doilea rând, în Mesopotamia nu a existat niciodată onix. Mai curând în acest text se ascunde rememorarea ţinutului părăsit, ai cărui vechi locuitori vor fi adus cu ei şi amintirea unei toponimii originare. De asemenea, ţinutul Havila este menţionat şi de unele texte sanscrite, care îl numesc bogat în aur şi, ceea ce este deosebit de important, arată că amiezii din Havila îi corespunde, în India, miezul nopţii.
Versiunea sumeriană, adică cea mai veche, a Poemului lui Ghilgameş descrie o ţară fericită Dilmun, corespunzând grădinii Edenului biblic şi tuturor ţinuturilor – edenice din miturile sud-americane, celtice, asiatice. În această versiune sumeriană, omul Ziusudra, devenit apoi zeu, în momentul potopului ascultă sfaturile zeilor „aproape de zid”. Acest zid nu putea fi un simplu hotar între două ţinuturi, inundaţia nealegând anume teritorii. Aspectul zidului care înconjoară templul central atlant apare straniu şi în textul lui Platon. Confruntarea între mai multe mituri oferă însă alte surprize, care ne abat de la orice înclinare de a acorda ideii vreo semnificaţie simbolică, Noţiunea Atlantidei revine îmbelşugată în tradiţiile celtice din eposul irlandez. În saga dispariţiei lui Condia cel Frumos, un tânăr fiu de rege este iubit şi răpit de o ciudată femeie frumoasă, care la o anumită întrebare răspunde aşa: „Eu am venit din ţara celor vii, din ţara unde nu este moarte, nici nefericire. Acolo, la noi, se ţine lanţ un neîntrerupt ospăţ pe care nu trebuie să-l gătească nimeni, viaţa e fericită pentru toţi laolaltă şi certuri nu sunt. Noi locuim pe colinele paşnice (n.n. – cuvântul irlandez side înseamnă colină, dar şi pace), şi de aceea ne numim neam de sizi”. Vorbind mai departe, femeia adaugă un cântec despre Condia, tânărul răpit: „El stă de vorbă cu o femeie tânără/Preafrumoasă, de neam nobil. /Pe care n-o vor atinge nici bătrâneţea, nici moartea. /L-am îndrăgit pe Condia cel Roşu/Şi îl chem în Câmpia Fericirii/Unde domneşte un rege învingător, /În ţara unde nu-s tristeţi, nici chinuri/De când domneşte el în ea”. Iar altă rapsodie, Saga lui Bran, fiul lui Febal, ascunde relatări senzaţionale. Aici cântă o fată asemănătoare cu prima, dar e înveşmântată în haine nemaipomenite. Ea se referă la insula foarte depărtată, numită Emayn. Care „stă pe picioare de bronz alb ce strălucesc până la sfârşitul veacurilor” şi se bucură de sănătate, fericire, viaţă veşnică, de muzică şi de luxurianţa spectacolului naturii. Într-acolo „vor pluti bărbaţii pe marea luminoasă către ţara care este ţinta călătoriei lor”; şi „ei vor ancora lângă piatra strălucitoare din care se răspândesc o sută de cântece”. Iată aşadar o nouă consecinţă metaforică a memoriei corupte de timp, ce ne transportă în aria magiei, dar care de fapt ascunde priveliştea minunată a unui instrument pe care privitorul pământean l-a admirat fără să-l priceapă. Coordonatele geografice ale insulei n-au fost ocolite de poet. „Sunt de trei ori câte cincizeci de insule/La mijlocul oceanului, la apus de noi/De două ori mai mari ca Irlanda/Sau de trei ori, fiecare din ele”.
Acest ţinut al tinereţii şi al vieţii eterne (şi nu trebuie uitat că omului i se pare etern tot ce depăşeşte durata memoriei sale) va fi reîntâlnit în multe basme ale lumii de mai târziu, ideea tinereţii fără bătrâneţe şi a vieţii fără de moarte fiind totdeauna captivantă, iar aici fiind încercată şi de amintirea difuză a unor constatări din trecutul îndepărtat.
După cântecul ei, femeia din saga amintită dispare, iar a doua zi Bran cu alţi treizeci şi nouă de bărbaţi pleacă s-o caute. Dopa două zile şi două nopţi de navigaţie, le iese în întâmpinare un bărbat străin, care vine pe mare într-un car. El se numeşte Manannan, fiul lui Ler, şi explică: „Ceea ce pentru Bran este mare luminoasă/Pe care el pluteşte într-o luntre cu cârmă, /Pentru mine-i câmpie cu o mulţime de flori, /Şi pentru carul meu cu două roţi”. Când însă, părăsind insula veseliei, ajunge pe insula femeilor, Bran cu ai săi crede că a rămas acolo un an, „deşi au trecut ani mulţi, foarte mulţi”.
În stadiul de azi al atlantologiei, când miturile corespunzătoare sunt sprijinite de mari acumulări de studii istorice, oceanografice, astronomice etc., se poate ajunge nu numai la consolidarea ipotezei atlante, dar şi la concluzia că Atlantida s-a scufundat treptat, în reprize De altfel, printre mărturiile târzii se relevă un fragment rămas din relatarea generalului cartaginez Hanon (cea. 525 î.e.n.), care scrie: „Îndepărtându-ne în grabă de ţărm, am trecut pe lângă o ţară dogoritoare, plină de miresme. Torente uriaşe de foc se revărsau în mare din ea. Nu am putut să vizităm această ţară, din pricina dogoarei. Înspăimântaţi, ne-am depărtat în grabă de ea. Patru zile ne-au purtat valurile şi într-o noapte am zărit un pământ învăluit de flăcări. La mijloc, se înălţa un foc foarte mare, mai mare decât celelalte, părând că atinge stelele. Ziua am aflat că este un munte foarte înalt, numit Pheon-Ohma sau Carul Zeilor. Lăsând în urmă puhoaiele de foc, după trei zile am ajuns în golful numit Cornul de Miazăzi”. Carul Zeilor a fost interpretat drept un fenomen vulcanic, dar aşa cum observă atlantologul sovietic N.F. Jirov, întemeindu-se pe relatarea lui Herodot că o corabie nu putea să parcurgă în 24 ore mai mult de 220 km, adevărul este că, navigând în preajma aceluiaşi ţărm, pe o distanţă de aproape 1500 km, nimeni nu putea să vadă o erupţie vulcanică oricât de grozavă ca pe un spectacol neîntrerupt, acest spectacol nefiind de fapt altceva decât un cataclism în lanţ. Pe lângă aceasta, trebuie remarcată şi noţiunea mitologică de „car al zeilor”, identificată totdeauna eu vehiculele cereşti şi nu cu fenomenele plutonice. În plus, dacă urmărim traseu lui Hanon în lungul ţărmurilor Africii de Vest, apoi cotind la sud după Stâlpii lui Melkart (echivalentul fenician pentru Coloanele lui Hercule, adică Gibraltar), remarcăm că insolitul spectacol se situa în zona actualului arhipelag al Capului Verde, deci în zona Atlantidei. De altfel, în această zonă s-au petrecut totdeauna şi se petrec şi acum lucruri misterioase, pe care nici filosofii antichităţii, dar nici oamenii de ştiinţă moderni nu le-au desluşit până la capăt. Relatările celtice sunt pline de ciudăţenii, însă nici ele, nici atât de interesanta poveste narată de Aelian nu au prea fost frecventate de atlantologi, care preferau mereu pe Platon, socotind că acela ar fi spus cam tot ce s-a putut spune. Iată ce scrie însă Aelian (Istoria pestriţă, III, 18):
„Teopomp povesteşte o conversaţie dintre frigianul Midas şi Silenus. (Acest Silenus era fiul unei nimfe; după natura lui, mai prejos de o zeitate, dar mai presus de oameni, fiindu-i hărăzită nemurirea.) Ei discutau despre felurite lucruri; printre altele, Silenus i-a istorisit lui Midas următoarele: Europa, Asia şi Libia sunt insule scăldate din toate părţile de ocean; singurul continent care există, se află dincolo de limitele lumii locuite. Potrivit cuvintelor lui Teopomp, acesta e nemăsurat de uriaş şi e populat de animale mari, iar oamenii de acolo sunt giganţi, cât două staturi obişnuite, şi trăiesc nu atâta cât noi, ci de două ori mai mult. Pe continentul acesta sunt multe oraşe mari cu rânduieli şi legi specifice, cu totul deosebite de ale noastre. Două oraşe, nesemănând între ele prin nimic, întrec prin dimensiuni pe toate celelalte. Unul se numeşte Machim, altul Eusebes. Locuitorii din Eusebes îşi petrec zilele în pace şi belşug, obţin roadele pământului fără a se folosi de plug şi boi, nu au nevoie să are şi să semene, sunt totdeauna sănătoşi şi viguroşi şi plini de veselie până în clipa morţii. Ei sunt atât de neîntinat de drepţi, încât nu rareori zeii îi răsplătesc cu vizitele lor. Locuitorii din Machim sunt însă neobişnuit de războinici. (…) Cândva, după vorbele lui Silenus, ei au făcut încercarea de a ajunge până la insulele noastre şi au trecut oceanul, în număr de o sută de miriade (100x10000 1 milion, n.n.), au ajuns până la hotarele hyperboreilor, dar n-au dorit să meargă mai departe, deoarece auzind că localnicii au printre noi faima celor mai fericiţi oameni, au găsit viaţa lor tristă şi săracă. Silenus i-a mai spus lui Midas şi alte lucruri şi mai uimitoare: un neam oarecare de oameni muritori populează multe oraşe mari de pe continent; hotar al pământurilor lor este o localitate numită Anoston; aceasta e ca o prăpastie: nu este acolo nici zi, nici noapte şi aerul e totdeauna plin de un amurg roşiatic. Prin Anoston curg două fluvii: Fluviul Bucuriei şi Fluviul Tristeţii, pe malurile amândurora crescând nişte arbori de mărimea unui platan. Înalt; pomii care cresc de-a lungul Fluviului Tristeţii dau fructe cu această însuşire: cine le mănâncă începe numaidecât să plângă şi-şi va petrece în lacrimi tot restul vieţii, până va muri; cei care cresc pe malul Fluviului Bucuriei dau cu totul alte roade: cel ce le-a gustat se desparte de vechile lui dorinţe şi, de i-a plăcut ceva, uită ce i-a plăcut, începe în curând să întinerească şi-şi retrăieşte anii demult uitaţi. Părăsindu-şi vârsta bătrâneţii, el intră în floarea vârstei, apoi se preface pe rând în tânăr, în adolescent, în copil şi, în cele din urmă, încetează cu totul să mai existe”.
Tot pasajul din cartea lui Aelian, scris cu rară sobrietate şi cu pasiunea clarităţii, atât de specifică acestui autor, se referă la un ţinut edenic, plasat unde bănuim că ar fi fost Atlantida, şi readuce în discuţie cu mai multe detalii nişte elemente comune marilor mituri: pe giganţi, grădina Edenului, pomul vieţii şi pomul cunoştinţei binelui şi răului, raporturile periodice ale pământenilor unei anumite civilizaţii cu zeii, dar şi altceva nemaiîntâlnit: întoarcerea fizică în timp, care poate fi sau un gen de deplasare temporală a cărei posibilitate teoretică o întrevăd astăzi fantaştii din literatură, dar şi Heisemberg în plan matematic, sau o înfăţişare a universului faustian, conformă ipotezei moderne a fizicianului englez dr. F.R. Stamard.
Aşa sau altfel, în zilele noastre se petrec lucruri stranii în triunghiul atlantic format de Florida, Bermude şi Haiti şi poreclit de marinari Capcana cerului (Sky-trap), ce amintesc întrucâtva de fenomenul pe care-l repovestea Aelian. În acest triunghi convenţional dispar adesea avioane şi nave maritime, fără să lase nicio urmă. La 5 decembrie 1945 dispăruseră cinci bombardiere Avenger; decolând din Florida pentru un zbor de antrenament de două ore, pe când se întorceau, baza recepţiona un mesaj neverosimil din partea comandantului escadrilei: „Nu vedem pământ; nu suntem siguri de poziţia noastră”, deşi vremea era excelentă, fără vânt, iar comandantul, un vechi pi lot, acum nu mai respecta instrucţiunile şi îşi încheia mesajul, întrerupt brusc la jumătatea frazei, eu astfel de cuvinte:”…nu ştim exact unde ne aflăm, marea e ciudată… suntem la cea. 225 mile nord-est de bază; se pare că ne aflăm…” Dându-se alarma, a plecat îndată un hidroavion eu 11 oameni, dar după zece minute nu mai răspundea nici el la apelurile radio şi era dat dispărut chiar şi după următoarele două săptămâni de cercetări infructuoase, la care luaseră parte 100 nave şi 300 avioane. În ianuarie 1948 dispărea tot acolo, în împrejurări similare, dar cu 40 de persoane la bord, cvadrimotorul „Star Tiger”, al companiei British South American Airways, care decolase din Londra. La sfârşitul aceluiaşi an, un avion de transport cu 32 de pasageri, care zbura de la Porto Rico spre Florida, se pierdea în condiţii asemănătoare, îndată după ce căpitanul chema turnul de control din Miami şi cerea instrucţiuni de aterizare, comunicând că vremea e bună şi că se zăresc luminile din Miami, la distanţă de cea. 50 mile. Peste o lună dispărea cvadrimotorul „Ariel”, cu 13 pasageri şi un echipaj de cinci oameni, zburând pe timp bun în rută colectă din Bermude spre Kingston. În 1963 dispărea marele petrolier „Marine Sulphur-Queen”, cu 39 marinari. Apoi alte vase. Victimele omeneşti, sau, mai prudent spus, persoanele dispărute între anii 1881 şi 1971 au fost peste 2000. Cazurile sunt, fireşte, mult mai numeroase; totdeauna timpul e frumos, niciodată echipajul nu apucă să transmită un S.O.S., şi după dispariţie nimeni nu găseşte epave. Nu trebuie să uităm nici navele văzute navigând la vest de Azore, în condiţii normale, dar fără echipaj (de la „Mary Celeste” din 1872 până la recentul iaht al lui Donald Crowhurst), toate pe paralela 35. Ciudăţeniile s-au ţinut lanţ: un iaht singuratic, de 20 în lungime, semnalat de vasul „Maplebank”; alt iaht, tot fără pasageri, reperat de vasul „Cotopaxi”; iahtul „Vagabond” al navigatorului William Wallin, plutind cu stăpânul său căzut în nesimţire şi aşa mai departe. Cazul navigatorului solitar D. Crowhurst este însă dintre cele mai derutante, întrucât acesta – marinar cu mare experienţă şi totodată un bun electronist, care-şi instalase nişte aparate de navigaţie, inventate de el, în vederea probelor tehnologice – dispăruse fără urmă, în condiţiile unor anomalii inexplicabile. Aşa de pildă, dispariţia se petrecuse pe vreme senină, fără furtună: pe navă nimic nu se clintise din loc. Jurnalul de bord, ţinut de obicei grijuliu zi de zi, se sfârşea la 24 iunie, cu toate că navigatorul stabilise, cinci zile mai târziu, o legătură prin radio, fără să comunice nimic anormal, iar la 30 iunie nu s-a mai ţinut de promisiunea de a chema staţia Portshead. Şi mai curios este că, dintre toate lucrurile de pe bord, lipsea aparatul fotografic. Toate versiunile vehiculate în presă cu scopul de a explica inexplicabilul sunt cusute cu aţă albă și nu merită atenţie. Cum nu este vorba de o întâmplare izolată, nici de o ştire senzaţională jurnalistică neconfirmată, s-au întreprins asupra numeroaselor dispariţii cercetări la care au participat numeroşi voluntari calificaţi, dispărând bineînţeles şi mulţi dintre aceştia. S-au emis pe rând mai multe ipoteze, unele naive şi abandonate repede (o piraterie modernă eu aparate necunoscute), altele fantastice şi deocamdată necontrolabile (răpiri săvârşite de către fiinţele extraterestre, trecerea subită la cea de a patra dimensiune, pătrunderea într-un timp diferit de al nostru).
În timpul din urmă, ziariştii au găsit o altă explicaţie senzaţională, invocând incertul „Philadelphia experiment”, care ar fi reuşit în cursul celui de-al doilea război mondial să facă invizibile navele şi pe mateloţi, dar pe care Pentagonul îl neagă. Nişte anecdote, repuse în circulaţie cu acest prilej, n-au făcut decât să înteţească misterul succesivelor dispariţii, absolut toate pe paralela 35, în triunghiul oceanic amintit, începând din anul 1872!
Faţă de relatările existente atât în mituri cât şi în realitate, în absenţa unei explicaţii care să satisfacă pe toată lumea în modul cel mai cuminte şi mai neîngrijorător, se poate conveni deocamdată asupra a cel puţin două ipoteze foarte îndrăzneţe: sau este vorba cu adevărat de o breşă în dimensiunea a patra, la fel cu aceea prin care un erou al lui H.G. Wells, dl. Bamstaple, ajunge fără voie în Utopia, sau mai curând e vorba de o răpire sistematică, la fel cu altele care, întâmplându-se pe uscat, au făcut vâlvă. Cine sunt răpitorii: pasagerii din farfuriile zburătoare, repetând operaţia făcută cu soţii Hill, sau chiar urmaşii vechilor atlanţi care îşi vor fi continuat civilizaţia independent de lumea postdiluviană şi la adăpost de indiscreţia noastră? Dar întrebarea cere un examen mai atent şi din alt punct de vedere. Tot ce se ştie mai sigur după ancheta întreprinsă cinci ani de marina americană, fireşte fără niciun rezultat, e că acest Triunghi al Diavolului este unul (din singurele două puncte ale lumii) care indică nordul geografic şi nu nordul magnetic, punctul celălalt aflându-se la antipod, în Marea Diavolului, la mijlocul triunghiului format de Japonia, insula Guam şi nordul Filipinelor. Din toate aceste considerente, explorarea fundului Oceanului Atlantic se impune acut. Nemaifiind în vremea noastră o simplă problema particulară, bună pentru literaţii fantaşti ori pentru reporterii gazetelor senzaţionale, problema Atlantidei constituie obiectul unei discipline ştiinţifice, ale cărei ipoteze dau impuls mai multor oameni de ştiinţă (arheologi, antropologi, oceanografi, geologi, geografi, botanişti, etnografi şi chiar lingvişti). La începutul anului 1970, sosise la Tenerife (capitala arhipelagului Canarelor) un grup de experţi ai O.N.U., care urmăreau elucidarea a două dificile întrebări atlantologice: originea insulelor Canare şi obârşia guanchilor, locuitorii băştinaşi ai acestora. Pe de altă parte, cu un an şi ceva mai înainte, pilotul american Robert Brush descoperea şi fotografia din zbor, în preajma coastelor Floridei, spre miazănoapte de insula Andros din arhipelagul Bahamas, nişte formaţiuni subacvatice stranii. Fotografiile pilotului au determinat organizarea unei explorări care a descoperit, la 6 metri sub apă, un zid format din dale pătrate (cu latura de 5m, grosimea de 0,5m şi greutatea de 25 tone), zidul fiind lat de 10 metri şi întinzându-se pe două lungimi: 70m spre est şi 500 în către vest. Din cauza nisipului aglomerat, înălţimea n-a fost încă măsurată. Ulterior, s-au descoperit alte construcţii ciclopice similare, rânduite pe axa est-vest din partea nordică a marelui banc al arhipelagului. Analiza carbonului 14 din cochiliile fosile de pe ziduri a stabilit că scufundarea s-a produs acum 10000 de ani. Toate acestea se grupează pe fundul apei între laturile triunghiului virtual alcătuit de insulele Andros, Bimini şi Berry Islands; acolo, pe fund, compun străzi şi pieţe.
HYPERBOREENII
Aşa cum Europa prearică nu a fost lipsită de populaţii stabile şi ajunse la un anume grad de civilizaţie elementară (bascii, albanii, etruscii, dacii, kartvelii), dar şi uneori lăsându-şi urmele vii până în zilele noastre, nici planeta noastră nu a fost pustie înainte de catastrofa potopului. Iar civilizaţia de tipul Masma şi civilizaţia atlantă, deşi (în cazul când nu era una şi aceeaşi) dominante, n-au fost singurele. Tot Aelian vorbea de campania insularilor atlantici care ajunseseră până la hotarul hyperborean. Grecii antici se referau adesea la minunata insulă nordică Thule, pe care unele mituri o socoteau ţară a soarelui veşnic. Stabilitatea luminii boreale în timpul zilei de şase luni este un fenomen binecunoscut, dar miturile admiră fertilitatea solului cald, ceea ce azi nu se poate regăsi nici în Islanda, nici în Groenlanda, cele două insule cărora li se atribuie pe rând numele de Thule. Unii confundau Thule cu Atlantida, deşi în genere cele două insule se preciza că erau situate pe latitudini diferite. Alchimistul islandez Arne Saknussem din sec. XVI considera Islanda drept un vestigiu al continentului hiperborean şi pretindea a cunoaşte, potrivit unor tradiţii locale, chiar locul pe unde s-ar fi putut pătrunde în măruntaiele pământului, într-o zonă subterană ce ar conserva urmele Atlantidei scufundate.
Există nişte vechi legende mexicane care vorbesc de insula solară Tula din nordul pământului. La grecii vechi (Homer, Plutarh) circula numele insulei nordice Ogygia. Hyperboreenii, figurând în legendele apollinice, ar fi făcut parte dintre pelasgi, iar după Pausanias, nişte păstori hyperboreeni ar fi coborât în sud, întemeind oracolul de la Delphi. Iată ce mai scrie Aelian în aceeaşi Istorie pestriță (II, 26): „Aristotel spune că locuitorii Crotonei îl numeau pe Pitagora un Apollo al hyperboreilor. În aceeaşi zi şi la acelaşi ceas, după cum adaugă filosoful, mulţi l-au văzut totodată la Metapontica şi la Crotona. Ridicându-se de pe locul său în timpul întrecerilor, Pitagora le-a arătat acolo şoldul său de aur. După cuvintele aceluiaşi Aristotel, a stat de vorbă cu Pitagora şi râul Cos peste care tocmai trecea, fapt pe care mulţi de altfel l-au auzit cu urechile lor”. Adăugând la aceasta pe foarte ciudatul străin venit din Ogygia şi despre care povesteşte Plutarh, şi raportând ambele persoane (şi mai ales biografia miraculoasă şi şoldul magic al lui Pitagora) la deplasările inverse prin timp relatate lui Aelian de Teopomp, legenda, capătă contur.
În zilele noastre, geologii afirmă că odinioară ţinuturile arctice sau mai exact Groenlanda şi Svalbard, aflându-se datorită altei înclinaţii a axei pământeşti într-o zonă de soare arzător, se bucuraseră de o luxuriantă vegetaţie tropicală, cu arbori enormi, palmieri terţiari, liane. Iar în acest caz legendele despre hyperboreeni nu mai par bizare.
LEMURIA ŞI MU
Mai bizară poate părea structura biologică a legendarilor lemurieni, care se mențin încă mult mai aproape de simbol sau chiar de fantasmagorie, decât de memoria mitică a omenirii. Un continent lemurian este plasat de unii în Oceanul Indian, învecinându-se ori confundându-se adesea cu un alt continent, numit convenţional Mu (o Atlantidă a Pacificului) şi având ea vestigii Marianele, Carolinele şi Insula Pastelul. Nişte cercetări, foarte nesigure, ale colonelului englez James Churchward, coroborate cu cercetările geologului american William Niven, ajungeau – frizând fantasticul – să facă afirmaţii incontrolabile şi pesemne înrâurite de nişte bogate lecturi asupra legendelor Atlantidei, despre certificarea continentului Mu pe temeiul a 2600 tablete. J. Churchward pretindea că a descifrat aceste tablete (1880) care au fost apoi autentificate, în 1924, de un dr. Morlay. E drept că arhipelagurile din Pacific, precum şi unele legende locale, pot sugera ideea unui continent dispărut sau măcar a unei insule mari, dar nu şi a unei populaţii civilizate. Fantasticii lemurieni amintesc uneori de fiinţele androgine pe care le cunoaştem din Banchetul lui Platon. Acestea aveau patru perechi de membre, două feţe, ca Ianus, pe acelaşi grumaz, şi se deplasau repede şi caraghios, rostogolindu-se ca o roată. Mai târziu, zeii i-au despicat în două, le-au răsucit gâturile şi le-au dat forme de femeie şi de bărbat, iar de atunci jumătăţile aleargă mereu prin lume să se regăsească. Simbolul lui Platon poate avea la origine amintirea vagă a unei forme biologice primitive, bisexuate sau nu; dar valoarea lui principală e totuşi aceea simbolistă.
GONDWANA SAU ANTARTICA
Mai certă este existenţa unei civilizaţii străvechi antarctice. Gondwana e un continent pierdut, atestat de geologi, care cuprindea Antarctica şi se întindea până la Dekkan, Madagascar, Indonezia, Brazilia. Înainte de modificarea axei terestre, şi aici a existat o climă caldă, prielnică vieţii. Antarctica e cercetată asiduu azi, dar exploratorii urmăresc mult mai puţin ştiinţele teoretice şi de aceea continentul alb păstrează încă destule pete albe. Potrivit cunoştinţelor ştiinţifice actuale, în Antarctica sunt oaze montane, lipsite de gheată sau zăpezi, şi lacuri îngheţate. În unul din oaza Taylor s-a găsit sub gheaţă un schelet de delfin, considerat de o vechime până la 1700 ani; se presupune de altminteri că lacurile antarctice, toate sau cel puţin unele, n-au fost permanent îngheţate în ultimele milenii. S-a găsit bineînţeles, floră geologica, uneori şi faună, socotită a fi din jurasic şi cretacic, dar în zona Peninsulei Antarctice, mai ales pe actualul ţărm, s-au descoperit şi urmele mai tinere (din miocen) ale unor foste mari păduri de stejar. Senzaţională a devenit însă foarte recenta dezgropare a scheletului unui animal necunoscut.
După unele opinii, Antarctica împădurită devine o Antarctică de gheaţă în paleogen, adică acum câteva zeci de milioane de ani. Determinările temporale sunt însă adesea arbitrare şi, în ciuda alurii lor serioase, rămân totuşi mai mult sau mai puţin empirice, de vreme ce chiar şi izotopul radioactiv al carbonului 14 are o limită foarte modestă în determinarea precisă a vârstelor care depăşesc zece milenii.
La urma urmei, cercetările ulterioare, care să sperăm că se vor intensifica, vor aduce multe surprize menite să confirme neguroasa amintire mitică a unei mari civilizaţii sudice în Gondwana, căci unele cunoştinţe vechi din surse inexplicabile o atestă până şi cartografic. Antichitatea greco-latină, fără să fi avut nici mijloace, nici prilejuri de navigaţie în apele antarctice, avea ştire despre continentul de miazăzi, pe care-l găsim amintit cu oarecari detalii de pildă de poetul Lucanus, în Pharsalia. De asemenea, Antarctica este precis conturată în hărţile lui Piry Reis, găsite în palatul Topkapy din Istambul, şi desenate de acel fost corsar şi apoi comandant al flotei otomane după nişte izvoare mult mai vechi. De altfel Reis însuşi mărturisea: „Aceste hărţi au fost făcute după datele altor douăzeci de hărţi, după portulanele a patru portughezi, care arătau ţările Sind, Hind şi China, precum şi după o hartă făcută de Cristofor Columb. Ele sunt tot aşa de bune pentru navigaţia pe cele Şapte Mări ca şi hărţile ţării noastre”.
Astăzi, nu mai e riscantă afirmaţia că pe planeta noastră s-au dezvoltat cândva, până la un stadiu superior, două sau mai multe civilizaţii de tip protoistorie. Dar, în legătură cu acele civilizaţii protoistorioe se pun câteva întrebări la care nu se poate răspunde prea uşor. Pare clar că ele au dispărut din aria evidentă ca urmare a unor mari catastrofe planetare. Au dispărut însă definitiv? Urmele lor s-ar părea că există, incontestabile, chiar dacă dovezile nu sunt de factură clasică, adică nu se pot susţine decât prea rar prin documente administrative cărora istoricul le dă crezare mai lesne. În privinţa destinului ulterior al acestor civilizaţii, pot fi formulate cel puţin următoarele ipoteze: distrugerea lor fizică totală, emigrarea în spaţiul cosmic pentru căutarea unui azil planetar, retragerea pe fundul oceanului în oraşe-cupole şi deci continuarea evoluţiei, paralele sau neparalele, cu civilizaţiile succesive apărute pe planetă după diluviu şi care şi-au asigurat începutul printr-un gen de preluare a ştafetei umane. În ce priveşte obârşia fizică sau morală a protocivilizaţiilor, sau cel puţin a celor două principale, ipotezele se construiesc şi mai dificil. Totuşi, două se pot discuta mai serios: imigrarea unor populaţii cosmice pe Pământ, după abandonarea planetei natale care a fost fie distrusă de o catastrofă de tip phaetonian, fie stoarsă de resurse naturale; sau fertilizarea culturală a populaţiilor pământene protoistorice de către o populaţie cosmică superioară, în timpul popasului pe planeta noastră.
Miturile oferă, ca întotdeauna, o mare bogăţie de informaţii; de asemenea, o serie de documente materiale, mai ales de artă, pot confirma aceste mituri, într-o bună confruntare logică. Penuria de documente de primă evidenţă istorică nu trebuie să descurajeze însă cercetarea, nu numai fiindcă tema este dintre cele mai seducătoare pentru cunoaşterea destinului omenirii, dar şi pentru că nu se ştie dacă nu cumva planeta noastră adăposteşte două genuri de fiinţe raţionale concomitente, existând independent unul de altul.
2 EVENIMENTE CATASTROFALE
Aşa cum ne arată principalele calendare criptice ale antichităţii, Pământul a cunoscut cel puţin o dată un ciclu de catastrofe cu consecinţe dramatice, însă nu epuizante, pentru viaţa dezvoltată pe suprafaţa lui. Potrivit legendelor secundare, catastrofa ar fi fost una singură: potopul, pus la cale de zei spre a pedepsi imoralitatea umană. Cercetate îndeaproape, atât miturile cât şi documentele materiale aduc mărturia unui ansamblu de cataclisme, printre care potopul era unul din cele mai modeste. Nici cauzele lor nu par să fi fost strict planetare, ci mai curând aparţinând aproape întregului nostru sistem solar. Pământul a suferit poate mai puţin, dar aflându-se într-o zonă catastrofală nu a fost cruţat.
CONFLICTE SPAȘIALE
Existenţa civilizaţiilor protoistorice e însoţită în mituri nu numai de relaţiile cu zeii, dar şi de ideea participării lăturalnice la ciocnirile de interese divine. Dualitatea bine-rău, adică dumnezeu-diavol, sau zeu-titan, sau Ormuz-Ahriman, repetată în etica divină a fiecărei religii, este şi un simbol moral, dacă o considerăm numai după legislaţia ei exterioară, dar în primul rând este simplificarea sintetică a amintirii unor spectacole cereşti, înregistrate de mituri până la unele detalii uimitoare ce nu puteau fi explicate înainte de apariţia noilor ştiinţe ale ultimelor două sau trei decenii. Titanomahia, sub această lumină, devine un fapt istoric real.
Simbolul bătăliei pe viaţă şi pe moarte între cronizi, deci zei, adică fiinţe nepământene, şi uranizi, deci titani, adică fii ai pământului, poate fi confundat lesne cu oglinda războaielor între neamurile pământului, atâta timp cât ne mărginim la examinarea intereselor care se ciocnesc. Din clipa în care privim îndeaproape tehnologia titanomahiei, aşadar mai puţin tactica, strategia şi ţinta ei, şi mai mult armele ei, constatăm cu surprindere o metodă incomparabilă cu tot ce ştim că a posedat vreodată omenirea istorică, sub raport tehnic. Limbajul miturilor este un limbaj neolitic, de aceea el lucrează cu metafore sau simboluri; dar obiectul descris în acest limbaj lipsit de o terminologie tehnică adecvată este din afara limitelor cunoaşterii omeneşti a epocii respective.
Omenirea fiind o rasă de uranizi, studiind miturile greceşti ale titanomahiei am putea crede uneori că este vorba de o bătălie între o protocivilizaţie terestră şi o civilizaţie venită de pe altă planetă. Dar mitul prometeic indică limpede obârşia nepământeană a titanilor, prin urmare conflictul se desfăşura între două rase nonterestre, una de profitori tiranici reprezentaţi de grupul de sinonime: Iahve, Zevs, Set ş.a., alta de personalităţi mesianice: Semyaza, Prometeu, Thot, Quetzalcoatl etc. De fapt, armele aruncate în luptă, pe care comentatorii tradiţionalişti ai miturilor le-au asimilat, cuminţi, forţelor dezlănţuite ale naturii, erau din eu totul altă zonă. Mahabharata şi Ramayana, Popol Vuh, Apocalipsul lui Ioan Teologul şi chiar Theogonia lui Hesiod aduc mărturii certe. În Theogonia se relatează cum cronizii „se ridicară în faţa titanilor într-o bătălie cumplită”, de la care marea vuia, iar pământul şi cerul gemeau. Zevs „venea din cer şi din Olimp aruncând fără răgaz fulgerul şi, din mâna sa vânjoasă, pătratele de trăsnete zburau, însoţite de tunete şi fulgere, făcând să se învârtească văpaia divină, repezind loviturile. Şi de jur împrejur, pământul, izvor de viaţă, pâlpâia în flăcări”. „Un suflu arzător înfăşură pe titani, fiii ţărânei, în vreme ce văpaia se urca uriaşă spre norul divin, şi în ciuda puterii lor, ei îşi simţeau ochii orbiţi când scăpăra lumina trăsnetului şi a fulgerului. O dogoare năprasnică străbătea genunea. Priveliştea din ochi şi sunetul din urechi erau aidoma celor pe care le-ar face, întâlnindu-se, pământul şi cerul răspândit deasupra” (Theogonia, vv, 674—703). Cel puţin două elemente din textul lui Hesiod nu se pot explica prin simbolizarea forţelor naturii cunoscute de omul clasic. Dacă putem accepta vechea explicaţie până şi pentru incendiul planetar total, nu mai putem face acelaşi lucru cu neverosimilele pătrate de trăsnet. Fulgerul este, în credinţele şi în informaţia populară milenară, fie săgeată, fie linie frântă, fie chiar sferă de foc, adică fulger globular, dar nimeni nu l-a văzut vreodată pătrat. Iar priveliştea vizibilă pe cer imediat după o explozie nucleară este singura ce se potriveşte imaginii poetului elin: un grătar de lumini. La fel şi efectivul nociv asupra ochilor, ştiindu-se interdicţia categorică de a ridica privirea spre lumina exploziei nucleare înainte de termenul stabilit.
Războiul ceresc a avut ecou în memoria mitică a tuturor popoarelor, şi nici nu se putea altfel, dacă ne gândim la măreţia cumplită a spectacolului pentru pământenii îngroziţi. Uneori, ideea decade însă în localizări duse până la simbol, ca în lupta lui Iacob cu îngerul sau ca în lupta din timpul profetului Isaiia contra Leviatanului, deşi chiar şi aici s-ar putea să fie vorba de câte un detaliu mărunt al luptei cereşti. Leviatanul putea fi şi o maşină, ca şi dragonii din miturile chineze şi sud-americane. Dar în Zend Avesta, luptătorul capătă atribute nonterestre: Tistrya nu e un căpitan de oaste, ci şeful stelelor. Stelele, confundate cu obiectele zburătoare artificiale, au un mare rol în tehnica luptei. O cronică chineză, referindu-se la domnia împăratului Koei, vorbeşte de bătălia a două stele la fel de strălucitoare ca şi soarele: „În vremea aceea s-au putut vedea cei doi sori înfruntându-se în ceruri. Cele cinci planete se zvârcoleau în mişcări neobişnuite. O parte a muntelui Tai-şan s-a prăbuşit”. În textul indo-iranian Bundehesh citim ceva similar: „Planetele se avântară la asaltul cerului şi stârniră tulburare în Universul întreg”.
În aşa-numita Carte a lui Dzyan, inclusă dubios de Helene Blavatsky în tratatul ei de teozofie, există acest text (stanţa VI, 6—7): „Roţile mai vechi se rostogolesc în jos şi în sus. Scânteia mamei a umplut întregul. Au fost bătălii purtate între Creatori şi Nimicitori, şi luptele s-au dat pentru spaţiu; sămânţa apare şi reapare neîncetat.
Fă-ţi socotelile tale, Lanoo, dacă vrei să desluşeşti vârsta adevărată a roţii tale mici. A patra ei spiţă e mama noastră”. Chiar admiţând intervenţia teozoafei, sunt aci lucruri pe care dânsa nu le putea inventa în secolul trecut şi nici n-avea după ce să le imite. În stanţa citată am putea să distingem o vagă sugerare a scopului titanomahiei.
Dar luptele cereşti sunt relatate mult mai amănunţit în vechile scrieri sanscrite. Capitolul „Bătălia” din Ramayana stabileşte că „soarele intrase în constelaţia Victoriei” şi, când începu lupta, „sute de meteori căzură din cer”. „Suliţele, securile, scuturile se învolburau. Un fum stăruitor şi gros ca noroiul înăbuşea oamenii şi animalele care încercau să iasă pe străzi. Oraşul Lanka, arzând, lumina marea… Bătălia reîncepu. Rama şi Laksmana îşi repezeau groaznicele lor săgeţi. Lovită de una din ele, poarta cea mare a templului zbură în ţăndări”. „Pentru a isprăvi cu acest monstru, îi spuse Matali (lui Rama), fă să ţâşnească din arcul tău săgeata Strămoşului”. „Rama luă din tolba sa o săgeată pe care o păstra de la preafericitul Rischi Agastya o ţinuse pentru împrejurarea supremă. Săgeata aceasta, care avea adunată în ea energia tuturor fiinţelor, strălucea ca soarele. Ba putea să răzbată un munte, putea trăsni după aceea un şir de o sută de elefanţi, şi apoi putea să prefacă în pulbere alt şir de o sută de care, iar în cele din urmă tot mai putea să sfărâme, la o depărtare de zece yojana, o cetate de granit”. „Potrivit chipului care stă scris în Veda, Eroul puse în arcul său săgeata aceasta minunată”… „Cele două oşti crezură că venise sfârşitul lumii. Zdruncinarea văzduhului le-a prăbuşit. Pământul s-a cutremurat până în măruntaiele lui de foc. Multe stele s-au desprins de pe cer. Cu pieptul crăpat, uriaşul Ravana murise”. După cum se vede, o lectură curentă a textului edifică asupra atributelor neclasice ale armei strămoşului şi asupra efectelor imensei explozii, fără similitudine în dezlănţuirea forţelor naturale pe care le studiază meteorologia. Mai păstrătoare datorită continuităţii ei scrupuloase, memoria mitologiei vedice retransmite amănunte semnificative atât în privinţa armelor utilizate în războiul celest, cât şi în privinţa cunoştinţelor generale pe care le posedau odinioară iniţiaţii. Vom mai vedea că noţiuni formulate de ştiinţă abia în vremurile moderne, precum sfericitatea, suspensia în gol şi mişcarea conformă unor legi fixe a astrelor şi, implicit, a Pământului, sau miezul incandescent al planetei noastre, neputând fi observate de iniţiaţi din cercetare proprie, erau totuşi cunoscute de ei din alte izvoare.
Conflictul spaţial e reluat de Biblie, dar în termeni mai sobri: „Şi s-a făcut război în cer. Mihail şi îngerii lui au pornit război cu balaurul, iar balaurul şi îngerii lui au stat în luptă. Dar n-au izbutit, nici nu s-a mai găsit pentru ei loc în cer”. Dacă aici cauzele conflictului, lăsate în subtext, sunt derutante, alte mituri şi mai ales apocrifele biblice, eliminate poate tocmai de aceea din fluxul teologic principal, acordă războiului ceresc mult mai multă luare-aminte şi dezvăluie mobilul neînţelegerii. Acest mobil pare să vină de la optica diferită a celor două tabere celeste, care poate erau două civilizaţii diferite biologic, sau poate numai două grupuri de orientare deosebită asupra valorii şi canalelor de contact între extratereștri şi pământeni. Nu trebuie neglijat faptul că şi noi, în epoca de pregătire a explorării spaţiale cu echipaj, stabilim norme riguroase pentru cosmonauţii ce s-ar întâlni în viitoarele călătorii cu o altă formă biologică raţională. Iar în trecutul paleoastronautic miturile atestă dese încălcări ale unor norme similare pe care orice explorator cosmic prudent şi le-ar fi asumat spontan. În apocriful etiopian al Cărţii lui Enoh se arată cum, după ce grupul lui Semyaza s-a unit cu fetele pământene şi i-a învăţat pe oameni secretele diferitelor ştiinţe şi arte (unele, se pare, cu urmări nefaste), grupul celălalt, al îngerilor fideli poruncii supreme – Mihael, Uriel, Rafael şi Gabriel – se plâng ca nişte funcţionari stăpânului (sau conducătorului) principal, numit eliptic Domnul: „Ai văzut ce a făcut Azazel, cum i-a învăţat pe oameni arătându-le toată nedreptatea pe pământ şi cum a dezvăluit tainele veşnice care se săvârşesc în ceruri şi în ce chip Semyaza, căruia tu i-ai dat putere să stăpânească asupra tovarăşilor săi, le-a dat oamenilor învăţătură. Şi ei (îngerii damnaţi) s-au dus către fetele oamenilor, pe pământ, şi s-au culcat cu ele şi s-au întinat cu aceste femei şi le-au descoperit toate păcatele. Iar femeile acestea au adus pe lume uriaşi, din pricina cărora tot pământul s-a umplut de sânge şi nedreptate” (IX, 6—9). Şi mai ciudat este că îngerii cuvioşi, adică tocmai aceşti eroi pozitivi ai moralei teologale, care nu sunt decât nişte delatori impersonali, nu au nici măcar autoritatea de a vorbi singuri şi îl iau ca martor pe omul Enoh. Este însă adevărat că, potrivit aceluiaşi text, potopul a fost o consecinţă tocmai a acestor îndeletniciri ale grupului condus de Semyaza, după coborârea în piscul Ardis. În ajunul catastrofei e chemat Noe, căruia i se spune cum să salveze fauna terestră, apoi Domnul i se adresează lui Rafael astfel: „Leagă-i lanţuri lui Azazel la mâini şi la picioare şi aruncă-l în întuneric; şi deschide pustiul ce se află în Dudail şi aruncă-l acolo. Azvârle peste el bolovani şi pietre ascuţite, astupă-l în beznă ca să nu mai vadă lumina. Şi în ziua cea mare a judecăţii de apoi să fie aruncat pe jăratic. După aceea să tămăduieşti pământul pe care îngerii l-au desfrânat şi să vesteşti tămăduirea pământului, pentru ca ei să-şi vindece rana şi ea nu toate odraslele oamenilor să se piardă de la toată taina pe care veghetorii le-au dezvăluit-o şi au arătat-o copiilor lor. Tot pământul s-a desfrânat de ştiinţa şi lucrarea lui Azazel; cere-i socoteală lui pentru tot păcatul” (Enoh, X, 4—5).
Azazel pare la început un Prometeu, dar aici e mai curând vorba de o confuzie între două noţiuni ce nu aveau nimic comun. Pe de o parte, Azazel e un învăţător nesăbuit, iar pe de alta o noţiune abstractă. Aceste ultime două versete citate trebuie studiate mult mai atent. Dacă Azazel este un Prometeu simplificat, care le-a oferit oamenilor ştiinţa focului, şeful suprem îl va pedepsi; totuşi, stilul pedepsei ordonate e din altă categorie decât pedeapsa carnală dată de Zevs lui Prometeu, căci Azazel de astă dată e confundat cu eroarea sa, cu experimentul său nefast. Observând fiecare detaliu al pedepsei şi al consecinţelor faptei lui Azazel, ca şi ciudatele măsuri de precauţie recomandate de zeu. Nu e greu să ne dăm seama că Azazel este o maşină sau o instalaţie scăpată de sub control, care, producând o catastrofă similară cu o explozie nucleară liberă, trebuie înlăturată negreşit, ascunsă cât mai bine, spre a nu se continua efectele nocive asupra dezvoltării organismelor biologice iradiate. Să ne amintim cum s-a procedat în cele câteva cazuri mai recente, când s-au prăbuşit avioane cu încărcătură nucleară la bord, sau ce urmări a avut asupra organismelor explozia atomică de la Hiroshima.
Fructul oprit era cunoştinţa binelui şi răului, şi omul se simţea atras, în mod firesc, mai puţin de aerul magic al tainei în sine şi poate mai mult de persoana nepământeană a purtătorului ei, pe care îl considera zeu, chiar dacă interpretarea oficială îl considera înger damnat. În mitologia egipteană, Set era un ins ceresc cu pielea albă şi părul roşu, şi construia admirabile cetăţi, dar a fost înfrânt de grupul divin al lui Thot. Set are corespondenţe în toate religiile mari şi mici ale lumii, el fiind o persoană supranaturală nefastă, osândită teologic, dar simpatizată pe ascuns de oamenii evlavioşi lipsiţi de bigotism, ba chiar respectată pentru marile sale însuşiri intelectuale şi artizane. El se numeşte când Satan sau Satanail, Saturn sau Semyaza, când Sootan (în miturile mayaşe), când (la perşi) Pashutan. Bigotismul a făcut din el o caricatură, însă memoria miturilor îi conservă figura senină de înţelept maliţios şi totodată cu nesecate rezerve de generozitate ştiinţifică, un ins cosmic mai apt să înţeleagă nevoile omeneşti decât rigorile absolute ale celeilalte civilizaţii astrale.
În alte mituri însă opoziţia dintre cele două forţe ale titanomahiei nu este atât de evidentă. Tradiţia sud-americană îl consideră pe Tetzcatlipoca o pluralitate, ca dealtminteri şi mitologia ebraică, în care Elohim e un plural (cei puternici) al singularului Eloah. Tetzcatlipoca este oglinda fumegândă, noţiune atât de apropiată simbolic de aspectul unei astronave văzute de departe, în evoluţii. Quetzalcoatl poartă război cu mai mulţi Tetzcatlipoca. Lupta durează destul de mult, căci distrugerea este mereu reciprocă, alternată cu regenerarea (sau reapariţia) aceloraşi zei, până când în cele din urmă se sfârşeşte cu un mare cataclism.
Presupus a fi trăit cu cinci milenii înainte de războiul troian, Zarathustra evocă în Avesta (Yasht, cartea imnurilor, VIII) o bătălie cerească aproape identică: „Şi-atunci creşte, o sfinte Zarathustra, Tistrya cel sclipitor şi măreţ, şi se retrage spre lacul Vourukasha şi (…) se lasă în jos amândoi dintr-o mişcare, ca să se lupte, însuşi fulgerătorul şi măreţul Tistrya şi demonul Apaosha. (…) Trei zile se luptă ei, o sfinte Zarathustra, şi trei nopţi, şi în cele din urmă demonul Apaosha îl covârşeşte cu puterea-i, sfârşind cu biruinţă asupra lui, şi el care este Tistrya cel fulgerător şi măreţ e alungat din cale… Dar lupta îşi schimbă raportul de forţe, căci Tistrya, care de fapt e o stea, agită lacul şi se înalţă fulgerător din lac, când se ridică şi Satavaesa, care ar putea fi, după unele deducţii, planeta Venus.
Războiul celest n-a fost câtuşi de puţin un spectacol obiectiv. Un conflict dorit sau nedorit, ori poate numai un accident cu urmările cele mai grave, a angajat implicit natura şi pe locuitorii Pământului în situaţii desperate, de vreme ce ajunseseră la desperare zeii înşişi. Această nuanţă o întâlnim la poetul latin Marcus Manilius (Astronomicon, I, v. 413 şi urm.), care comunică în plus detaliile cosmice ale catastrofei: „După Centaur e Templul lumii, şi aici se vede strălucind Altarul ce a fost victorios în urma îndeplinirii ceremoniilor religioase, atunci când Pământul înfuriat ridică împotriva Cerului, cu armele, pe Giganţii cei enormi, iscaţi din crăpăturile stâncilor, generaţii cu feţe felurite şi trupuri de diferite naturi. Atunci chiar şi zeii căutară alţi zei, superiori. Se îndoia până şi Jupiter şi se temea că nu va fi în stare să facă ceea ce putea face. El văzu Pământul ridicându-se şi crezu că întreaga natură s-a răsturnat cu fundul în sus, munţi grămădiţi înălţându-se mereu peste alţi munţi, încât şi stelele fugeau de aceste mase enorme ce se apropiau de ele. Jupiter nu mai văzuse astfel de asalturi ostile și nici nu ştia dacă mai existau oarecari puteri divine mai mari ca ale lui. Atuncea Jupiter alcătui acest altar din stele, care străluceşte şi acum ca altarul cel mai mare… La picioarele altarului căzură sacrificaţi Giganţii, şi Jupiter luă fulgerul cel violent ca pe o armă în mâna dreaptă, numai după ce se alese însuşi preot înaintea zeilor”. Iar dacă uneori atari evenimente au fost puse de comentatorii nesimbolişti pe seama spectacolului oferit de ciocnirea cu o cometă, amănuntele tehnice ale armelor supreme contrazic făţiş şi acea ipoteză, ori de câte ori ne întoarcem mai ales la mitologia Indiei. Într-un imn hărăzit lui Indra, în Rig-Veda, se arată cum Indra „l-a lovit pe Ahi, care se ascundea în munţi, cu această armă răsunătoare făurită pentru el de Tvastari”, cum acelaşi Indra, impetuos în bătălie, îşi potolea setea cu soma, şi cum „în acest timp Maghavan a luat trăsnetul şi l-a zvârlit ca pe o lance”. „Indra l-a lovit pe Vritra, cel mai nebulos dintre duşmanii săi. Cu trăsnetul său puternic i-a retezat membrele”. „Lipsit de braţe, lipsit de picioare, Vritra se mai lupta cu Indra, dar acesta l-a izbit cu trăsnetul său în cap şi Vritra a căzut sfâşiat în bucăţi”. Aşadar şi Vritra era o maşină, ca Leviatanul, ca dragonii, sau ca Typhon. Structura acestuia din urmă aminteşte de Vritra, căci Typhon era o fiinţă monstruoasă, născută de Gaia şi de Tartaros, cu un trup uriaş presărat cu şerpi şi purtând o sută de capete. Când Gaia l-a asmuţit împotriva zeilor olimpieni, monstrul a fost în stare să-l învingă vremelnic pe Zevs, tăindu-i muşchii şi tendoanele picioarelor şi braţelor şi ţinându-l prizonier într-o peşteră, până când Zevs şi-a regăsit puterea cu ajutorul lui Hermes (sinonimul elin al egipteanului Thot) şi al lui Pan şi, distrugând pe monstru eu trăsnetul, a prăvălit muntele Etna peste el. Bineînţeles, grecii aveau totdeauna pasiunea precizărilor simplificate, şi tabloul e modest. Mai înclinată către abstracţii, nici Biblia nu depăşeşte decât în cărţile ei foarte vechi terminologia vetrelor păstoreşti. Tabloul e însă mal bogat. „Ci pământul s-a mişcat din loc și s-a zguduit, iar temeliile munţilor s-au cutremurat şi s-au cumpănit încoace şi încolo, căci aprinsă era mânia lui. Din nările sale se ridica fum şi foc mistuitor ieşea din gura sa; jăratec viu zbucnea din el. El aplecă cerurile şi scoborî, în vreme ce nouri întunecoşi stăteau sub picioarele sale. Şi purcese pe un cherub şi-şi luă avânt şi pluti pe aripile vântului. Şi se înfăşură în întuneric de jur împrejur, ca într-un cort, în întunecimi de ape şi în nouri deşi. Din strălucirea din faţa lui răzbăteau grindină şi cărbuni aprinşi. Şi din ceruri Domnul porni să tune şi Cel Prea înalt slobozi glasul său. Şi slobozi fulgerele sale şi risipi pe duşmani şi prăvăli trăsnetele sale şi-i învălmăşi. Atunci se dezgoliră zăcătoarele mării şi tălpile pământului se dădură pe faţă, din pricina dojanei tale, Doamne, din pricina viforului răsuflării nărilor tale” (Cartea a doua a lui Samuil, 22, 8—16). Tabloul bătăliei are aici aproape toate elementele fundamentale: aparatul de zbor, cu jeturile de propulsie ţâşnind din duze, răscolirea atmosferei, ţărânii şi apelor, suflul extraordinar depăşind uraganele, dispariţia luminii în plină zi. Dar puţine mituri, chiar dacă explică pricina titanomahiei şi izgonirii învinşilor, fac şi procesul cauzal al acestora. Într-un text biblic alcătuit din suprapuneri şi probabil transcris de multe ori de scribi, care confundă noţiuni contrare şi interpolează lucruri din alte epoci, putem citi totuşi un reproş, izgonirea de aici nefiind însă izgonirea primilor oameni din Eden. „Fost-ai un desăvârşit inel de pecetluit de o negrăită frumuseţe. Şi erai în grădina lui Dumnezeu, în Eden. Veşmintele tale erau înstelate cu pietre preţioase. (…) Şi erai heruvimul miruit să ocroteşti şi te aşezasem în muntele dumnezeilor, şi umblai printre pietrele scânteietoare. (…) Dar din pricina întinsului tău negoţ, fiindcă lăuntrul tău se umplu de silnicie şi ai păcătuit, te-am izgonit din muntele dumnezeilor şi te-am alungat, heruvim acoperitor, din mijlocul pietrelor scânteietoare. Şi inima ta se trufi din pricina frumuseţii tale, şi ţi-ai lepădat înţelepciunea ta în schimbul frumuseţii tale! De aceea te-am aruncat pe pământ.” (Iezechil, 28, 12—17).
Conflictul la care asistaseră oamenii se rezolva cu o aparatură insolită, şi nu e de mirare că atât altitudinea la care se dădea lupta, cât şi senzaţiile optice au determinat confundarea ei cu mişcarea unor aştri demenţi: „De sus din cer se războiră stelele; din cereştile lor cărări, luptară cu Sisera” (Cartea Judecătorilor, 5, 20).
Mitologia indiană, cum am mai subliniat, este mai ferită de metafore bizare, iar elementul memorial este transmis mult mai exact. Poetul Bhavabhonti, trăind în veacul al optulea şi alimentându-se probabil din texte azi pierdute sau din tradiţia orală, descria un obiect zburător folosit în războiul ceresc aproape în aceiaşi termeni în care sunt descrise azi farfuriile zburătoare: „Un car aerian, Pushpaca, transportă mai multe persoane spre vechea capitală Ayodhyâ. Cerul este împânzit de maşinării uluitoare care zboară, negre ca bezna, lăsând să ţâşnească din ele lumini eu sclipiri gălbui” (piesa Mahavira). Războiul antrenează însă aparate diferite, cu efecte diferite. Ramayana oferă detalii noi în capitolul „Victoria”, de astă dată ocupându-se de bătălia celestă dintre Khara şi Rama: „O ploaie de sânge căzu dintr-un nor uriaş. Un vultur nemăsurat se cocotă pe lancea de aur a steagului lui Khara. Caii carului său căzură într-o poiană unde nu erau decât flori. Un disc negru acoperi soarele. (…) Numaidecât, ziua fu înlocuită de un întuneric total. Enorme stele căzătoare străpunseră bezna deasă ce înlocuise ziua. Peştii stăteau nemişcaţi în iazurile unde lotusul începea să se ofilească. Toţi arborii îşi pierdură frunzele. Pământul se zgudui Şi Khara izbucni într-un râs grozav. Eu sunt stăpânul Morţii! Strigă el. Îl voi ucide chiar şi pe Regele Zeilor, de s-ar ivi în faţa mea cu trăsnetul în mână. Mânia mea este mai cumplită decât mânia elementelor”. În clipa aceea a ameninţării, în spatele lui Khara se ridică armatele lui compuse din mulţimi de Rakshasa. „În picioare pe elefanţii lor roşii, toţi Rakshasa acoperiră cu o ploaie de suliţi, discuri şi securi pe Eroul care semăna, împlătoşat în toată splendoarea lui, cu steaua Mahadeva înconjurată de jerbele ei de raze.” Iar când bătălia e în toi, Deva şi Maharshi se adună cu toţii (amănuntul e mai mult decât straniu) „în vârful palatelor lor aeriene”. Ceilalţi îl blestemă pe Khara „de sus, din carele lor cereşti”. Khara îi răspunde lui Rama cu ameninţări: „Priveşte această măciucă din mâna mea, care-ţi va despica ţeasta!” De aici încolo fiecare îşi etalează puterea, scoţând pentru ultima clipă arma supremă. Măciuca lui Khara „porni în zbor. O săgeată a Celui Neînvins o sparse în trei cioburi. Plin de furie, Khara smulse din rădăcini un smochin şi-l aruncă, făcându-i să se învârtească. Soarele se opri. Pământul se cutremură. Liniştit, Rama luă din tolba sa o anume săgeată pe care i-o dăduse Magharat (…) şi o puse în arcul său. Se auzi un şuier scurt. Khara se prăbuşi ca Bala sub trăsnetul lui Indra”. Bătălia e descrisă în cadru similar, doar cu neînsemnate diferenţe terminologice, de poetul Bhavabhonti, pe care l-am mai citat, în aceeaşi Mahavira. Mai interesante sunt însă acolo amănuntele să zicem tehnice în legătură cu folosirea armelor cereşti. În actul VI al piesei găsim de pildă următoarea explicaţie: „înţeleptul îi încredinţează toate tainele mânuirii armelor de cea mai mare putere, care aduc amorţeala sau tot aşa răspândesc în trup un somn adânc, ori a armei cu foc în stare să prefacă în cenuşă marea oaste a lui Kumbhakarna”. Sistemul de mânuire e şi mai precis în actul V, unde Rama însuşi spune: armele „nu pot fi mânuite decât prin datină, acele arme care sunt aruncate şi chemate îndărăt printr-un secret magic. Fiind încărcaţi de penitenţe întru înflorirea Ştiinţei Sacre, vreme de peste o mie de ani, vechii înţelepţi, Brahma şi alţii, au cunoscut prin revelaţie armele acestea şi gloria lor, ca fruct al propriei lor austerităţi. Kricacva a transmis cunoaşterea tainică (upanishad) a întregit ştiinţe dăruite de Mantra lui Vicvâmitra, care mi le-a dezvăluit mie”.
Armele lui Indra sunt pomenite destul de des şi se pare că sunt de mai multe feluri; cea mai cumplită, bucurându-se de o descripţie mai grijulie pentru amănuntul insolit, o găsim utilizată în momentul luptei finale dintre Rama şi Ravana, aşa cum relatează Ramayana: „Rama luă atunci o săgeată pe care Brahma o făurise odinioară pentru Indra; această săgeată avea în ampenajul ei vântul; în vârf avea focul şi soarele. Brahma închisese în nodurile ei zeităţile purtătoare de groază. Ea avea înfăţişarea morţii”. De remarcat că, lansată asupra demonului, această misterioasă şi groaznică săgeată îşi îndeplineşte menirea fără greş, apoi se întoarce singură în tolba ei.
Armele şi aparatele cu care fusese purtat războiul din cer şi-au lăsat câte un fragment de imagine în numeroase mituri, dar mitografii nu le-au înregistrat probabil pe toate, apoi canoanele religioase au înlăturat destule şi dintre cele rămase, astfel că altele s-au perpetuat numai oral, conservate de basmele folclorice. Fireşte, o reconstituire absolută nu se poate visa, iar una care să adune măcar elementele esenţiale este o întreprindere ce nu se poate măsura cu munca unui singur om. De altfel, nici nu urmărim restituţii absolute ale detaliilor, ci conturarea unor idei, până în zona posibilităţii demonstrării lor generale. Ne vom opri aici la armele de origine nepământeană sugerate în câteva basme romaneşti. O caracteristică principală este că voinicul pământean numit Făt-Frumos sau altfel se luptă mai totdeauna cu Zmeul, care locuieşte de obicei pe alt tărâm. Dacă în basmele de formaţie mai nouă armele sunt sau ciobăneşti (bâta, pumnul) sau haiduceşti (paloşul, flinta ş.a.), în cele mai vechi, de structură fantastică, armele fac parte dintr-un arsenal transcendent. În foarte interesantul basm Voinic de Plumb (culeg. Vasile Bologa I. Ion, 1892). Zmeul zice la un moment dat: „Să schimbăm lupta. Eu să mă fac o roată de oţel şi tu una de plumb”, de unde rezultă sugestia că Zmeul era făcut din elemente metalice. Propunerea e ciudată ea însăşi: „Apoi să ne suim unul într-un vârf de deal şi celălalt într-altul, şi de acolo să ne repezim unul într-altul, şi care roată se va strica, acela să se omoare”. Propunerea e ciudată nu atât în sensul transformării luptătorilor în arme, nici în sensul alegerii neaşteptate tocmai a roţilor care se vor lovi din viteză, ci mult mai mult în semnificaţia acestui contract tehnic, potrivit căruia distrugerea roţii nu este încă moartea celui care s-a prefăcut (sau a intrat?) în ea. Luptătorul a cărui roată se va strica, urmează abia după aceea să redevină ceea ce a fost şi să se omoare el singur. Iată şi stilul luptei: „Şi se sui o roată într-un vârf de munte, cealaltă într-altul, faţă în faţă, şi se repeziră una către alta din toate puterile. Dar din roata de oţel, când sărea peste pietre, tot ţăndări săreau şi din ea, pe când cea de plumb se turtea numai unde şi unde câte oleacă, iar când au ajuns în vale şi se bufniră, roata cea de oţel era aproape toată fărâme, aşa că abia se mai ţineau obedele”. Contractul nu e respectat însă chiar după distrugerea ambelor roţi, aşa că luptătorii „se făcură îndată două flăcări mari, una roşie, alta vânătă, şi se suiră până-n naltul cerului, de unde luminau lumea întreagă cu zarea lor, apoi se începu lupta cea turbată”. Pe lângă luptă, este descris şi cadrul, mai ales locuinţele zmeilor, căci eroul, biruind trei zmei şi ajungând la curţile lor strălucitoare, le află impenetrabile: „Dar de unde să poată el intra acolo, când jur împrejur erau înconjurate cu nişte păreţi de fier, de gândeai că nici pasărea să nu poată străbate acolo? Şi aşa erau de închegaţi păreţii, de nu se cunoştea nici locul barem pe unde-s porţile”. Totuşi, nu putem contesta că păstorul, vânătorul, plugarul din epoca timpurie de penetrare pe teritoriul nostru a subiectelor de basme fantastice, ele însele cu mula mai vechi, nu au avut unde să vadă construcţii atât de bine etanşate şi semănând – pentru noi, astăzi – atât de bine cu etanşeitatea absolută a unui vehicul spaţial, care stând imobil pe teren solid pare o clădire. Când un incident rezolvă intrarea în palat, voinicul găseşte, în 12 pivniţi la un loc, o singură butie mare cu 12 ferecături de fier, în care erau ascunse „soarele, luna şi stelele împăratului Roşu”. Apoi, în preajmă, Voinic de plumb descoperă şi nişte vehicule locale de mare viteză: „În partea de cătră apus a cetăţii este o groapă mare, în care se află trei cai de aramă îngropaţi din vremile vechi, când pe râurile noastre curgea lapte şi miere”.
Războiul roţilor se regăseşte în alt basm, la care vom reveni de mai multe ori pentru încărcătura lui de stranietăţi: Trişti-Copil şi Inia-Dinia (colecţia Al. Vasiliu). Mergând în căutarea frumoasei Inia-Dinia, Trişti-Copil la un moment dat „vede o zmeoaică bătându-se cu o drăcoaică. Dar ce bătaie se băteau, Doamne! Se făceau două roţi de foc, şi când se izbeau una-n alta, săreau bucăţile şi scânteile din ele cine ştie unde”.
Purtători ai noţiunii de bine universal, chiar dacă în secret binele acesta nu e totdeauna simpatizat de oameni, eroii fantastici ai basmelor şi mai ales eroii din mituri înving în cele din urmă; altfel nici nu se putea, căci conflictul ceresc memorat a avut un final, şi acest final a fost moştenit de omenirea postdiluviană fără prea multe comentarii. Şi totuşi, unii mitografi au cutezat să sugereze forţa conflictului, pentru care termenii de comparaţie uzuali lipseau. Dumnezeul biblic devine o similitudine a lui Rama: „Prin puterea lui el a domolit marea şi cu înţelepciunea lui a zdrobit pe Rahab; prin duhul său s-au limpezit cerurile şi mâna sa a străpuns balaurul fugar. Iată, acestea sunt numai depărtate căpătâie ale lucrărilor sale! Cât de slab e murmurul pe care-l prindem noi…” (Cartea lui Iov, 26, 12—14). Mitograful, mai lucid decât alţii şi evident nu dintre martorii oculari, care se stinseseră demult, recunoaşte decalajul de inteligenţă şi cunoştinţe între genul său biologic încă primitiv şi genul de civilizaţie vizitând Pământul. Din pricina acestui decalaj nici nu avem mărturii globale în niciun mit, şi trebuie să cernem cu atâta grijă puzderia de metafore, hiperbole şi prozopopei, ca să găsim grăuntele ascuns cu sau fără voie. Căci uneori miturile par compuse anume ceţos, şi nu pentru că ar fi lipsit materialul mitografic, ci numai fiindcă mitograful, dându-şi seama de carenţele inteligenţei sale care totuşi exista, punea un plasture stilistic gratuit şi derutant peste fisurile materialului său neînţeles integral. Aşa, poate că lupta zeilor e relatată chiar mai amănunţit în unul din textele mitologice mayaşe, traduse cu ajutorul ciberneticii de profesorul I. V. Knorozov, dar aspectul abscons este o perdea mai grea decât comparaţia simplă sau metonimia textelor sanscrite. Mitul la care ne referim sună astfel: „În duodeceniul 11 al Stăpânului ieşi Ah Mucencab să-i lege ochii lui Oxlahun-ti-Ku. Dar numele său nu-l cunoştea nimeni afară de sora lui mai mare şi de fiii săi. Se zice că nici lor nu li s-a arătat faţa lui. Atunci se şi încheiase creaţia lumii, dar ei nu ştiau ce se petrece. Atunci (zeii) Oxlahun-ti-Ku au fost prinşi de (zeii) Bolon-ti-Ku. Atunci s-a lăsat în jos o văpaie, atunci s-a pogorât o funie, atunci au pogorât pietre şi toiege. Atunci a început bătaia cu pietre şi cu toiege. Atunci au fost prinşi (zeii) Oxlahnn-ti-Ku. Au fost străpunse capetele lor, au fost bătute feţele lor, ei au fost schilodiţi şi răsturnaţi pe spate. Atunci li s-a răpit sceptrul şi vopseaua roşie de pe faţă. Atunci a fost luată şi pasărea verde kuk. Atunci au fost luaţi germenii recoltei, miezul seminţelor recoltei, al micilor tigve, al seminţelor roditoare ale tigvelor mari şi al fasolei fertile. Yax Bolon Tzacab înfăşură seminţele şi dispăru în al treisprezecelea cer. Şi iată, numai pieliţele şi cocenii au rămas aici pe pământ. Atunci inima lui plecă din pricina acelor Oxlahun-ti-Ku, dar ei nu ştiau că a plecat inima recoltei. Atunci veneau orfani, nevoiaşi, văduve şi cei vii rămâneau fără inimile lor. Ei au fost îngropaţi în nisip printre valurile mării. Sosiră ploile, vor fi ploi atunci înainte de pieirea sceptrului. Se vor prăbuşi cerurile, se vor prăbuşi pe pământ, când (cei) patru zei, patru Bakab îl vor dărâma. Când s-a isprăvit dărâmarea lumii, au fost sădiţi copacii (Bakabilor); atunci s-a înălţat Imix Che cea Roşie la răsărit, s-a ridicat stâlpul ceresc, semnul dărâmării lumii; acolo s-a cuibărit un graur galben. Atunci s-a ridicat Imix Che cea Albă la miazănoapte, acolo s-a aşezat pasărea Zac Chic. S-a înălţat stâlpul ceresc, semnul dărâmării lumii. Aceasta era Imix Che cea Albă Atunci s-a înălţat Imix Che cea Neagră, la apus. S-a ridicat stâlpul ceresc, semnul dărâmării lumii, acolo s-a aşezat pasărea cu piept negru Pitz’oi. Atunci s-a înălţat Imix Che cea Galbenă (la miazăzi), şi s-a mai aşezat acolo un graur galben şi pasărea vestitoare Oyal. Atunci s-a înălţat Imix Che cea Verde la mijlocul pământului, în amintirea dărâmării lumii”.
Acest mit, poate cel mai criptic din seria de relatări asupra bătăliilor cereşti, este însă şi cel mai ferm în solemnitatea lui revelatoare. Simbolurile punctelor cardinale schimbate după catastrofă arată mai bine decât alte mituri reaşezarea Pământului în noua lui poziţie. Un indiciu al dublului sens (ocult şi superficial în acelaşi timp) îl putem găsi în aşezarea păsării Zac Chic, dacă ne gândim că zac înseamnă în acelaşi timp o anume pasăre (ardea occidentalis repens), dar şi „artificial”, pasăre artificială.
Cauza ciclului de mari catastrofe este neclară, deşi e greu să mai contestăm faptul că ele s-au petrecut cu adevărat. Dar au ele vreo legătură cu titanomahia? Mai multe mituri vorbesc de titanomahie şi de catastrofe ca de nişte fapte concomitente, iar unele situează catastrofele după titanomahie socotindu-le urmări ale acesteia. Transferul dintr-un plan temporal într-altul al evenimentelor este un procedeu caracteristic oricărei mitologii, şi de fapt ne interesează mult mai mult ce forte ar fi putut intra într-un conflict de asemenea amplitudine şi care ar fi putut să fie beligeranţii. Potrivit atestărilor amănunţite din textele Ramayanei, Mahabharatei, Bibliei. Cărţii Popol Vuh şi chiar din unele basme fantastice ale tezaurului folcloric general, dar şi pe temeiul moralei tuturor marilor religii primordiale, care înfăţişau lupta perpetuă între bine şi rău, se poate presupune că ar fi fost vorba de un război purtat sau de două civilizaţii de structură biologică nesimilară (de ex. Una terestră şi una venind din altă planetă a sistemului solar ori a unui sistem stelar mai îndepărtat) sau de două civilizaţii de pe aceeaşi planetă (fie două civilizaţii terestre coexistente, fie două grupuri de supravieţuitori phaetonieni). Acest război paranuclear (şi nu intervenţia obiectivă a unei comete, cum consideră de pildă Immanuel Velikovsky) ar fi fost o cauză plauzibilă a catastrofelor din sistemul nostru solar, culminând cu diluviul. Ştim azi prea bine că un război atomic, numai la stadiul contemporan de acumulare a armamentului nuclear, ar putea declanşa un lanţ de catastrofe similare, din care ar rezulta noi supravieţuitori ce ar inventa mituri noi despre ceea ce a fost lumea noastră. Aşadar e greu să ne îndoim de această semnificaţie a titanomahiei. Dacă revenim la cele două civilizaţii antediluviene ce s-au înfruntat, prima întrebare pe care ne-o vom pune din nou va fi aceea privitoare la obârşia amândurora. Erau titanii, faţă de cronizi, o rasă veche totuşi pământeană, din vremea animalelor gigantice, şi după schimbarea condiţiilor terestre (modificarea orbitei şi axei planetare, prăbuşirea pe pământ a unui satelit prezumtiv, apariţia satelitului numit Lună, ivirea unei mari comete, modificarea gravitaţiei pământeşti) au pierit, treptat sau subit, înlocuiţi de cronizi? Sau un conflict generat de interese contrare a stârnit titanomahia între două grupuri de exploratori spaţiali nontereştri, victoria obţinând-o cronizii? Deocamdată, o concluzie nu se poate trage, căci ambele ipoteze pot fi argumentate satisfăcător.
Dacă vrem să susţinem ideea unei modificări succesorale, în virtutea căreia noile condiţii terestre ar fi făcut să piară neamul giganţilor, o dată cu animalele lor, trebuie să admitem originea pur pământească a ambelor populaţii. Neamul uranizilor, combătut şi învins mural de neamul cronizilor, nu ar fi dispărut, ci s-ar fi transformat printr-o involuţie fizică şi o evoluţie spirituală. Dar atunci memoria miturilor ar fi conservat măcar metafora modificării, în loc să relateze cu atâta lux de amănunte războiul ceresc, dus de fiinţe cereşti.
Susţinând, pe de altă parte, amestecul printre oameni al unei unice civilizaţii extraterestre, socotind pe giganţi un rezultat al fraternizării sau o colonie temporară, de anumită utilitate, a acestei unice civilizaţii extraterestre, şi ajungând la ideea unei revolte a giganţilor faţă de stăpâni (sau patroni), din simpatie pentru oameni, găsim în mituri şi în monumentele materiale argumente mai stabile. Desfăşurarea cerească a conflictului, armele ambelor tabere, antagonismul ţelurilor, rolul de spectatori şi mai ales de victime al pământenilor, dispariţia giganţilor şi plecarea zeilor cu făgăduiala întoarcerii mesianice sunt numai câteva din argumentele atestate de mituri. Lupta însă nu pare să fi fost dusă pentru supremaţie, ci pe temeiul diferenţei de concepţie probabil galactică şi, subsidiar, pe temeiul diferenţei de atitudine faţă de oameni. O tabără considera salvatoare pentru omenirea noastră primitivă oferirea de cunoştinţe practice şi teoretice, pe când cealaltă vedea salvarea aceleiaşi omeniri tocmai în tăinuirea marilor secrete ştiinţifice care, prost învăţate, puteau să ducă la nişte rezultate catastrofale, cum de altfel au şi dus. Poate tocmai de aceea, de-a lungul vremii, noţiunea de titan, încetând a mai fi prometeică, a degringolat în noţiunea luciferică a îngerului periculos şi damnat, dar mai înţelept decât zeul care el însuşi s-ar teme uneori de subalternul său izgonit. De aceea credem că, faţă de zei, omenirea a stat în adoraţie înfricoşată, păstrând o secretă simpatie fraternă doar pentru demoni.
Calendarele ezoterice ne-au ajutat să presupunem că diluviul s-a încheiat acum patrusprezece milenii. Cercetările contemporane lansează ipoteza că volumul corpului unei fiinţe depinde în proporţie inversă de masa planetei natale şi de câmpul ei gravitaţional. Să fi fost totuşi cronizii, ca nişte făpturi de statură aproape umană cum ni le arată unele mituri, nişte reprezentanţi ai populaţiei venusiene, şi giganţii, nişte marţieni? Poate că viitorul apropiat ne rezervă dezlegarea acestei presupuneri deocamdată fantastice.
Dar până atunci, catastrofele de acum patrusprezece mii de ani se pot controla, destul de bine prin confruntarea miturilor cu documentele materiale, autentificarea lor nemaifiind azi o chestiune prea dificilă.
PHAETON
Văzând că nimic nu-i poate îndupleca încăpăţânarea, Helios îi dă fiului său carul, îi stropeşte fruntea cu un elixir ceresc, ca să nu-l ardă văpaia, îi aşază pe cap cununa sa şi îl povăţuieşte patern: „Fereşte-te să mergi în lungul liniei care taie cele cinci zone. Trasă oblic şi alcătuind o curbă largă, se deschide o cărare circumscrisă între limitele celor trei zone din mijloc. Fereşte-te să coborî prea jos sau să urci prea sus: prea sus, vei încinge lăcaşurile cereşti, prea jos, vei încinge pământul; calea cea mai sigură este între cele două extreme”. Dar Phaeton uită sfaturile. Cei patru cai foarte iuţi (Pyroeis, Eous, Aethon, Phlegon), care varsă foc întocmai ca patru duze de rachetă, pleacă rapid făcând să răsune aerul de nechezatul lor. Şi se abat de la drumul obişnuit, zburând în neştire. Phaeton nu ştie să-i stăpânească. Privind pământul de sus şi văzându-l atât de departe, el se îngrozeşte şi scapă hăţurile. Carul coboară acum prea jos, pârjolind oraşe, sate, păduri, secând ape, făcând să crape pământul. Rugat de Gaia, Zevs îşi asmute trăsnetul asupra lui Phaeton, care cade arzând ca o stea în fluviul Eridanus. Ovidiu, care povesteşte amănunţit întâmplarea (Metamorfoze, II, 1), ţine să reliefeze spectacolul: „Phaeton se rostogoleşte într-un torent de flăcări; ele îi devorează pletele blonde; de-a curmezişul câmpiilor aeriene, o dâră lungă de lumină îi înseamnă căderea; astfel uneori, sub un cer fără nori, cade câte o stea sau pare să cadă”. Cerul ardea tot, şi după ce trăsnetul lui Zevs lovise în plin, au sărit în tot cerul bucăţi din car şi din hamurile cailor. Iar după dezastru, Soarele, cum spune din nou Ovidiu, „îşi acoperi fruntea, zdrobit de durere, cu un văl de doliu”. Poetul latin era prudent faţă de mituri, adăugând: „Dacă trebuie să credem datina, atunci o zi a trecut fără soare şi n-a fost altă lumină decât pâlpâirea incendiului”.
Frumoasa legendă a fost interpretată mereu doar ca o figurare a consecinţelor cărora li se supune omul care aspiră să-şi depăşească propria condiţie. Dacă vrem cu tot dinadinsul fabulă, de ce să nu-l considerăm pe Phaeton drept un astronaut amator, manevrând prost o astronavă, de pildă fotonică? Dar şi o asemenea interpretare e naivă, fiindcă nici chiar ţăranul nu-şi dă caii nărăvaşi pe mâna unui fiu nepriceput, iar vehiculele spaţiale sunt de altă categorie; şi nu se poate presupune, nici măcar fabulistic, fie şi răpirea de către un nepriceput a unei astronave, pentru că astronavele nu sunt motociclete lăsate la colţuri de stradă. Problema acestei legende o putem soluţiona în primul rând cu ajutorul astronomiei. Dar mai întâi trebuie să epuizăm cel puţin variantele principale ale miturilor phaetoniene.
Unele dintre ele se află în Biblie. „Tu ziceai în cugetul tău: Sui-mă-voi la ceruri şi mai presus de stelele Dumnezeului celui puternic voi aşeza jilţul meu! În muntele în care se adună zeii voi pune sălaşul meu, în miazânoaptea cea mai depărtată. Pe înaltul norilor mă voi urca şi cu Cel Prea înalt voi fi la fel” (Isaia, 14, 13—14). Dacă ar fi numai sugerarea trufiei omeneşti de a se măsura cu divinitatea, şi tot am reţine un excelsior necanonic al condiţiei umane, dar în aceeaşi carte a lui Isaia, versetul precedent spune: „Cum ai căzut tu din ceruri, stea strălucitoare, fiu al revărsatului zorilor? Ai fost doborât la pământ, tu care aşterneai la pământ toate neamurile?” Deşi teologii considerau că aci nu era decât o invectivă contra unui împărat mesopotamian, vom vedea mai departe că textul se referă, în miezul lui originar, la prăbuşirea unei stele (poate unul din vechii sateliţi ai Pământului, poate un asteroid gigantic). Dar prăbuşirea uneia dintre lunile mici, ale căror urme s-au descoperit în ultima vreme, nu era în stare să realizeze spectacolul cosmic de care vorbesc miturile. Iar un asteroid nu se putea prăbuşi înainte de explozia planetei dintre Marte şi Jupiter, din care provine toată centura de asteroizi din sistemul nostru solar. Şi chiar dacă versetul 12 (cartea 14) din Isaia vizează un împărat asirian sau Babilonul ca noţiune citadină sau orice altceva, simbolul nu e decât o interpolare târzie în pasta mitului, aşa cum încercăm să-l restituim. Deşi simplificatoare, miturile greco-latine transmit în acest caz mai multe detalii cosmice, în care hiperbola e numai aparentă. Marcus Annaeus Lucanus (Pharsalia, II, 412—15) rememorează succint: „în ziua când Phaeton carul mânând fără ţintă/Eterul din cer l-a aprins în văpăi cu-nfocatele-i hăţuri, /Şi secând pământene (genuni a uscat păraiele toate, /Doar Eridanus a stins vă paia înfuriatului Phoibos”. Phaeton însemnând în greceşte „arzător”, era firesc să-i fie atribuit ca fiu lui Helios, care era soarele; ceea ce e mai ciudat este că se îndrăgostise de el tocmai Venus, iar seria de mituri similare, de care în America precolumbiană e legat uneori şi numele zeului Quetzalcoatl, sinonim acolo şi pentru planeta Venus, face trimiteri la deplasarea de pe orbita veche a acestei stele luciferice.
Mitul phaetonian este câteodată explicat prin apariţia şi prăbuşirea unei comete uriaşe, ceea ce ar fi admisibil, dacă alte mituri n-ar contrazice flagrant presupunerea şi dacă n-ar rămâne astfel deschisă problema originii centurii de asteroizi, ca şi a hiatului dintre Marte şi Jupiter. Ideea catastrofelor cosmice, descrise cu lux de amănunte în toate miturile fundamentale, a urmărit omenirea multă vreme, şi nu e de mirare că de pildă un autor al unei Cometographia, publicată în latineşte la 1668, scria: „în anul de la facerea lumii 2453 (1495 î.e.n.), după anume autori vestiţi, o cometă având forma unui disc a fost văzută în Siria, în Babilon, în Indii, sub semnul lui Io, chiar în clipa când israeliţii părăseau Egiptul în căutarea Pământului Făgăduinţei” (J. Hevelius). Iar un alt autor, Abraham Rockenbach, relua chestiunea în tratatul său despre comete, cu nişte comentarii în plus: „În anul de la facerea lumii 2453 cum mulţi autori vrednici de încredere au stabilit sprijinindu-se pe numeroase presupuneri, a apărut o cometă deopotrivă amintită de Plinius în a sa carte a doua. Ea părea de foc, avea o formă circulară neregulată şi capul ei era învăluit. Acesta avea forma unui glob şi o înfăţişare înspăimântătoare. Se spune că regele Typhon domnea în acea epocă în Egipt. Anumiţi autori arată că această cometă avea forma unui disc şi că a fost zărită în Siria, în Babilon, în India, sub semnul Capricornului, în momentul când fiii lui Israel părăseau Egiptul spre Pământul Făgăduinţei”. Trebuie reamintit că numele egiptean al lui Typhon era Set, şi că în cartea a doua biblică, Ieşirea, fenomenul a fost relatat în mai multe feluri, şi în niciunul din cazuri ca o cometă. De asemenea, cele peste zece versiuni de anale sud-americane, mai ales câteva texte din Codex Vaticanus, referindu-se la succesiunea calendaristică a mai multor sori, acordă fie căruia un sfârşit special: primul soare s-a descompus sau a explodat, al doilea a fost dus de vânt, al treilea s-a incendiat (ca o navă?), iar oamenii epocii au fost inundaţi de ploi de foc şi, în sfârşit, în epoca soarelui următor cerul s-a prăbuşit pe pământ. Aci e desigur vădită succesiunea doar a principalelor patru etape ale unei explozii de tip phaetonian, memoria omenirii neavând de unde şi nici cum să înregistreze atâtea etape ale transformării unui soare. O explozie de atari dimensiuni în sistemul solar putea fi însă explicată de mituri printr-un şir de imagini unde chiar hiperbola devenea expresie modestă faţă de cataclismul ceresc.
Că o planetă a existat într-adevăr între Marte şi Jupiter, azi nu mai încape îndoială. Încă în secolul XVI, Kepler stabilea ritmicitatea depărtării planetelor de soare, descoperind un gol între Marte şi Jupiter, unde trebuia neapărat (potrivit demonstraţiei matematice) să existe o planetă. Când în 1801 a fost descoperit asteroidul Ceres, s-a bănuit că e vorba de planeta absentă, dar în timpul ulterior au mai fost descoperiţi cam 6 000 de asteroizi în aceeaşi zonă orbitală, cu diametre variind între unul şi patruzeci de mii de kilometri, şi încă 250 milioane de cioburi planetare cu diametre sub un kilometru. Cei mai mulţi sunt consecvenţi orbitei materne, dar sunt destui care contrazic paradoxal mecanica newtoniană prin orbitele lor parabolice, apropiate de orbitele cometelor, ceea ce, deşi pare imposibil, totuşi există. Mulţi asteroizi mici cad pe pământ şi analiza lor demonstrează mereu că toţi provin dintr-o planetă asemănătoare geologic cu a noastră; un meteorit din această centură conţinea chiar apă (8). Astronomul sovietic S.V. Orlov a explicat anomalia prin catastrofa care a sfărâmat o planetă întreagă dintre Marte şi Jupiter; de aceea, el i-a şi dat planetei dispărute numele simbolic Phaeton. Studiind tectitele, care păstrează încă o doză de radioactivitate şi conţin bobiţe de sticlă cosmică, adică picături de silicaţi condensate subit, academicianul A.I. Zavarniţki a ajuns la concluzia că distrugerea planetei a fost pricinuită de o explozie. Să fie, în cazul acesta, vorba de priveliştea exploziei phaetoniene în următorul text din apocriful etiopian al Cărţii lui Enoh? „Am mai văzut şi alte lucruri din neamul fulgerelor, cum anumite stele ţâşnesc şi se fac fulgere şi nu-şi mai pot părăsi înfăţişarea lor cea nouă” (XLIV). De n-ar fi ultima propoziţie, am putea crede că e vorba fie de nişte stele căzătoare, fie de decolări de astronave. Dar stelele căzătoare nu erau fenomene necunoscute în epoca formării miturilor, iar astronavele nonterestre, aşa cum le interpretăm din mituri, erau comunicate în altă terminologie. Oricum, Phaeton (sau după numele dat de alţi astronomi, nu lipsiţi de umor, Asteroidia) nu este o enigmă în sine, enigmatică este cauza exploziei lui. După una din principalele ipoteze în această privinţă, rotindu-se în jurul Soarelui la distanţa de 240 milioane km dincolo de orbita lui Marte, fosta planetă s-a apropiat de Jupiter, a cărui atracţie puternică a creat un şir de fluxuri de tensiune în corpul phaetonian, încât acesta a explodat dând naştere asteroizilor pe care îi cunoaştem Probabil nu era o planetă mare. S-a calculat că dacă s-ar aduna la un loc toţi asteroizii cunoscuţi, s-ar obţine o planetă puţin mai mică decât Mercur. Dar nu trebuie să uităm că, în decursul vremii, mulţi dintre ei au căzut pe Pământ, alţii puteau să dispară, iar pe lângă asta se adaugă marea cantitate de pulbere şi gaze, ca şi materia irosită în procesul exploziei. În felul acesta nu este exclus ca Phaeton să fi avut aceeaşi mărime ca Marte, sau aproximativ aceeaşi. Există însă şi o altă ipoteză, mai conformistă, anume că centura de asteroizi nu ar fi decât un soi de materie primă pentru o planetă ce nu s-a mai format, nucleul ei de odinioară fiind distrus de atracţia lui Jupiter.
Analizele efectuate asupra acestei materii prime sau materii rămase au arătat însă probabilitatea unei similitudini cu Pământul. Acest rezultat, confruntat cu mitul phaetonian în toate variantele lui cunoscute, dă putinţa formulării altei ipoteze, care circulă în ultimul timp: distrugerea planetei prin explozie ar fi avut o cauză artificială. Fie că planeta era locuită, fie că n-a fost decât un popas pentru un grup de exploratori cosmici, poate ca urmare a efectelor titanomahiei, poate ca urmare a unor experimentări nereuşite, s-a provocat o reacţie nucleară cu sfârşit fatal. Că faptul nu e deloc imposibil ne dă dovadă primejdia care înconjoară neîncetat viaţa noastră contemporană. Să ne amintim ce era să se întâmple pe pământ, la începutul anului 1971, când dintr-o eroare a unui funcţionar, sistemul de alarmă, construit în S.U.A. Pentru cazul unui atac atomic, a intrat în funcţiune stârnind panică în toată ţara. Dacă o asemenea eroare ar conduce spontan la cealaltă eroare, omeneşte tot atât de posibilă, a punerii în funcţiune a sistemelor de siguranţă ce comandă declanşarea imediată, Terra ar repeta în puţine ore destinul tragic al planetei Phaeton.
Dacă examinăm posibilităţile de viaţă vecine (Marte şi Jupiter), obţinem date în stare să clatine opiniile scepticilor chiar şi în privinţa unor condiţii la care s-ar fi putut adapta o anumită formă de viaţă raţională. Asupra planetei Marte vom mai reveni: aici converg cele mai multe dintre presupunerile exobiologilor contemporani. Dar, după Firsow, de la Societatea regală britanică de astronomie, ar fi temeiuri să bănuim că şi pe Jupiter ar putea exista fiinţe adaptate, în loc de apă şi oxigen, amoniacului şi azotului; aceste fiinţe ar fi mici şi groase, cu un centru de greutate aflat mai jos, pentru menţinerea echilibrului pe această planetă gigantică, cu o forţă de gravitaţie aproape de trei ori mai mare decât cea terestră. Spre deosebire de Jupiter, fiinţele posibile pe Marte ar fi, dimpotrivă, uriaşe.
Revenind la analizele făcute mai multor meteoriţi şi reamintind că alte surse de cioburi planetare nu există în sistemul nostru solar, să ne oprim la meteoritul Alais, căzut în Franţa în 1806. Încă în laboratorul lui Jakob Berzelius (1834), meteoritul şi-a relevat neaşteptatul conţinut bogat în hidrocarburi, pe atunci însă neluat în seamă. Iar originea hidrocarburilor nu e un secret pentru nimeni: sunt străvechile organisme vii, de animale şi plante. Mai târziu, alte analize au găsit în acelaşi meteorit chiar şi aminoacizi. Nu de mult, chimiştii Shaw şi Brooks, de la universitatea Bradford (Anglia), au detectat în meteoriţi o substanţă chimică (sporopolenina) ce se formează numai în celula vie. Dacă meteoriţii provin din centura phaetoniană, întrebarea asupra enigmelor planetei explodate pare să se clarifice, cu atât mai mult cu cât descoperiri foarte recente sugerează o ipoteză nouă: diferenţa de evoluţie structurală, posibilă în limitele aceluiaşi sistem solar. Într-adevăr, cercetarea în laboratoarele unei instituţii dependente de N.A.S.A. (Armes Research Center), efectuată în 1969—1970, a meteoritului descoperit în toamna lui 1969 în sudul Australiei, lângă Murchison, a scos la iveală – pe lângă unele hidrocarburi – 16 aminoacizi, componenţi de bază ai vieţii proteinelor. E interesant însă de subliniat că unii dintre aceşti aminoacizi aveau funcţii biologice necunoscute pe planeta noastră. Chiar proporţia carbonului 13 din meteoritul de la Murchison, deşi identică proporţiei constatate în alţi meteoriţi, diferă de probele terestre. Pe de altă parte, cercetările la care ne referim au înlăturat definitiv, prin probe experimentale, vechea bănuială că meteoriţii ar putea fi contaminaţi prin contactul cu atmosfera şi cu solul Pământului.
Un foarte bătrân preot egiptean i-a spus lui Solon, aşa cum transcrie Platon în dialogul Timaios: „Aveţi doar şi voi o legendă care spune că odinioară Phaeton, fiul Soarelui, a pornit carul cu foc al tatălui său, dar neavând putere să-l îndrepte pe drumul ce îl urma tatăl, a pârjolit totul pe pământ şi a murit şi el, lovit de trăsnete. Asta se povesteşte bineînţeles, sub formă de mit, dar aici se ascunde adevărul că printre corpurile cereşti ce se mişcă în jurul Pământului se produc abateri, iar la răstimpuri mai lungi, tot ce există pe pământ dispare din pricina furiei focului”.
În timpul ciclului de catastrofe, efectul devenea el însuşi o cauză generând alt efect. Explozia phaetoniană a produs la rândul ei schimbări neaşteptate în sistemul solar.
MODIFICĂRI ÎN MECANICA CEREASCA
Pământul nu a fost teatrul principal în şirul de catastrofe, dar aflându-se în zona consecinţelor acestora, a suferit zdruncinări şi schimbări de poziţie, care la rândul lor au generat modificări ale scoarţei, erupţii vulcanice anormale şi un diluviu. Străvechea tradiţie ebraică socotea că potopul s-a petrecut fiindcă Dumnezeu a mutat locul a două stele dintr-o constelaţie. Care erau aceste stele?
Poetul latin Marcus Terentius Varro afirma că „steaua Venerei şi-a schimbat culoarea, mărimea, forma, aspectul şi calea, ceea ce nu se mai întâmplase nici înainte, nici după aceasta”.
Mai multe mituri, îndeosebi dintre cele biblice, numite şi apocalipse, sunt compuse în ton profetic, deci ca anticipaţii. Dar tot ce se anticipează în ele, de fapt, s-a şi petrecut. Fie din intuirea repetiţiilor istorice, fie numai din vanitatea, necesară cultului, de a-şi asigura credincioşii că el ştie ce se va întâmpla în viitor, profetul utilizează memoria mitică organizând-o în jurul unui schelet istoric şi oferind-o drept previziune. Când el reuşeşte să înţeleagă fenomenologia cursului istoriei, adaugă acestei structuri o încheiere anticipativă care uneori se şi împlineşte parţial, asigurându-i prestigiul de pontif şi de profet. Cercetând însă asemenea apocalipse, suntem obligaţi să le judecăm ca pe nişte fapte de mitologie. Aşa trebuie tratat şi următorul fragment biblic (Isaia, 24, 1-22): „Iată Domnul va pustii pământul şi îl va preface în pustietate, va răsturna faţa lui şi va împrăştia pe locuitori. (…) Pământul jeleşte şi se ofileşte, lumea toată se usucă şi este în cumpănă mare, cerul laolaltă cu pământul trag de moarte (…) Groază şi groapă şi cursă veni-vor pentru voi, locuitori ai pământului! Cel care va fugi de groază cădea-va în groapă, cel care va scăpa din groapă se va prinde în laţ! Căci stăvilarele cele de sus se vor deschide şi temeliile pământului se vor clătina. Pământul se sfărâmă, pământul plesneşte şi sare în bucăţi, pământul se clatină! Pământul se mişcă încoace şi încolo, ca un om beat, se dă în sus şi în jos ca un scrânciob”.
În timpul evenimentelor catastrofale din sistemul solar, fireşte că – admiţând ipoteza ca atare – Pământul a avut de suferit mult, şi textul citat confirmă ceea ce a dedus şi ştiinţa. Sfărâmări şi alunecări de munţi, inundaţii provocate de topirea marilor gheţuri, după ce planeta noastră s-a plasat pe o orbită nouă, schimbându-şi totodată şi poziţia axei, ca şi alte fenomene, au fost privite cu groază de oamenii şi animalele care mai putuseră să scape cu viaţă. În acelaşi timp se poate face referire la ivirea Lunii în preajma Pământului, ca şi la modificarea peisajului ceresc. Trei versete din Cartea lui Isaia vorbesc de Lună şi de noul peisaj ceresc: „Luna va fi roşie iar soarele va pierde din lumina lui” (24, 23); „Şi luna va străluci ca soarele, iar soarele străluci-va de şapte ori mai mult decât lumina a şapte zile…” (30, 26), şi în fine: „Căci precum cerul cel nou şi pământul cel nou pe care le voi zidi…” (66, 22). Aşadar Luna exista în momentul formării acestui mit, atragerea ei de către Pământ petrecându-se poate la începutul ciclului de catastrofe. În acelaşi răstimp de peste un secol s-a schimbat şi harta constelaţiilor vizibile. Chiar dacă Luna intrase în obişnuinţa oamenilor, se prea poate ca o vreme să-şi fi modificat orbita şi ea (ceea ce, în măsură mai modestă, se petrece şi acum), căci un verset din apocriful etiopian al Cărţii lui Enoh (LXXX, 4), semnifică acest lucru: „Şi luna îşi va schimba legea şi ea nu se va mai ivi în vremea ei”.
Totuşi, este posibil ca unele referiri la modificările paradoxale ale mişcărilor Lunii să fie nişte confuzii şi să se lege de fapt de o stare similară a planetei Venus, care a cunoscut mult mai multe şi mai intense momente de instabilitate şi care, într-o epocă mai veche, ce a precedat ciclul catastrofal, se considera drept unicul luminător al nopţii. Un vechi text astronomic chinez (Sutşeu) atestă acest fenomen: „Venus era vizibilă în plină zi şi pe firmament rivaliza în strălucire cu soarele”. Iar regele Asurbanipal spunea că Iştar (adică Venus) este „înveşmântată în foc şi poartă în cer o coroană plină de raze, cumplită”. Unul din psalmii babilonieni, reluând ideea, o înfăţişează şi drept cauză a cataclismului terestru: „Eu sunt Iştar, care cutremură cerurile şi face pământul să se clatine. Cu focul fulgerelor mele eu luminez cerul, puhoaiele mele de foc biciuiesc vrăjmaşul. Eu sunt Iştar, şi lumina mea se ridică în cer, Iştar regina cerurilor, regina luminii Eu sunt Iştar şi plutesc pe creasta cerului!” şi: „Eu sfărâm şi înghit munţii lumii, aceasta este faima mea”. Ideea lui Immanuel Velikovsky, cum că arderea planetei Phaeton ar fi fost de fapt un fenomen petrecut cu planeta Venus, nu poate fi acceptată, deoarece niciun mit nu vorbeşte de explozia acesteia din urmă. Mai degrabă imaginea elină a naşterii Venerei din spuma mării confirmă ipoteza jocului cosmic şi modulaţiei de lumină a Luceafărului. Asupra acestei planete circulă destul de multe zvonuri mitologice stranii. În primul rând trebuie să ne amintim de înlocuirea la un moment dat a calendarului criptic maya acordat după Venus (260 zile terestre), cu unul lunar, probabil când, aşa cum spun alte mituri, planeta şi-a schimbat locul şi mărimea aparentă, ajungând pe orbita ei de azi, de 224,7 zile. Dar ciudat pare şirul de analogii între ea şi zeii de structură satanică: Ahriman, Set, Lucifer, Baal Zevuv (Belzebut) ş.a. De asemenea, o veche gravură indiană semănând cu o hartă cerească trasase o linie punctată, ca indicarea unei căi de navigaţie astrală, între Venus şi planeta noastră. Iar după o tradiţie musulmană, Kaaba, acest pseudometeorit paralelipipedic, ar fi căzut tot din Venus. Să fi fost planeta luciferică un loc de strămutare a naufragiaţilor phaetonieni? Rămâne de văzut.
Matematicienii Dion din Neapole şi Adraste din Cyzic susţin că, sub domnia regelui legendar pelasg Phoroneus, unele corpuri cereşti neidentificate au schimbat culoarea, dimensiunile şi orbita planetei Hesperus (Venus), după care s-a declanşat catastrofalul potop terestru. Alte calcule, mult mai recente, stabilesc faptul că înainte de catastrofa cosmică, Venus era mai aproape de Pământ cu 17.000.000 km, văzându-se deci mai mare şi de altă culoare.
În epoca acestor modificări catastrofale a existat o perioadă în care probabil aceeaşi generaţie a putut să asiste, cine ştie în ce stare sufletească, la mutarea vizibilă a punctelor cardinale pământeşti. Perioada se leagă bineînţeles de apariţia fiinţelor nepământene pe care miturile le numesc zei. Herodot scrie în cartea a doua a Istoriilor (142, 144) despre raporturile dintre oameni şi zei, ca şi despre mutarea punctelor cardinale: „Până la acest loc al povestirii noastre cuvântul l-au avut egiptenii şi preoţii, arătându-mi că de la primul lor rege până la acest preot al lui Hefaistos – care a domnit cel din urmă – sunt trei sute patruzeci şi una de generaţii, şi că în acest răstimp au fost tot atâţia mari preoţi şi regi. Trei sute de generaţii fac zece mii de ani; căci trei generaţii fac o sută de ani. Celelalte patruzeci şi una de generaţii care au trecut peste trei sute fac o mie trei sute patruzeci de ani. În toţi aceşti unsprezece mii trei sute patruzeci de ani (n.n. De fapt: 11366) nu s-a arătat, spuneau ei, niciun zeu cu chip de om; dar nici mai înainte şi nici după aceea, în timpul celorlalţi regi care au mai domnit peste Egipt, nu s-a mai ivit aşa ceva. În acest răstimp, soarele a răsărit de patru ori altfel ca de obicei; de două ori a răsărit de acolo unde asfinţeşte acum şi tot de două ori a apus acolo unde răsare. Dar nu s-au schimbat în Egipt, în urma celor întâmplate, nici cele legate de pământ, nici cele privitoare la fluviu, la boli sau la moarte”. „Prin urmare – îmi dovediră preoţii – toţi aceia pe care-i înfăţişau aceste statui erau oameni, foarte departe de a fi fost zei. Dar înainte de aceşti bărbaţi, peste Egipt domniseră într-adevăr zeii, trăind împreună cu oamenii; unul din zei ţinea întotdeauna puterea în mână. Cel din urmă care a domnit peste ţară a fost Horos, fiul lui Osiris, căruia elenii îi zic Apollo. Acesta, după ce a răsturnat pe Typhon, a fost cel din urmă zeu domnitor al Egiptului. Osiris în limba elenă înseamnă Dionysos.” Amuzant este că unii comentatori explică cele două răsărituri şi două apusuri prin „naivitatea” lui Herodot, care nu ar fi înţeles bine lămuririle date de preoţii egipteni. Dar, şi dacă nu am ţine seamă de ipotezele astronomice moderne, fenomenul a fost consemnat şi de alţi autori. De pildă străinul din Politica lui Platon (I, 4) îi povesteşte tânărului Socrate că „printre alte minuni pe care le comunică legendele străvechi, mai cu seamă aceasta se leagă de cearta dintre Athreea şi Thyest”, „ceea ce a constituit intervertirea, pentru soare şi celelalte astre, a asfinţitului şi răsăritului lor”, iar „asta înseamnă, după cum se spune, că din punctul cerului de unde le vedem acum răsărind, ele asfinţeau, şi răsăritul lor trecuse în punctul opus”, astfel că „producând prin această intervertire configuraţia actuală a cerului, se zice că zeul îşi dovedea preferinţa pentru Athreea”. În sfârșit, până şi Coranul transmite ideea (sura 50, 16—17), când afirmă că Allah este „Domn peste amândouă răsăriturile şi Domn peste amândouă asfinţiturile”.
În astfel de împrejurare, soarele păruse a rămâne pe cer un timp neverosimil de lung. Codicele Şu King arată că fenomenul a fost văzut în China pe timpul domniei împăratului Yao: „În vremea aceea, se spune că s-a petrecut o minune: timp de zece zile soarele nu s-a culcat, pădurile au ars şi gângănii scârboase s-au răspândit pretutindeni (…) Acolo sus, Yao porunci lui He şi lui Ho ca, în acord respectuos cu cerurile, să calculeze şi să stabilească mişcările şi apariţiile soarelui, lunii, stelelor şi a spaţiilor Zodiacului, şi să aducă la cunoştinţa poporului anotimpurile”. Mai clar ca multe altele, textul din Şu King certifică faptul că o atare necesitate nu putuse izvorî decât din schimbarea poziţiei Pământului faţă de astre, şi cu toate că nu se discută în niciun fel cauza cataclismului, în aceeaşi cronică găsim informaţia că sub domnia lui Yao „o stea strălucitoare a ieşit din constelaţia Yin”. Ultimul fenomen a fost socotit drept înregistrarea unei nove, iar câţiva comentatori socotesc acest potop care a încheiat catastrofa drept potopul lui Ogyges (mijlocul mileniului II î.e.n.) şi nu al lui Noe.
Înainte de aşa-zisa oprire, soarele se pare că era mai strălucitor, însă nu prin modificarea structurii sale s-a petrecut schimbarea luminozităţii, ci prin depărtarea bruscă a Pământului care s-a plasat pe o orbită nouă; căci în textul numit Profeţia lui Noferti, din papirusul nr. 1116 B de la Ermitaj (publicat iniţial de V.S. Golenişcev), scris probabil în epoca lui Tutmes III, cam în anul 1500 î.e.n., citim aceste lucruri: „Soarele va pleca de la oameni. Va lumina numai un ceas, şi nimeni nu va afla vremea amiezii (…) Soarele va înceta să strălucească orbitor; oamenii se vor putea uita la el, şi ochii nu le vor lăcrima. Soarele îşi va străbate calea lui obişnuită ca mai înainte, oamenii îl vor vedea ca pe vremea strămoşilor lor, dar soarele acela fi-va aidoma lunii”. O informaţie similară găsim în Cartea lui Isaia (13, 10—13): „Luceferii de pe cer şi pâlcurile de stele nu-şi vor mai da lumina lor, soarele se va întuneca în răsăritul lui şi luna nu va mai străluci (…) Pentru aceasta cererile se vor zgudui şi pământul se va clătina din locul lui”.
Desigur, foarte multe mituri orale sau scrise s-au pierdut, deşi în unele cazuri ideea fundamentală a fost salvată de autori mai târzii. De pildă misionarul iezuit Martin Martinius, informându-se după unele cronici vechi, arăta în cartea sa Istoria Chinei că, în epoca dezastrelor, „reazimul cerului s-a năruit, pământul s-a cutremurat până la temelie; cerul a început să cadă spre miazănoapte; soarele, luna şi stelele şi-au schimbat calea mersului lor Tot sistemul Universului s-a cufundat în neorânduială. Soarele a intrat în eclipsă şi planetele şi-au schimbat drumul”.
Alteori, memoria a păstrat numai metaforic sensul real îndepărtat al evenimentului, care însă, în cazul mai ales al legendelor folclorice, rămâne uimitor de exact. Astfel, tribul quaraja, din pădurile tropicale sud-americane, spune că odinioară soarele mergea foarte repede pe cer şi că ziua era scurtă, până când un om s-a urcai în cer şi i-a frânt soarelui un picior, încetinindu-i definitiv mersul. Modificarea vitezei de rotaţie este vădită, Miturile ebraice mai vechi stabilesc însă un raport de convenţie între om şi divinitate, sugerând că profetul este singurul ins ce poate beneficia de un colocviu cu zeul şi că zeul totdeauna discerne binele de rău şi se manifestă printr-un act categoric. Cucerind Palestina, sau de fapt ajungând acolo în plin cataclism, prin panică şi învălmăşeală, armata lui Iosua profită de ocazie, datorită memoriei încă proaspete a unor revelaţii ceva mai vechi. „Şi pe când ei fugeau de dinaintea fiilor lui Israil pe povârnişul de la Bethoron, Domnul a pornit peste ei grindină mare din cer, până la Azeca, aşa încât cei care au murit, au murit mai mulţi de grindină decât cei pe care fiii lui Israil i-au ucis cu sabia. Atunci a grăit Iosua către Domnul – adică în ziua când Domnul a dat pe Amoriţi în mâna fiilor lui Israil – grăit-a în faţa lui Israil: Soare, stai în loc deasupra Ghibeonului şi tu, Luna, în valea Aialonului! Şi soarele s-a oprit şi luna a stat în loc, până ce poporul s-a răzbunat împotriva duşmanilor săi. Oare acestea nu stau scrise în «Cartea Dreptului»? Deci soarele a stat în loc, în mijlocul cerului, şi nu s-a zorit să apună, aproape o zi întreagă. Şi n-a mai fost altă zi ca aceea, nici mai înainte, nici pe urmă, ca Domnul să dea ascultare unui glas de om” (Iosua, 10, 11—14), Intersecţia dintre cele două poziţii ale planetei a constituit un anume moment tragic pentru fiinţele care o populau, ceea ce atestă un verset din acelaşi capitol al Cărţii lui Iosua (16): „Iară cei cinci regi au fugit şi s-au ascuns într-o peşteră la Macheda”. Se pare că aventura lui Iosua a fost concomitentă şi cu alt eveniment cosmic legat fie de dereglările ivite atunci în sistemul solar, fie de altceva: apariţia Lunii. Oprirea Soarelui şi a Lunii erau fenomene optice lesne explicabile, dar nuanţa referirii la Lună sugerează, în raport cu alte informaţii despre acest satelit, ideea că până la catastrofă „astrul nopţii” nu ar fi existat pe cer. Mişcându-se faţă de un punct în aşa fel, încât să-l păstreze în câmpul vizual, privitorul crede că punctul este fix, indiferent de poziţia reală. Deplasarea dereglată a Pământului faţă de Soare a avut acelaşi rezultat. Evenimentul e consemnat mult mai sobru de un mit sudamerican, dar şi de o indicaţie textuală. Uriaşă piramidă de la Tenayuca (ceea ce înseamnă „loc înzidit”) e compusă din opt platforme suprapuse, clădite în funcţie de calculul unor intervale astronomice precise, în interior există un fel de rigle gradate indicând poziţia soarelui la cele două echinocţii; înăuntrul piramidei, exact în centru, se vede un semn arătând o zi, corespunzătoare, după calendarul nostru, zilei de 26 iulie, în care soarele s-a oprit în loc. Anul nu se indică sau cel puţin nu a fost încă descifrat.
Ivirea Lunii pe cerul pământesc, după toate probabilităţile, a fost un accident, şi chiar unul târziu. Miturile vorbesc despre asta în bună concordanţă de opinii, ia” ultimele decenii au reluat ipoteza din punctul de vedere al ştiinţei. Să examinăm întâi datele mitologice.
Pe înaltul platou montan al Columbiei, tribul chibcha istoriseşte că potopul a fost provocat de nevasta rea a bunului zeu Bochica; supărându-se pe femeie, zeul a aruncat-o pe cer unde ea a şi rămas sub formă de lună. În Africa de sud, boşimanii susţin că până la potop cerul era fără Lună. Toate miturile vechi maya consideră pentru timpul arhaic planeta Venus drept luminător principal al nopţii, Luna începând să fie înregistrată numai din perioada marilor catastrofe cosmice. Tot astfel, tribul ona din Ţara de Foc are un mit destul de tulbure, după care soarele şi luna erau odinioară şamani, dar dintr-o neînţelegere soarele şi-a bătut soţia (adică luna), şi în tot acest răstimp pământul s-a zguduit de la fiece lovitură, până când luna a fugit în cer, iar soarele a alergat după ea, fără s-o mai prindă.
Despre absenţa Lunii de pe cer în timpurile străvechi au vorbit şi unii scriitori din antichitate, printre care oameni de prestigiu, ca bunăoară Apollonius din Rodos (sec. III î.e.n.), custodele bibliotecii din Alexandria. De asemenea, poeţii. Ovidiu a folosit legendele arcadice pe care s-ar părea că le cunoscuse mai amplu. Aceste legende se raportează consecvent la misterioasa Arcadie, ţară care existase şi înflorise înainte de apariţia Lunii pe cer. Legenda consună cu mitul amintit al tribului andin chibcha, care începe astfel: „În vremile străvechi, mai înainte ca luna să fi început să însoţească pământul, oamenii care locuiau pe podişul Bogota trăiau ca nişte adevăraţi sălbatici: umblau goi, nu ştiau să lucreze pământul şi nu aveau nici legi, nici datini”. Ovidiu, în Faste (II, 289—300), e mai riguros: „Se spune că arcadienii au stăpânit pământul înainte de naşterea lui Jupiter, şi că acel neam a fost mai înainte decât Luna. Viaţa le era la fel cu a animalelor sălbatice, străină de orice cultură; acest popor sălbatic era plin de grosolănie şi ignoranţă. Ei ştiau frunzişul drept case şi ierburile drept roade; nectarul lor era apa ce o luau în cele două palme; niciun taur nu asuda trăgând brăzdarul încovoiat al plugului; nicio ţarină nu recunoştea legea vreunui stăpân; nu se cunoştea folosinţa calului, fiecare se purta pe el însuşi; oaia umbla îmbrăcată în blana sa. Oamenii trăiau sub cer eu trupurile goale, călindu-se sub vânturi şi ploi”.
Independent de mitologie, ştiinţele astronomice contemporane s-au ocupat de biografia enigmatică a Lunii din punctul lor de vedere. Mai mulţi specialişti consideră azi că satelitul Pământului este o planetă captată. În privinţa originii ei şi a cauzelor strămutării în zona gravitaţională a planetei noastre, părerile sunt împărţite. Aşa, de pildă, G. Bellamy, bazându-se pe teoria lui Hans Horbiger despre originea sateliţilor planetelor din sistemul solar, susţine ipoteza că orbita Lunii, până să fi devenit Luna satelit al Pământului, se afla între Pământ şi Marte, cu orbită solară autonomă. Ca rezultat însă al marilor opoziţii ale planetei Marte, orbita Lunii s-ar fi modificat, Pământul captând mica planetă. Există şi alte trei ipoteze. După prima, acum părăsită, Luna s-ar fi desprins din Pământ în epoca lui de incandescenţă, lăsând astfel groapa uriaşă din Oceanul Pacific. Conform celei de-a doua ipoteze, ce se bucură de mai multă popularitate, Luna s-ar fi format similar cu toate planetele, din norul de pulbere cosmică şi de gaze Printre ipotezele cele mai noi este aceea după care, fiind singurul satelit din sistemul solar fără disproporţii prea mari faţă de planeta-mamă (diametrul Lunii e de patru ori mai mic decât cel terestru), Luna ar fi făcut parte dintr-un sistem de planetă dublă; aci se intercalează un adaos, şi anume că Luna ar fi fost sau un asteroid gigantic, sau un corp ceresc independent care, intersectându-şi orbita la un moment dat cu orbita terestră, s-ar fi stabilit acest sistem dublu. Fireşte, toate aceste ipoteze sunt interesante şi merită atenţie: ultima cumulează însă mai multe dovezi. Densitatea materiei selenare e de 3,4 ori mai mare decât densitatea apei, iar densitatea Pământului de 5,5, fapt care exclude existenţa unui nucleu lunar incandescent, ca nucleul de fero-nichel al Pământului. Ca atare, Luna poate fi poroasă, mai clar spus, poate avea mari labirinturi de peşteri. Pe de altă parte, după ultimele analize, s-a dedus că Luna are un înveliş exterior, gros de peste 330 km, alcătuit din roci aparent asemănătoare cu bazaltul. Mai există o ipoteză (Mac Donald, California) potrivit căreia „Luna seamănă mai mult cu o sferă goală pe dinăuntru decât cu un corp dens”. Faptul că Luna are totuşi munţi înalţi, până la 7 km altitudine, nu contrazice ipoteza. Mai recent, în urma analizei probelor aduse de primele două expediţii selenare, profesorii P. Ramdor şi W. Engelhardt au constatat diferenţele substanţiale de compoziţie chimică între rocile lunare şi bazaltul terestru, deducând astfel şi originile diferite ale Pământului şi satelitului său. Se mai pare că în peşterile labirintice selenare s-ar fi putut păstra aer rarefiat şi apă, fie şi în stare de îngheţ, aşadar probabil şi microorganisme, dacă ţinem seama de uluitoarea forţă de adaptare a vieţii la condiţiile cele mai aspre. Mai mult, analizele efectuate de prof. Giovanni de Maria au dus la concluzia (tot în 1971) că rocile lunare conţinând cantităţi apreciabile de oxigen, sunt suficiente 20 kg de rocă selenară spre a-i asigura unui astronaut de pe Lună toată cantitatea de oxigen necesară în 24 de ore. Alături de oxigen, prof, H. Urey afirmă că în straturile foarte adânci s-ar găsi chiar cantităţi importante de apă. De altfel, astronautul Stuart Roosa („Apollo-14) a remarcat, în zona cercetată de el, albia evidentă a unui râu, bineînţeles fără apă în prezent. Aşa stând lucrurile, adaptabilitatea vieţii poate accepta şi existenţa altor forme biologice. În acelaşi plan cu problemele eventualei biologii selenare, trebuie menţionate câteva observaţii frapante în ceea ce priveşte comportarea unor roci aduse de pe Lună. Vorbind îndeobşte, toate aceste roci şi-au avut elementul lor senzaţional, fie că ne referim la minereul necunoscut, conţinând plumb şi cupru şi semănând cu magnetita, găsit în Marea Liniştii, fie că ne reţin luarea aminte minereurile conţinând fier în stare pură. Mai stranii sunt însă alte roci. Echipajul astronavei „Apollo-11” a adus o aparentă „bilă de sticlă”, ce nu pare o formaţiune naturală. Un alt eşantion, adus de acelaşi echipaj care l-a excavat de la oarecare adâncime, şi-a manifestat în laboratorul din cadrul N.A.S.A. Al prof. Gerald Taylor neaşteptate proprietăţi bactericide, declanşând în cursul mai multor experienţe acelaşi fenomen de inhibiţie a vieţii. Roca este însă un antibiotic de origine anorganică şi conţine, spre deosebire de alte roci selenare, în proporţie de 26—28 scandiu, un metal foarte rar pe pământ. Problema minereului bactericid rămâne încă deschisă, căci, pe de altă parte, plantele sădite în eşantioane de sol lunar cresc de patru ori mai repede ca pe pământ. Dar deocamdată să examinăm câteva fenomene ciudate, şi în primul rând schimbările de colorit observate de Pickering în craterul Eratostene, ca şi explozia portocalie din craterul Alfons, înregistrată de N.A. Kozârev în octombrie 1958. Neacceptată pe Lună, ideea unei vegetaţii cade, la fel ca şi fenomenele plutonice, care nu au de unde proveni în lipsa unui nucleu incandescent. Pe de altă parte, adaptabilitatea vieţii în condiţiile cele mai severe ne poate duce cu gândul şi la adaptarea unor fiinţe raţionale, localnice sau străine, care să fi utilizat labirinturile interioare ca refugii de durată sau cel puţin de popas, şi această ipoteză mai puţin folosită se poate lega de fenomenul ufologic contemporan. Iar enigmele selenare sunt mai multe, câteva izbitoare: „Podul lunar”, arătând o construcţie artificială, sau aşa-zisele „domuri lunare”, dar mai ales comportarea unor cratere. De exemplu, craterul Vargentin, deşi ridicându-se mult peste nivelul solului lunar, în urma unor îndelungi observaţii telescopice s-a dovedit plin până la margini, dar cu ce substanţă? În Marea Liniştii se pot remarca mai multe cratere înecate, fără să se poată şti încă în ce anume. Există apoi cratere selenare cameleonice, care de obicei îşi schimbă culoarea, uneori chiar subit. Craterul Linne câteodată dispare şi reapare, alte dăţi îşi modifică dimensiunea şi forma, fiind mai mic sau mai mare, mai rotund sau mai iregular, aruncând o umbră când gri când portocalie. Sunt, tot aşa, celebrele „raze” care pleacă mereu din craterul Tycho, sau luminile din craterul Aristarc, văzute cu instrumente optice moderne de astronomi în ultimele decenii, dar şi de echipajul modulului „Vulturul” („Apollo-11”), în două rânduri, chiar de pe malul craterului. Observaţiile lor au fost, de altfel, confirmate imediat şi de veghea terestră. Astronautul Michael Collins comunica centrului spaţial de la Houston că a văzut cu binoclul său o pată, cu diametrul minim de un sfert de milă, pe versantul frontal al craterului Aristarc; deşi nu putea să-i precizeze natura, el arăta că pata este de o culoare închisă şi că se deosebeşte izbitor de toate nuanţele culorilor văzute pe Lună. În acelaşi timp, observatorul astronomic vest-german de la Bochum constata o anumită activitate stranie, durând 5 secunde, localizată în acelaşi crater Aristarc.
La sfârşitul lui februarie 1971, instrumentele instalate de echipajul astronavei „Apollo-14” în zona craterului Fra Mauro au detectat un mare nor de gaze. Norul, surprinzând pe savanţi, era cu atât mai enigmatic, cu cât seismografele n-au înregistrat în acea clipă niciun cu tremur selenar. Atari fenomene, inexplicabile altminteri, nu pot duce deocamdată decât la ideea originii lor artificiale. Şi a venit oare Luna din întâmplare în zona terestră, spre a deveni satelit al nostru, sau a fost manevrată spre Pământ, aşa cum ştim azi că în viitor vom putea manevra asteroizii mari, transformaţi în vehicule cosmice în vederea economiei de combustibil? Oricum, apariţia legendară a Lunii în şirul de catastrofe de acum 13 sau 14 milenii, ca şi fenomenele amintite, care se observă în vremea abundenţei obiectelor zburătoare neidentificate şi concomitent cu unele fenomene aproape similare (de pildă, exploziile) constatate pe suprafaţa planetei Marte, sunt lucruri care trebuie să dea de gândit.
Ne dăm seama că în perioada marilor catastrofe mitice, modificările petrecute în mecanica sistemului solar – dezastruoase, dar nu până la ultima limită – au apărut nu din nimic. Ele au venit pe neaşteptate, locuitorii Pământului fiind nepregătiţi să le înţeleagă şi să le facă faţă. Tocmai de aceea poate şi literatura apocaliptică ulterioară le relua, spre a le transforma în profeţii. „Iar ziua Domnului va veni ca un fur! — Scria sf. Petru în Epistola II sobornicească (3, 10—12); atunci cerurile pierivor cu vuiet mare; stihiile, arzând, se vor desface, şi pământul şi lucrurile de pe el vor arde de istov. (…) Cerurile luând foc se vor nimici, iar stihiile, aprinse, se vor topi.” Modificarea hărţii cereşti s-a observat numai după liniştirea stărilor catastrofale, adică după retragerea apelor diluviene, când viaţa putea începe să reintre în normal: „Şi am văzut un cer nou şi un pământ nou. Căci cerul cel dintâi şi pământul cel dintâi au trecut, iar marea nu mai este” (Apocalipsul, 21, 1). Deşi, totuşi, acest verset poate accepta şi altă interpretare, textul său apropiindu-se de un anumit pasaj din Poemul lui Etana: schimbarea succesivă a priveliştii pe care o vede un călător ce decolează de pe Pământ şi se opreşte pe altă planetă, unde nu există apă şi, ca atare, nici mări.
Consecinţele mutării orbitei terestre au fost multiple; una din ele – schimbarea climei noastre prin depărtarea de soare, adică apariţia acelei glaciaţiuni subite pe care o certifică, dar asupra căreia polemizează într-una geologii: „În ziua aceea nu va mai fi lumină, ci frig şi ger. Va fi o zi fără pereche, pe care Domnul singur o ştie: nu va fi nici zi, nici noapte, ci la vremea serii va fi lumină” (Zaharia, 14, 6—7).
Momentul în care Iosua vedea soarele oprit pe cer s-a petrecut în grabă, chiar dacă întreaga perioadă a durat mai mult de un secol. De aceea a existat posibilitatea înregistrării nu numai memoriale a tuturor elementelor catastrofei, căci spectacolul s-a desfăşurat, în esenţa lui, în faţa ochilor îngroziţi ai unei singure generaţii, din care au rămas şi supravieţuitori. Un lama tibetan, Lobsant T. Rama, povesteşte că în cursul iniţierii sale a fost dus de învăţător într-un mausoleu subteran şi, dinaintea a trei sarcofage de piatră, învăţătorul i-a spus: „Fiule, ei au fost zei pe pământul nostru, până să se fi ridicat munţii. Ei au umblat pe pământ, pe când mările scăldau ţărmurile noastre şi pe cer erau alte stele”. Iniţiatul tibetan, trăind în vremurile moderne, afirmă că a văzut în sanctuarul subteran (şi să ne amintim de Agarttha!) o hartă cerească săpată pe un sarcofag, unde constelaţiile erau înfăţişate într-o aşezare necunoscută şi stranie. Faptul nu poate să ne mire nici considerat în sine, întrucât observaţiile astronomice semnalează chiar şi în vremea noastră evenimente cosmice fatale sau modificări catastrofale în Univers. Astfel, potrivit observaţiilor unor astronomi germani, efectuate în 1970, mica galaxie de formă neregulată „I.C.-3258”, părând un nor de gaze incandescente, fără nicio stea, se apropie de galaxia noastră cu viteza de 500 km sec, fiind probabil expulzată din Constelaţia Fecioarei în urma unei catastrofe locale. Atari crize sunt oricând posibile în Univers, în sens larg sau în sens restrâns, iar cauzele poate că nu sunt mereu obiective.
DILUVIUL
Modificarea bruscă a axei şi orbitei pământului a dus la topirea gheţurilor din regiunea foştilor poli (care s-au mutat în ţinutul artic şi în ţinutul antarctic de azi), provocând imensele inundaţii numite de omenire potop. Putem citi aceste detalii încă din versiunea sumeriană a Poemului lui Ghilgameş: „Toate furtunile de nemaipomenită putere se dezlănţuiră deodată. În aceeaşi clipă, potopul înecă cetăţile credinţei. Şi-n vremea în care, şapte zile şi şapte nopţi, potopul mătura pământul, când marea corabie fu zgâlţâită de furtuni pe ape, ieşi Utu, el care-şi varsă lumina peste cer şi pământ. Deschise atunci Ziusudra o fereastră a uriaşei sale corăbii, se închină regele Ziusudra atunci dinaintea lui Utu”. Descrierea fenomenului este mai amănunţită în versiunea akkadiană a aceluiaşi poem. Utnapişti (m) îi istoriseşte lui Ghilgameş cum s-a petrecut potopul, când zeul Anu l-a ales pe fiul lui Ubar-Tutu din oraşul riveran Suruppak, de pe Eufrat, şi i-a spus să construiască o corabie în formă de cub, cu şase punţi, înaltă de o sută douăzeci de coţi, pe care s-o încarce cu toată averea lui, cu vitele sale şi cu familia sa. Salvându-se astfel Utnapişti (m) vede apoi cum apare un imens nor negru pe cer, tunând cumplit. După aceea „ridicară torţe (zeii) Anunnaki ca să aprindă cu sclipirea lor pământul. Din pricina lui Addu amorţeşte cerul, ceea ce a fost luminos se face beznă, tot pământul s-a despicat ca o cupă. În ziua întâi suflă vântul de miazăzi, venind repede, umplând munţii, ca războiul alergând după oameni. Unul pe altul nu-l vede şi din cer nu se zăresc oamenii. Zeii potopului s-au înfricoşat, s-au zgribulit ca dulăii, s-au întins pe-afară. Iştar ţipă ca în chinurile naşterii (…) Umblă vântul şase zile, şapte nopţi, furtuna acoperă cu potop pământul. La sosirea zilei a şaptea furtuna şi potopul şi-au încetat războiul. Cei care s-au luptat ca o oaste. S-a domolit marea, s-a potolit uraganul, potopul se curmă. Eu am deschis răsuflătoarea şi lumina mi-a căzut pe faţa, am privit marea şi liniştea a cuprins-o, iar toată omenirea s-a prefăcut în lut”. Corabia se oprise pe muntele Niţir, navigatorul lansase, ca şi Noe, un porumbel, apoi o rândunică şi în. Sfârşit un corb. Deşi tot el rânduise potopul, zeul Ellil (sau Enlil) e supărat că n-au pierit toţi oamenii, şi în cele din urmă vine pe corabie lângă Utnapişti (m) şi soţia acestuia, atingându-l pe frunte. Ellil le spune: „Până azi Utnapişti (m) a fost om, iar de-aici înainte Utnapişti (m) e aidoma nouă, zeilor”.
Potopul s-a reflectat aproape fără excepţie în toate miturile, fiind descris pretutindeni, în esenţă, la fel. Aci nu se mai poate pune pe seama circulaţiei temelor identitatea principalului subiect tragic din memoria paraistorică a omenirii. Simbolismul numelor de eroi şi zei, variabil de la un popor la altul, nu schimbă nimic din structura egală peste tot a mitului fundamental, chiar dacă unele texte mitologice sunt mai bogate în detalii, iar altele s-au filtrat până la concizia elementară a schemei. Să privim comparativ câteva forme mai importante.
Una din variantele sud-americane din Cartea lui Chilam Balam descrie laconic: „Oamenii au fost acoperiţi de nisipurile ţărmurilor şi de apele mării. Iar apele s-au izbit unele de altele şi s-au năpustit pe pământ. Când a fost răpit Marele Şarpe (n.n. – probabil Şarpele cu Pene, deci Quetzalcoatl), cerul s-a prăbuşit şi uscatul a fost cotropit de ape”.
Iată şi două mituri chineze. Unul, referindu-se la salvarea perechii Fu-si, arată că atunci când au început marile ploi, un tată l-a prins printr-un şiretlic pe zeul fulgerului, Leihun, într-o cuşcă, dar cei doi copii ai omului, convinşi de zeu prin alt şiretlic, i-au dat la cerere apă de băut şi l-au eliberat fără voia lor. Zeul le-a oferit ca răsplată un dinte care, pus în pământ, a crescut devenind plantă şi rodind un dovleac unde copiii s-au adăpostit când s-a înteţit potopul. Tatăl lor şi-a făcut între timp o barcă de fier, valurile au aruncat în cer şi barca şi dovleacul, apoi retrăgându-se le-au lăsat să cadă pe pământ. Barca s-a sfărâmat, dovleacul însă nu, iar perechea de copii crescând singură în lumea primenită a dat naştere unei omeniri noi. Celălalt mit arată că potopul a rezultat din războiul purtat de zeul focului Ciju-jun contra zeului apei Hun-hun. Aci potopul este văzut ca o prăbuşire a cerului peste pământ.
Sunt mituri mai scrupuloase, îndeosebi cele din marile cărţi sacre, unde există până şi elementele unei anumite cronologii. Potopul biblic, de pildă, se poate data. Considerând vârsta fiecărui patriarh în clipa când i se naşte principalul succesor (potrivit relatărilor din Facere), de la Adam la Noe şi ţinând seama de faptul că Noe avea în momentul potopului 600 ani, rezultă că au trecut 1656 ani biblici între apariţia omului pe Pământ şi diluviu. Calculul este acesta: Adam, 130 + Set, 105 + Enoş, 90 + Chenan, 70 + Mahalaleel, 65 + Iared, 162 + Enoh, 65 + Matusalem, 187 + Lameh, 182 + Noe, 600. Facerea spune: „În anul şase sute al vieţii lui Noe, în luna a doua, în ziua a şaptesprezecea a lunii, în ziua aceea ţâşniră toate izvoarele marelui adânc şi stăvilarele cerului se crăpară. Şi a ţinut ploaia pe pământ patruzeci de zile şi patruzeci de nopţi” (7, 11—12). „Şi au crescut apele pe pământ vreme de o sută cincizeci de zile” (7, 24). „Şi apele de pe pământ au dat înapoi, puţin câte puţin, şi după o sută cincizeci de zile au scăzut de tot. Iar în luna a şaptea, în ziua a şaptesprezecea a lunii, corabia s-a oprit pe muntele Ararat” (8, 3—4). „Iar în anul şase sute şi unul al vieţii lui Noe, în ziua întâi din luna întâia, apele de pe pământ se uscară şi Noe dădu la o parte acoperişul corăbiei şi se uită şi iată se zbicise faţa pământului. Iar în luna a doua, în ziua a douăzeci şi şaptea, pământul era uscat” (8, 13— 14). Un text maya, din Codex Troanus, conţine nişte calcule similare, făcute însă după alt calendar. „În anul al şaselea al lui Can, în a unsprezecea Muluc, au început cutremure cumplite, care au ţinut până în a treisprezecea Xuen. Ţara cu coline de lut a lui Mu şi ţara lui Mud au fost jertfele lor; ele au fost pustiite de cutremur în două rânduri şi într-o singură noapte au dispărut. Zeii subpământeni au ridicat şi au coborât fără încetare scoarţa pământului, atât de mult şi aşa de tare că, nemaiputând îndura acestea, multe ţinuturi s-au despărţit unele de altele prin crăpături adânci. În cele din urmă, cele două ţări în care locuiau zece popoare, nemaiputând să îndure cumplitele cutremure, s-au scufundat în ocean împreună cu 64 milioane de locuitori. Acestea s-au petrecut acum 8060 de ani.” Textul, pe care l-am comunicat numai pentru cele câteva elemente originale, e considerat dubios şi nerecunoscut de specialişti; se pare că este o pretinsă traducere făcută de un teozof (Le Plongeon, Londra 1895) spre justificarea dispariţiei Atlantidei. Dar, în afară de mistificările posibile, de care nu era niciodată străină teozofia (cum a demonstrat nu o dată şi Helene Blavatsky), teozofii puneau în circulaţie uneori şi mituri autentice, de obicei din moştenirile iniţiatice. Dovadă şi aici, unde linia elementară se regăseşte în atâtea alte texte recunoscute. Ştiind de altfel prin câte avataruri au trecut vechile structuri mitologice, nu trebuie să ne mirăm când regăsim fragmentele lor în cărţi colaterale, de pildă în psalmi. În această privinţă, Psalmii lui David sunt o sursă interesantă, chiar dacă ideea iniţială a ajuns până la noi metaforizată extrem. Iată un ecou al forţei de dărâmare din vremea marilor cataclisme; „Glasul Domnului sfărâmă cedrii! Domnul zdrobeşte cedrii Libanului. El face să sară Libanul ca un viţel; ca un pui de zimbru el face să salte Libanul şi Sirionul. Glasul Domnului varsă trâmbe de foc” (29, 3—7). Tot regele David relata indirect asupra legăturii dintre titanomahie, catastrofele de obârşie cerească şi potopul terestru: „Vărsat-au nourii puhoaie de apă slobozit-au nourii tunete, iar săgeţile tale cutreierau văzduhul. Bubuitul tunetului tău răsunat-a în vijelie; fulgerele au luminat rotundul lumii, iar pământul s-a scuturat şi s-a cutremurat” (77, 18—19). Sau: „… pe munţi au stătut apele. La certarea ta ele au fugit, la glasul tunetului tău s-au dat înapoi înfricoşate. De pe munţi s-au pogorât în văi, către locul pe care l-ai statornicit lor” (104, 6—8).
Cu o grijă mai mare pentru amănuntul esenţial, dar şi cu mult aer de parabolă sobră, în ton sacerdotal, potopul e descris în miturile sud-americane şi mai ales în Popol Vuh, carte a populaţiei antice quiche din Yucatan: „Dar cei pe care-i născuseră, cei pe care-i crescuseră, nu cugetau şi nu vorbeau dinaintea Născătoarei lor, dinaintea Făuritorului lor. Şi de aceea ei fură nimiciţi, ei fură înecaţi. O smoală deasă se scurse din. Cer. Cel al cărui nume este Xecotcovach veni şi le smulse ochii; Camalotz veni şi le smulse capetele; Cotzbalam veni şi le înghiţi trupul. Tucumbalam veni şi el, şi frânse şi sfărâmă oasele lor şi vinele lor; el măcină şi nimici oasele lor. Asta, ca să-i pedepsească, pentru că gândurile lor nu ajungeau până la faţa mumei lor, până la faţa tatălui lor, Inima cerurilor, numele căruia este Huracan. Şi din această pricină faţa pământului s-a întunecat şi a început să cadă o ploaie neagră; ploua ziua şi ploua noaptea. Atunci s-au adunat animalele cele mici şi animalele cele mari, iar copacii şi stâncile începură să-i izbească (pe oameni) peste obraz. Şi totul prinse să vorbească: ulcioarele lor de lut, tigăile lor, străchinile lor, oalele lor, câinii lor, pietrele lor pe care-şi măcinaseră boabele de porumb, tot ce era s-a sculat şi a început să le izbească obrazul. Voi ne-aţi făcut mult rău, voi ne-aţi mâncat, iar acum vă vom ucide noi pe voi, le spuseră câinii lor şi păsările lor de curte. Iar râşniţele au răspuns: Voi ne-aţi chinuit în fiecare zi”… Reproşurile continuă îndelung din partea fiinţelor şi lucrurilor, adunate grămadă, în timp ce oamenii sunt ameninţaţi că vor fi arşi şi zdrobiţi. „Cuprinşi de deznădejde (oamenii) fugiră din răsputeri; ei vrură să se caţere pe acoperişul caselor, dar casele se prăbuşeau şi-i aruncau la pământ; ei vrură să se caţere în vârful copacilor, dar copacii se scuturau azvârlindu-i departe; ei vrură să se ascundă în peşteri, dar peşterile şi-au astupat feţele lor. Astfel s-a săvârşit a doua pieire a oamenilor făuriţi, a oamenilor creaţi, a făpturilor cărora li se hărăzise să se năruie şi să fie nimicite; şi gura şi chipul tuturor s-au zdrobit” (I, 3).
Mitul elin al lui Deucalion are cam aceeaşi schemă: ploaia curge abundentă, nemaipomenită, fluviile se revarsă, până când, cum scrie Ovidiu, „nu mai este deosebire între pământ şi ocean. Peste tot era marea, şi marea nu avea ţărmuri”. Iar „după ce totul dispăruse sub valuri, pe muntele (Parnas) se opri luntrea plăpândă în care Deucalion fusese adus cu soţia lui” (Metamorfozele, I, 5).
Explicat de obicei ca memorie confuză a marilor revărsări de ape între Tigru şi Eufrat, apoi ca amintire a topirii gheţarilor, mitul potopului nu a fost judecat printr-o confruntare lucidă a tuturor textelor şi tradiţiilor din zona acestei scheme, şi mulţi comentatori n-au ştiut şi nici nu s-au ostenit să decanteze cum trebuie metafora, alegoria şi hiperbola de ceea ce omul protoistorie avea sau nu avea de unde să ştie. Oricât de mari, inundaţiile nu devin catastrofe planetare, iar omul se obişnuieşte cu ele ca şi cu toate calamităţile naturale periodice. Pe de altă parte, oricât de mult ar circula miturile pe vaste arii geografice, nu se poate accepta în cazul de faţă vechea teză folcloristică atunci când vedem similitudinea de amănunte în variante apărute în zone geografice atât de diferite, dintre care unele nici nu cunosc marile ploi sau marile revărsări de fluvii.
Sistemul clasic a explicat tot atât de naiv şi cauzele diluviului, după ce a respins, fireşte justificat, cauzalitatea religioasă. Miturile canonizate de teologie explică potopul ca o pedeapsă:” I-a părut rău lui Dumnezeu că a făcut pe om pe pământ şi s-a mâhnit în inima sa. Atunci a rostit Domnul: Nimici-voi de pe faţa pământului pe omul pe care l-am zidit, şi pe om şi dobitoacele şi târâtoarele şi păsările cerului, căci îmi pare rău că le-am zidit” (Facerea, 6, 6—7). Modalitatea distrugerii era apa. „Căci peste şapte zile eu voi slobozi ploaie pe pământ, timp de patruzeci de zile şi patruzeci de nopţi, şi voi şterge de pe faţa pământului toate făpturile pe care le-am zidit” (ibid. 7, 4). Dacă am admite aici prezenţa unui simbol, atunci fără voie am intra într-un gen de speculaţie deocamdată metafizică, văzând pe Dumnezeu ca pe un cibernetician semidoct care, producând mai multe serii şi tipuri de roboţi coloidali, a constatat deodată carenţele proiectului şi vrea să rebuteze totul, ca s-o ia de la început. Dar e mult mai logică explicaţia simplă a cauzei externe, nonterestre, aşa cum de fapt se şi poate deduce atât din ipoteza modificării axei Pământului, cât şi din unele pasaje mitologice, pe care le-am examinat în capitolele anterioare.
Potopul a fost, împreună cu cele câteva tipuri de catastrofe strict terestre, una din ultimele verigi ale lanţului tragic al epocii protoistorice finale. Peisajul pământesc de după potop era trist, dezolant, ceea ce nu i-a împiedicat pe puţinii supravieţuitori să se lupte pentru consolidarea supravieţuirii lor. În Popol Vuh (I, 4) ne izbeşte acest tablou: „Chipul soarelui nu se arătase încă şi tot aşa chipul lunii; nu erau încă stele, iar zorile încă nu se revărsau. De aceea Vucub-Caquix era cuprins de trufie, ca şi când el ar fi fost soare şi lună, căci soarele şi luna nu-şi arătaseră lumina lor, nu se iviseră. Singura lui dorinţă trufaşă era să se înalţe şi să domnească. Şi acestea se petrecură roate când din pricina oamenilor de lemn s-a dezlănţuit potopul”. Acest Vucub-Caquix, unic supravieţuitor al diluviului, este bineînţeles un simbol târziu al ideii originare: simbolul (cu semnificaţia: Şapte Papagali), reprezentând un papagal cu penaj roşu-verde-albastru – poate culorile fundamentale ale naturii: focul, vegetaţia, cerul – care este de fapt un om, nu e decât o tradiţie a poreclelor sud-americane cu sens bivalent. Textul cărţii care arată mai departe cum Vucub-Caquix e nimicit de către doi tineri, Hun-Ahpu şi Xbalanque, ambii devenind întemeietori ai civilizaţiei postdiluviene, întocmai ca Acvinii indici, ca gemenii miturilor nord-americane sau ca perechea Fu-si dintr-un mit chinez.
Epoca postdiluviană debutează, conform miturilor, fără mari dificultăţi, dacă ţinem seamă de grija supravieţuitorilor din categoria lui Noe de a salva perechi de animale şi plante. De fapt, fauna şi flora suferiseră importante mutaţii biologice în procesul greu al desfăşurării şirului de catastrofe cosmice, când probabil au existat şi consecinţele radiaţiilor, şi rezultatele neobişnuite ale schimbării poziţiei planetei. Mai ciudată este însă salvarea omului. Mijlocul salvator era arca, imaginată de cele mai multe ori ca un soi de corabie gigantică (Biblia îi dă şi dimensiunile!) plutind pe ape. Dacă această arcă a lui Noe, oprită în piscul, înalt astăzi de 5 180 în, al muntelui Ararat din Armenia, s-a socotit vreme îndelungată simplu simbol, perpetuat din scripturile babiloniene şi avându-și obârşia în miturile Sumerului, iată însă că unele cercetări din vremea noastră aduc surpriza exactităţii datelor tradiţionale. După ce, ani în şir, piloţii care zburau peste Ararat mărturiseau unanim că ar fi zărit, în gheţarul din pisc, umbra formelor unei corăbii, alpinistul francez Fernand Navarra, escaladând acel enigmatic gheţar, a reuşit să scoată din el o bucată de lemn; analizele au arătat că lemnul era vechi de cinci milenii, şi că era de stejar, deşi zona acestui arbore se opreşte la câteva sute de kilometri distanţă de Ararat. Un calcul arată că masa navei din gheţar ajunge la 50 de tone. O fundaţie americană urmărea topirea gheţarului şi degajarea presupusei corăbii. Ne interesează însă şi mai mult circulaţia amplă a mitului salvării şi reconstrucţiei postdiluviene. Astfel, într-un mit maya al creaţiei (Crearea lumii în douăzeci de zile) găsim de fapt descrierea criptică a restabilirii vieţii terestre după potop. „În ziua 1 Chuen el îşi arătă dumnezeirea şi făuri cerul şi pământul. În ziua 2 Eb el a făurit întâia scară. Ea a coborât din mijlocul cerului în mijlocul apei, căci încă nu era pământ, nici stânci şi arbori.” În lumina ipotezei noastre, textul însuşi pare destul de limpede. Dar trebuie adăugată semnificaţia celor două nume calendaristice: „Chuen, care înseamnă „artificial” şi Eb, care înseamnă „scară”; şi atunci coborârea din cer dobândeşte sensul firesc al călătoriilor cel puţin extraatmosferice, pe care le regăsim la Enoh, Iezechil, Etana, Ghilgameş ş.a., în cazul de faţă în vederea salvării. De altfel versetul 64 din Mitul II (publicat de Knorozov) al aceloraşi texte maya spune textual: „Atunci ei au venit din inima cerului”.
Totuşi, cine erau ei? Ţinând seama că în orice codex al antichităţii textele nu se succed logic, fiind adesea adunate la întâmplare în epoci mai târzii, după ce memoria omenirii s-a înceţoşat şi a ajuns să confunde planurile, putem apela chiar la primele două versete ale Genezei, în confruntare cu primele patru din Evanghelia lui Ioan. Desigur, traducerile canonice aflate în circulaţie, propunând unele unificări de termeni şi nume, ne îndepărtează de obiect. Dar dacă, în versetul 1 („La început a făcut Dumnezeu cerul şi pământul”), în loc de traducerea falsă „Dumnezeu”, citim pluralul ebraic „elohim” (de la singularul „eloah”), ne dăm seama numaidecât că este vorba de nişte zei secundară, cu funcţia precisă de reconstructori, din panteonul ebraic iniţial. Versetul 2 indică precis activitatea acestora: „Şi pământul era fără chip şi pustiu şi întuneric era deasupra adâncului, iar duhul (mai exact: suflarea, suflul) lui Dumnezeu (elohimilor) se purta deasupra apelor”. Robert Charroux interpretează acest text drept o descriere a reclădirii cerului şi pământului, deci a zonei noastre din sistemul solar, după cataclism. Dacă reluăm ideea, citind versetele iniţiale din Evanghelia lui Ioan („La început era Cuvântul şi Cuvântul era la Dumnezeu şi Dumnezeu era cuvântul” ş.a. În.D.), se vede clar că „cuvântul” (de fapt logosul) nu este altceva decât memoria conservată de elohimii care veneau să reconstruiască o lume inundată şi distrusă. În cazul acesta, elohimii puteau fi sau supravieţuitorii planetei explodate Phaeton, sau naufragiaţii din Atlantida scufundată, sau poate o expediţie tehnică, trimisă de undeva din spaţiu pentru reparaţiile necesare menţinerii echilibrului galactic. Aci, precizarea este mult mai dificilă, deşi unele urme stranii au persistat pe Pământ.
Un incident interesant s-a petrecut în Gran Canaria, în vremurile moderne. Chiar dacă nu ne amintim numaidecât că arhipelagul Canarelor se presupune a fi o rămăşiţă a continentului atlant, incidentul e foarte grăitor în mai multe sensuri. La venirea europenilor, băştinaşii canarieni s-au arătat foarte miraţi văzând alţi oameni şi au arătat că ei ştiau că după uriaşa catastrofă străveche ce nimicise toată omenirea nu scăpaseră cu viaţă decât câţiva strămoşi ai lor, restul pământului fiind inundat. Dar europenii au constatat în arhipelagul populat pe atunci de guanchos şi alte curiozităţi. Pe insula Salom s-au descoperit, ca fosile vii, nişte şopârle uriaşe. Băştinaşii trăiau într-un amestec bizar de barbarie şi civilizaţie. Existau inscripţii şi tablete cu o scriere nedescifrată, păstrate cu evlavie de guanchii care nu le înţelegeau nici ei; scrierea pare a fi alfabetică. Din datinile lor se putea observa o inexplicabilă cunoaştere a astronomiei. Aveau legi admirabil sistematizate juridic, şi o religie cu ritual superior. În insula Tenerife (lângă San Miguel) s-au descoperit 60 de mumii îmbălsămate în stilul şi după reţeta chimică egipteană. Morţii de vază erau îngropaţi în piramide. Iar în mormintele foarte vechi s-au găsit cranii de tip Cro-Magnon.
Această populaţie, una dintre cele mai enigmatice din lume, căreia nu i se poate stabili nicio rudenie precisă, era formată din oameni înalţi; îşi îmbălsăma morţii după ritualul şi reţetele egiptene; în arta admirabilă a olăritului se asemăna cu vechii meşteri greci; dar pe multe vase grava imaginea soarelui cu 16 raze, întocmai ca în Japonia antică sau în Mexic; avea datini religioase asemănătoare cu cele babiloniene, scrierea sa prezintă unele similitudini cu scrierea cretană.
Revenind la scrierea guanchilor, trebuie adăugat că se disting de fapt trei tipuri grafice, o grafie semănând cu scrierea cretană, alta prezentând similitudini vagi cu scrisul fenician, dar a treia având origine total necunoscută.
Ceea ce este însă uluitor, s-a văzut că la venirea europenilor aceşti insulari, în mod paradoxal, nu cunoşteau niciun fel de navigaţie, nici chiar cea mai rudimentară. Fenomenul este unic în lume pentru o populaţie înconjurată de ocean şi trăind pe nişte insule mici. Singura explicaţie posibilă este ipoteza că, după marea catastrofă a scufundării Atlantidei, marea duşmană devenise tabu.
CATASTROFE TERESTRE
Două fenomene străvechi stăruie de-a lungul istoriei, rămânând enigmatice: peregrinările geografice ale popoarelor şi migraţia păsărilor. Dacă transhumanţele au cauze evidente în nevoia permanentă a păstorilor de a căuta păşuni, marile mişcări ale neamurilor omeneşti care s-au săvârşit nu totdeauna din nevoi economice şi militare, ba chiar mai adesea, fără necesităţi clare sau fără nicio necesitate, amintesc mai degrabă de un instinct orb al peregrinării, sădit în om într-o vreme tulburi când forţe obiective alungaseră mulţimile de fiinţe fragile de la locul unei catastrofe. Tot astfel se poate explica şi migraţia păsărilor, care nu e totdeauna dictată de condiţii climatice. În primul caz, se cunosc numeroase popoare migratoare care nu se ocupau cu păstoritul şi care în cele din urmă piereau fără să se statornicească undeva; iar de pildă ţiganii, plecaţi după mai multe ipoteze din India în timpuri uitate, nu şi-au curmat mişcarea bizară pe o anumită fâşie de latitudine terestră nici acum. În cazul al doilea, păsările părăsesc anual clima permanent caldă a Africii, străbătând uriaşe distanţe duble, spre a se întoarce tot acolo. Ce altceva putea fi la obârşie migraţia oamenilor şi păsărilor decât fugă şi salvare?
Se cunosc situaţii când oamenii au părăsit subit nu un oarecare teritoriu convenabil, ci chiar mari oraşe cu viaţă înfloritoare. Iată de exemplu Tiahuanaco (în limba incaşilor, Oraşul Morţilor), poate cel mai interesant ansamblu arheologic din lume, ale cărui ruine monumentale se văd în preajma lacului Titicaca. După opinia mai multor arheologi, oraşul a fost părăsit în grabă, acum peste 13.000 de ani. Spectacolul oferit de oraş este măreţ şi straniu. Există acolo statui gigantice îngenuncheate, statui de oameni bărboşi (pe un teritoriu unde localnicii erau spâni), obeliscuri patrulatere având gravate pe ele figuri omeneşti; multe din aceste monumente megalitice sunt monoliţi, fiecare de cel puţin o sută de tone. Sunt apoi trei construcţii ciclopice: Acopana, un ansamblu arhitectonic slujind odinioară ca loc de refugiu la primejdie; Calasasaya, alt ansamblu din care face parte celebra Poartă a Soarelui, înconjurată de imense statui de piatră, şi care, potrivit calculelor făcute de astronomii de la Observatorul din Potsdam (prin stabilirea poziţiei soarelui în timpul construirii ei), a fost abandonată de constructori înainte de edificarea totală, în anul 9550 î.e.n., dată ce corespunde aceleia indicate de Platon pentru scufundarea Atlantidei; şi în fine al treilea ansamblu ciclopic este Palatul.
În aceeaşi zonă geografică cu Oraşul Morţilor (Tiahuanaco) se găseşte Oraşul Zeilor (Teotihuacan); acesta, reconstruit de tolteci după ce a fost părăsit de predecesorii lor, e părăsit în chip inexplicabil şi de tolteci, după care se aşază aici mai târziu aztecii. Şi mai ciudat este că, înainte de a-şi abandona oraşul elegant şi clădit cu rafinament, toltecii l-au acoperit cu un strat gros de pământ şi apoi cu un strat de mortar de 30 cm, spre a-l conserva, fie în vederea unei întoarceri oare nu s-a mai efectuat, fie dintr-o puternică intuiţie a istoriei. Biografia Oraşului Zeilor se deduce, foarte greu şi numai parţial, aproape doar pe temeiul câtorva mituri, căci despre reconstruirea oraşului de către tolteci ştim foarte puţin şi de la un om care nu a fost martor ocular: cronicarul aztec Ixtlilxochitl.
Tradiţia orală a păstrat în diferite forme pe aproape toate continentele amintirea marilor catastrofe care i-au alungat pe oamenii protoistorici din ţinuturile lor. Aşa bunăoară, în basmele folclorice româneşti se regăseşte adesea momentul „când se băteau munţii în capete” şi locul „unde se băteau munţii în capete”. Citând colecţii variate (Ispirescu, Fundescu, Sbiera, Pop-Reteganul, Frâncu ş.a.), N. Densuşianu sublinia cu o bună intuiţie o parte din cauze, în cartea sa Dacia preistorică: „în poveştile poporale române ni se prezintă foarte adeseori o vagă amintire despre accidentele orogenice întâmplate pe suprafaţa globului nostru în epocile îndepărtate geologice, când catenele de munţi se prelungeau şi se loveau unele cu altele. Acest fenomen se caracterizează în vechile tradiţiuni ale poporului român prin cuvintele: «când se băteau munţii în capete»”.
Examenul miturilor principale arată limpede că n-a fost vorba de înregistrarea unor cutremure obişnuite sau a unor fenomene vulcanice, oricât de mari, căci acestea sunt prea numeroase ca să pătrundă în mitologie, iar dimensiunile lor, privindu-se istoria în genere, fac parte din viaţa curentă a omenirii. Este vorba de un cataclism planetar, petrecut în lanţ, concomitent cu potopul care n-a fost decât una dintre consecinţe. Apocalipsul descrie probabil una din scenele culminante, când spune că „s-a făcut cutremur mare şi soarele s-a făcut negru ca un sac de păr şi luna întreagă s-a înroşit ca sângele. Şi stelele cerului căzură pe pământ precum smochinul îşi leapădă smochinele sale verzi când este zguduit de vijelie. Iar cerul s-a dat înlături, ca o carte de piele pe care o faci sul, şi toţi munţii şi toate ostroavele s-au mişcat din locurile lor. Atunci împăraţii pământului şi boierii şi căpitanii şi bogaţii şi cei puternici şi toţi robii şi toţi slobozii s-au ascuns în peşteri şi în stâncile munţilor” (6, 12—15). Dezastrul trebuie să fi fost cumplit, căci „în nimicirea lor oamenii strigară, iar ţipătul lor se înălţă la cer” (Cartea lui Enoh, apocr. Etiop. VIII, 4). O variantă foarte apropiată găsim în Ramayana (cap. „Datoria”): „Ei plecară. Focurile sacre nu mai străluciră. Soarele dispăru. Elefanţii vărsară iarba pe care o rumegaseră. Vacile nu-şi mai alăptară viţeii. Astrele Trincanku, Lohitanga şi Brishapati se opriră. Stelele nu-şi mai trimiseră razele. Planetele se făcură negre. O furtună grozavă umflă Oceanul. Un cutremur zgudui Ayodhyâ. Locuitorii ei căzură neaşteptat de sleiţi. Nu se mai auzeau decât suspine şi plânsete. Poporul rătăcea pe drumurile împărăteşti. Vântul nu mai bătea. Soarele şi luna nu mai străluceau, florile erau fără mireasmă. Pruncii nu mai surâdeau spre mamele lor. Soţii nu se mai îngrijeau de soţiile lor. Bătrânii zăceau părăsiţi”. Capitolul „Lan mân” din străvechea carte chineză Huainan-ţzî relatează fapte similare: „în vremi demult apuse cele patru hotare au ajuns în paragină, cele nouă ţinuturi s-au despicat unul de altul, cerul acoperea nu tot ce era, pământul purta pe faţa lui nu tot ce trăia. Flacăra ardea fără să se stingă, talazurile se ridicau necontenit, fiare cumplite înghiţeau pe supuşi, păsări de pradă răpeau pe bătrâni şi pe slăbănogi. Atunci Niui-va topi nişte pietre multicolore cu care drese bolta cerească, reteză picioarele unei broaşte ţestoase uriaşe ca să întărească cu ajutorul lor cele patru hotare, ucise dragonul negru spre a da o mână de ajutor locuitorilor ţârii Ţzici-jou, adună cenuşă de trestie şi stăvili cu ea calea apelor potopului”. De notat că alte mituri chineze precizează calitatea de continente a celor nouă ţinuturi, pe care – fireşte, solicitând fantezia – le-am putea identifica eventual cu cele două Americi, Africa, Europa, Asia, Oceania, Antarctica, Atlantida şi Mu.
Apocalipsul se pare că a reţinut detaliile tabloului general, căci la deschiderea ultimei peşteri, a şaptea, se petrec lucruri în care putem recunoaşte aproape tot şirul de întâmplări dramatice de care ne ocupăm aici. „Apoi îngerul a luat cădelniţa şi a umplut-o din focul jertfelnicului şi a aruncat cărbunii pe pământ şi s-au pornit tunete şi glasuri şi fulgere şi pământul s-a cutremurat. Iar cei şapte îngeri care aveau cele şapte trâmbiţe s-au gătit ca să trâmbiţeze. Şi a trâmbiţat întâiul înger; şi s-a pornit grindină şi foc amestecat cu sânge şi au căzut pe pământ; şi a ars din pământ a treia parte, şi a ars din copaci a treia parte, iar iarba verde a ars de tot. A trâmbiţat apoi al doilea înger; şi ca un munte întreg de foc şi de flăcări s-a prăbuşit în mare; şi a treia parte din mare s-a prefăcut în sânge; şi a murit a treia parte din făpturile cu viaţă în ele care sunt în mare şi a treia parte din corăbii s-a sfărâmat”. Fie titanomahia, fie efectul multiplu al exploziei phaetoniene a bombardat o parte din suprafaţa Pământului, îngrozind populaţia lui cu lucruri nemaivăzute şi scufundând un continent. În acelaşi timp s-a prăbuşit din cer un asteroid gigantic rezultat din sfărâmarea planetei Phaeton sau una din lunile mici care se mişcau odinioară pe orbite de sateliţi tereştri:”…a trâmbiţat al treilea înger şi a căzut din cer o stea uriaşă, arzând ca o făclie, şi a căzut peste a treia parte din râuri şi peste izvoarele apelor. Şi numele stelei se cheama Absintos”. E interesant de remarcat relatarea poluării apelor cu acel prilej: „Şi a treia parte din ape s-a făcut amară ca pelinul şi mulţi dintre oameni au murit din pricina apelor pentru că se făcuseră amare”. Acest mit apocaliptic înregistrează chiar şi consecinţele modificării subite a poziţiei axei pământului: „Şi a trâmbiţat şi al patrulea înger; atunci a treia parte din soare fu lovită şi a treia parte din lună şi din stele a treia parte, ca să fie întunecată a treia parte a lor şi ziua să-şi piardă din lumină a treia parte şi noaptea tot aşa”. Se prea poate ca în cursul evenimentelor să fi aterizat una sau mai multe nave gigantice, cu scopul firesc de a opri sau diminua fluxul catastrofelor, căci iată ce spune mai departe mitul apocaliptic citat: „Şi a trâmbiţat al cincilea înger; şi am văzut o stea căzută din cer pe pământ şi i s-a dat cheia fântânii adâncului şi fum s-a ridicat din fântână, ca fumul unui cuptor mare, şi soarele şi văzduhul s-au întunecat de fumul fântânii”. Iar la a şasea trâmbiţă: „Şi am văzut în vedenie caii şi pe cei ce şedeau pe ei; călăreţii aveau platoşe ca faţa focului şi a iachintului şi a pucioasei, iar capetele cailor semănau cu capetele leilor şi din gurile lor ieşea foc şi fum şi pucioasă. De aceste trei bătăi – de focul şi de fumul şi de pucioasa care ieşea din gurile lor – ucisă a fost a treia parte din oameni. Pentru că puterea cailor este în gura şi în cozile lor” (Apocalipsul sf. Ioan Teologul, 8, 5—12, 9, 1—2 şi 17—19). În astfel de împrejurări, unele mari construcţii terestre vor fi căzut victime, ca oraşele legendare Sodoma şi Gomora: „Şi s-au pornit fulgere şi vuiete şi tunete şi s-a făcut cutremur mare, aşa cum nu a fost de când s-a zidit omul pe pământ un cutremur atât de puternic. Şi cetatea cea mare s-a rupt în trei bucăţi şi cetăţile păgânilor s-au prăbuşit”. Deşi aici poate fi vorba mai curând de scufundarea Atlantidei, căci: „toate ostroavele pieriseră şi munţii nu se mai aflară” (ibid. 16, 18—20), şi bineînţeles de dispariţia oraşelor ei: „Zi de urgie este ziua aceea, zi de strâmtorare şi de jale, zi de pustiire şi de prăpăd, zi de întuneric şi de beznă, zi de nouri şi de negură! Este zi de trâmbiţă şi de urlet de război împotriva cetăţilor şi a turnurilor înalte” (Profetul Sofonie, 1, 15—16). Confuziile metaforice sunt mai dese la profeţii târzii, care au fost compilatori, nu martori oculari ca Iezechil; totuşi, nu ne putem lipsi de adaosul lor de informaţie, oricât de mult ar trebui s-o filtrăm.
Punctul culminant al cataclismului poate fi pus în legătură cu marşul lui Iosua, care a avut loc, din punctul nostru de vedere arheologic, în neolitic, dacă ţinem seama de un anume verset: „În această vreme Domnul a grăit lui Iosua: Fă-ţi cuţite de cremene şi taie împrejur pe fiii lui Israil” (Iosua, 5, 2). Vechiul Testament descrie două tipuri de peisaje iordaniene, şi numai în al doilea apare Marea Moartă, pe teritoriul căreia se aflaseră mai înainte oraşele distruse. Tot în Cartea lui Iosua (3, 16) se semnalează împrejurarea apariţiei acestei mări: „Apele (Iordanului) care veneau din sus au stat drept şi au făcut zid, pe o mare întindere, până la Adama, oraş vecin cu Zaretan; iar apele care coborau către Marea Araba, adică Marea Sărată, s-au despicat de celelalte şi s-au scurs cu totul, iar poporul a trecut prin dreptul Ieri honului”. Dar accidentele cu caracter local începuseră ceva mai demult: unul era dispariţia în pământul despicat brusc a părtaşilor lui Core, pe timpul lui Moise, în preajma morţii lui Aaron, şi dacă n-ar fi semnalată apariţia unui foc mistuitor care nimiceşte deodată două sute cincizeci de oameni (Numerii, 16, 31—35 şi Psalmii, 106, 17—18), am putea socoti că era vorba de un cutremur obişnuit, căci erupţii vulcanice n-au existat în ţinuturile limitrofe ale Iordanului.
Pe teritoriul acesta au dispărut concomitent cinci oraşe biblice: Sodoma, Segor, Gomora, Şeboim şi Adama, din valea Sidim. Pe lângă mituri, stau mărturie pe de o parte apele Mării Moarte, pe de altă parte vestigiile arheologice. Această mare, numindu-se şi lacul Asfaltit, are o compoziţie cu proporţii neobişnuite de sodă, var şi sulfat de magneziu; este o mare pe care vântul n-o poate încreţi niciodată şi în care nu poate trăi niciun peşte. Aşezarea ei e nefirească, ea oprind cursul Iordanului fără cauze de ordin geofizic, iar primele cărţi ale Bibliei, vorbind de Iordan, nu semnalează niciun fel de lac sau mare de-a lungul lui. Se ştie de asemenea că Manfredus de Monte Imperiali, în lucrarea De herbis (un manuscris păstrat la Biblioteca Naţională din Paris), descrie nişte ruine de pe fundul lacului Asfaltit, iar unele săpături arheologice submarine mai recente au descoperit într-adevăr ruinele unui mare oraş pe fundul Mării Moarte. Se pare că marea încă nu exista înainte de bătrâneţea lui Lot: „Şi Lot şi-a ridicat ochii şi a privit toată câmpia Iordanului, care mai înainte ca să fi prăpădit Dumnezeu Sodoma şi Gomora, era toată adăpată, până la Ţoar, cu grădina lui Dumnezeu ori ca tara Egiptului” (Facerea, 13, 10). Răscolirea produsă a scurs probabil în noua scobitură largă de pe cursul Iordanului conţinutul numeroaselor puţuri de smoală de care era plină valea Sidim; textul biblic aminteşte că regii Sodomei şi Gomorei, fugind de prăpăd, au căzut în aceste puţuri.
Cum s-au petrecut lucrurile? Facerea arată că se pregătiseră cărnuri pentru jertfe şi, „după ce a asfinţit soarele şi s-a făcut întuneric, iată un cuptor fumegând şi o văpaie de foc, care au trecut prin acele ciosvârţi” (15, 17). Fenomenul e aproape curent în cărţile biblice, şi ar putea fi un meteorit, dacă apariţia lui n-ar fi însoţită totdeauna de anume persoane cereşti. Cam în acelaşi timp veniseră la bătrânul Avraam trei bărbaţi, cărora numai foarte rar li se spune şi îngeri; ei mâncaseră alimente omeneşti (carne, unt, pâine), iar unul dintre ei era Domnul, care şi spune: „De vreme ce strigătul împotriva Sodomei şi Gomorei este mare şi păcatul lor grozav de greu, mă pogor acum să văd dacă faptele lor sunt întocmai precum arată strigarea ajunsă până la mine, iar de nu, voi vedea! De acolo, ceilalţi doi bărbaţi se îndreptară şi luară calea spre Sodoma. Dar Avraam mai rămase pe loc în faţa Domnului” (ibid. 18, 20—22). În timp ce Avraam, neştiutor sau numai milostiv cu oamenii, începe o lungă tocmeală cu Domnul, pentru cruţarea celor două cetăţi, cei doi bărbaţi sau îngeri trec pe la Lot, anunţându-l să plece de pe locul viitoarei catastrofe. Lot îi găzduieşte peste noapte, dar sodomiţii îi cer pe cei doi ca să-i sfâşie. „Atunci cei doi bărbaţi întinseră mâna şi băgară pe Lot la ei în casă şi închiseră uşa. Iar pe cei de la uşa casei îi loviră cu orbi – re, de la cel mai mic până la cel mai mare, aşa încât ei se istoviră căutând uşa”. Lot e împins afară şi îndemnat să fugă împreună cu familia sa: „Iar după ce i-au scos afară, i-a zis unul: Fugi ca să scapi cu viaţă! Nu te uita îndărăt şi nu te opri nicăieri în acest timp. Fugi la munte ca să nu pieri!” Muntele e însă departe şi Lot cere voie să se ascundă în mica cetate ce se va numi Ţoar, dar cei doi bărbaţi străini sunt nerăbdători, unul zicând: „Iată că-ţi împlinesc şi această rugăminte, ca să nu prăpădesc cetatea de care mi-ai grăit. Dă zor şi fugi acolo, fiindcă nu pot să împlinesc porunca până când nu vei ajunge tu în cetate” (ibid, 19, 21—22). E greu de stabilit ce fel de operaţii tehnice şi în ce scop s-au săvârşit, dar efectul lor e clar. Iată cum e descrisă în Facere (19, 23—28) explozia catastrofală: „Când soarele a răsărit deasupra pământului, a intrat şi Lot în Țoar, Atunci Domnul a turnat asupra Sodomei şi asupra Gomorei ploaie de pucioasă şi de foc, de la Domnul din cer. Şi a prăpădit cetăţile acelea şi tot ţinutul şi pe toţi locuitorii cetăţilor şi tot ce creştea pe câmpie. Ci femeia lui Lot s-a uitat îndărăt şi s-a prefăcut în stâlp de sare. Şi s-a sculat Avraam a doua zi de dimineaţă şi s-a dus la locul unde stătuse înaintea Domnului. Şi a căutat spre Sodoma şi Gomora şi spre toată câmpia ţinutului şi a privit şi iată: fum gros se ridică de pe pământ, ca fumul dintr-un cuptor”. Explozia arăta ca una nucleară. Lot poate fi şi un simbol al supravieţuirii reduse, dacă ne gândim că, ascuns în peşteră cu cele două fiice ale lui, el, bătrân centenar sau aproape centenar, trebuie să fie îmbătat de fiice spre a zămisli cu ele copii, ca să nu i se stingă neamul. Un lucru similar se va întâmpla şi cu Avraam la o sută de ani, care face cu Sara, prin intervenţia lui Dumnezeu, un fiu.
În acest timp a apărut şi Marea Moartă. Psalmistul notează metaforic momentul: „Israil ajunse ţinutul stăpânirii sale. Marea l-a văzut şi a fugit; Iordanul s-a întors înapoi; munţii au săltat ca berbecii, şi dealurile ca mioarele!” (Psalmii, 114, 2—4). Şi un nou argument se adaugă azi: potrivit unui raport recent al directorului Institutului de energie atomică al R.A. Egipt, s-au descoperit urme de elemente radioactive în regiunea Rachi, în Darniat şi în peninsula Sinai.
Fapte asemănătoare s-au petrecut şi în Creta. Oraşele Knossos, Phaestos, Agia-Triada, Hurnia, Mochlossos, Mallia s-au surpat şi au ars, iar în timpul catastrofei vântul a suflat aproape orizontal şi cu foarte mare viteză, căci a imprimat funinginea pe zidurile dărâmate; concomitent cu vântul care bătea de la, sud spre nord, au avut loc uriaşe cutremure, totul degringolând în incendii. După legendă, cauza ar fi fost intervenţia unei armate de ahei, comandate de Teseu, în vremea vânturilor de primăvară. Dar legenda nu explică şi cutremurele, după cum nimeni nu poate răspunde ferm cine era de fapt Teseu.
Un text egiptean, cunoscut sub numele de Papirusul lui Ypuver, oferă informaţii emoţionante cu privire la un dezastru vast şi, deocamdată, indatabil. Papirusul ca atare se atribuie momentului trecerii de la Regatul Vechi la Regatul Mijlociu, limba textului fiind aproximativ din preajma anului 2000 î.e.n.; dar papirusul pe care-l cunoaştem nu e decât o copie târzie, găsită ia Saqqarah, într-o necropolă aproape de Memphis, care nu poate decide datarea originalului. Asupra semnificaţiei conţinutului există controverse. Unii egiptologi, în contrazicere cu mulţi alţii, tind – ca V.V. Struve – să-i atribuie un caracter eminamente social, fiindcă ar nara o mare răscoală populară, de fapt imposibilă în acea epocă a Egiptului, necertificată de niciun fel de alte referinţe şi contrazisă chiar de logica contextului; desigur, întâmplările catastrofale ce ating viaţa planetei au repercusiuni sociale grave, de aici şi tot haosul descris de Papirusul lui Ypuver, dar acest haos este departe de structura unei răscoale. Pe de altă parte, mulţi dintre egiptologii occidentali atribuie papirusului un caracter mesianic strict religios, ceea ce iarăşi nu este real. Anumite pasaje aparent obscure, de fapt esenţiale în text, au fost interpretate şi de unii şi de ceilalţi în funcţie de punctul de plecare al comentatorului, nu şi al textului, care n-a fost examinat din toate unghiurile de vedere. Să privim lucrurile mai de aproape. În acest papirus, înţeleptul Ypuver compune un raport către faraonul său. Starea uneori depăşind limitele disperării, care-i cuprinde pe oameni, nu are nimic din stilul unei răscoale sociale. Ypuver raportează: „Oamenii se aruncă singuri în fluviu. Li se spune: Bagă de seamă, să nu te duci acolo, aceea este moarte! Dar ei se aruncă în apă, ca peştii. De groază, ei nu mai deosebesc apa de uscat (…) Cine mai trăia ieri, azi a pierit. Pământul şi-a urmat ursita, ca inul smuls cu rădăcină cu tot”. Tabloul desenat e tragic, iar cauzele sugerate par exterioare societăţii omeneşti, pentru că ele ating intangibilul şi cotropesc natura: „Adevărat este: azi toţi mănâncă iarbă şi beau apă după ea. Pomii nu mai poartă rod, n-au cu ce se hrăni nici păsările. Iar oamenii se ceartă la adăpători cu porcii. Adevărat este: asiaţii au ajuns toţi aidoma egiptenilor, iar egiptenii aidoma străinilor azvârliți pe drumuri. Adevărat: părul le-a căzut tuturora. Nu se deosebeşte feciorul unui bărbat de unul fără tată. Adevărat: (suferă toţi) din pricina zgomotului. Nu conteneşte larma în zilele larmei. Larma nu are capăt. Adevărat este: cei mari şi cei mici (zic): «Vreau să mor!» Copiii cei mici spun: «O, de nu mi-ar fi dat el viaţă!» Adevărat este: copiii dregătorilor sunt izbiţi de ziduri. Copiii dragi sunt aruncaţi în înălţimi. Hnum e trist de neputinţa lui”. În acest dezastru general, „toată Delta a rămas fără apărare”, „capitala s-a năruit într-un ceas”, sulurile de legi sunt călcate în picioare, „zicerile magice au ajuns cunoscute de toţi”, „descântecele shem şi descântecele sehem s-au făcut primejdioase, căci le ţin minte oamenii”. Bineînţeles, într-un astfel de haos există şi profitori de moment, folosindu-se de isteria obştească: „cel ce a dormit fără soţie fiind sărac, acum găseşte femei de neam”; dar de aici nu rezultă câtuşi de puţin fenomenul unei răscoale. Cât priveşte pretinsul caracter mesianic, nici acesta nu e justificat, căci am văzut în ce constă mesianismul literaturii apocaliptice, care construieşte anticipaţii din memoria secretă a trecutului. Unul din pasajele obscure ale papirusului pare să fie tocmai cheia lui de boltă: „Priviţi, focul s-a ridicat sus de tot; văpaia lui ţâşneşte de la vrăjmaşii pământului. Priviţi, s-au împlinit lucruri ce niciodată nu s-ar fi putut împlini”.
Consecinţele, probabil generale, dorite sau nedorite de cei care le-au provocat, s-au revărsat pe o durată mare de timp, manifestându-se în ceea ce avea omenirea mai sacru şi mai necesar existenţei. Caracterul acelor consecinţe aminteşte îndeaproape efectele nocive ale marilor explozii nucleare, aşa cum le cunoaştem azi. Una din cele mai comprehensive definiţii ale fenomenului arhaic o găsim într-un blestem din Deuteronom (29, 21—22):” Și când neamul care va fi, fiii lor oare se vor ridica după ei şi străinul care va veni din ţară îndepărtată vor vedea bătăile pământului acestuia şi molima trimisă de Domnul, pucioasă şi sare şi tot pământul în văpaie, că nici nu se buruiană, ca la pieirea Sodomei şi Gomorei, Adamei şi Ţeboimului, pe care le-a nimicit Dumnezeu întru văpaia urgiei lui”… Aici metafora e minimală şi străvezie, în toate elementele informative pe care le acoperă şi care devin clare, confruntate de pildă cu istoria bombardamentului atomic de la Hiroshima şi cu consecinţele lui multiple. Revenind o clipă la destinul celor două cetăţi biblice, vom cita o sistematizare a explicării lui, făcută de fizicianul sovietic M. Agrest, în articolul Cosmonauţii din antichitate: „Legenda biblică a distrugerii oraşelor Sodoma şi Gomora aminteşte într-un chip straniu tabloul modern al unei catastrofe atomice. Locuitorii sunt preveniţi asupra pericolului morţii (prin unda de şoc), al orbirii (printr-o lumină puternică), al iradiaţiei (prin radiaţii penetrante), asupra mijloacelor de apărare (printr-un strat gros de pământ), asupra formării în timpul exploziei a unei coloane de foc, fum, praf şi pietre. Amploarea distrugerii e indicată, la fel ca şi primejdia de a locui mult timp după explozie în ţinut (ca urmare a contaminării radioactive)”. Totuşi observaţiile, bine justificate logic, ale lui M. Agrest se depărtează de raţionamentul bun atunci Când se stabileşte cauza iniţială. Acest fizician socoteşte că fenomenul s-a petrecut în urma aterizării unei mari astronave fotonice. Dar putem înţelege uşor că o astronavă exploratoare se va feri să stârnească mari dificultăţi planetei vizitate, cu atât mai puţin să se dea în spectacol. De asemenea, se exagerează noţiunea de oraş în ce priveşte Sodoma şi Gomora, iar pierderile acolo nu au fost însemnate. Făcând parte din lanţul de catastrofe ce au bântuit sistemul solar, în cazul acesta considerăm că explozia ar fi fost una locală, poate chiar accidentală dacă ne gândim la atingerea vreunui, depozit de combustibil nuclear, sau deliberată, dacă ne gândim la nevoia distrugerii unor reziduuri de carburanţi. Că fenomenul a fost însoţit şi de o aterizare de vehicul spaţial, sunt dovezi, dar asta-i altceva.
De fapt, în multe mitografii şi mai ales în Biblie vedem că uneori catastrofa obiectivă e confundată cu efectul local al aterizării unei astronave. Un vehicul spaţial puternic poate realiza o aterizare nu numai foarte spectaculoasă, dar şi cu repercusiuni locale dezagreabile. Unele texte deosebesc desluşit cele două fenomene, dar în scrierile profetice mai târzii hotarul dintre ele e şters, ca la profetul Avacum (sau Habbakuk), care spune într-un imn aşa: «Strălucirea lui înveşmântează cerul şi tot pământul plin este de slava lui! Zbucnire de lumină ca la răsărit de soare, raze se revarsă în jurul lui: acolo stă ascunsă a lui putere (…) Munţii cei din veac trosnesc, colinele străvechi se smeresc şi pier sub paşii veşniciei sale (…) Tu spinteci pământul cu şuvoaiele tale. Văzutu-te-au munţii şi s-au cutremurat; puhoaie de apă au trecut. Adâncul sloboade tunetul său şi braţele sale de valuri în sus le izbeşte. Soarele şi luna opritu-s-au în sălaşul lor, din pricina luminii săgeţilor tale în zbor, din pricina strălucirii lăncii tale fulgerătoare. În mânia ta, tu calci pământul în picioare, întru urgia ta, tu treieri noroadele” (3, 3—12).
3 VEHICULE SPAŢIALE NEPĂMÂNTENE
Miturile timpurii (dar nu numai ele) conţin din belşug descrieri metaforice sau chiar exacte ale unor fenomene insolite pe care nu le putem asemui cu nimic altceva decât eu zborurile unor mari nave astrale. Vorbind despre visul sumerianului Gudea, cam din secolul XXII î.e.n., un mit arăta cum s-a ridicat deodată pe orizontul de la răsărit un disc ca al soarelui, sclipind din capul sau de şarpe, şi cum razele lui au inundat Universul. După câteva clipe, acest soare a şi dispărut. Iar în tălmăcirea visului, i s-a spus lui Gudea că soarele înălţat pe zare era zeul Ningisida ce „se urcă pe cer cu chipul unui şarpe de foc şi se lasă apoi din nou pe pământ la marginea de apus”, dar că „cele şapte porţi ce duc în lumea subpământeană sunt vegheate de el”. Într-adevăr, ea şi azi, în trecutul mitic forma discoidală a obiectelor zburătoare neidentificate este asemuită cu soarele. În cartea chineză Descrierea tuturor lucrurilor (capitolul „Veşti neobişnuite”) se relatează un fenomen similar: „Fei Cian, aflându-se în vremea lui Ţze pe malul fluviului Huanhe, a văzut doi sori. Soarele de la răsărit, răspândind o lumină sclipitoare, se ridica. Soarele de la apus era întunecat şi se lăsa în jos. Deodată răsună un bubuit de tunet. Fei Cian îl întrebă pe Fen I: Care din ei întruchipează pe Yn? Şi care pe Sia? Fen I răspunse: Cel de la apus este Sia, iar cel de la răsărit este Yn. După aceea, Fei Cian porni cu slugile sale şi cu toţi ai casei către Yn”. Observațiile remarcă şi mişcarea dirijată a obiectelor. Din cuvântarea lui Elihu (Cartea lui Iov, 37, 12) aflăm că „fulgerul se învârteşte în cercuri, aleargă după cârmuirea Domnului, săvârşind tot ce i-a poruncit, pe faţa lumii pământeşti”; şi am putea crede că e vorba de un fulger globular, dacă alt verset n-ar preciza: „Din miazănoapte năvăleşte o lumină ca de aur. În jurul Domnului stă slava înfricoşată!” (ibid. 37, 22).
Fenomenul e remarcat mai ales în zonele maritime şi montane. Una din apariţiile interesante prin durată este aceea semnalată la exodul evreilor din Egipt. „Iar Domnul mergea înaintea lor, ziua în chip de stâlp de nour, ca să le arate calea, iar noaptea în chip de stâlp de foc, ca să le lumineze, aşa încât ei să poată să meargă, ziua şi noaptea. Nu se depărta stâlpul de negură în timpul zilei, iar în timpul nopţii nu se depărta stâlpul de foc de dinaintea poporului” (Ieşirea, 13, 21—22). Apariţia se personifică la trecerea miraculoasă a Mării Roşii: „Iar când a fost în straja dimineţii, Domnul a căutat din stâlpii de foc şi de nour spre tabăra egiptenilor şi a umplut oastea lor de spaimă” (ibid. 14, 24). Când acest stâlp trece peste ape, marea se despică, se usucă, iar după trecerea lui apele vin la loc; de aici ar rezulta că e vorba de un imens obiect incandescent sau care, degajând o uriaşă forţă calorică, în zborul său razant evaporă apa. Există însă şi o legendă hawaiiană despre o stea temerară ce apare pe cer într-un timp determinat, ca să privească viaţa umilă a locuitorilor insulei Hawaii, apoi în alt moment determinat cade fumegând şi rotindu-se în mare, oprindu-se apoi pe o stâncă solitară. Similară, deşi mult mai bogată în amănunte, este structura Leviatanului biblic. Un psalm al lui Asaf (Psalmii, 74, 13—15) îl pomeneşte indirect: „Tu ai despicat marea cu puterea ta; ai zdrobit capetele balaurilor pe întinsul apelor; tu ai sfărâmat capetele Leviatanului şi l-ai dat spre mâncare fiarelor pustiului; tu ai făcut să ţâşnească izvorul şi puhoiul”. Dar în Cartea lui Iov (41, 1—16) găsim o descripţie am zice tehnică uimitor de exactă: „Cine a descoperit pulpana dinainte a veşmântului său? Cine poate să pătrundă până la căptuşeala zalelor sale? Porţile gurii lui cine le-a deschis vreodată? În jurul colţilor lui e numai spaimă! Spinarea lui este şiruri de scuturi, înţepenite ca prin peceţi de piatră! Unul se încopcie strâns cu celălalt, că nici măcar vântul nu poate să pătrundă printre ele. Fiecare se lipeşte de frăţinul său şi sunt ca o bucată şi nu se mai desfac. Strănutul lui scapără lumină şi ochii lui sunt la fel cu genele zorilor; din gura lui ţâşnesc jurubiţe de flacără, scapără scântei de foc; din nările lui iese fum ca dintr-o căldare încinsă şi clocotindă; răsuflarea lui dogoreşte ca jăraticul şi flăcări izbucnesc din gura lui (…) De măreţia lui se înfricoşează valurile, talazurile mării se trag înapoi. Fierul i se pare lui ca paiele şi arama ca lemnul putred (…) Pe pântecele lui sunt cioburi ascuţite; el lasă pe mocirlă scrijelituri de grapă. El pune adâncul în fierbere ca o căldare; el face din mare o căţuie fumegândă; în urmă-i, el lasă o dâră de lumină; ţi se pare genunea – un cap cu plete albe Nimeni pe pământ nu e la fel cu el, cel ce zidit a fost să nu ştie de frică”. O lectură atentă a textului arată că analogiile făcute de mulţi comentatori cu animalele preistorice, cu balena sau cu hipopotamul, sunt naive şi ridicule, într-atât este de evidentă destinaţia Leviatanului, de la blindajul etanşat până la degajarea de forţă calorică şi de lumină. Faptul că Leviatanul circula de obicei în apele mării sugerează comparaţia cu un fenomen enigmatic din mările tropicale, semnalat în zilele noastre. Astfel, se relatează că în ultimii ani, întâi în mările ce scaldă sud-estul Asiei, apoi şi în alte părţi, au fost observate de mai multe ori imense roţi luminoase învârtindu-se cu viteze mari, fie în apă, fie deasupra ei, la suprafaţa mării sau în aer. În general, roţile ar avea diametre de aproximativ trei kilometri şi spiţe ori drepte, ori spirale, viteza lor de rotaţie (în ambele sensuri) ajungând până la 30 în/sec. Echipajul vasului „Glenfolloch” semnala şi o roată dublă, de fapt două roţi fosforescente, suprapuse pe un ax comun şi rotindu-se în sens contrar Profesorul german Kurt Kahle a încercat să explice fenomenul ca fiind o particularitate a golfului Siam şi a mării din preajma insulei Borneo, care se produce datorită bioluminiscenţei în ceaţa ce acoperă apa mării şi are caracterul unui miraj. Fără să vorbim de cele două lucruri încă discutabile: ipoteza paleoastronautică legată de Leviatan şi ipoteza fenomenului contemporan O.Z.N., oricum, ipoteza prof. Kurt Kahle nu rezistă unei analize serioase, dacă – admiţând că roţile luminiscente nu sunt totuşi o născocire a celor câteva zeci de echipaje – ţinem seamă de dimensiunile prea mari, de formele perfecte, geometrice, de uimitoarea viteză a rotaţiei depăşind toate vitezele naturale (valuri, curenţi, vânt).
Cei care se ocupă de istoria obiectelor zburătoare neidentificate, desigur, pe lângă relatările biblice, evocă scurtele informaţii oferite de câţiva scriitori elini şi romani. Într-adevăr, nişte discuri luminoase sunt înregistrate de Aristotel, în Meteorologice, apoi de Pliniu cel Bătrân, în Istoria naturală, şi de Titus Livius în De la fundarea Romei. Pliniu cel Bătrân comunică două fenomene, aparent nesimilare: unul, petrecut sub consulatul lui L. Valerius şi C. Marius, când „un scut arzător (clipeus ardens), aruncând scântei, a străbătut cerul de la apus la răsărit, în amurg”; altul, sub consulatul lui Cn. Octavius şi C. Scribonius, când, sub ochii proconsulului Silanus şi ai însoţitorilor lui, „o scânteie căzând dintr-o stea a crescut pe măsură ce se apropia de pământ până când a ajuns de mărimea lunii şi a lăsat o lumină la fel ca lumina unei zile noroase; apoi, întorcându-se în cer, a căpătat forma unei torţe” (Istoria naturală, cartea II, cap. XXXIV şi cap. XXXV), Mai darnic în amănunte este însă Titus Livius (De la fundarea Romei, XXII) când, ocupându-se de începutul celui de-al doilea război punic din. Pragul primăverii anului 537 ab U.e. (217 î.e.n.), transmite prudent o seamă de veşti şi de zvonuri: „Semnele şi arătările aduse la cunoştinţă din mai multe părţi deodată măreau şi mai mult spaima, căci se spunea că în Sicilia câtorva soldaţi li s-ar fi aprins vârfurile suliţelor, că în Sardinia aşijderea, unui călăreţ care făcea rondul străjilor din posturile de pe ziduri i-ar fi ars toiagul pe care-l ţinuse în mână; apoi că în numeroase rânduri ar fi fost trăsnite ţărmurile; (…) că s-ar fi văzut micşorându-se globul soarelui; că la Praeneste ar fi căzut din cer pietre aprinse; că la Arpi s-ar fi văzut arătându-se pe cer nişte scuturi şi soarele luptându-se cu luna; că la Capena ar fi răsărit deodată două luni în timpul zilei; (…) că la Falerii s-ar fi văzut cerul deschizându-se întocmai ca o genune uriaşă şi că acolo s-ar fi ivit o lumină orbitoare: (…) că la Capua s-ar fi arătat cerul cuprins de flăcări, iar luna ar fi apus în timpul unei ploi”. De altfel, în vremea la care se referă Livius, s-a stabilit şi sărbătoarea ciudată a Saturnaliilor. Unele fenomene relatate de istoricul roman par simple halucinaţii sau plăsmuiri vulgare; dar căderea pietrelor aprinse era aproape vădit o ploaie meteoritică, şi celelalte apariţii concordă izbitor cu fenomenologia obiectelor zburătoare neidentificate. Apariţii similare se înregistrează şi în Evul Mediu, bunăoară în Istoria Francilor, unde Gregoire de Tours semnalează nişte globuri de foc zărite pe cer în anul 583. Şi chiar mult mai târziu: Tg. Neamţ 1837, Rouen 1869 etc.
Maşinile paleoastronautice sunt semnalate însă nu numai în mituri, ci şi într-o abundentă iconografie arhaică. Aceasta acordă ipotezei noastre un contur mult mai cert, întrucât descrierea atât epică, cât şi plastică a paleovehiculelor spaţiale ajunge uneori aproape la o precizie inginerească modernă.
Mai multe vase străvechi de bronz, găsite în provincia chineză Yunnan, poartă gravate pe ele nişte aparate cilindrice zburătoare ce se ridică spre cer de pe nişte piramide care ţâşnesc din ape după un cutremur. Alt vas, descoperit de un arheolog în apropiere de San Salvador, înfăţişează un pâlc de palmieri deasupra cărora nişte figuri umanoide planează în câteva maşini cilindrice care lasă în urmă jeturi de flacără şi fum. Printre desenele rupestre de la Ellora (India) se pot distinge mai multe nave spaţiale părând că participă la o luptă, ca aceea descrisă de Ramayana. Există bineînţeles şi altele, mai bogate în detalii, dar la ele vom ajunge mai târziu.
Descrierile epice se pot împărţi în două mari categorii: metaforice şi impresioniste.
În prima categorie, textele au adeseori suprapuneri, alterări hiperbolice sau confuzii provenite din desele transcripţii, ceea ce nu împiedică decantarea informaţiei esenţiale. În Cartea lui Enoh (apocr. Etiop. LVII, 1—3) citim: „Şi după aceea am ajuns să văd altă oştire de care și în ele erau urcaţi oameni; şi ei mergeau, pe vânturi, din răsărit şi din apus până la miazăzi; se auzea uruitul carelor lor şi când răsună larma, sfinţii se zăriră din cer, stâlpul pământului fu zdruncinat din temelia lui şi s-a auzit dintr-un capăt la altul al cerului vreme de o zi.
Şi ei căzură cu toţii cu faţa la pământ”… S-ar putea ca şi Humbaba (din Poemul lui Ghilgameş), care e un monstru locuind în inima codrului din munţi, să fie simbolul unei maşini: „Humbaba – uragan îi e glasul/gura lui este flacără, răsuflarea e moarte”. Unii comentatori l-au socotit pe Humbaba simbolul unui vulcan, uitând însă indicaţia din context, după care monstrul locuieşte într-o pădure de cedri din munţii Libanului, unde n-au fost niciodată vulcani. Atributele acestui Humbaba nu par tehnice, însă e mult mai greu de admis că modelul ar fi fost o fiară de codru, întrucât vânătorul primitiv nu se mai temea de fiare, vânându-le şi izbutind astfel să le şi cunoască. Victoria asupra lui Humbaba e probabil o suprapunere a unei alegorii vânătoreşti peste schema zoomorfică a unei maşini. De fapt, toată descrierea monstrului e stranie: „Humbaba – uragan îi e glasul/tulbură marea, clatină pământul/ca vântul turbat aţâţă războiul/ca un potop cutremură ţările lumii, /oştean turbat a cărui mânie-i ca uraganul; /când deschide gura, se zguduie cerul/se cutremură munţii, se clatină stâncile/şi tot ce e viu se retrage în peşteri…/Gura lui este flacără, răsuflarea e moarte”.
Unele scrieri profetice au alură de basm, iar dacă Isaia (14, 29) vorbeşte de „un balaur zburător”, noţiunea se va regăsi pictată mai amplu în basmele folclorice ale tuturor timpurilor. Calul lui Făt-Frumos nu e un simbol, ci un vehicul, căci Făt-Frumos, înainte de a porni în primul zbor efectiv, face un antrenament: „Se urcă, făcu probă, şi într-un minut fu aproape de pădure” (P. Ispirescu, Tinereţe fără bătrâneţe). Acest cal e similar de altfel cu dragonii asiatici. Dar există în folclor aluzii la nişte vehicule mult mai complexe, unul din acestea fiind Buşteanul Ielelor din basmul Omul de Piatră, cules de Nicolae Filimon, însă regăsit în multe alte variante. Vehiculul e descris în funcţie de viteză, şi i se arată şi modul de propulsie. „Împărăţia doamnei Chiralina este departe de aici, cale de zece ani; dar această cale se poate face cât te ştergi la ochi, dacă cineva s-o duce în pădurea cea neagră de lângă gârla de păcură care aruncă cu pietre şi foc până la cer, şi dacă o încăleca pe buşteanul Ielelor, cu care poate să treacă gârla”. Cei doi tineri eroi, feciorul de împărat şi feciorul bucătăresei, „auziră un zgomot şi un urlet mare, apoi văzură o gârlă mare de păcură aprinsă, aruncând pietre până la înaltul cer”. Când s-au suit pe buştean şi i-au dat pinteni de trei ori, acesta „se prefăcu într-o căruţă cu doisprezece cai de foc şi într-o clipă se înălţă până la Vântul turbat şi se pogorî la porţile palatului doamnei Chiralina”. Plecând de acolo, cei doi lovesc în burtă cerbul de aur, care şi el se preface în căruţă cu doisprezece cai de foc, transportându-i împreună cu doamna Chiralina pe tărâmul celălalt.
În textele profetice sau de cult, metaforei i se substituie adesea alegoria sau simbolul hiperbolic. Profetul apocaliptic vede cetatea sfântă pogorându-se din cer, după ce zărise „un cer nou şi un pământ nou”, iar tendinţa de a omologa aparatura nemaivăzută de om cu podoabele curţilor regale sau ale templelor nu are nimic anormal. Astfel, un profet vede „un candelabra cu totul de aur, cu şapte candele, iar deasupra candelabrului se află un vas cu untdelemn din care pornesc şapte ţevi către cele şapte candele”, iar Dumnezeu îi explică alegoric rostul lor: „aceste şapte candele sunt ochii Domnului care cutreieră tot pământul”. Deci putea fi vorba de nişte instrumente teleoptice, după cum cartea ca un sul care zboară, lungă de douăzeci de coţi şi lată de zece, era un microvehicul. Profetul descrie însă conştiincios, între metaforă şi impresionism, cam tot ce vede, comparând uneori amănuntele străine cu lucrurile de uz curent din lumea sa. Astfel, o formă discoidală poate fi o efă, care era o măsură de greutate, în formă de disc: „Şi fiindcă am întrebat. Ce este aceasta? El mi-a răspuns: Este efa care a ieşit la priveală!” „Şi iată că s-a ridicat dintr-o dată un disc de plumb din efă, şi în mijlocul efei se vedea o femeie. Şi când am ridicat din nou ochii mei şi am privit, iată că ieşiră două femei. Şi vântul bătea în aripile lor, căci aveau aripi ca aripile de barză. Şi ele ridicară efa între pământ şi cer” (Zaharia, 4, 2 şi 10; 5, 1—2 şi 6—9). Descrierea culminează, naiv şi serios, cu două obiecte imense care puteau fi astronave principale, conţinând şi mici vehicule de investigaţie: „Şi când am ridicat iarăşi ochii mei şi m-am uitat, am văzut că ieşeau patru care dintre cei doi munţi, şi munţii erau de”. Căci îngerul explică faptul că cele patru care „sunt cele patru vânturi ale cerului, care ies după ce s-au înfăţişat înaintea stăpânului” (ibid. 6, 1 şi 5).
Când naratorul e despărţit printr-un mare tampon de timp de fenomenul pe care nu l-a văzut niciodată, alegoria se stabilizează stilistic. Literatura folclorică a lumii e plină de stele căzătoare transhumante, eu funcţii diverse. De pildă, potrivit unei superstiţii din Dobrogea, unele stele sunt comori, altele sfredele. Alteori, stelele căzătoare sunt personificate. Naufragiatul dintr-o poveste egipteană (din papirusurile hieratice nr. 1115, 1116 A şi 1116 B de la Ermitaj), aruncat de uragan pe o insulă, întâlneşte un zmeu care-i spune: „Ascultă, îţi voi istorisi ceva despre nenorocirea ce s-a petrecut pe insula aceasta. Am locuit aici cu fraţii şi cu copiii mei, şi eram şaptezeci şi cinci de zmei cu totul. Mai era printre noi o fetiţă, fiica unei muritoare de rând, dar pe ea nu o pun la socoteală. Şi iată că a căzut din cer o stea, şi văpaia ei i-a cuprins pe toţi. Au ars cu toţii, şi numai eu am scăpat”. Alte dăţi însă omul intervine în acţiune, ca într-un mit chinez, unde Y şi soţia sa Cian-e (după unele variante, o pământeancă) vin din cer pe pământ ea să-i ajute pe oameni. Printre isprăvile săvârşite, cea mai grea şi mai urgentă este lupta cu cei 10 sori care luminau în acelaşi timp pământul, pârjolindu-l. Dintr-o piaţă vastă, Y trage cu un arc fermecat, pe rând, în toţi sorii; aceştia se sfărâmă loviţi de săgeţile care zboară cu şuier cumplit şi cioburile (sau penele lor de aur) cad pe pământ, în vreme ce tot cerul e în flăcări. Lucrurile se petrec în timpul împăratului Yao, care în cursul luptei îşi dă seama că nu trebuie nimiciţi toţi sorii şi, ca să mai rămână unul, trimite un om să scoată pe furiş o săgeată din tolba lui Y.
Confundate uneori cu cometele, paleoastronavele se disting în asemenea cazuri mai greu, îndeosebi în miturile secundare; dar balaurii şi marile păsări nepământene, penetrate apoi în folclorul epic al erei noastre, par mai mult maşini decât fenomene astronomice naturale, ea acest balaur apocaliptic: „Şi alt semn s-a arătat în cer; iată un balaur mare, roşu, având şapte capete şi zece coarne, şi pe capetele lui şapte cununi împărăteşti. Iar coada lui târa a treia parte din stelele cerului, şi le-a aruncat pe pământ” (Apocalipsul, 12, 3—4). Sau ca Gheonoaia, pasăre de altminteri cinstită încă de romani, cu care se luptă Făt-Frumos călare pe calul său cu aripi La fel făcuse în mitologia grecească şi Belerophon când călare pe înaripatul Pegas, omorâse Himera. Această Himeră era un monstru zburător ce ar fi putut reprezenta şi amintirea vagă a unui arheopterix, de n-ar fi vomita; jeturi de foc.
Asimilarea, în unele mituri, a marilor aparate zburătoare cu păsările este un act de metaforizare firească. Vulturul care l-a purtat pe Etana în al nouălea cer este din categoria cea mai frecventă, mai ales în basme. Vulturul este o pasăre nobilă, totdeauna admirată pentru solitudinea, viteza de zbor, vederea sa excepţională etc. De altfel, emblema primului modul lunar, din misiunea „Apollo-11”, era tot un vultur.
Bineînţeles, acolo unde simbolul nu acoperă un mit, ca în ascensiunea lui Etana, ci numai ambiţia de a zbura, ca în încercarea nereuşită a regelui pers Key-Ka’us, ridicându-se până la nori pe un tron de aloe tras de patru vulturi, lucrurile rămân în planul lor literar, vrednic, aşa ca aici, de pana lui Firdousi (Şah-nameh).
Oricât de paradoxal ar părea la prima vedere, totuşi din categoria aparatelor zburătoare metaforizate în mituri face parte poate că mai ales enigmatica pasăre Phoenix, şi vom căuta să vedem de ce, pe temeiul textelor antice care o consemnează. Primul ei comentator a fost Herodot, care a descris-o astfel în Istorii (II, 73): „Mai este şi o altă pasăre sfântă, pe nume Phoenix. Eu n-am văzut-o decât zugrăvită, dar chiar şi în Egipt se iveşte foarte rar, la cinci sute de ani o dată, după câte spun heliopolitanii. Egiptenii susţin că ea soseşte atunci când îi moare părintele. Dacă seamănă într-adevăr cu chipul zugrăvit, atunci ca mărime şi ca înfăţişare este cam aşa: parte din penele de pe aripi sunt aurii, iar parte roşii; încolo aduce foarte mult cu o pajură, şi la chip şi la mărime. Această pasăre, zic ei, povestind lucruri ce nu pot să le cred, are următorul obicei: pornind din Arabia, îşi cară tatăl învelit în smirnă până la templul Soarelui, unde îl şi îngroapă. Îl cară astfel mai întâi face din smirnă un ou atât de mare cât poate să-l ducă; apoi încearcă dacă poate să-l poarte. După această încercare îşi vâră tatăl înăuntru, după ce a scobit oul, apoi cu altă smirnă astupă gaura pe unde l-a băgat în ou pe tatăl său. Chiar cu tatăl păsării vârât înăuntru, greutatea oului rămâne. Aceeaşi. După ce l-a învăluit bine îl duce în Egipt, la templul Soarelui. După spusele lor, asemenea obiceiuri are pasărea”. Descrierea lui Tacitus (Anale, VI, 28), deşi mai târzie, este mai bogată şi mai puţin anecdotică. „Pe vremea consulatului lui Paulus Fabius şi L. Vitellius a apărut în Egipt, după scurgerea mai multor veacuri, pasărea Phoenix, dând prilej celor mai vestiţi învăţaţi băştinaşi şi greci la numeroase discuţii în privinţa acestei minuni. În legătură cu acest subiect, socot că este nevoie să arăt unele păreri care se potrivesc între ele, menţionând şi altele, mai numeroase însă, ale unora care n-au fost bine lămuriţi. Această vieţuitoare e consacrată soarelui. Cei care i-au zugrăvit chipul sunt de aceeaşi părere că atât în privinţa înfăţişării şi frumuseţii penelor, Phoenix se deosebeşte în întregime de celelalte păsări. În ce priveşte durata vieţii ei, sunt păreri felurite. Îndeobşte s-a răspândit aceea că are o durată de 500 ani. În schimb alţii susţin cu tărie că Phoenix are o viaţă de 1461 ani şi că această pasăre a apărut întâia oară sub domnia lui Sesostris (n.n., 1394—1328 î.e.n.), apoi sub a lui Amasis (n.n., 569—526 î.e.n.) şi după acesta a lui Ptolemaeus III (n.n., 246—222 î.e.n.), un rege de neam macedonean, şi că şi-a luat zborul către oraşul cu numele Heliopolis, fiind însoţită de numeroase stoluri de zburătoare, atrase de priveliştea nemaivăzută a înfăţişării păsării. (…) S-a susţinut, anume, că pasărea Poenix, când şi-a sfârşit anii de viaţă şi a simţit apropiindu-i-se moartea, şi-a făcut de bună seamă un cuib în ţara sa de baştină, l-a rodit cu sămânța sa din care a ieşit un pui, a cărui cea dintâi grijă după ce a ajuns vârstnic a fost să-şi îngroape tatăl; aceasta însă nu la voia întâmplării, ei, purtând o povară de smirnă, face un zbor de încercare pe o lungă distanţa pentru a se încredinţa că e în stare să suporte o povară deopotrivă de grea şi un drum de parcurs deopotrivă de lung pentru a duce în spate leşul tatălui său şi a putea ajunge până la altarul soarelui şi a-l arde acolo”. În fine, poetul latin Claudius Claudianus o descrie mai fastuos, dar folosindu-se de izvoare omise de cei doi istorici:
„Ochii ei scânteiază de o lumină tainică, în jurul gâtului penele strălucesc ca flacăra, deasupra capului are o creastă roşie al cărei vârf luceşte ca o stea şi revarsă în întunericul nopţii o lumină senină, picioarele sale sunt roşii ca purpura de Tyr, un cerc de azur trece peste aripile sale, iar partea superioară îi este împodobită cu pene aurii”. Claudian adaugă că pasărea venea spre Egipt din ţinutul titanilor. Suidas spune însă că ea sosea dintr-un loc necunoscut, iar Pliniu cel Bătrân îi indică drept loc de obârşie Oraşul Soarelui de lângă Panchaea.
Ceea ce constituie surpriza principală în mitul Phoenixului, aşa cum îl vedem relatat mai ales de cei trei autori, este direcţia zborului: Heliopolis, spre Arabia. În acea zonă a existat un singur templu al soarelui, construit în munţii Antiliban, pe ruinele faimoasei terase de la Baalbek. Dar sunt şi alte amănunte stranii care arată lucruri cu totul din afara ornitologiei. Noţiunea de pasăre nu e aici de fapt altceva decât o metaforă Astfel, se remarcă zborurile de încercare integrală (distanţă şi greutate), ceea ce este obligatoriu înainte de lansările spaţiale; apoi, aspectul insolit, şi, în sfârşit, periodicitatea revenirilor. Herodot poate fi bănuit de exagerări şi informaţii necontrolate, Tacitus însă nu. Iar dacă citim atent descrierea făcută de Claudian, izbeşte similitudinea cu aspectul sub care se prezintă adesea obiectele zburătoare neidentificate ale timpului nostru. Ar mai fi de adăugat că apariţia Phoenixului în vremea celor doi consuli la care se referă Tacitus coincide cu ivirea legendei despre Iisus, care credem că se suprapune unor fenomene spaţiale confirmate şi de mituri, dar şi de unele documente, iconografice, asupra cărora vom reveni în capitolul consacrat persoanelor mitologice extraterestre.
Păsări mai mult sau mai puţin similare există şi în alte mitologii. O veche lucrare chineză, Cartea munţilor şi mărilor, notează: „în munţii cereşti este o pasăre fermecată, arătând ca un sac galben, dar roşie ca focul, cu șase picioare şi patru aripi; nu i se poate zări nici faţa, nici ochii, dar ea ştie să cânte şi să danseze”. Bineînţeles, balastul literar trebuie eliminat, ca să putem reţine elementul mitic esenţial. Ca şi Phoenixul, care în unele variante ale mitului arde şi renaşte din propria cenuşă, tânărul legendar Şun din vechile naraţiuni mongole iese din flăcări transformat în pasăre şi zboară la cer. Şi nu e de prisos a cita anume aici un pasaj din însemnările lui Leonardo da Vinci, în aparenţă foarte clar şi totuşi cu un aer enigmatic:” îşi va lua zborul marea pasăre, pe spinarea măreţei sale lebede; universul va rămâne încremenit de uimire, cărţile vor fi pline de faima ei, aducând glorie nepieritoare locului în care s-a născut”. Aci e fără îndoială o referire la elicopterul inventat de ilustrul inginer şi artist, dar şi un sens criptic pe care-l cunoştea numai subtilul mag.
Pasărea Phoenix confecţiona câte un ou, nu-l oua. Oul de transport spaţial era aşadar produs pe cale artificială. Să comparăm această informaţie cu un mit peruvian conform căruia zeul solar Viracocha a depus cinci ouă pe culmile de la Condor Koto (mai sus de Lima actuală) şi că din aceste ouă divine au ieşit mai multe genii printre care două cu nume semnificative: Pariakaka (Fulger-apă) şi Wampu (Fulger-foc). În această ordine de idei e interesant de menţionat obiceiul menţinut şi azi la ţăranii peruvieni de a îngropa în ogor, ca pe un ou magic, oul găsit cu două gălbenuşuri: geniul legendar Wampu avea însuşirea de a fecunda gemeni. Alte variante ale mitului lui Viracocha precizează că oamenii din vechime s-au născut din ouă de aur, argint sau bronz, căzute din cer.
Pe de altă parte, fenomenele naturii stârnind frica omului primitiv şi aducându-l pe calea unei demonologii rudimentare nu au fost omologate niciodată în marile mituri cu actele artizane sau actele de magie divină, acestea din urmă fiind modelări ale altor fapte, aşa cum le numim, paleoastronautice. Zeul în cazul acesta este fie un strateg, fie un inginer cu forţe magice. De pildă: „El care sloboade fulgerul şi fulgerul porneşte, îl cheamă şi ascultă tremurând; din pricina căruia stelele luminează în locul lor şi se veselesc; el le cheamă şi ele răspund: Iată-ne!” (Cartea lui Baruh, 3, 33—35). Sau, din mitologia vedică, aflăm că Maya a construit trei fortăreţe puternice, sau trei oraşe (Tripura): unul în cer, altul în văz duh şi al treilea pe pământ, pe care apoi le-a contopit printr-un act de magie. Fiindcă Tripura (sau Tripuragura) era opera unui demon (acura) auster, însă despotic şi perfid, Civa i-a chemat pe ai săi dându-le săgeata sacramentală cu oare să fie distrusă tripla cetate dintre cer şi pământ. Cu acest gen de mituri astrale, sensul metaforic se diminuează, lăsând loc descrierilor de maşini spaţiale nemaivăzute de oameni. Acele descrieri care au ajuns până la noi sunt făcute într-un mod impresionist, aproape obiectiv, şi chiar acolo unde maşina e socotită înger, atributele angelice fac loc atributelor mecanice:” Şi am văzut un înger puternic, pogorându-se din cer, învăluit într-un nor, şi pe capul lui era curcubeul, iar faţa lui strălucea ca soarele şi picioarele lui erau ca stâlpi de foc” (Apocalipsul, 10, 1). Picioarele ca nişte stâlpi de foc traduc simplu priveliştea jeturilor de amortizare a vitezei de coborâre. Enoh (din apocriful etiopian) a fost însă un pasager deprins cu astronavigaţia, iar descrierile lui, cum vom mai vedea, sunt adesea de o precizie tehnică impresionantă: „Am văzut acolo un lucru cumplit: era un foc arzător azvârlind văpăi; şi locul acela avea o crăpătură care mergea până la vâltoare, plină şi ea de stâlpi mari de foc ce coborau într-însa. Şi nu i-am putut vedea nici mărimea, nici slava, şi nu am putut să mă uit ţintă la ea. Am zis atunci: Ce groaznic este locul acesta şi cumplit la vedere!” Privitorii ocazionali asociau însă aceste apariţii mai ales cu o explozie de lumini. Pavel din Tars mărturiseşte: „Dar pe când eram pe drum şi mă apropiam, către amiază, de Damasc, deodată o lumină puternică din cer a strălucit de jur-împrejurul meu” (Faptele apostolilor, 22, 6). De aceea poate şi în folclor orice înălţare la cer este asociată cu o luminozitate specială; căci de pildă iată cum un înger salvator (îngerul românului, col. C. Rădulescu-Codin), încheindu-şi misiunea, „începe să se ridice în sus, încet-încet, până piere într-o lumină orbitoare”. Bineînţeles, imaginile din basme nu sunt adesea decât reminiscenţe din miturile auzite în predicile şi serviciile divine ale riturilor târzii.
Moise a fost unul dintre spectatorii naivi care au contemplat coborârea pe pământ a unei nave nepământene şi nu s-au speriat animalic; mistuitoarea curiozitate omenească a învins. Biblia spune: „Şi Moise păştea oile socrului său Ietro, preotul din Madian, şi o dată a mânat turma în fundul pustiei şi a ajuns la muntele lui Dumnezeu, adică la Horeb. Atunci îngerul Domnului i s-a arătat lui în flacăra de foc din mijlocul unui desiş de mărăcini; şi s-a uitat Moise şi iată mărăcinii ardeau cu flacără, dar nu se mistuiau. Şi Moise şi-a zis: Să trec în partea aceea şi să privesc la această arătare năzdrăvană: de ce nu se mistuieşte mărăcinele?” (Ieşirea, 3, 1—3). Dar cu vremea, se pare că oamenii epocii au început să se deprindă cu fenomenul, şi chiar cu contactele personale. Atunci s-au ivit şi descrierile mai amănunţite, mai directe, chiar dacă impresioniste. Astfel, sihastru pe înălţimi singuratice, sub un jneapăn, Ilie este chemat de înger să vadă zborul marelui vehicul: „Şi iată Domnul trecea. Înaintea Domnului mergea o furtună mare şi vajnică să crape munţii şi să despice stâncile, dar Domnul nu era în furtună. Şi după furtună un cutremur, dar Domnul nu era nici în cutremur. Şi după cutremur, un foc, dar Domnul nu era nici în foc, şi după foc un murmur uşor şi dulce. Şi când l-a auzit Ilie şi-a acoperit faţa cu mantia sa şi a ieşit şi stătea la gura peşterii” (Cartea întâia a Regilor, 19, 5—13). O completare a imaginii la aterizare găsim în Psalmi (103, 32): „El care atinge munţii şi munţii fumegă”.
Se prea poate ca unii pământeni mai îndrăzneţi şi mai ageri să fi fost selecţionaţi anume de către exploratorii cosmici, care însă n-au prevăzut efectele denaturate ale spectacolului aterizării şi ale informaţiilor oferite. Din structura tuturor religiilor rezultă limpede că persoanele pământene care au realizat contactul au profitat adesea de noua lor situaţie, transformându-se probabil din simpli şamani în profeţi şi sacerdoţi. Chiar numai faptul îndrăznelii de a se apropia de giganticul obiect străin, care cobora în flăcări, le aţâţa fără îndoială vanitatea. Astfel, după ce aterizările au început să fie cunoscute dinainte, profeţii s-au văzut în stare să iniţieze organizarea unei religii şi, implicit, conducerea unei mulţimi omeneşti. Moise aflase în chipul acesta că „poimâine se va pogorî Domnul, în văzul poporului întreg, pe muntele Sinai”, mai ales că fusese prevenit şi asupra consecinţelor nocive ale prea marii apropieri de astronava în curs de aterizare: „Şi să pui poporului hotar împrejurul muntelui şi. Să-i spui: Feriţi-vă să nu vă suiţi pe acest munte, nici să vă atingeţi de poalele lui! Oricine se va atinge de munte să moară!” Într-adevăr, mulţimea chemată a putut vedea priveliştea: „Iar a treia zi când s-a făcut ziuă, s-au pornit tunete şi fulgere şi nouri grei au acoperit muntele. (…) Iar muntele Sinai fumega tot, căci Domnul se pogorâse în foc pe munte şi fum se ridica de pe el, ca fumul dintr-un cuptor, şi tot muntele se cutremura grozav. Şi sunetul cornului răzbătea şi clocotea puternic” (Ieşirea, 19, 9—20). Mulţimea chemată îşi admirase profetul care cuteza atât de mult. „Şi tot poporul era martor la tunetele şi fulgerele şi la sunetul cornului şi la priveliştea muntelui fumegând, şi privea poporul şi se cutremura şi stătea departe”, în timp ce „Moise s-a apropiat de întunecimea unde era Dumnezeu” (ibid. 20, 18—21).
Uni, pământeni au observat şi alte efecte ale intrării astronavei în atmosferă. În Cântecul Deborei, care, după opinia filologilor, e unul dintre cele mai vechi texte biblice cunoscute, citim: „O, Doamne, când ieşeai tu din Seir, din ţinutul Edomului când tu porneai, pământul se cutremura şi cerurile se zguduiau şi norii se topeau deodată în ploaie! Munţii se clătinau în faţa Domnului – însuşi Sinai!” (Cartea Judecătorilor, 5, 4—5).
Dar, fireşte, pentru o observaţie globală care să nu omită principalele detalii, omul avea nevoie – în primitivitatea sa superstiţioasă – nu numai de o inteligenţă subtilă şi fermă, ci şi de foarte mult sânge rece. Singurul dintre profeţii biblici care a izbutit să se apropie de aceste două condiţii a fost Enoh, cărţile căruia textul canonic însă nu le-a păstrat, poate tocmai din această pricină. După el, foarte atent la amănunte, a fost Iezechil, spirit impresionist, dar în acelaşi timp (el, sau poate copistul textelor sale) iubind mult şi metafora. Aflându-se „în ţara Caldeilor, la fluviul Chebar”, în anul al cincilea al robirii regelui Ioachim, Iezechil a privit în toată duda fenomenul apariţiei unei astronave, până la aterizare, şi – mai mult – i-a vizitat instalaţiile. Descrierea e într-adevăr uimitoare azi, când o putem confrunta cu oricare reportaj jurnalistic al lansărilor spaţiale: „O viforniţă venea dinspre miazănoapte, un nor mare, un foc strălucitor, care vărsa strălucire în juru-i, iar din mijlocul lui se arata un punct luminos ca electrul băgat în văpaie. Şi din mijloc am văzut chipurile a patru fiare (de fapt, fiinţe, creaturi misterioase, conform cuvântului ebraic haiyot – n.n.). Şi iată care erau chipurile lor; ele aveau chip de om. Fiecare avea patru feţe şi fiecare avea patru aripi; fiarele aveau picioarele drepte şi rotunde şi scânteiau ca arama strălucitoare, iar aripile lor erau sprintene. Şi mâini de om ieşeau de tuspatru părţile de sub aripi, şi feţele lor, şi aripile celor patru, ale căror aripi se atingeau una de alta – nu se întorceau când mergeau, ci fiecare fiară mergea întins înainte. Iată şi făptura feţelor lor. Tuspatru aveau în faţă chip de om, la dreapta chip de leu, la stânga chip de taur, iar la spate chip de vultur. Tuspatru aveau aripile întinse în sus, două se atingeau una de alta, iar cu două îşi acopereau trupurile lor. Şi fiecare mergea întins înainte şi încotro le mâna Duhul într-acolo se şi îndreptau, iar când mergeau nu se întorceau. Şi între fiare era ceva care semăna cu cărbunii aprinşi, semăna cu nişte lumini, care tot umblau printre fiare şi focul strălucea, şi focul scăpăra ca fulgerul. Şi fiarele alergau încoace şi încolo, întocmai ca scăpărările de fulger. Şi m-am uitat la fiare şi iată că jos lângă tuspatru fiarele erau patru roate. Şi chipul şi făptura roatelor semănau cu un crisolit, şi toate aveau aceeaşi asemănare: chipul şi făptura lor erau ca o roată îmbucată într-alta. Ele se îndreptau în mers în câte tuspatru părţile, iar când mergeau nu se întorceau. Obezile lor erau ridicate la o înălţime înfricoşată, şi obezile erau umplute cu ochi de jur-împrejur. Şi aşa erau tuspatru. Când fiarele porneau, porneau şi roatele de lângă ele, şi când fiarele se ridicau de pe pământ, se ridicau şi roatele. Şi ori încotro le mâna pe ele Duhul, într-acolo se şi îndreptau şi se ridicau şi roatele împreună cu ele, fiindcă Duh de viaţă era în roate. Când porneau fiarele, porneau şi roatele, şi când se opreau fiarele, se opreau şi roatele, când se ridicau ele, se ridicau şi roatele, fiindcă Duh de viaţă era în roate. Iar deasupra capetelor fiarelor era ceva tare ca bolta cerului, care semăna cu cleştarul care-ţi lua ochii – întins deasupra peste capetele lor. Şi sub această boltă cerească se întindeau aripile lor unele spre altele, şi fiecare fiară avea câte două aripi cu oare îşi acopereau trupurile lor. Şi când porneau ele, auzeam fâlfâitul aripilor, ca un vuet de ape mari, ca glasul celui Atotputernic, ca un huet, ca huetul unei oştiri; iar când se opreau, lăsau aripile în jos. Şi în timp ce se opreau şi îşi lăsau aripile în jos, răsunetul se auzea pe bolta cerului, care era deasupra capetelor lor. Iar pe bolta cerului care era deasupra capetelor lor, era ceva oare semăna cu safirul, era ceva ca un tron de împărat, iar pe el şedea, deasupra, ca un chip de om. Şi înăuntru şi de jur-împrejur am văzut ceva ca focul, ceva ca electrul, pe cât arătau coapsele şi mai jos, iar de jur-împrejurul lui strălucire ca de curcubeu care se arată în nouri pe vreme de ploaie. Aşa era strălucirea lui de jur-împrejur. Era aievea chipul slavei Domnului. Şi când am văzut-o, am căzut cu faţa la pământ şi am auzit o voce a unuia care-mi grăia. Şi-mi zise: Fiul omului! Scoală-te în picioare ca să vorbesc cu tine!” (Profetul Iezechil, 1, 4—28; 2, 1). Faţă de multe alte texte de asemenea natură, acesta e Interesant şi prin gradul său, ca să spunem aşa, de auto-autentificare. Iubind metafora ca toţi profeţii, Iezechil cedează în faţa impresiei grave produse de o realitate nemaivăzută, înfricoşătoare, însă totodată captivantă, şi atunci îşi construieşte comparaţiile esenţiale cu o neaşteptată prudenţă, am putea zice – aproape cu discernământ ştiinţific, de vreme ce îl vedem răscolind toată terminologia săracă a limbii lui ciobăneşti spre a găsi echivalenţe, dar şi atunci repetând într-una expresia prevenitoare „ceva ca un…”. Sistemul acesta de a descrie este evident necanonic şi tocmai de aceea superior. El este superior, chiar faţă de o seamă de descripţii din vremea noastră pe care le întâlnim în presă, ieşite din creionul câte unui reporter mediocru, stupefiat de o instalaţie industrială electronizată.
Mai modest decât Iezechil, însă tot conştiincios în faţa insolitului astral, a fost profetul Daniil, care a asistat la o amerizare: „Văzut-am în vedenia mea în ceas de noapte şi iată că cele patru vânturi ale cerului sfredeliră marea cea necuprinsă. Şi patru fiare uriaşe ieşiră din mare, una mai ciudată decât alta. (…) Privii până când fură puse jilţuri şi s-a aşezat Cel vechi de zile; îmbrăcămintea lui albă ca zăpada, iar părul capului său curat ca lâna; jilţul său: flăcări de foc; roatele lui: foc arzător. Un pârâu de foc se vărsa şi ieşea din el; mii de mii îi slujeau şi zeci de mii de mii stăteau gata înaintea lui. Şi eu mă uitam din pricina zgomotului cuvintelor trufaşe pe care le grăia cornul. (…) Şi pe când eu priveam ţintă la vedenia mea în ceas de noapte, iată că pe norii cerului venea cineva ca Fiul Omului şi a ajuns până la Cel vechi de zile şi a fost dus înaintea lui” (Daniil, 7, 2—3, 9—11, 13). Lucrurile se petreceau „în anul întâi al lui Darius”, iar indicaţia ne este foarte preţioasă, întrucât e vorba de un sincronism evident.
Pe stânca Benystun din Irak, la o înălţime de cincizeci de metri, pe un perete netezit vertical, stă săpată o scenă în basorelief înfăţişând pe acest rege Darius I, figură legendară el însuşi (Daraiavauş), în timp ce primeşte închinarea celor doisprezece regi supuşi, care sunt consemnaţi şi în inscripţia cuneiformă de pe aceeaşi stâncă. Ei vin spre Darius pe măsură ce ies dintr-un simulacru de uşă dreptunghiulară; concomitent, Darius salută şi este salutat de zeul său protector Ahuramazda, care zboară peste capetele supuşilor într-un obiect lung, fără aripi, dar cu simbolul unui jet propulsor ieşind sub formă de raze din aeronava sa, în jos. Dacă toate acestea, aflate într-un document plastic de piatră, pot fi interpretate şi simbolistic, stranie pentru tradiţia clasică e însă atitudinea zeului: salutând cu mâna dreaptă ridicată, Ahuramazda ţine mâna stângă atent şi strâns pe un obiect oblic de formă cilindrică, ce nu poate fi sceptru pentru că, pe de o parte, nu e ţinut într-o poziţie solemnă, iar pe de altă parte e fixat total, făcând acelaşi corp cu peretele obiectului zburător; mai mult decât atâta, mişcarea mâinii stângi a zeului aminteşte perfect mişcarea mâinii oricărui pilot pe manşă.
Dacă aici lucrurile par mult mai clare, există alte mărturii (zvonuri sau legende) ce se pot interpreta în mai multe feluri, ele frizând adesea prea mult fantasticul. Printre acestea se poate socoti ştirea transmisă de Josephus Flavius care, în Războiul iudeilor, scrie: „Câteva zile după sărbătoare, în ziua de 21 a lunii artemisius, s-a produs un fenomen de necrezut şi uimitor. Înainte de asfinţitul soarelui, mulţimea a putut privi care şi oştiri de soldaţi înarmaţi, ivite pe neaşteptate în văzduh”. Dar aci e aproape vădit mirajul. Şi totuşi, comparând zvonul comunicat de istoricul iudeu cu unele scene descrise în Rig-Veda, ne putem gândi şi la o realitate metaforizată.
Literatura vedică e în genere foarte bogată în descrieri amănunţite de războaie cereşti, arme nimicitoare care seamănă mult eu armele noastre nucleare, vehicule aeriene şi astrale care seamănă mult cu vehiculele noastre spaţiale, mai ales aşa cum vor fi ele peste unul sau două decenii, precum şi persoane extraterestre care nu au nimic angelic sau dumnezeiesc. Carele acvinilor strălucitori, oare fac minuni, „înaintează, străbătând spaţiul iute ca gândul”; dar nu mai presus de viteza marutilor. Rig-Veda spune: „Hărăziţi jertfei cereşti şi înarmaţi cu lănci înflăcărate, purtând pe piept podoabe de aur, marutii şi-au făurit o mare putere. Ei înaintează pe cai înfrânaţi şi iuţi. Carele lor s-au rostogolit îndată ce ei şi-au desfăcut podoaba. Şi au străbătut cu vigoare măsurată văzduhul. Nici munţii, nici râurile nu i-au oprit în loc. Iar voi înconjuraţi cerul şi pământul. Cu zgomotul grozav al vânturilor furtunii însoţit de fulgere, marutii îşi iau podoabele de la ploaie, cu caii roşii, cu caii de argint aurit”. Destinate a rămâne oculte pentru mulţimile omeneşti de-a lungul mileniilor şi ajungând să devină oculte şi ininteligibile după trecerea vremii chiar pentru iniţiaţi, informaţiile din atari texte mitologice nu mai opun cercetătorului de azi decât o perdea stilistică, lesne de tras la o parte. De altfel, în literatura vedică se găsesc şi informaţii exprimate aproape direct. Aflăm de exemplu că „Tvastar a făurit trăsnetul ceresc, cel care face treaba cea mai bună întru bucuria bătăliei, trăsnetul cu care a descoperit partea slabă a lui Vritra şi l-a zdruncinat”. Un alt text indic dă poveţe cu totul neaşteptate, vorbind de săgeata supremă, folosită în titanomahia sanscrită: „Spre a face neprimejdioasă asemenea săgeată care nu s-a folosit, ea trebuie pisată, făcută pulbere şi înecată în mare”.
Ostaşii scăpaţi de urmările exploziei erau obligaţi să ajungă repede la fluviu, ca să-şi spele cu grijă armele şi veşmintele. Ideea a rămas, transferată în ritualul spălării sacre în Gange.
Noţiunea de navă spaţială există însă în literatura vedică şi ca atare, dincolo de orice interes simbolist. Unul din texte analizează structura instalaţiilor de propulsie:” La mijlocul navei o ladă grea metalică este izvorul forţei. De la această ladă, forţa trecea în două ţevi mari, aşezate în spatele şi în faţa navei. Afară de ele, forţa mai trecea prin opt ţevi îndreptate în jos. La începutul călătoriei, se deschideau tijele celor opt ţevi care erau îndreptate în jos, iar tijele de sus stăteau închise. Vârtejul se năpustea cu putere şi se izbea de pământ, săltând astfel nava în sus. Când nava se înălţa destul, ţevile îndreptate în jos erau închise pe jumătate, pentru ca nava să poată atârna în văzduh, fără să cadă. Atunci partea cea mai mare a vârtejului era călăuzită în ţeava din spate, spre a putea ţâşni afară forţa eliberată ce avea să împingă astfel nava înainte”. Fireşte, după asemenea informaţie, niciun om din vremea aceea nu ar fi îndrăznit să se apuce de construcţia astronavelor. Totuşi, relatarea principiului de funcţionare îşi avea rostul ei; şi poate că la un moment dat exploratorii cosmici îşi vor fi dat seama de unele consecinţe psihice ale prezenţei lor, care se iveau la gazdele terestre. Prudenţa însă ei n-au părăsit-o în relatări, după ce titanomahia trecuse cu marile ei urmări tragice. Într-un lung poem antic indo-tibetan: Samaranganasutradhara (după unii filologi însemnând „Arhitectul Universului”), vorbindu-se făţiş de o maşină spaţială (car ceresc), se spune tot atât de făţiş: „Despre chipul în care se pot făuri părţile alcătuitoare ale carului zburător noi nu vorbim nimic, nu pentru că nu am cunoaşte aceasta, ci spre a păstra lucrurile în taină. Nu se dau în vileag amănuntele făuririi, deoarece, aflându-se de către toţi, ele ar putea să slujească răului”. Totuşi, în acelaşi poem se explică modul general de funcţionare: „Corpul său trebuie să fie puternic şi trainic, fiind înjghebat din materiale uşoare şi asemuindu-se unei mari păsări care zboară. Înăuntru se cuvine să se aşeze o instalaţie cu mercur şi altă instalaţie de fier, pentru încălzire. Prin mijlocirea puterii ce se ascunde în mercur şi care pune în mişcare un vifor, omul ce se află înăuntrul acestui car poate să străbată în zbor mari depărtări prin cer în chipul cel mai uimitor. Datorită mercurului, carul capătă o putere de mişcare ca a trăsnetului. Şi deodată el se preface într-un mărgăritar pe cer”. Acest text arhaic, atât de clar astăzi, capătă un sens în plus dacă ne amintim că în 1968, în Anglia, a fost pus la punct un motor ionic cu mercur; folosind ca mijloc de propulsie vaporii de mercur şi având aspectul unui tub electronic de radio fără înveliş, motorul a şi fost experimentat pe o rachetă. Să adăugăm şi un text misterios al lui Newton, vorbind de proprietăţile nobile ale mercurului „care nu puteau fi comunicate, fără ca lumea să se expună unei mari primejdii”. Iată însă un text al lud Leonardo da Vinei, care va lămuri mai bine semnificaţia acestui gen de taine. „Pentru ce nu am publicat procedeul meu de a sta sub apă atâta timp cât se poate sta fără a mânca şi pentru ce nu voi publica şi nici nu voi divulga aceasta? Din pricina răutăţii naturii oamenilor, care s-ar sluji de acest mijloc spre a ucide până şi pe fundul mării, spre a distruge corăbiile, spre a le scufunda împreună cu echipajul lor. Voi arăta alte mijloace care nu sunt legate de atare primejdie”.
Şi datele, ca şi tăinuirea publică a principiilor tehnologice esenţiale, sunt evidente în textele citate; iar dacă ar mai rămâne îndoieli asupra principiului de funcţionare a motorului cu mercur care propulsa carul ceresc din Samaranganasntradhara, ne mai putem opri în faţa altei informaţii enigmatice din alte cărţi ale culturii antice indiene (Suria Siddhanta şi Brihat Sataka): diviziunea timpului. Acolo, ziua este împărţită în 60 de fracţiuni kala, care (echivalentă cantităţii de 24 minute) se divide la rândul ei în 60 vikala (fiecare din acestea echivalând cu 24 secunde); următoarele fracţiuni divizionare: para, tat para, uitat para şi ima conduc la ultima din seara descendentă: kashta, care este de trei sute milioane ori mai mică decât secunda. Părând inutilă milenii în şir, abia azi știm, din practica laboratoarelor noastre moderne, că o astfel de subdiviziune infinitezimală se foloseşte numai în fizica nucleară.
Ramayana prezenta maşinile zburătoare vimana ea pe nişte sfere ce navigau în văzduh, propulsate de efectul tainic al mercurului. E interesant de amintit că aceste maşini mitologice erau conduse de voinţa pilotului, transmisă telepatic, şi că îşi puteau schimba zborul în orice direcţie, pentru aceasta fiind necesară doar modificarea poziţiei motorului.
Carele cereşti apar desigur şi în Mahabharata: „Fremătând de bucurie, Arjuna sări în carul său ceresc ce se avântă numaidecât în cer. Ajungând în ţinuturi pe care muritorii nu le pot atinge, Arjuna văzu cum treceau în toate direcţiile, în jurul, deasupra şi dedesubtul lui, carele strălucitoare. Niciun astru, nici soarele, nici luna nu le luminau totuşi, dar ele însele emanau o lumină orbitoare. Unele, pe fondul cerului, păreau mici şi întunecate ca nişte lămpi gata să se stingă; altele, dimpotrivă, străluceau într-o fermecătoare lumină. (…) Pătrunzând în cetatea cerească (a lui Indra), Arjuna fu salutat de locuitorii ei divini. Toate instrumentele muzicii cereşti porniră să sune laolaltă; călăuzit de vizitiul Matali, el străbătu o cale semănată cu stele, către soarele scânteind de raze al lui Indra” (op. Cit., cartea Udyagaparva).
Dacă amintisem mai sus, pe marginea unei fraze a lui Tacitus, de coincidenţa dintre o apariţie a păsării Phoenix şi apariţia aşa-numitului mântuitor creştin, Iisus Cristos, este pentru că există unele legende de la începutul erei noastre, cele mai multe pierdute ca atare şi conservate aproape numai în ecouri plastice destul de stranii, îndeosebi zugrăveli de biserici ortodoxe, potrivit cărora” naşterea” (alteori pur şi simplu – apariţia) acelei persoane cvasiistorice, dar mai ales înălţarea la cer, s-au produs cu mijlocirea unui vehicul. Prima referire mitologică la vehiculul probabil este steaua magilor. Una dintre evanghelii spune: „Iar ei (magii), ascultând pe împăratul, au plecat şi iată steaua pe care o văzuseră în răsărit mergea înaintea lor până ce a venit şi a stat deasupra, unde era pruncul” (Matei, 2, 9). Apocriful slavon al Cărţii lui Enoh, probabil din sec. XV, relatează că steaua nu semăna cu cea zugrăvită în biserici, şi că avea aripi şi multe raze lungi care o mişcau în cerc. Cercetătorul sovietic V. Zaiţev mai transmite şi alte curiozităţi din textele apocrife slavone despre acelaşi subiect, citând că steaua magilor” s-a pogorât pe un munte şi din ea a ieşit Hristos”.
De asemenea, steaua ar fi fost observată „din turnuri anumite, de către astronomi” (sic!).
Nu ne oprim deocamdată decât asupra aspectului acestor vehicule transferate dintr-o legendă necunoscută în mai multe texte şi icoane ortodoxe, care contrazic flagrant spiritul canonic creştin. Icoanele şi frescele la care ne referim există în câteva ţări învecinate, pe unde au circulat probabil anumite tradiţii şi anumite texte apocrife ce au inspirat mult mai târziu, în epoca medievală a acestor ţări, pe unii zugravi de biserici Cel mai interesant grup de fresce s-a descoperit ia mănăstirea sârbească Deciany de lângă metocul din Kossovo. Mănăstirea s-a zidit între anii 1327 şi 1335, zugrăvirea încheindu-se în 1350. În 1964, un student a fotografiat cu ajutorul teleobiectivului frescele din bolta bisericii care, privite atunci prima dată de aproape, au oferit imagini cu totul neaşteptate. Peste mulţimea mai mult uimită decât speriată ce înconjoară crucea răstignirii lui Iisus, trec în zbor de la apus la răsărit două obiecte stranii, de formă perfect aerodinamică şi cu simbolul liniar al jeturilor de propulsie în spatele fiecăruia. Obiectele sunt văzute în secţiune longitudinală, iar în fiecare din ele e un personaj humanoid cu figură gravă, dar calmă, preocupată fără crispare şi neavând niciun atribut mistic sau clerical în înfăţişare şi mişcări; dimpotrivă, mişcarea este strict tehnică. Obiectele zboară la o anume distanţă unul de celălalt, iar din cel din faţă pilotul priveşte înapoi printr-un gen de hublou, parcă vrând să constate dacă e urmat de celălalt vehicul Ambele obiecte seamănă până la identitate eu primele capsule spaţiale lansate în epoca noastră. Teologii au explicat existenţa nefirească a acestor obiecte într-o biserică ortodoxă printr-un simbol naiv: soarele şi luna. Dar, dincolo de atributele tehnice vădite, trebuie subliniat că cele două capsule zboară de la apus la răsărit, adică în sens invers faţă de mişcarea aparentă a soarelui şi a lunii, că tot astfel razele nu înconjoară obiectele, ca în simbolurile solare, ci sunt grupate într-un singur loc, în direcție contrară zborului, şi că, în fine, persoanele dinăuntru nu au niciun atribut sacral.

În aceeaşi mânăstire din Iugoslavia, sub scena zborului spaţial şi deasupra mulţimii de oameni, e zugrăvit momentul înălţării lui Iisus, care se află nu pe un nor, ci într-o capsulă ovoidală. Scena a fost reluată cu mai multe detalii tehnice de o icoană rusească din sec. XVII, păstrată la Zagorsk, lângă Moscova, în cabinetul arheologic al Academiei Teologice. Aici, Iisus stă în picioare într-o capsulă, zugrăvită în secţiune verticală şi având un contur ovoidal cu vârf ascuţit. Iisus, spre deosebire de toate amănuntele tehnice care-l înconjoară, e îmbrăcat în veşmânt canonic, dar faţa lui exprimă un puternic sentiment de despărţire. Cu mâna stângă, el trage de o manşă fixată sus, în peretele interior al capsulei, iar gestul e mai mult decât laic; cu mâna dreaptă, încearcă să tragă înăuntru un alt personaj, considerat de teologi drept Adam, care însă se fereşte înspăimântat; în stânga capsulei, singuratică şi uitată, se înclină o femeie tânără şi frumoasă, considerată a fi Maria Magdalena, deci simbolul fraternizării între personajul ceresc şi femeia pământeană. Pereţii capsulei lui Iisus dau impresia de soliditate, nu numai prin grosimea lor. Baza acestei capsule gata de decolare sugerează 8 (4 4) pătrate aşezate orizontal, cu orificii centrale, ca nişte duze.
Am văzut însă în frescele din Biserica Domnească de la Târgovişte, pictate cam în aceeaşi epocă de Constantin Zugravul, mai multe capsule de zbor, de forme geometrice diferite. În cele ovoidale, similare cu cea din Zagorsk, Iisus este singur şi nu manifestă niciun sentiment de contact cu mulţimea. Alte capsule târgoviştene sunt semielipse cu excrescenţe colţuroase şi cu mai multe detalii de natură tehnică, fireşte, pictate confuz. Cea mai complexă dintre ele se află pe tâmpla altarului. Dar pe zidul dinspre apus al naosului, am găsit o imagine şi mai stranie: pe un teren stâncos şi pustiu e înfăţişat momentul biblic al întâlnirii dintre Moise şi Iahve pe Muntele Sinai. Faţă de textul canonic, apare însă un personaj terţ împreună cu un obiect în plus: sus, în colţul din dreapta, un înger de tipul personajelor cu expresie degajată din capsulele mânăstirii sârbeşti iese pe jumătate dintr-un dublu disc zburător; este de fapt un disc mic aplicat concentric peste unul mai mare, dintre ele ieşind jumătatea de sus din trupul personajului amintit. Mai trebuie adăugat că peste tot unde sunt zugrăvite înălţări de capsule în frescele târgoviştene, peisajele sunt pictate până la orizont, la marginea pământului existând nişte ciudate construcţii de piatră, care evident nu pot fi stânci naturale, şi a căror formă este imposibilă în arhitectura vremii şi în genere în arhitectura istorică, amintind toate însă uimitor de exact pistele de aerolansare, prin oblicitatea lor avântată puţin în sus, spre cerul totdeauna negru şi înstelat.
Am mai văzut capsule similare pictate pe icoanele din două biserici vechi de la Bucureşti: Biserica lui Bucur (unde sunt câteva imagini din familia celor târgoviştene) şi biserica Sf. Spiridon, cea veche, de pe cheiul Dâmboviţei (unde o capsulă în secţiune verticală are indicat dedesubt jetul triplu, în unghiuri ascuţite, al propulsiei). Acelaşi subiect ciudat se găseşte şi pe mai multe icoane vechi pe sticlă, îndeosebi din Maramureş.
Sursa acestei iconografii se află probabil în ciclul apocrif de legende evanghelice, dintre care majoritatea s-a pierdut, legate toate de steaua magilor. E interesant de amintit că steaua magilor i se păruse enigmatică şi demnă de o cercetare ştiinţifică încă lui Kepler, acum aproape patru secole; iar acum câţiva ani, un simpozion ştiinţific internaţional a reluat problema stelei din Bethleem, pe care o zăriseră cei trei magi. Dar în legătură cu zugrăvelile stranii mânăstireşti şi cu aceste capsule zburătoare e vrednic de atenţie şi un vechi basm folcloric românesc, Trişti-Copil şi Inia-Dinia. Tânărul erou Trişti-Copil pleacă, potrivit unui canon, la o mânăstire cu nume ciudat şi arhitectură bizară: „mânăstirea Calu-Gastru, într-un pai razemă şi într-un păr spânzură”, unde o va căuta pe Inia-Dinia. Aceasta însă, împreună cu cele douăsprezece prietene ale ei, se ridică în văzduh, dispărând imediat. Mai e de remarcat că Trişti-Copil, deşi erou folcloric, este totuşi un intelectual (ştie, carte multă) şi un artist (zugrăvind minunat chiliile mânăstirii Calu-Gastru, unde o căuta pe Inia-Dinia).
Iată, aşadar, că materialul mitologic oferă informaţii despre diferitele ipostaze şi epoci ale apariţiilor de vehicule extraterestre. Câteodată se adaugă detalii şi mai uimitoare. Astfel este o idee suprapusă mitului catastrofei phaetoniene, care, bine decantată, îşi poate revela caracterul unei lecţii de astronavigaţie. Când Phaeton îşi vizitează tatăl în palatul sclipind ca un curcubeu şi îi cere să conducă şi el o zi carul solar, Helios îi răspunde îngrozit: „Voinţa ta nu e fără primejdie. Sarcina spre care năzui e mare, o Phaeton! Ea nu se potriveşte nici puterilor, nici tinereţii tale!” după care-i aminteşte că nici zeii nu se încumetă să-şi asume atare răspundere, şi adaugă „Niciunul afară de mine nu are dreptul să se aşeze în carul care împroaşcă văpăi!” explicând dificultăţile inerente: „De la început drumul urcă pieptiş; dimineaţa, învioraţi de odihnă, telegarii mei abia îl pot urca; la mijlocul cerului drumul este de o înălţime uriaşă; văzute din locul acela, marea şi pământul mă fac până şi pe mine să tremur adesea; frica şi groaza îmi turbură inima. Iar în declin, panta e repezită: ea cere un conducător încercat” (Ovidiu, Metamorfoze, II, 1).
Toate aceste descripţii epice şi plastice, dând detalii cu totul din afara universului metaforic al miturilor şi departe de posibilităţile minţii omeneşti din epocă de a construi simboluri, amintesc cunoaşterea de către om a unor fenomene insolite nepământene, în care noi putem recunoaşte forme şi structuri de vehicule cosmice. Există însă şi un document de piatră, din afara miturilor, care, deşi străvechi, demonstrează că odinioară cineva a cunoscut pe Pământ forma şi structura unei astronave. În piramida mare de la Palenque (Yucatan), aparţinând civilizaţiei maya, în 1953, arheologul mexican Alberto Ruz Lhuillier a descoperit într-unul din vestibuluri o lespede dreptunghiulară, pe care arheologul Pierre Honore o consideră piatră de mormânt a zeului Cuculcan. Lespedea e acoperită de un basorelief deosebit de straniu, în faţa căruia optica clasică rămâne neputincioasă. De curând, cercetătorul japonez Yesuko Matsimura, examinând pentru prima dată cu multă atenţie desenul săpat în lespede, a observat un lucru la îndemâna oricărui privitor atent (aci nemaifiind necesare nici fantezia, nici operaţia de decantare grijulie a ideilor sugerate vag, aşa ca în mituri sau în iconografia cvasisimbolică): desenul e o schemă dintre cele mai evidente a unui aparat de zbor care, oricât ne-am căzni să găsim alte explicaţii, seamănă foarte bine cu orice rachetă spaţială contemporană, văzută în secţiune longitudinală. Fireşte, ca de obicei, trufia care neagă evidenţele, spre a salva prejudecata singularităţii omului în Univers ori măcar credinţa bigotă a neputinţei contactelor, s-a manifestat şi aici. Publicistul german P. Koll nu găseşte în imaginea vestitei pietre tombale decât o reprezentare a „crucii de porumb” maya.
Totuşi, în mijlocul aparatului, an bărbat mayaş tipic, într-o încordare a corpului aşezat numai pe jumătate şi vădind mişcarea înainte, are atenţia absorbită şi privirea concentrată, dar nu spre vreo fereastră sau vreun hublou, căci aparatul este complet etanşat, ci spre un instrument optic interior de bord, iar ambele mâini şi le ţine strâns pe nişte manşe de poziţii şi aspecte diferite. Examinând desenul, vedem în faţă, deasupra aparatului uşor conic, ceva părând o antenă, după care vin câteva şiruri de orificii, iar apoi o foarte distinctă schemă secţionată, ca un semicerc dinţat, ce corespunde, şi ca aspect grafic şi ca poziţie, unui turbocompresor de rachetă modernă. La mijloc, în faţa omului, sunt mai multe instrumente şi cadrane, izbitoare prin similitudinea lor cu aparatura de bord a cosmo-navigaţiei de azi şi neasemănătoare cu nimic din pictografia popoarelor Americii precolumbiene sau a oricăror altora dintre popoarele antichităţii. În spatele omului sunt ţevi şi aparate cu o distribuţie perfect ordonată din punct de vedere tehnic şi departe de cel mai îndrăzneţ simbolism. Iar afară, în coada aparatului de zbor, se vede un sistem de duze, cu indicaţia grafică precisă (de astă dată clasică) a fasciculului de văpăi evacuate cu forţă, nedeosebite cu nimic de cunoscutul jet de propulsie al rachetelor.
După publicarea materialului fotografic şi comentariilor, s-a pus fireşte şi problema mistificaţiei, într-atât era de similar desenul cu schema unei rachete cosmice. S-a procedat desigur la diferite verificări, dar scepticii iniţiali au confirmat apoi atât existenţa lespezii într-un vestibul secret al piramidei de la Palenque, cât şi autenticitatea basoreliefului ei, aşa cum l-a publicat Yesuko Matsimura. Specialiştii i-au atribuit lespezii vârsta de un mileniu şi jumătate. Schema deci putea fi făcută sau în timpul aproximativ al apariţiei stelei magilor, sau copiată după tradiţii mai vechi.
Trecerea probabilă prin zona Pământului a unor vehicule aparţinând unei sau mai multor civilizaţii nonterestre e confirmată şi de alte lucruri. Se susţine că lacul Titicaca, din Anzi, ar proveni (potrivit unor mituri) de la reziduurile de carburanţi ai carelor cereşti, linii atribuie acestei categorii de reziduuri şi tectitele, numite şi „lacrimile lunii”, care sunt un produs misterios, sub forma unor picături solidificate de rocă albastră-verzuie şi conţinând izotopi radioactivi Al26 şi Be10 cu perioadele 106 şi 2,6x106 ani. Recentele explorări pe fundul lacului, conduse de Yves Cousteau, nu au găsit totuşi „sedii extraterestre” dar au descoperit de pildă peşti, morţi din cauze enigmatice. Tectitele, după cum spun specialiştii, nu sunt formaţiuni de origine vulcanică, deoarece formarea lor cere temperaturi mult superioare celor ale lavei topite. Ele nici nu s-au dispersat uniform pe pământ, ci sunt concentrate în cinci regiuni, sub forma unor câmpuri tectitice: Coasta de Fildeş (Africa), Valea Vltavei (Cehoslovacia), Texas şi Georgia (S.U.A.), sudul Australiei şi în triunghiul format de Indochina, Indonezia şi Filipine, deci mereu în preajma ecuatorului. Tectitele, care s-ar părea că nu provin din Lună (probele selenare de până în 1971 încă nu le demonstraseră prezenţa pe satelit), nu sunt nici de origine meteoritică, chiar dacă ar proveni din spaţiul cosmic, întrucât sunt mult mai tinere decât meteoriţii şi nedispersate geografic la voia întâmplării, ca meteoriţii. E interesantă de semnalat şi constatarea specialiştilor că tectitele (compuşi de aur, argint, cupru, plumb, siliciu, aluminiu, calciu, magneziu şi oxid de fier), prezentând şi o anume radioactivitate, sunt peste tot identice indiferent de compoziţia solului unde se adăpostesc. Unele păreri mai recente socotesc tectitele drept nişte deşeuri de carburanţi ai navelor spaţiale venite din afara Pământului; dintre aceste deşeuri (însă de altă compoziţie) ar face parte şi Kaaba, celebrul paralelipiped negru din Mecca, adorat de musulmani. Aşa sau altfel stând lucrurile, e util de citat anume aici faptul că mai mulţi autori ai antichităţii eline leagă unele căderi de meteoriţi de un fenomen mai ciudat. În altă epocă, Ammianus Marcellinus relata despre interesul filosofului Anaxagoras pentru meteoriţi, căderea cărora ar fi ştiut s-o prezică. Un meteorit ce căzuse la Aigospotamoi, în anul morţii poetului Simonides (468 sau 467 î.e.n.) era, după Pliniu cel Bătrân, care l-a văzut mult mai târziu, „de mărimea unei încărcături de căruţă şi avea culoarea brună de arsură”; naturalistul latin notează mai departe (Istoria naturală, II, 149) că, „pe cer, în nopţile acelea lucea şi o cometă”. Dar mai stranie este o informaţie dată de Plutarh: „în sprijinul lui Anaxagoras vine şi Daimachos, în lucrarea intitulată Despre evlavie, povestind că înainte de căderea acestei pietre s-a văzut, timp de şaptezeci şi cinci de zile, pe cer, necontenit, un corp focos foarte mare, ca un nor de flăcări, oare nu stătea nemişcat, ci se purta încoace şi încolo, aşa că din pricina mişcării şi a rătăcirii, crâmpeiele acestea de foc provenite din sfărâmare erau purtate şi străluceau peste tot, întocmai ca stelele căzătoare”. (Lysandros, 12). Evident, şi profanii ştiu că o cometă nu se comportă aşa!
Adesea, miturile şi folclorul indică viteze de zbor ce depăşeau categoric posibilităţile umane de mişcare din epocă, iar unele deocamdată le depăşesc şi pe cele de azi. Într-un basm cules de transilvăneanul Adam Bolcu (Dealul fetii), un zmeu, la început nedeosebindu-se de săteni, vine la o nedeie şi fură o fată din horă; pentru recuperarea fetei, se face o alifie dintr-o anume iarbă crescând în loc pietros, menită să-l alunge pe venetic; efectul se vede îndată căci, mirosind alifia, „zmeul începe a strănuta şi a sufla pe nări, până ce îi veni pară de foc, apoi de la o vreme, răcnind urât, luă chip sperios” şi înălţându-se cu iuţeală „se duse spre locul lui, lăsând o dungă de lumină pe urma sa”. Vitezele cosmice de prim rang sunt foarte des amintite în mituri şi basme. Conform mecanicii clasice newtoniene, pare imposibil de străbătut o distanţă cosmică ce depăşeşte timpul uman terestru (o viaţă); dar după mecanica relativistă a lui Einstein, problema ar consta numai în a găsi mijlocul de propulsie necesar marilor viteze cosmice, precum şi a asigura securitatea organismelor umane în timpul acceleraţiilor. Divagând puţin, aici s-ar putea aminti un bun proverb spaniol:” nu se merge în cer cu căruţa!” E. Sanger a calculat că, zburând cu o viteză supusă unei acceleraţii constante de 9,8m/sec2, egală cu acceleraţia normală a căderii libere, cosmonautul va consuma numai 41,9 ani de viaţă (în timpul rachetei) ca să atingă limitele universului cunoscut, pe când lumina parcurge aceeaşi rută în 3 miliarde de ani (timp terestru). În această ordine de idei se poate cita una din numeroasele curiozităţi danteşti, izvorând din cine ştie ce zonă iniţiatică: „… ci-un fulger scurs din proprie casa lui/nu cade-aşa, cum tu te sui de iute” (Paradisul, I, 92—93), sau: „Nimic din câte suie-ori se scobor/la noi în mod firesc, nu-şi are dreptul/să poţi a-l compara cu-al nostru zbor” (ibid. XXII, 103—105).
Referiri la nave venite din cer şi la vitezele lor se regăsesc mereu şi după antichitate, şi mai ales în folclorul şi în cronicile întregului Ev Mediu. Dacă în textele biblice uneori aceste nave capătă proporţii gigantice (Iezechil, Apocalipsul ş.a.), mai târziu şi mai ales în legendele medievale ele par mai suple şi au dimensiuni reduse, transportând persoane puţine. Iezechil vorbea de fapt de mai multe tipuri, dintre care unul singur, comparat cu un templu, alteori cu un munte, este uriaş, aşa cum am spune azi: nava-bază. Iezechil zice: „Cu vedenii dumnezeieşti mă duse şi mă lăsă pe un munte foarte înalt, iar în faţa mea era o clădire ca de cetate. Şi când m-a dus acolo, iată văzui un om care stătea la poartă, arămiu la chip, cu o sfoară de în în mână şi cu o prăjină de măsurat”. Să nu uităm însă că în acele vremuri nu se clădeau temple pe vârfuri de munţi înalţi; chiar capiştele montane apar mai târziu. Profetul descrie, ceea ce numeşte el templu, abuziv de amănunţit; clădirea era se pare rotundă, cu un interior de trei caturi, înconjurate de pereţi groşi, pline de chilii, dar şi de galerii, coridoare, porţi, pilaştri, ferestre lărgindu-se spre chilii şi părând, din descrierea cam difuză, lenticulare. Aflându-se acolo, Iezechil asistă din nou la aterizarea uneia din navele mai mici, de explorare, care tocmai se întorcea la nava-bază: „După aceea mă duse la poarta care dă spre răsărit, şi iată că slava Domnului venea dinspre răsărit, iar vuietul ei era ca vuietul unei ape mari, şi pământul strălucea de slava lui. Şi vedenia pe care o văzui fu ca aceea pe care o văzusem când el a venit ca să piarză cetatea, vedenia cerului pe care o văzusem la fluviul Chebar. Şi am căzut cu faţa la pământ. Şi slava Domnului intră în templu, pe poarta a cărei faţă dădea spre răsărit.” O navă-bază similară găsim în Apocalips (4, 1 —6), dar aceasta nu e aterizată, ci probabil pe o orbită circumterestră: „După aceasta m-am uitat şi iată o uşă era deschisă în cer şi glasul cel dintâi, glasul ca de trâmbiţă, pe care l-am auzit vorbind cu mine îmi grăieşte: Suie-te aici şi îţi voi arăta cele ce trebuie să fie după acestea! Îndată am fost răpit în Duhul şi iată un tron era în cer şi pe tron şedea cineva. Şi cel ce şedea semăna la vedere cu piatra de iasp şi de sardoniu, iar de jur-împrejurul tronului era un curcubeu, cu înfăţişarea smaragdului. Şi douăzeci şi patru de scaune înconjurau tronul, şi pe scaune, douăzeci şi patru de bătrâni, şezând, îmbrăcaţi în haine albe şi purtând pe capetele lor cununi de aur. Şi din tron ieşeau fulgere şi glasuri şi tunete şi şapte făclii de foc ardeau înaintea tronului, care sunt cele şapte duhuri ale lui Dumnezeu. Şi înaintea tronului, ca o mare de sticlă, asemenea cu cristalul. Iar în mijlocul tronului şi împrejurul scaunului, patru fiinţe, pline de ochi, dinainte şi dinapoi”. Fireşte că o asemenea descriere păruse comentatorilor atei de până acum două-trei decenii cel puţin dementă. Credincioşii credeau fără să cerceteze, înţelegând fireşte altceva, dar asta e din afara problemei noastre. Având însă acum la îndemână cunoaşterea aparaturii electronice, a aparatelor de bord, a ordinatorilor contemporani, nu ne mai este greu să facem analogiile necesare; astfel, martorul din Apocalips nu ne mai apare ca un alienat mintal, ci numai ca un om semiprimitiv, copleşit de instalaţiile contemplate undeva în cer, adică într-o mare astronavă plasată pe o orbită circumterestră. Nu este lucru de mirare că şi acest om apocaliptic, la fel ca Iezechil, Enoh, Daniil şi ceilalţi, personifică atât instalaţia să zicem cibernetică centrală a navei, cât şi mişcările autonome ale aparatelor de zbor, într-o vreme când acei oameni nu cunoscuseră alte mijloace de tracţiune decât puterea animalelor domestice. Iar fiinţele pline de ochi nu erau decât lămpile de control ale instalaţiei. Să nu uităm în aceeaşi privinţă că Argus, paznicul astral al Herei, era închipuit de greci tot ca o fiinţă cu o sută de ochi.
Pesemne că se păstraseră până în Evul Mediu mult mai multe descrieri legendare ale circulaţiei cosmice decât ştim noi azi, căci scriitorii medievali şi scriitorii Renaşterii transmit relatări enigmatice în plus faţă de marile mituri pe care le cunoaştem. De pildă Dante mărturiseşte că se înalţă spre ciudatul său paradis într-o sferă de foc, cu viteza pe care o numim azi cosmică, iar sfera aceea are o manevrare precisă şi îi dă la un moment dat senzaţia distinctă a imponderabilităţii. Mai ales acest pasaj din Divina Comedie e uluitor: „Nu lung, dar scurt nu fu-ntr-atâta jocul/încât să nu observ că dă, ca fierul/ce-l scoţi din foc, scântei în juru-mi locul, /şi-n clipa parc-a şi lipit eterul/o zi la zi, părând că Cel ce poate/cu-al doilea soare vru s-orneze cerul. /Beatrice sta spre veşnicele roate/cu ochi ţintiţi”… (Paradisul, I, 58— 65). Totuşi, deşi de la prima vedere afirmaţia ar părea riscantă, ne putem, gândi că sursa de informaţii nu trebuie căutată numaidecât în vechile mituri, ci poate în fenomene similare mai apropiate de timpul respectiv. Căci iată o replică regală din Shakespeare, uimind deopotrivă prin conţinutul ei ca şi prin precizia deloc simbolică: „Lumina îmi orbeşte ochii sau văd oare trei sori?” (Henric VI).
Astfel de amănunte se repetă în epocă. O saga nordică ne informează că regele irlandez Condia cel Frumos, care a domnit între anii 123—157 e.n., urcându-se cu tatăl său pe muntele Usnech, a întâlnit o minunată femeie străină în veşmânt nemaivăzut şi a plecat cu ea într-o luntre de cristal spre Ţara Marilor Măguri. Regele Arthur plecase şi el, devenind nemuritor, într-o insulă cu o cetate de sticlă. Mitul lui Condia e celtic, adaptat ulterior personajului Condia cel Frumos, cu existenţă confirmată istoric, de către copiştii creştini oare au transcris, fireşte cu interpolări dogmatice, această saga, precum şi altele. Călătoria e relatată astfel: „Condia sări într-o luntre de sticlă. Şi peste puţin timp oamenii abia putură s-o mai zărească în depărtarea până unde era în stare să ajungă privirea lor. Aşa plecă Condia, plutind cu fata peste mări, şi de atunci nu i-a mai văzut nimeni şi nu s-a mai aflat ce se petrecuse cu ei”.
Tot atât de inexplicabila este şi prezenţa, pe o pânză a pictorului Jeronimus Bosch: Ispitirea sf. Antonie (păstrată la muzeul din Bruxelles) din 1516, a unor maşini zburătoare, dintre care una are chiar o antenă evidentă precum şi un instrument de măsurat, semănând destul de bine cu aparatele goniometrice.
În manuscrisul irlandez Konungs Skuggsa (cea. 950 e.n.) citim: „în târgul Cloera, într-o duminică pe când oamenii erau la liturghie, s-a petrecut o minune. O ancoră de metal legată de o funie a căzut din cer şi una din ghearele ei, care erau ascuţite, s-a agăţat de arcul de lemn de deasupra uşii bisericii. Oamenii s-au năpustit afară şi au văzut în cer o corabie cu oameni în ea, plutind la capătul celălalt al funiei ancorei, apoi au văzut un om sărind afară şi coborând pe funie ca şi când ar fi vrut să desprindă ancora. Părea că înoată în apă. Oamenii s-au repezit să-l prindă, însă episcopul nu le-a îngăduit să pună mâna pe el, de teamă că îl vor ucide. Lăsat liber, omul acela s-a căţărat în grabă pe funie şi a ajuns la corabia sa. Apoi cei din ea au tăiat funia, iar corabia, după ce s-a înălţat, s-a făcut nevăzută. Ancora a rămas însă în biserică, stând mărturie a minunatei întâmplări”.
Această corabie plutitoare în văzduh nu e o legendă singulară. Similitudini am găsit în textele biblice, cum s-a arătat. Le sugerau de asemenea apocrifele biblice ortodoxe şi cărţile bogomilice, iar printre frescele din Biserica Domnească de la Târgovişte se află una înfăţişând o barcă zburătoare ce transportă, printre stele, pe deasupra unui turn, câteva persoane laice, însoţite de un înger gigantic. Regăsim imaginea şi în folclor (col. Bârseanu), unde un colind comunică: „Pe sub nouri, pe sub mare/Răsărit-a mândrul soare, /Da nu-i soare răsărit, /că-i o sfântă mânăstire. /Mânăstirea slujba ţine. /Iacă vine-o corabioară/Încărcată d-îngerei”. Se poate trage concluzia că aceste corăbii sau temple alunecând prin cer ar fi putut fi un fel de insule de tranzit sau un fel de baze orbitale. Una d n ele e descrisă din auzite de Herodot (Istorii, II, 156), care o plasează însă pe apă, la fel ca muntele plutitor locuit, dintr-un basm vietnamez despre eroul Ty-Thyk, care găseşte tinereţea eternă. Herodot scrie: „Aceasta se află aşezată într-un lac adânc şi întins, în apropierea sanctuarului Pin Buto. După spusele egiptenilor, insula este plutitoare. Eu însă n-am văzut-o nici plutind, nici mişcându-se. Când am auzit aşa ceva, m-am întrebat cu mirare dacă într-adevăr o insulă poate să plutească. Pe ea se află un mare templu al lui Apollo, precum şi trei altare; de asemenea aici cresc sumedenie de palmieri şi mulţi alţi arbori roditori şi neroditori. Egiptenii spun că insula e plutitoare, povestind următoarea legendă: în această insulă, care înainte vreme nu plutea, Leto – una din cele opt zeităţi apărute dintru început, care-şi avea locuinţa în oraşul Buto unde se află şi oracolul pomenit – l-a primit pe Apollo în grija ei de la Isis şi l-a scăpat, ascunzându-l în insula astăzi numită «plutitoare», tocmai atunci când a sosit Typhon care scotocea peste tot în dorinţa de a da de fiul lui Osiris”. Legenda e aburită de timp, totuşi jocul unor situaţii aminteşte vag de era titanomahiei şi de instrumentele ei. O atare insulă e în orice caz din familia mitică a triplei cetăţi indice, Tripuraoura. Dar lucrurile capătă alt ecou, dacă studiem aceste legende în comparaţie cu misterioasa insulă plutitoare prin aer Laputa, descrisă cu lux de amănunte de către Jonathan Swift, scriitorul care a semnalat, din surse enigmatice, existenţa şi coordonatele aproximative ale celor doi sateliţi ai planetei Marte, cu un secol şi jumătate înaintea descoperirii lor astronomice. Insula Laputa, din Călătoriile lui Lemuel Gulliver, zboară autonom deasupra pământului, fiind populată de o gintă neobişnuită. După Swift, această insulă are următoarele caracteristici principale: e un disc circular cu diametrul de 7837 yarzi, acoperit cu un strat gros de diamant dintr-o singură bucată; zboară lin, se poate urca oricât de sus şi poate coborî pe pământ, îşi schimbă la dorinţă direcţia şi se poate opri nemişcată în aer; pasager al insulei, Gulliver nu simte zborul; ceea ce este deosebit de interesant, e că insula se deplasează prin propulsie magnetică, iar aceasta aminteşte de una din ipotezele asupra farfuriilor zburătoare, care s-ar deplasa prin crearea unor câmpuri electromagnetice.
Semnalări de vehicule asemănătoare găsim destule în scrierile vechi ale Asiei. Astfel, tratatele Khaguiga (cap. II) şi Agalot (cap. IV) vorbesc de nişte turnuri zburătoare. Şi în genere, aceste insule, turnuri, cetăţi care zboară sau plutesc, la fel ca şi munţii plutitori sau mănăstirile aeriene, cum am mai spus, ar fi putut să fie nişte oraşe spaţiale plasate pe orbite provizorii, uneori. Staţionare, de unde vor fi plecat periodic navele-sonde în vederea unor explorări prealabile. Acestora credem că li se pot adăuga şi aşa-zişii sateliţi naturali ai Pământului, dacă ţinem seamă de legendele arcadiene care vorbesc despre cerul preselenar. Astăzi există opinii temeinice care afirmă că planeta noastră a mai avut şi alţi sateliţi naturali afară de Lună. Acum câţiva ani s-a descoperit în Argentina un grup de cratere aşezate în linie dreaptă, concluzia specialiştilor de la universitatea Columbia (S.U.A.) referindu-se la un mic satelit care, micşorându-şi treptat orbita, a căzut în regiunea aceea, numită în chip straniu de către localnici, după tradiţie, Campo del Cielo. Fenomenul s-ar fi petrecut acum 5.800 de ani, aşa cum a arătat analiza craterelor efectuată cu ajutorul izotopului radioactiv al carbonului 14. În 1967 s-au descoperit urmele altui satelit (Knowth, Marea Britanie) datate la universitatea din Dublin cu o vechime de trei milenii. Nimic nu ne-ar mai mira astăzi dacă am socoti că şi at eşti sateliţi naturali, ca şi Luna (şi aceasta e deocamdată numai o ipoteză!), au fost odinioară mici planete libere sau asteroizi phaetonieni, captaţi în vederea economiei de combustibil de către exploratorii cosmici nepământeni, şi apoi satelizaţi ca baze spaţiale, pe orbite circumterestre. De multe ori ne sperie ipotezele aparent îndrăzneţe, deşi cu puţin efort al gândirii ele pot deveni adevăruri evidente. Acordul între mituri şi documentele materiale în ce priveşte vizitarea Pământului, o dată sau de mai multe ori, de către navele extraterestre este un fenomen controlabil. E ciudat însă cum unii oameni (chiar de ştiinţă) se încarcerează adesea în prejudecata care, admirând ceea ce nu a existat, atribuie totuşi unei societăţi cvasiprimitive calităţi excepţionale de fantezie simbolistă şi metaforică şi ignoră tocmai funcţia esenţială a conştiinţei omului primitiv: imitaţia. În genere, fantezia omenească e un act festiv, şi omenirii îi trebuie foarte mult timp pentru a imagina insolitul. Omul trăieşte mult prea puțin faţă de condiţia sa cosmică, iar experienţa câştigată de o generaţie se mistifică şi rămâne utilizată numai într-o proporţie modestă, omul fiind mânat să redescopere de câteva ori până descoperă o dată.
4 PALEOASTRONAUŢI
Chiar şi din materialul cercetat până acum a rezultat destul de limpede amintirea mitică a unor fiinţe, fie cereşti, fie terestre, care au efectuat călătorii de informaţie sau de explorare cu obiecte ce au aproape toate atributele tehnice ale unor astronave sau, după caz, ale unor aeronave. Vom examina în acest capitol mai îndeaproape, într-o clasificare ce o socotim posibilă, persoanele pe care le numim paleoastronauţi, aşa cum le cunoaştem fie din mituri şi tradiţii folclorice, fie din unele documente străvechi de artă plastică.
PERSOANE EXTRATERESTRE
În vechime, potrivit unor mituri, oamenii se năşteau din ouă de aur, argint sau bronz (Peru); ouăle acestea coborau miraculos din cer (America de sud); un humanoid ieşea, într-o frescă, dintr-un obiect ovoidal (Tassili); Iisus Cristos se înălţa într-o capsulă ovoidă (după frescele şi icoanele medievale ortodoxe); zeul japonez Suzano a locuit întâi pe Lună, de unde a coborât apoi pe Pământ; Mango Guella şi soţia sa (Peru) au coborât din cer pe un fir de păianjen, întemeind prima dinastie locală. Exemplele sunt numeroase, dar structura lor e foarte asemănătoare.
Unele texte mitologice sunt de valoare generală. Astfel, M. Agrest citează două fraze ale unuia din textele găsite la Qumran, lângă Marea Moartă: „Au venit oameni din cer şi alţi oameni au fost ridicaţi de pe pământ şi duşi în cer. Oamenii căzuţi din cer au rămas vreme îndelungată pe pământ după venirea Fiului lui Dumnezeu”. De mai multe ori, miturile şi legendele din cuprinsul acestei teme explică lucid că fiinţele cereşti nu erau divine, ci omeneşti, Oricât ar părea de nefiresc pentru mentalitatea medievală, cronicarul Gregoire de Tours relatează că, în sec. V, Clotilda, regina francilor, îl convingea pe soţul ei, regele Clodovic I, să adopte creştinismul, dându-i acest argument: „Dumnezeii pe care-i adoraţi voi sunt chipuri cioplite în piatră, în lemn sau în metale, iar numele ce le daţi lor au fost nume de oameni, nu de zei”.
În unele grupuri de mituri religioase, persoanelor cereşti de importanţă secundară li se dă numele de îngeri; dar în acele mituri vechi, atari persoane nu au nimic din atributele îngereşti pe care le-a inventat pictura Renaşterii europene, unde ele s-au redus repede la un trup grăsuţ de copil şi o pereche de aripioare de pasăre. Îngerii mitologici, cărora până şi Vechiul Testament le spune adesea bărbaţi, se împart în două clase: îngerii morali şi neiertători, care supraveghează tainele celeste, şi îngerii damnaţi care au fraternizat cu oamenii şi le-au comunicat numeroase cunoştinţe ştiinţifice. Cu vremea, legendele recompuse în sânul cultelor târzii au degradat cele două noţiuni până la două forme naive şi contradictorii: arhanghelii şi diavolii. Aceste derivate vulgare nu au însă nicio legătură cu nucleele memoriale din mituri. Îngerul, de fapt, are o definiţie lingvistică precisă, cuvântul corespunzător ebraic (malah) având semnificaţia de sol regal.
Mai mult decât oricare alta, Cartea lui Enoh (apocriful etiopian) informează amănunţit asupra celei de-a doua clase de îngeri: grupul, ulterior damnat, al lui Semyaza. După Enoh, acest grup avea o organizare paramilitară: „Şi iată numele căpeteniilor lor: Semyaza, prinţul lor; Arakib, Aramiei, Kokabiel, Tamiel, Daniel, Ezeqiel, Baraqiel, Asael, Armaros, Batariel, Ananiel, Zaquile, Samsapeel, Satariel, Turiel, Yomeyal, Arazeyal Aceştia sunt căpetenii peste câte zece” (VIII, 7). Potrivit textelor comparate, grupul era compus din 221 persoane: unul era prinţul Semyaza, conducătorul expediţiei; douăzeci erau conducătorii grupelor divizate pe specialităţi ştiinţifice; iar ceilalţi două sute puteau fi exploratorii şi cercetătorii de rând. Resistematizând materialul mitologic, găsim următoarele nume (desigur, alterate) împreună cu specializarea ştiinţifică a fiecăruia: Yekon, cel care i-a convins pe îngeri să coboare pe Pământ şi le-a sedus pe fiicele oamenilor; Asbeel, cel care i-a sfătuit pe ceilalţi îngeri „să-şi întineze carnea lor cu fetele oamenilor”; Gadriel, care le-a arătat oamenilor toate plăgile morţii, i-a învăţat folosirea uneltelor morţii şi a sedus-o pe Eva, în miturile mai târzii fiind omologat cu Şarpele; Penemu, dezvăluitorul semnificaţiilor amare şi dulci ale vieţii şi al secretelor îngereşti, i-a învăţat pe oameni să scrie şi să citească (corespondentele lui sunt: Thot, Prometeu, Agni, Quetzalcoatl); Kasdeya, cel care a indicat plăgile sufleteşti, plaga fătului în sân, plaga vieţii şi muşcătura şarpelui; Azazel, care i-a învăţat pe oameni să-şi facă spade şi săbii, scuturi şi pieptare, le-a relevat secretul metalelor, arta de a le lucra şi tainele împodobirii trupului şi sulemenirii ochilor şi, mai ales, cum zice textul apocrif etiopian, le-a arătat taina prefacerii lumii; trebuie spus că Azazel s-a împovărat de faima cea mai rea în faţa îngerilor morali: „nelegiuirea a fost mare şi obştească; (oamenii) au preacurvit, s-au rătăcit şi toate căile lor au fost desfrânate”. Textul canonic al Bibliei (Leviticul, 16, 10) informează însă că Azazel se afla în pustie, atunci când Iahve i-a cerut lui Aaron să-i trimită acolo tocmai acestui înger damnat un ţap viu; apoi, Amiziras este cel care i-a instruit pe vrăjitori şi pe vraci; Armaros le-a descoperit oamenilor arta desfacerii farmecelor; Baraqiel a fost dascălul astrologilor; Kokabiel a dezvăluit înţelesul semnelor cereşti; Asdariel a explicat mersul lunii; Uriel era îngerul lumii şi infernului; Rafael – îngerul sufletelor omeneşti întinate; Raguel – purtătorul ideii de răzbunare a lumii luminătorilor; Saraquiel era emisarul straniu pe lângă sufletele care păcătuiau împotriva sufletului. Circulau şi alte nume, dar fără atribuţii precise.
Din grupul opus făceau parte mai ales îngerii: Mihael, paznicul celor mai buni oameni din popor, Gabriel, cel care răspundea de paradis, dragoni şi heruvimi, şi Remeyel care, la porunca lui Dumnezeu, purta răspunderea celor înviaţi.
Potrivit mitului, grupul numeros al lui Semyaza coborâse din cer în piscul Ardis al muntelui Hermon. Se poate presupune că scopul propriu-zis al aterizării era limitat la un şir de prospecţiuni în domenii diferite, dată fiind varietatea specializărilor ştiinţifice pe care Enoh le atribuie membrilor principali ai grupului. Aşa cum am mai amintit, Semyaza rezistase la început dorinţelor fireşti ale grupului de a-şi lărgi misiunea, dar în cele din urmă a cedat. Rămâne inexplicabilă acuzarea întregului grup de o culpă care pentru oameni a fost în mare parte o binefacere. Altruismul prometeic, repetat în numeroase mituri, a fost privit rău de conducătorul principal al expediţiei extraterestre, pe care toate vechile religii îl numeau cu numele zeului suprem. Aproape toate miturile acelei perioade stabilesc două erori fundamentale, săvârşite de avangarda expediţionară; aceste erori sunt expuse ca într-un rechizitoriu de Cartea lui Enoh (apocriful etiopian): pe de o parte, iniţierea ştiinţifică a oamenilor, pe de alta, unirea cu femeile lor. Penemu, numit uneori şi Tuniel „le-a dezvăluit oamenilor toate tainele înţelepciunii îngereşti şi i-a învăţat pe oameni să scrie cu apă de funingine pe papirus, şi sunt mulţi aceia care s-au rătăcit din această pricină de la o veşnicie la alta şi până în ziua de azi; căci oamenii nu au fost puşi în lume spre a-şi arăta astfel credinţa lor cu condeiul şi apa de funingine; căci oamenii nu au fost creaţi altminteri decât îngerii, ci pentru a rămâne drepţi şi curaţi, iar moartea atotstricătoare nu i-ar fi atins”. Azazel, căruia i se trimitea în aparentul exil un ţap viu, pare a fi totuşi o persoană importantă, bucurându-se chiar şi în cursul acuzării de consideraţia şefului suprem; acestui şef, numit în Biblie, atât în textul canonic cât şi în apocrife. Domnul (sau Dumnezeu), cineva, după relatarea lui Enoh, îi comunică: „Ai văzut ce-a făptuit Azazel, cum i-a învăţat (pe oameni) şi le-a dezvăluit tainele veşnice care se săvârşesc în ceruri, şi în ce chip Semyaza, căruia tu i-ai dat putere să-şi stăpânească tovarăşii, i-a învăţat pe oameni! Şi ei (îngerii) s-au dus către fiicele oamenilor, s-au împreunat cu ele şi s-au întinat cu aceste femei şi tot păcatul a fost descoperit!” În ordinea firească a lucrurilor, ne putem imagina că o formă biologică similară putea dori şi realiza un amestec cu oamenii, din impuls natural şi poate şi dintr-o curiozitate ştiinţifică. Acelaşi Enoh, după cum am mai arătat, transmite foarte clar: fetele pământene erau frumoase şi gingaşe, iar „îngerii fii ai cerurilor le-au văzut şi le-au dorit şi au zis unii altora: Să mergem să ne alegem printre odraslele oamenilor femei şi să naştem prunci!” Cu toate acestea, confruntând ceea ce spun miturile, care fără îndoială înfloresc şi hiperbolizează înţelegând totul prin optica omenească primitivă, ne putem da seama că în cele din urmă damnaţiunea îngerilor, în acest caz, nu a fost altceva decât exprimarea unui regret în faţa unora dintre urmările nedorite. Adevărata damnaţiune, ca şi termenul de „înger răsculat”, îşi are locul în titanomahie, atunci când două interese cosmice contrare se vor fi ciocnit. Mitografii au suprapus diferitele izvoare ce le-au stat la îndemână. Iar pe unele nu le-au priceput deloc, şi de aici o sumedenie de confuzii, adaptate stilistic şi acceptate dogmatic de religiile moştenitoare ale miturilor primordiale. Cât priveşte răscoala îngerească şi damnaţiunea, s-ar putea ivi şi o ipoteză mai gingaşă, iar în acelaşi timp şi mult mai riscantă, care ar schimba şi optica noastră asupra titanomahiei: dezaxarea şi scăparea de sub control a unui grup de roboţi autonomi; dar pentru această ipoteză, miturile nu oferă decât crâmpeie de sugestii turburi, fără stabilitate logică.
Mai desluşit putem vedea altceva, şi anume unele dificultăţi inerente explorării unei planete necunoscute. Cercetarea ştiinţifică putea fi uneori însoţită de erori tehnice şi, implicit, de impasuri. Un foarte interesant colind românesc din Dobrogea sugerează anume asta, iar ideea unui dumnezeu încarcerat, într-atâta de necanonică, e aci tocmai cheia informaţiei. Personajul Ion Sânt-Ion, aflându-se în colocviu cu sfinţii, zice: „Voi citiţi, proorociţi/Şi citiţi de Dumnezeau/Şi pe Dumnezeu nu-l ştiţi, /Iar eu viu şi bine-l ştiu/Jos la cheia raiului/În stâlp-piatră mi-e-ncheiat!” Apoi se produce o agitaţie generală:
D-unde sfinţii c-auzea/Ei săltară şi zburară, /Sus, mai sus se ridicară, /Cu norii s-amestecară, /Jos, mai jos că se lăsa/Pe stâlp de piatră cădea. /Când acolo c-ajungea/Cărţi pe braţe că-şi lua/Şi citea, proorocea, /De trei zile şi trei nopţi/Stâlp de piatră-n patru crapă, /Iată Dumnezeu că scapă”. Aici, similitudinea cu mitul dezlănţuirii lui Prometeu e numai aparentă; sensul adânc este mai curând depăşirea ştiinţifică a unui impas.
Textul biblic dă la un moment dat o definiţie generală a persoanelor cereşti care vizitaseră Pământul. Definiţia e susţinută de un argument logic elementar: „Sau a mai încercat vreun dumnezeu să vină pe pământ ca să-şi aleagă lui şi popor din mijlocul altui popor prin încercări, prin minuni şi fapte mai presus de fire, prin luptă, cu mână tare şi cu braţ întins, cu arătări înfricoşate, precum a făcut în ochii tăi, în Egipt, Domnul Dumnezeul tău?” (Deuteronomul, 4, 34). Bineînţeles, trebuie înlăturat de aici ecoul vanităţii naive de administraţie teologală, care nu e decât un comentariu politic ulterior. Aceşti comentatori probabil nu credeau adesea nici ei în adevărul tradiţiei, care însă le convenea. Ei nu văzuseră fenomenul, născându-se mult după el, iar miturile nu le ofereau nimic logic din punctul lor de vedere. Misticii şi exaltaţii credeau dogmatic în simbolul suprapus mitului, acoperindu-şi nevoia laşă de a avea un stăpân şi un judecător transcendent. Examinarea ştiinţifică a lucrurilor este posibilă abia astăzi, când ne stau la îndemână termenii reali de comparaţie.
De fapt, chiar mulţi dintre martorii oculari ajungeau să confunde o persoană nonterestră fie cu maşina de care se slujea, fie cu costumul spaţial. Profetul Daniil (10, 6) vedea mai degrabă un aparat: „Trupul lui era ca şi crisolitul şi chipul lui ca fulgerul, iar ochii lui ca flăcările de foc, mâinile şi picioarele lui străluceau ca arama lustruită, iar huetul cuvintelor lui ca huetul unei mulţimi”. În schimb Ioan Teologul, pretinzând a fi avut o serie de vedenii, dar probabil de fapt completând câteva cicluri tradiţionale, pe când se afla în insula Patmos, descrie o fiinţă în mijlocul aparaturii sale: „Fost-am răpit întru Duhul, în ziua Domnului, şi am auzit în urma mea glas mare ca de trâmbiţă. (…) Şi m-am întors să văd al cui este glasul care vorbea cu mine şi întorcându-mă am văzut şapte sfeşnice de aur. Şi în mijlocul sfeşnicelor pe cineva asemenea unui Fiu ai Omului, îmbrăcat în veşmânt lung până la picioare şi încins pe sub sâni cu un brâu de aur. Capul lui şi părul lui erau albe ca lâna albă şi ca zăpada, şi ochii lui ca para focului. Picioarele lui erau asemenea aramei care a ars în cuptor, iar glasul lui era ca vuietul apelor mari; în mâna lui dreaptă avea şapte stele; şi din gura lui ieşea o sabie ascuţită cu două tăişuri, iar înfăţişarea lui era ca soarele, când străluceşte întru a sa putere. Şi când i-am văzut, am căzut la picioarele lui ca un mort; ci el, punându-şi mâna dreaptă peste mine, a grăit: Nu te teme!” (Apocalipsul, 1, 10—17).
Dintre mitologiile sistematizate în scris, informaţiile cele mai clare ni le dă ciclul sanscrit, în ciuda metaforizării uneori excesive. Dar materialul cel mai abundent, până la detalii, îl găsim în ciclul ebraic, unde însă, din pricina numeroaselor confuzii şi interpolări teologice ulterioare, informaţia propriu-zisă este mult mai greu de decantat. Cu un efort de atenţie, se pot distinge în oricare din mituri, şi chiar în folclorul epic şi ritual, deosebirile între fiinţele raţionale extraterestre şi maşinile lor.
Este notabil că dintre aceste persoane nonpământene au intrat mai temeinic în mituri şi au fost înconjurate, liric, de mult mai multă simpatie, nu conducătorii expediţiilor cosmice, deşi acestora li se acordă întotdeauna numele şi titlul de zeitate supremă, ci persoanele care şi-au asumat câte o sarcină misionară printre oameni, cu scop cultural ştiinţific, artistic sau moral, chiar dacă tocmai ele au dobândit numele sau de îngeri damnaţi şi demoni, sau de zeităţi secundare. Aci a fost o manevră teologică pământeană, pesemne, fiindcă foştilor şamani le părea mai convenabil să rămână, printre semenii tereştri, nişte iniţiaţi singulari, cum de altfel s-a şi întâmplat cu timpul.
Una sau mai multe dintre persoanele extraterestre care au transmis oamenilor învăţătură este zeul egiptean Thot, având un corespondent identic în miturile maya în Quetzalcoatl, şi omologat de greci cu Hermes, deşi Thot era în acelaşi timp şi un Prometeu. Să nu uităm totuşi că şi Hermes e din neam de titani, fiind fiul nimfei Maia, care era fiica lui Atlas şi amanta temporară a lui Zevs. Într-un dialog, Lukian din Samosata pune în gura lui Hermes această frază curioasă: „Cum să nu-mi vărs amarul, când numai eu sunt împovărat cu atâtea treburi și sunt hărţuit de atâtea slujbe?”; căci Hermes e curier al zeilor, se îngrijeşte de hrana lor, conduce sufletele morţilor în Infern etc. Dar, după alte legende, Hermes s-ar fi născut în Arcadia şi ar fi fost, printre altele, protectorul tuturor călătorilor.
Aproape toţi vizitatorii cosmici apar însă în mituri fie în înfăţişări imposibile (când sunt confundaţi cu maşinile lor sau când li se descriu numai costumele spaţiale), fie cu aspect fizic omenesc, lipsit de particularităţi străine. Impresionaţi de prima întâlnire, martorii oculari au narat de obicei mai cu seamă aspectul tehnic, neglijând cu sau fără intenţie ceea ce le era similar şi deci mai puţin impresionant; de asemenea, putem bănui că mitografii şi copiştii de mai târziu, orientaţi teologic, pentru că aflau din tradiţie asemănarea care sugerase ideea creaţiei omului după chipul şi asemănarea lui Dumnezeu, au atenuat nuanţele, confecţionând de fapt nişte zei după chipul şi asemănarea omului, spre a putea susţine apoi teza inversă, necesară sistemului religios. Şi totuşi găsim, chiar dacă rareori, câte o informaţie izbitoare asupra înfăţişării paleoastronauţilor extratereştri. Împăratul legendar chinez Kao-yao, care a domnit 100 de ani şi a fost cel mai modest om din imperiu şi cel mai folositor poporului său, avea o figură stranie: faţa albastră-verzuie, gura lungă şi întinsă ca botul cailor; de asemenea, era un înţelept desăvârşit şi un ins incoruptibil. El rezolva chestiunile cele mai încurcate într-o clipă, folosindu-se în atari situaţii de consilierul său secret, care era un berbec sacru, mare cât un urs şi cu blana albăstruie. În chipul fizic al lui Kao-yao e mai lesne de recunoscut efectul unei clime reci şi al unei atmosfere cu aer foarte rarefiat, decât o fantezie care nu poate fi motivată; iar consilierul său bizar şi atât de eficient se motivează mai bine prin similitudinea eu un calculator automat, decât cu un rod al închipuirii.
Persoanele extraterestre care intră în contact cu oamenii sunt mereu blajine, darnice, înţelepte şi puternice. Un basm liberian (Necunoscutul luminos) povesteşte că într-unul din satele tribului way (din regiunea Sierra-Leone) „a venit într-o zi un om luminos. El era desăvârşit. Nimeni nu mai văzuse vreodată un om ca dânsul. Era foarte frumos, frumos îi era chipul şi minunată înfăţişarea. Necunoscutul răspândea o sclipire în juru-i, ca un zeu. Nu se poate şti niciodată – comentează basmul – cine se ascunde în fiecare din noi, poate un zeu, poate un demon. Noul venit iradia o lumină uimitoare. El era bun şi politicos cu toţi”. Străinul explică despre sine doar „că e dintr-o ţară străină şi călătoreşte ca să vadă pământuri străine şi că în curând se va întoarce în ţara lui”; dar o fată îl iubeşte şi insistă să fie dusă de el, ceea ce străinul nu acceptă prea uşor. Despărţirea de părinţi e tristă fiindcă, aşa cum subliniază basmul, „totul părea ciudat şi necunoscut: necunoscutul luminos părea ciudat şi necunoscut”. După un drum foarte lung, soţii ajung la nişte munţi înalţi. „Acolo, necunoscutul se opri. Şi deodată de undeva de sus, de la înălţime aşa de mare că fata nu putu să vadă de unde anume, se lăsă în jos un lanţ lung. În capătul lanţului era prins un mic podeţ, care se opri pe pământ”. Aşezându-se amândoi pe podeţ, lanţul îi ridică sus de tot pe podişul unuia din munţi, unde erau palmieri, iarbă, surse nevăzute de muzică şi de glasuri gingaşe.
Desigur, basmele au filtrat foarte mult miturile originare şi mai ales elementul tehnic însoţitor al persoanei insolite este alterat, acesta fiind în anume măsură corupt chiar în cele mai vechi mituri scrise. Dacă podeţul folcloric liberian nu este decât o reflectare palidă, indicaţiile lui Iezechil asupra instrumentelor cu care lucrează persoanele cereşti văzute de el, fie şi interpretate naiv, sunt mult mai evidente, şi nici prea greu de clasificat în zilele noastre. După ce Domnul dă o poruncă alor săi, „îndată veniră şase bărbaţi de la poarta cea de sus care dă spre miazănoapte, fiecare cu unealta sa nimicitoare în mână, iar în mijlocul lor se afla un bărbat înveşmântat în veşmânt de în, cu o călimară la brâu” (Iezechil, 9, 1—2). Călimara e bineînţeles un alt instrument, despre funcţia căruia profetul nu avea de unde să ştie. „Şi cum mă uitam – zice el mai departe – iată că pe bolta cerului care se sprijinea pe capetele heruvimilor, se vedea deasupra lor ceva ca piatra de safir, care era la privire ca un tron. Apoi se îndreptă cu vorba către bărbatul cel înveşmântat În veşminte de în şi-i spuse: Intră între roate sub heruvimi şi ia un pumn de cărbuni aprinşi din locul dintre heruvimi şi împrăștie-i asupra cetății! Şi a intrat în văzul meu. În vremea aceasta, când a intrat bărbatul, heruvimii stăteau în partea dinspre miazăzi a templului şi un nour umplea curtea cea dinlăuntru. (…) Şi când i-a poruncit bărbatului celui înveşmântat în veşminte de în: Adu foc dintre roate, dintre heruvimi! S-a dus şi s-a oprit lângă o roată. Atunci un heruvim a întins mâna dintre heruvimi spre focul cel ce era între heruvimi şi a luat foc şi l-a pus în pumnul bărbatului celui înveşmântat în veşmânt de în. Şi acela l-a luat şi a ieşit de acolo. Dar heruvimul avea sub aripi ceva care semăna cu o mână de om. Şi când mă tot uitam, iată că lângă heruvimi se aflau patru roţi, câte o roată lângă fiecare heruvim, iar culoarea roţilor era ca strălucirea pietrei de Tarşiş” (ibid. 10, 1—3 şi 6—9). Săvârşind o lucrare, persoanele, uşor identificabile, se slujesc de aparatele lor, pe care Iezechil, totuşi fără a le personifica, le numeşte heruvimi, adică îngeri de al doilea rang. Trebuie spus că numai o ignoranţă religioasă mai târzie a transformat şi heruvimul în fiinţă angelică, textul biblic folosindu-se de cuvântul respectiv, în lipsa altuia, ca de un simplu termen de personificare.
Dimpotrivă, Iezechil, care cum am mai constatat era un observator destul de fin şi profund pentru modesta sa condiţie, repetă fermecat descrierea întregii aparaturi şi pesemne cere informaţii suplimentare persoanelor cereşti, de vreme ce adaugă: „Şi pe aceste roate le-a numit în auzul meu: Galgal”.
Folclorul însă, depărtându-se în timp, vede mitul în estompe, topind detaliile şi diferenţele între ele până la confundarea unora cu celelalte. Astfel se explică de pildă abundenţa de variante ale mitului oamenilor-stele, în care astronavigatorul este confundat cu vehiculul său. Uneori există totuşi o vagă diferenţiere, atunci când se vorbeşte mai clar despre originea persoanei celeste. Într-o legendă hawaiiană, Laka, zeiţă a dansului, coboară din Lună spre a se dărui regelui muritor Lono, căruia îi cere să facă fapte de zeu; dar înciudat, zeul Kukailimoku îi pedepseşte pe amândoi, împietrindu-i pe vârful muntelui, îmbrăţişaţi cum erau. Alteori, diferenţierea amintită dispare aproape cu totul. O legendă aymară (sud-americană) povesteşte că, fiind la început întuneric, Creatorul a făcut „soarele, luna şi stelele şi le-a poruncit să se ducă pe lacul Titicaca, aflat nu departe (de Tiahuanaco), iar de acolo să se înalţe la cer”; şi de asemeni, că „atunci când o stea sclipitoare cu chip de om s-a ridicat spre boltă, i-a chemat mai întâi pe incaşi, cu căpetenia lor Manco Kapak, şi le-a spus: Tu şi urmaşii tăi trebuie să fiţi stăpâni şi să supuneţi multe popoare; Socotiţi-mă pe mine tatăl vostru, şi voi o să fiţi copiii mei şi mă veţi respecta ca pe un părinte! Şi în aceeaşi clipă, soarelui, lunii şi stelelor li se dădu poruncă să se înalţe la cer şi să se aşeze La locurile lor, ceea ce şi făcură numaidecât”.
Legende similare cu oameni-stele găsim în folclorul tuturor popoarelor cu rădăcini etnice vechi. La noi, folcloristul Tudor Pamfile comunică o stranie variantă transilvană, după care stelele ar fi fost făcute din îngeri: „Dumnezeu coborându-se odată din cer pe pământ, a luat cu sine câţiva îngeri, ca să le arate lumea în care trăiesc oamenii pământeni. Îngerilor le plăcu lumea aceasta. Unuia însă. Îi plăcuse o pământeancă, o păstoriţă, pentru care el şi-ar fi dat viaţa lui îngerească. Dar, ca să nu povestească în cer celorlalţi îngeri ce au văzut pe pământ, Dumnezeu i-a prefăcut pe toţi în stele luminoase, iar îngerul îndrăgostit, prefăcut în stea, nu lucea de bucurie, ci scăpăra mereu aruncând scântei de foc. Atunci Dumnezeu a dezlipit de pe cer steaua scăpărătoare, i-a dat drumul pe pământ aruncând-o aşa de tare, că tot în picături de scântei a picat pe pământ”. Aici, ideea iniţială s-a păstrat transparentă, iar unul dintre detaliile remarcabile este dorinţa neteologală a lui Dumnezeu de a le arăta îngerilor viaţa terestră, într-o călătorie turistică. Sacrificiul omului-stea pentru o pământeancă este şi mai răspândit în folclor. Arhetipul e greu de restabilit, dar ideea din basmul românesc Fata din grădina de aur, cules de Kunisch, apoi folosit de Eminescu în Luceafărul, pare a fi dintre formele cele mai vechi.
Trebuie notat că mitul luciferic are o semnificaţie specială și în altă privinţă. Lucifer (în mitologia ebraică şi apoi în cea creştină făcând parte dintre îngerii damnaţi şi uneori identificat cu Azazel) este, ca simbol, un purtător de lumină, fiind egal cu Prometeu. Tot el devine numele popular al planetei Venus, dar nu numai pentru că această planetă este un luminător al nopţii, ci şi fiindcă alte mituri indicau rute spaţiale tradiţionale între ea şi planeta noastră.

Dar uneori stelele înseşi coboară pe Pământ. C. Levi-Strauss citează interesanta legendă a tribului brazilian kayapo după care steaua Jupiter (considerată femeie) coboară o dată din cer ca să se mărite cu un tânăr îndrăgostit de ea. Tânărul îşi ascunde soţia astrală într-o tigvă, dar când fraţii lui o descoperă, ea le apare ca un animal cu ochi de foc. Atunci, steaua îşi duce în cer soţul pământean, însă acestuia cerul i se pare un câmp pustiu. Să ne gândim oare la una dintre planetele vecine, care nu au relief? Iată însă o variantă şi mai curioasă: descoperită în ascunzişul unde o băgase soţul ei, steaua explodează în faţa muritorilor indiscreţi şi îi arde.
Ideea amorurilor dintre stele şi pământeni e generoasă în miturile folclorice. Tribul xerente din Brazilia are o legendă, comunicată de C. Nimuendaju, unde planeta Venus, personaj de astă dată masculin (deci, un Luceafăr), trăia odinioară sub formă de om, printre oameni, dar având ulcere pe tot trupul, împresurate de muşte şi scârbind pe trecători. Numai indianul Waikaura, milos, i-a oferit o rogojină nouă şi i-a cerut amănunte: iar Luceafărul bolnav i-a explicat că rătăcise drumul. Waikaura i-a adus atunci apă caldă să-şi spele rănile, insistând să facă asta în colibă şi poruncindu-i fiicei sale fecioare să-l îndemne pe străin să se aşeze pe coapsele ei goale. Aceste îngrijiri atente l-au însănătoşit pe oaspete, care în prima noapte l-a întrebat pe Waikaura ce ar dori să i se împlinească, şi cum acesta n-a răspuns, străinul a repetat: „Să trăieşti sau să mori?” şi, fiindcă în acel timp localnicii se masacrau unii pe alţii, oaspetele îşi sfătui gazda să se pregătească în secret de plecare, omorând mai întâi un porumbe! Apoi Luceafărul face din oasele porumbelului o arcă în care îl aşază pe Waikaura cu toţi ai săi, în timp ce el se înalţă la cer într-un puternic vârtej, iar de departe începe să se audă vuietul apelor, care în scurtă vreme potopesc satul, Afară de familia lui Waikaura, un Noe în felul său, ceilalţi pier, fie înecaţi, fie răpuşi de frig şi de foame.
Printre cele mai captivante legende sud-americane asupra persoanelor nepământene şi relaţiilor pe care le-au avut acestea cu oamenii există una, a Orejonei, din păcate nu îndeajuns de sigură. Biologul Beltran Garcia, un descendent al vestitului istoric al Conchistei, Garcilaso de la Vega, a comunicat nişte documente secrete rămase de la strămoşul său, ce ar constitui o traducere a petroglifelor de pe faimoasa Poartă a Soarelui de la Tiahuanaco (Bolivia). Beltran Garcia scrie: „Textele pictografice din Tiahuanaco spun că în era tapirilor giganţi, nişte fiinţe omeneşti foarte evoluate, palmate şi cu un sânge diferit de al nostru, venind din altă planetă au găsit, după nevoile lor, lacul cel mai înalt de pe pământ. În cursul călătoriei lor interplanetare, piloţii îşi aruncaseră deşeurile acolo, fără să aterizeze, dându-i lacului forma unei fiinţe omeneşti culcate pe spate. Ei n-au uitat buricul (lumii), adică locul unde s-ar fi aşezat întâia noastră Mamă, încărcată de sămânţa inteligenţei umane”. Referindu-se apoi la posibilităţile diferenţelor sangvine în funcţie de faptul că indigenii Anzilor trăiesc la o altitudine unde omul alb nu s-ar putea aclimatiza, biologul sudamerican continuă: „Prin puternicele lor telescoape, vizitatorii siderali au căutat aşadar o altitudine şi un lac favorabil organismului şi vieţii lor de amfibie. (…) În era terţiară, când nu exista încă nicio fiinţă omenească pe planeta noastră populată doar de animale fantastice, o aeronavă strălucitoare ca aurul veni să se aşeze pe Insula Soarelui din lacul Titicaca. Din această aeronavă ieşi o femeie cu un corp semănând, de la picioare până la sâni, cu al femeilor actuale, dar cu un cap conic, cu urechi mari şi mâini palmate cu câte patru degete. Numele ei era Orejona (Urechi-Mari) şi ea venea de pe planeta Venus, unde atmosfera era aproape analoagă celei terestre. Mâinile ei palmate arătau că apă era din belşug pe planeta originară şi ele jucau un rol primordial în viaţa venusienilor. Orejona mergea vertical ca şi noi, era înzestrată cu inteligenţă şi, fără îndoială, avea intenţia să dea naştere unei omeniri terestre, căci a avut relaţii cu un tapir, animal ce grohăia mergând în patru labe, de la care a născut mai mulţi copii Odraslele născute din această încrucişare monstruoasă apăreau pe lume cu două mamele, o inteligenţă scăzută, şi cu organele reproducătoare de tapir. Rasa se fixase într-o zi, împlinindu-şi misiunea sau poate plictisiri de pământ şi dorind să se întoarcă pe Venus, unde putea să aibă un soţ după chipul ei, Orejona îşi reluă zborul în astronavă”. Francezul Robert Charroux, un pasionat şi serios cercetător al paleoastronauticii, după care am citat relatările lui Beltran Garcia, mărturisind că se îndoise la început de autenticitatea textului, arată că a descoperit mai târziu printre inscripţiile Porţii Soarelui imaginile câtorva scafandre autonome, ale unor aparate cu motoare misterioase şi ale unor maşini de aparenţă siderală. Într-adevăr, dacă textul biologului sud-american e o mistificare, rămân alte documente de autenticitate verificată care, parţial, pledează pentru aceeaşi ipoteză. Există în primul rând schema astronavei din piramida de la Palenque; de asemenea, în Venezuela, la nord de Orinoco, s-au descoperit 80 de picturi murale precolumbiene, printre care ciudate mâini omeneşti cu 4 degete, ca mâinile palmate ale Orejonei, alternând cu mâinile normale; apoi, arheologii datează construcţia Porţii Soarelui cu anul aproximativ 12000 î.e.n., cifră concordantă, cum s-a văzut, cu multe alte tradiţii paleoastronautice similare; sunt, în fine, şi câteva cronici vechi conţinând ecouri din aceeaşi zonă mitologică. De pildă, Gonzales de la Rosa, în lucrarea Cele două Tiahuanaco, publicată la Viena în 1909, rezuma şi comenta o traducere a unui text de noduri (specifice băştinaşilor sud-americani). Traducerea fusese făcută de Quipocamayo Catari şi încredinţată Vaticanului în 1625. Manuel Gonzales de la Rosa notează: „Numele primitiv al oraşului Tiahuanaco era Chucara. Oraşul era în întregime subteran şi ce se afla la suprafaţă se reducea la cariera de piatră și la satul lucrătorilor. Cetatea subterană va da cheia unei emoţionante civilizaţii ajungând până în cele mai îndepărtate vremuri. În cetate se putea pătrunde prin mai multe intrări, pe care le-au văzut atât marele naturalist francez Alcide d’Orbigny, cât şi călătorii Tschudi, Castelnau, Squier, ce vorbesc de galeriile sumbre şi fetide răspunzând în incinta oraşului Tiahuanaco. Această cetate subterană a fost zidită spre a îngădui locuitorilor să găsească o temperatură mai clementă, fapt ce dovedeşte că altitudinea nu a variat”.
Se va pune însă o întrebare firească: dacă locuitorii adăpostiţi în admirabilul oraş subteran ar fi fost oameni tereştri, de ce le-ar fi trebuit o atare risipă de forţe, când orice om s-a putut adapta destul de lesne chiar şi climatului aspru de la altitudinea celor patru mii de metri bunăoară ai Limei peruviene?
Pedro Pizarro, vărul Conchistadorului, scria în cronica sa peruviană din 1571: „Femeile nobile sunt plăcute la vedere; ele ştiu că sunt frumoase şi chiar sunt de fapt. Părul bărbaţilor şi al femeilor este blond ca spicele şi unii inşi au pielea mai deschisă decât spaniolii. În această ţară am văzut o femeie şi un copil a căror piele era de o albeaţă neobişnuită. Indienii pretind că e vorba de urmaşi ai idolilor” (zeilor).
Explicaţia care se dă de obicei (deşi este un act pur şi simplu de neatenţie ştiinţifică, o extrapolare lipsită de temei) izvorăşte dintr-o informaţie de altă natură, referitoare la altă epocă: vikingul Leif Erikson, fiul lui Erik cel Roşu, călătorise pe continentul american în anul 1000, lăsând în Terra Nova şi un stabiliment hanseatic; de altfel suferă de acelaşi viciu şi extrapolarea informaţiei că, şi mai de vreme decât Leif Erikson, ar fi debarcat pe coasta americană un irlandez, atestat de cartea Călătoria sfântului Brendan (anul 600). Într-adevăr, antropologii au găsit recent un sat de băştinaşi cu pielea albă şi vorbind un idiom neasemănător cu celelalte în Brazilia pe valea Amazonului, dar această descoperire deocamdată nu confirmă nimic din ambiţiile de prioritate precolumbiană ale istoricilor scandinavi sau irlandezi, ba mai degrabă – dată fiind imensa distanţă geografică faţă de locurile de debarcare ale vikingilor sau irlandezilor – susţine tradiţia comunicată de Pizarro.
Despre ideea eredităţii sângelui albastru, care nu are nimic a face cu coruperea expresiei în sensul de clasă nobiliară, am vorbit în locul necesar; nu o vom relua. Dar vom reaminti încă unele sugerări ale câtorva tradiţii şi chiar documente. De pildă, în plastica vechiului Egipt, zeii Thot, Ammon şi Osiris sunt pictaţi de obicei în albastru deschis, iar vechile veşminte rituale sau cele care indicau nobleţea erau tot albastre. La acestea, ca şi la cele spuse mai înainte, trebuie adăugat că în antichitate planeta Venus sau Luceafărul, locul de baştină al legendarei Orejona, era numită şi planeta albastră, ceea ce concordă ciudat de bine cu o ipoteză ştiinţifică recentă susţinând că pe Venus, din cauza prezenţei în mari cantităţi a gazului carbonic şi din cauza penuriei de oxigen, fiinţele posibile (dacă ar fi) ar avea pielea albastră. Cine, deci, dintre oaspeţii epocilor paleoastronautice îşi va fi lăsat pecetea ereditară în noi? Un răspuns cert e deocamdată imposibil de dat.
În ultimii ani, optica oamenilor de ştiinţă despre cele două planete vecine s-a schimbat mult. Declarate până nu demult inapte pentru orice fel de viaţă, acum planetele Marte şi Venus (şi chiar Luna) încep să atragă şi atenţia exobiologilor. Dacă în alte decenii era neglijată una din însuşirile fundamentale ale vieţii: imensa ei adaptabilitate la orice fel de condiţii, azi punctul de vedere devine mai logic, pe măsură ce oamenii de ştiinţă renunţă la concepţia antropocentristă, moştenită de la teologia medievală. De altminteri, până şi Vaticanul a înființat o confrerie monahală de misionari cosmici!
Doi profesori de la universitatea Hopkins (S.U.A.), dr. William Plummer şi dr. John Strong, anunțaseră în aprilie 1966 că pe Venus există regiuni „unde omul poate găsi o temperatură confortabilă” şi arătau, pe baza studierii datelor obţinute, că pe această planetă „ar putea să existe viaţa aşa cum o cunoaştem pe Pământ”. Există însă tentaţia de a nega posibilitatea vieţii venusiene prin argumentul temperaturilor foarte ridicate din unele zone (400°C); totuşi teza e infirmabilă prin faptul că sursa de măsurare o constituie undele radio, iar după acest criteriu, măsurată din spaţiul extraterestru, radiotemperatura Pământului ar indica valori până la un milion de grade, datorită nenumăratelor noastre staţii de radio şi televiziune.
Trecând peste ipoteza timidă cu privire la putinţa existenţei unei forme de viaţă raţională (organisme bazate pe siliconi) chiar şi pe fierbintele Mercur, să ne oprim puţin la planeta cea mai interesantă pentru noi: Marte. Această planetă era numită în Babilonul secolului al optulea planeta imprevizibilă, şi porecla ei ne urmăreşte şi azi, ori de câte ori poposim în dreptul straniului punct sângeriu de pe cer. Astăzi este greu de contestat că Marte ar fi adăpostit cândva o civilizaţie. Totuşi, chiar cei care nu mai contestă acest lucru, exclud aceeaşi posibilitate pentru prezent, explicând că civilizaţia marţiană – dacă a existat vreodată – a îmbătrânit şi s-a stins demult, dar aceiaşi oameni, când e vorba de destinul civilizaţiei noastre umane, anticipează totdeauna cu fanatism şi prevăd posibilitatea salvării urmaşilor noştri până şi dintr-un cataclism general. De fapt, au dreptate: unul dintre exemple a fost potopul. De ce atunci probabila civilizaţie marţiană să fi pierit, când – îmbătrânindu-i planeta – ea putea fie să emigreze pe altă planetă, fie să se adapteze biologic, fie mai ales să se mute în nişte mari oraşe subterane, la adăpost de radiaţiile cosmice şi în sânul unui confort total produs pe cale artificială!
Şi Marte nici nu este o planetă moartă, care să nu se manifeste în vreun fel. De la ipotezele romantice care au rezultat din cercetările făcute de Schiaparelli în 1877, canalele marţiene tulburând imaginaţia multora, planeta roşie n-a fost luată totuşi prea mult în serios. Azi însă discuţiile între savanţi au devenit acute. În ce priveşte planeta Marte, în ultima vreme fenomene astronomice stranii se succed rapid, apar câteva teorii noi pe an, toate argumentate ştiinţific şi mai toate căzând în faţa altor teorii şi mai noi, în timp ce planeta vecină furnizează mereu fapte enigmatice. Aşa, bunăoară, în ultimele trei decenii mai mulţi astronomi au înregistrat prin observaţii telescopice unele explozii care ar fi imposibil de explicat prin procesele naturale cunoscute, deoarece câteva din ele seamănă mult prea evident cu exploziile nucleare. Interesante cu deosebire au fost observaţiile din anii 1987, 1950, 1951 şi 1954. În 1950 (28 ianuarie), astronomul japonez Sadao Saeki a observat un nor în formă de ciupercă, înalt de 100 km şi cu un diametru de 1500 km.
În toamna anului 1965, dr. C. S. Pittendrigh (universitatea Princeton, S.U.A.) critica pe cei care trăseseră concluzii pripite asupra inexistenţei vieţii pe Marte numai după fotografiile luate de nava americană „Mariner-4” şi se referea la fâşia foarte îngustă pe care o putuseră fotografia instalaţiile navei. Vorbind de aceleaşi fotografii, astronomul american Clyde Tombaugh de la observatorul universităţii New Mexico (care este şi descoperitorul planetei Pluton), declara într-un raport din 1966 că 7 din cele 22 fotografii înregistrează trasee negre pe care el le-a observat în timpul unor studii telescopice, şi, remarcând ironic că „cei ce nu vor să vadă canalele pe Marte trebuie să le examineze direct”, adăuga cu duritate îndreptăţită: „Cunosc persoane care spun că nu pot să vadă «canale» pe Marte, dar mi-ar place să li se facă un examen oftalmologic”.
Datele cunoscute ale atmosferei şi climei marţiene, judecate lucid, nu sunt chiar înspăimântătoare. Densitatea atmosferică, de o sută de ori inferioară celei terestre, ar corespunde densităţii pe care o are atmosfera noastră la altitudinea de 18 km. În 1965, dr. Lewis Kaplan, de la „Jet Propulsion Laboratory”, pe baza unor studii spectroscopice, a descoperit în atmosfera marţiană o mare cantitate de hidrogen, gazul atât de necesar dezvoltării vieţii, cu toate că până atunci mulţi savanţi considerau că forţa gravitaţională redusă a planetei nu ar putea reţine hidrogenul aproape deloc. Concluzia dr. L. Kaplan a fost confirmată de doi cercetători francezi, Pierre şi Janine Connes, care au descoperit în atmosfera marţiană chiar şi unele mari concentrări de hidrogen, de 1000 de ori mai mari decât în atmosfera pământeană. Iar profesorul Audouin Dollfus, de la Observatorul astronomic din Paris, lucrând cu un telescop monocromatic special, a constatat, în 1963, că atmosfera marţiană conţine o cantitate apreciabilă de vapori de apă. De asemenea, planeta dispune din belşug de azot şi bioxid de carbon, având şi oxigen într-o cantitate redusă. Temperatura planetei se ridică ziua, la ecuator, până la 29°C, iar minima noaptea este pretutindeni de -90°C. Iar printre fotografiile celei de-a doua serii transmise de „Mariner-6” (vara anului 1969) este una înfăţişând un crater cu diametrul de peste 480 km, deasupra căruia se observă distincte formaţiuni de nori. Să adăugăm, dintre observaţiile comunicate de sonda spaţială „Mariner-9”, furtunile violente (praf ridicat până la 60 km, cu o viteză a vântului de 180 km/n), ca şi norii de apă şi gheaţă – fenomene deci imposibile pe o planetă cu atmosferă săracă. În funcţie de datele controlate, este foarte interesantă experienţa instalaţiei sovietice „Kik” din 1965, condusă de microbiologul Anna Jukova; instalaţia a reconstituit integral condiţiile marţiene, oferind concluzia că viaţa e posibilă pe această planetă, dar că organismele predominante ar trebui să fie cele intens colorate, pigmenţii protejându-le împotriva efectului nociv al razelor ultraviolete. Aproape concomitent cu această experienţă, mai mulţi savanţi americani au reprodus şi ei în laborator condiţiile marţiene, reuşind să menţină în viaţă varietăţi de secară, orz, citrice, precum şi – timp de 54 zile – câteva broaşte ţestoase. Această fosilă vie, trăind şi pe Pământ în condiţii modeste, în ciuda remarcabilei sale longevităţi, se adaptează lesne celor mai variate compoziţii atmosferice (cu oxigen de la 0 până la 100°/o), celor mai diferite presiuni, înalte sau joase, frigului ca şi acţiunii directe a razelor ultraviolete. O broască ţestoasă a trăit mai mult de 3 luni în împrejurările unei zecimi din presiunea atmosferică normală (deci corespunzătoare altitudinii de 17 000 metri) şi într-un aer care nu conţinea decât 2 oxigen. S-a remarcat cu acest prilej că, deşi broasca se plimba şi înota firesc, iar inima ei nu înceta să bată, volumul sanguin i se redusese la zero, în vinele ei nemaicirculând sângele. Similitudini esenţiale între om şi broasca ţestoasă nu sunt, totuşi experimentul deschide o poartă largă problemei adaptabilităţii organismelor la condiţiile marţiene.
Una din ultimele experienţe efectuate în U.R.S.S. A realizat, în condiţii marţiene artificiale, formarea unor compuşi organici (aldehidă formică, aldehidă acetică şi acid glicolic) socotiţi trepte premergătoare apariţiei vieţii.
Foarte captivantă este teoria comună a doi astrofizicieni, americanul F.B. Salisbury (universitatea Colorado) şi sovieticul Felix Zighel (universitatea din Moscova), care propun o nouă interpretare a unor fenomene cunoscute de mult. Astfel, în privinţa oazelor marţiene, cei doi savanţi spun că aproape toate intersecţiile canalelor planetei sunt marcate de mici pete de culoare verde-închisă, iar acolo ar putea fi oraşele civilizaţiei respective; se cunoaşte pe planetă un mare pustiu de dimensiunea Texasului, numit Nodul lui Laocoon, iar, în 1956, astronomii l-au văzut întâia oară acoperit de vegetaţie; cât priveşte şirul de explozii strălucind orbitor, dintre care unele formează nori albi plutind deasupra planetei mai multe ore, ambii astrofizicieni se întreabă dacă este vorba de nişte fenomene vulcanice sau dacă marţienii studiază efectele căderii unor sedimente radioactive; un alt fenomen curios este praful galben, ce formează nori părând să acopere mari suprafeţe planetare şi care, în anul 1956, a alcătuit un nor de formă ciudată (ca un W), acoperind Marea Mlaştină (Syrtis Major); fotografiile făcute în ultraviolete au relevat un fum vioriu, ca o ceaţă uşoară care acoperea zone întregi din discul planetei, cei doi savanţi bănuind că ar putea să fie o metodă specială de a retine sau filtra razele ultraviolete nocive care altfel străbat lesne atmosfera rarefiată; în fine, este aşa-numita „lume ruginie”, determinată de doi factori: cantitatea redusă de oxigen din atmosferă şi culoarea roşcată a pustiurilor marţiene, care i-au făcut pe specialişti să considere că nisipurile maro-roşcate ale planetei ar fi oxizi de fier (limonit) ce păstrează oxigenul, şi că deci ele sunt împrăştiate artificial pe mari suprafeţe, ca o materie primă a oraşelor-cupole cu aer condiţionat. Spectogramele obţinute de curând de un grup de astrobotanişti din Kazahstan par să demonstreze că regiunile întunecate ale planetei Marte ar fi acoperite de nişte plante asemănătoare cu cactuşii, plantele noastre atât de bine adaptate climelor toropite de uscăciune. Plauzibile, toate aceste argumente se vor verifica fără îndoială în viitorul destul de apropiat.
Stabileşte ca prim punct posibil Alpha Centauri (4,3 ani-lumină sau, în alţi termeni, 406.814.000.000.000 km) şi, lucru straniu pentru un fizician, neagă această soluţie printr-un raţionament empiric: „Dacă s-ar imagina folosirea unul motor atomic capabil să ducă la asemenea viteze, funcţionarea acestuia ar provoca o temperatură de 85 000 grade, ceea ce ar însemna arderea de vii a ocupanţilor vehiculului”. Lucrul în sine e inatacabil, dar e un sofism, căci nu putem atribui altor civilizaţii limitele noastre ştiinţifice din clipa de faţă, mai cu seamă când azi se şi admite teoretic putinţa altor mijloace de propulsie spaţială (astronava nucleară proiectată de dr. Dyson, proiectul „Nerva” pentru nava-paraşută acţionată de o rază laser, motoarele iono-mercurice care au şi fost experimentate, câmpul antigravitaţional etc.).
Călătorii nepământeni care şi-au lăsat amintirea în mituri încep să nu mai pară în ultima vreme rod al fanteziei. Metodele logice de investigare a mitologiei dau rezultate logice şi de multe ori surprinzătoare.
Printre persoanele mitologice cărora tradiţia, împreună cu alte deducţii, le-a atribuit obârşie nepământeană, una bucurându-se de o imensă faimă durabilă este aşa-numitul Iisus Cristos. Desigur, în acest caz s-au efectuat mai multe suprapuneri de mituri şi realităţi istorice diferite. Unele texte de la Qumran sugerează ideea că un cult mesianic se stabilise cu mult înaintea erei noastre, în secta esenienilor. Despre personajul Iisus ca atare vorbesc şi unii istorici romani, descriindu-l fără să-l fi văzut. Structura primitivă a doctrinei ce i se atribuia este la urma urmei una de educare prin voinţă a comportamentului fizic şi moral al oamenilor. Pe de altă parte, nişte mituri circulând în texte apocrife (de fapt, doar necanonice), precum şi o anumită iconografie consacrată înălţării la cer a personajului în capsule de aparenţa unor vehicule spaţiale, ne determină să deducem una din rădăcinile mitului, anume că acest Iisus ar fi fost una dintre persoanele aparţinând unei civilizaţii nonterestre. Bineînţeles, ulterior personajul a devenit o noţiune mistică şi, paralel, un simbol moral, aşa ca întotdeauna, prin uitarea treptată a structurii memoriale. Elementele biografice care i se atribuie de către cele patru evanghelii sunt uneori contradictorii, iar prima perioadă – de la aşa-zisa naştere până spre vârsta de treizeci de ani – e trecută repede şi superficial, vădind o confecţie inabilă. După una dintre evanghelii, Iisus ar fi apărut prima dată în public la Capernaum, lângă mare, unde şi-ar fi început predicile: Poporul care stătea în întuneric a văzut lumină mare şi celor ce şedeau în laturea şi în umbra morţii răsăritu-le-a lumină” (Matei, 4, 16). Informaţia de aici pare mai verosimilă şi concordă cu alta, pe care am mai citat-o, dintr-un text apocrif slavon (sec. XV) unde se spunea că steaua magilor, obiect cu aripi şi multe raze, al cărui zbor fusese urmărit de astronomii timpului, „s-a pogorât pe un munte şi din ea a ieşit Hristos”. Activitatea lui aduce pe alocuri cu practicile yoga, dar şi cu o medicină ştiinţifică modernă; în acest caz, el vindecă mai ales paralitici şi psihopaţi, iar uneori, prin reanimare situaţii de moarte clinică, aşa cum am spune azi: „Iisus veni la casa dregătorului şi văzând pe cântăreţii din flaut şi gloata zgomotoasă rosti: Depărtaţi-vă, căci fecioara n-a murit, ci doarme. Dar ei râdeau de el. Ci când mulţimea fu scoasă afară, intrând Iisus luă pe fată de mână şi fata se sculă” (Matei, 9, 23—25). Teologia a atribuit acestor simple vindecări medicale un caracter divin, de miracol, pe care-l contrazice textul însuşi al evangheliei, chiar dacă relatarea e dusă până la simplificarea extremă. Uzând de unele funcţii parapsihologice, personajul nu e niciodată teatral şi nu-şi ascunde sistemul: „fecioara n-a murit, ci doarme”, zice el, iar în alte împrejurări îşi întreabă sincer pacienţii, mizând pe puterea sugestiei: „Credeţi că pot să fac eu aceasta?”, şi îi vindecă numai după răspunsul lor afirmativ.
Oricâtă mistificare s-ar fi interpolat în textele iniţiale pe care compilatorii, numiţi evanghelişti, le-au amplificat şi corupt, tot se mai poate deduce originea nonterestră, dar nedivină a persoanei numite convenţional Iisus Cristos şi misiunea sa de reînnoire a contactului cu omenirea. Există un pasaj din textul canonic de unde rezultă că Iisus era reprezentantul mult; mai nou al unei civilizaţii extraterestre ce crease o istorie a contactelor cu pământul. Momentul se cheamă bisericeşte „schimbarea la faţă”: „Iisus luă cu sine pe Petru şi pe Iacob şi pe Ioan, fratele lui, şi îi duse pe ei într-un munte înalt, în singurătate. Şi se schimbă la faţă, înaintea lor, aşa încât faţa lui străluci ca soarele, iar veşmintele lui se făcură albe ca lumina. Şi iată că Moise şi Ilie se arătară lor, vorbind împreună cu Iisus. (…) Pe cina el vorbea încă, iată un nor luminos i-a umbrit pe ei, şi iată o voce din nor a rostit: Acesta este fiul meu cel iubit…” (Matei, 17, 1—3 şi 5). Lucrurile nu pot fi luate literal, deşi chiar pretinsa revedere a celor doi profeţi ebraici străvechi poate fi justificată, dacă ne gândim la conservarea imaginii vii, ceea ce realizăm şi noi astăzi în mod curent, în cinematograf; procedeele tehnice pot fi diferite, însă cu rezultate aproape similare.
Sfârşitul şederii lui Iisus pe Pământ se compune dintr-un triptic care, cercetat cu atenţie, îşi poate releva caracterul foarte firesc: moartea, învierea, înălţarea, înainte de decolarea rachetei, se ştie că orice cosmonaut trece printr-un stadiu de odihnă totală; o stare de somn prelungit, văzută de martorii oculari de atunci, putea fi luată drept moarte, iar dificultăţile primilor creştini în raporturile lor cu statul roman au generat povestea naivă a unei judecăţi, soldate cu moartea prin răstignire. După somnul obligatoriu dinaintea zborului, orice cosmonaut se trezeşte; aceasta a fost învierea. Apoi, cosmonautul decolează în nava sosită să-l ia (în evanghelie nava fiind numită îngerul Domnului, în virtutea vechii tradiţii biblice), iar decolarea nu este nimic altceva decât o înălţare la cer. Evanghelistul spune: „Şi iată s-a făcut cutremur mare, că îngerul Domnului pogorând din cer a venit, a rostogolit piatra şi a stat deasupra ei. Şi înfăţişarea lui era luminoasă ca fulgerul şi îmbrăcămintea lui albă ca omătul. Şi de frica lui s-au cutremurat străjerii şi s-au făcut ca morţi” (Matei, 28, 2—4). „Şi pe când îi binecuvânta, s-a despărţit de ei şi s-a ridicat la cer” (Luca, 24, 51). Evanghelia mai arată că în cripta goală s-au găsit doi bărbaţi sau doi îngeri, stând la capul şi la picioarele locului unde ar fi fost înainte presupusul cadavru. Înălţarea s-a produs obişnuit: „Iar după ce a grăit acestea s-a înălţat, cu ei de față şi un nor l-a luat din ochii lor” (Faptele apostolilor, 1, 9).
Pe lângă aceste date şi faptul că despre existenţa fizică a personajului, înfăţişat ca învăţător public ciudat, vorbesc Tacitus, Suetonius, Josephus Flavius şi până şi Talmudul, ale cărui interese erau contrare, trebuie să ţinem seama şi de numele criptic, cu funcţie simbolică, Iisus fiind în ebraică Ieşua, ceea ce se traduce prin Dumnezeu să ajute. Iar tradiţia mitologică indică mereu ajutorul oferit de zei (adică de emisarii unei civilizaţii nepământene) oamenilor. Pentru a înţelege adevărata funcţie cosmică a acestui personaj, ca şi a tuturor celorlalte persoane extraterestre, nu trebuie să ne legăm strict de figura lui ezoterică şi nici chiar de aceea istorică datată, aşa cum e neimportantă activitatea lui de predicator, atunci când căutăm modelul original al personajului.
De altfel, acest model cu destinul său cunoscut nici nu e unic în miturile lumii. Legendarul împărat chinez Huan-ti (sau împăratul Galben) era o personalitate enciclopedică ce i-a învăţat pe oameni scrierea pictografică, medicina, arhitectura, fabricarea arcului automat, a instituit în China numele de familie, şi-a deprins supuşii să crească viermi de mătase, le-a alcătuit calendarul şi le-a construit căruţa şi barca. Nu mai puţin semnificativă este descrierea apariţiei sale: împăratul s-a născut după o gestaţie de 24 luni, mama sa rămânând gravidă când privise un fulger apărut lângă Steaua Polară. Aflându-se pe Pământ (şi acest lucru e dintre cele mai interesante detalii ale scopului venirii nontereştrilor pe planeta noastră!), împăratul a căutat tot timpul elixirul vieţii veşnice, pe care l-a găsit şi apoi s-a înălţat la cer. E notabil cu atât mai mult şi procedeul înălţării. În timp ce şedea la masă cu oamenii, alături aflându-se imensul trepied de mare capacitate, pe care chiar împăratul îl turnase din aramă, în munţi, a apărut pe cer Dragonul fermecat, acoperit în întregime de o strălucitoare platoşă de aur. Şi-a scos trupul pe jumătate dintr-un nor şi şi-a aţintit o mustaţă direct în cupa trepiedului. Împăratul Galben pricepu numaidecât că e un mesager care-l cheamă să se întoarcă în palatul ceresc, iar dragonul îl ridică, împreună cu alţi 70 de zei care şezuseră atunci la masa comună cu oamenii. Unii dintre oameni încercară să se agaţe şi ei apoi de mustaţa dragonului, dar ea se rupse şi ei se prăbuşiră de la înălţime. Îndepărtând crusta stilistică, de altminteri foarte frumoasă, a mitului, nu ne mai este greu să vedem că un grup de exploratori cosmici, ducându-se pe altă planetă, nu călătoreşte numai de dragul de a călători şi a cunoaşte; cosmonauţii noştri pământeni, explorând Luna, fără îndoială, caută şi uraniu sau alte elemente fisionabile. Huan-ti caută elixirul vieţii şi îl găseşte; deşi e împărat, se duce în munţi să-şi toarne singur, neîncredinţându-se supuşilor săi, enigmaticul trepied de aramă. După terminarea misiunii lui şi a celorlalţi 70 de zei, vine în zbor un mesager cu o platoşă strălucitoare să-i ia pe toţi în palatul ceresc. Sintetic şi limpede, acesta e unul din cele mai preţioase mituri despre rolul pe care l-au îndeplinit pe Pământ persoanele extraterestre ale epocilor paleoastronautice.
PROFEŢI SAU PERSOANE DE CONTACT
Transportându-se pe altă planetă, orice grup de astronauţi va alege din societatea de fiinţe raţionale găsită acolo (în cazul când acea societate se află pe o treaptă inferioară a evoluţiei), bineînţeles, specimenele cele mai inteligente şi mai puţin fricoase, pentru a stabili un contact de utilitate bilaterală. În cazul nostru, situaţia de gazde ale unor paleoastronauţi extratereştri, pe care au avut-o oamenii din epoca formării marilor mituri, a fost întrucâtva privilegiată. Persoanele de contact dintre oameni, naive şi orgolioase faţă de semeni, dar servile faţă de nepământeni, dacă nu au avut întotdeauna o structură morală incoruptibilă, au dat însă mereu dovadă de şiretenie şi isteţime care adesea friza inteligenţa. Uneori, deşi foarte rar, unele persoane de contact au fost şi oameni fermii care au intuit, fie şi destul de vag, nevoia de demnitate umană faţă de străini, cosmici care, chiar binevoitori, chiar darnici, năzuiau să se amestece în destinul intim al planetei noastre. O astfel de atitudine există, abstract, şi astăzi, dar privită proporţional, ea rămâne tot rară, şi nu trebuie confundată nici cu negarea antropocentristă a altor civilizaţii cosmice, nici cu ostilitatea în fața eventualităţii când oamenii ar redeveni gazde al altor exploratori extratereştri.
Mitologia menţionează destul de multe persoane de contact, de alură diversă. Sumerianul Adapa, fiul zeului Aea, e unul dintre primii oameni care a aflat din surse nepământene lucruri utile pentru semeni. Oamenii erau slabi şi neştiutori, după cum arată mitul, iar Adapa era înţelept şi cunoscuse tainele lumilor cereşti ca şi rânduiala lor. El i-a învăţat pe oameni să facă agricultură, să macine făină şi să coacă pâine, le-a arătat cum se poate pescui şi le-a făcut cea dintâi barcă. Pornind din oraşul său Eridu (de pe ţărmul Golfului Persic) pe mare, Vântul de Sud i-a răsturnat barca, dar Adapa s-a salvat şi i-a spus Vântului de Sud: „Pentru ce pui stavilă luntrii mele? /de ce mă împiedici să plutesc spre miazăzi/întru belşugul cetăţii mele? J Te voi înlătura din cale şi voi pluti/nestânjenit pe întinderile/părintelui meu Aea!” El se luptă cu vântul, îi frânge aripile, iar acestea se vindecă abia după şapte zile. Aflând zeul maxim Anu, îl cheamă în cer la judecată; învinuitul e sprijinit de mărturia favorabilă a zeilor Tammuz şi Ghishzida, care „tocmai plecaseră în cer”, aşa că Anu se convinge de dreptatea şi înţelepciunea lui Adapa, iertându-l, dar nemaidându-i, cum dorise o clipă, nemurirea. O altă persoană de contact timpurie este Moise, care urcă la Dumnezeu pe muntele Sinai: „Şi Moise s-a suit în muntele lui Dumnezeu, iar Domnul l-a strigat din munte…” (Ieşirea, 19, 3). În această frază există o cheie. După cum ştim, în cele mai multe cazuri aterizările, ca şi contactele, se efectuează pe platourile montane cele mai înalte, fapt destul de lesne explicabil în virtutea celor bănuite despre preferinţele climatice ale vizitatorilor cosmici. Dar în fraza biblică citată, care se poate confrunta cu alte câteva indicii similare, chiar dacă mai ceţoase, credem că mitograful nu se referă la munte ca la o formă de relief terestru, ci – metaforic – la o astronavă gigantică şi comparabilă cu un munte, care a aterizat probabil pe locul neted al vreunui pisc.
Când vorbim de persoanele ce au realizat contactul cu oaspeţii cosmici există ispita să trecem din oficiu în această categorie pe toţi profeţii, căci aceştia, în scrierile lor, şi-au asumat totdeauna calitatea de mijlocitori între oameni şi zei. Totuşi, personalitatea foarte diferită a profeţilor nu se poate considera după un singur criteriu. Materialul lăsat de mitografi, şi de nu atât de numeroasele cărţi profetice, oferă în ultimă analiză posibilitatea de a clasifica profeţii cel puţin în patru categorii: 1) persoane de contact direct cu o civilizaţie extraterestră; 2) mitografi mijlocitori între persoana de contact şi public; 3) epigoni târzii care au pus în circulaţie zvonuri şi anecdote folclorice asupra contactului petrecut într-o epocă anterioară; 4) filosofi criptici sau simbolişti care, dispunând de unele amintiri tradiţionale ale contactului uitat de generaţiile succesive ale marelui public, i-au intuit esenţa, compunând opere oculte de factură iniţiatică. Judecate însă numai după structura conţinutului lor, scrierile tuturor profeţilor (sau despre profeţi) capătă în ochii noştri aceeaşi marcă de epigonism, şi e normal, căci nimeni dintre pământenii acelor epoci ale întâlnirilor copleşitor de insolite nu era pregătit să înţeleagă cu adevărat structura gândirii şi comportamentului solilor unei civilizaţii nu numai nepământene, dar în primul rând incomparabile ca treaptă de evoluţie cu tot ce se ştia pe Pământ. Ca şi apariţia miturilor, şi ivirea profeţilor o putem studia până în timpul nostru modern; astfel de profeţi de tip epigonic s-au recrutat de obicei dintre şamanii triburilor primitive care veneau în contact tangenţial cu exploratorii europeni.
Fireşte, primele contacte au fost dificile şi cele mai înspăimântătoare pentru oameni. Moise îşi aduce aminte ce i-a spus odinioară Dumnezeu: „Şi întocmai cum ai cerut de la Domnul Dumnezeul tău în ziua adunării în Horeb: Să nu mai aud glasul Dumnezeului meu şi să nu mai văd acest foc-mare, ca să nu mor!” (Deuteronomul, 18, 16). E limpede că vuietul şi flacăra duzelor unei rachete nu e agreabilă de la mică distanță nici chiar pentru un inginer din zilele noastre; iar pe de altă parte, genul acesta de tocmeală cu cel prezentat drept zeitate abstractă ar fi o inadvertenţă pe care mitograful iniţial ar fi evitat-o, de nu şi-ar fi amintit cu adevărat de cumplitele senzaţii vizuale şi auditive ale aterizării astronavei. Moise era totuşi un om cu nervi de oţel. Biblia îl şi admiră indirect pentru marile lui îndrăzneli: „Şi nu s-a mai sculat în Israil profet ca Moise, pe care să-l fi cunoscut Domnul faţă către faţă, şi să fi săvârşit toate minunile şi faptele cele mai presus de fire…” (Deuteronomul, 34, 10—11).
Din aceeaşi categorie, dar înzestrat cu mai mult romantism, este Ghilgameş, omul care „a văzut totul până la marginea pământului” „, a pătruns înţelepciunea”,” a privit tot ce este sfânt”, mai ales „ne-a adus veste asupra zilelor de până la potop”. De fapt, Ghilgameş era socotii, două treimi zeu şi o treime om, fiind o făptură încântătoare şi puternică; un bărbat păros („cu trupul acoperit de blană”, cam ca zeii păroşi din miturile sud-americane) este însă Enkidu, cel modelat din lut, un păstor trăind cu animalele şi ca ele, dar prietenul nedespărţit al lui Ghilgameş.
Se prea poate ca şi în mitul dacic al lui Zamolxe să fie vorba de o persoană de contact nemijlocit sau cel puţin de o persoană terţă. Zeul dacilor s-a retras temporar într-o peşteră şi îşi avea locaşul pe vârful muntelui Kogaionon, de unde se arăta poporului o dată pe an. Dacii îl adoraseră, aşa cum deducea V. Pârvan, ca pe un zeu al cerului senin; jocul etimologic de a-i deriva numele din numele zeiţei Semele şi a face din el un zeu agrar, practicat de câte cineva, se înlătură de la sine, dacă ne gândim la tot cultul dacic al lui Zamolxe: dacii nu-şi îngropau morţii spre a-i trimite în imperiul vreunui daimon subteran, ci îi ardeau pe ruguri sub cer deschis; solii trimişi la zeu erau aruncaţi spre cer, ca să cadă în suliţi; de asemenea, poporul mai ales pastoral al dacilor era mai atent la cerul senin decât la glie, lucru cunoscut şi din vechile noastre balade folclorice de esenţă locală. Dar cel mai interesant fapt din concepţia dacică despre moarte este credinţa că, după moarte, se întorc la Zamolxe nu sufletele eliberate din trup, ci chiar oamenii, ca persoane fizice. Totuşi, e greu de afirmat că aici ar fi vorba de memoria unei întoarceri reale, din viaţă, din care n-ar fi rămas apoi decât metafora morţii.
Persoanele de contact astral au fost numeroase, şi printre ele sunt dominante figurile celor care au şi călătorit în cer (ca Iezechil sau Ilie, sau mai ales Isaia şi Enoh); dar despre ele vom vorbi în alt context potrivit principalei lor funcţii mitice.
Există şi un caz relatat cu amănunte, când un om e ostil faţă de un nepământean; e vorba de faimoasa luptă a lui Iacob cu îngerul. Trecând Iordanul împreună cu familia sa, ca să se ferească de Esau, fratele său, Iacob „a rămas singur. Atunci un om s-a luptat cu el până la revărsatul zorilor. Şi dacă a văzut că nu poate să-l biruiască, atunci l-a lovit peste încheietura şoldului şi s-a scrântit încheietura şoldului lui Iacob în luptă cu acel bărbat. Şi i-a zis acela: Dă-mi drumul, căci se luminează de ziuă. Ci Iacob a răspuns: Nu-ţi voi da drumul până ce nu mă vei binecuvânta! Atunci acela l-a întrebat: Care este numele tău? Şi Iacob a spus: Iacob! Zis-a acela: Numele tău nu va mai fi Iacob, ci Israil, pentru că te-ai luptat cu Dumnezeu şi cu oamenii şi ai biruit! Dar Iacob a întrebat şi a zis: Spune-mi, te rog. Numele tău! Răspuns-a: De ce întrebi de numele meu? Şi l-a binecuvântat pe el, acolo. Atunci Iacob a pus acelui loc numele Peniel. Fiindcă, zicea el: Am văzut pe Dumnezeu faţă către faţă şi am scăpat viu! Şi soarele răsărea în faţa lui când el a trecut de Peniel, şi Iacob şchiopăta din şold” (Facerea, 32, 25—32). Cazul e posibil, din candoare sau iresponsabilitate. Există de altfel şi relatări de cazuri aproape similare din vremea noastră, din ultimii zece ani, când unii civili sau militari au tras cu arma spre unele obiecte zburătoare neidentificate. Orgoliul lui Iacob a fost alimentat mai degrabă de consemnul pe care-l puteau avea extratereştrii de a nu ucide localnici, şi îngerul se putea afla tocmai atunci într-o misiune ştiinţifică, deranjată de arţăgosul cioban ce se certase şi cu fratele său. Enigmatică rămâne binecuvântarea cerută, dacă nu cumva acelaşi Iacob jinduise după asigurarea liniştii sale ulterioare după ce în sfârşit pricepuse că celălalt era, potrivit opticii sale primitive, un zeu.
PASAGERI SPAȚIALI
Deosebit de curios este că criticii sceptici ai ipotezei paleoastronautice nu se miră în faţa unor date, cognoscibile numai de când omul a început să zboare în spaţiul extraatmosferic. Mai multe mituri informează asupra unor senzaţii, privelişti și împrejurări pe care ştiinţa noastră contemporană nu le-a aflat decât abia acum câţiva am. Ceea ce mărturisesc oamenii din mituri, deveniţi pasageri cosmici în anumite conjuncturi, este imposibil de explicat prin teoriile clasice ale simbolismului mitic sau ale metaforei oare ar defini fenomenele neînţelese ale naturii.
În poemul asiro-babilonian al lui Etana (de fapt provenind din Sumer, căci Etana a fost al treilea rege din prima dinastie sumeriană Kish, de după potop) ni se oferă priveliştea Pământului văzut din spaţiu, pe măsura îndepărtării vehiculului decolat. Fireşte, filtrul naiv al timpului a irosit destule elemente din viziunea iniţială, iar vehiculul spaţial a devenit vultur; şi dacă nu ar i un indiciu păstrat cu uluitoare exactitate, am putea zice că poemul nu e decât un simbol al dorinţei omului de a zbura ca pasărea. Textul relatează: „După un dublu ceas/de zbor repezit/îi spune vulturul/lui Etana: /Priveşte, prietene, /cum e pământul acuma, /priveşte marea/dinspre lanţul de munţi/Pământul arată ca un munte, /marea arată/ca apa din fluviu. /După două ceasuri duble/de zbor repezit/îi spune vulturul/lui Etana: /Priveşte, prietene, /cum e pământul acuma. /Pământul arată/ca un crâng. /După trei ceasuri duble J de zbor repezit, /îi spune vulturul/lui Etana: /Priveşte, prietene, /pământul, acum ce e cu el? /Marea-i acuma/cât în stropitoarea grădinarului!” Călătorii, plecaţi după miraculoasa iarbă a nemuririi, ajung în cerul lui Anu, unde n-o găsesc, şi sunt nevoiţi să se înalţe şi mai sus, în cerul zeiţei Iştar: „După un dublu ceas/de zbor repezit/ (vulturul spune:) /Priveşte, prietene/cum e pământul acuma. /Pământul acum arată/ca discul lunii, f iar marea îndepărtată/cât o curte-i de mică. /După două ceasuri duble/de zbor repezit/ (vulturul spune): /Priveşte, prietene, /cum e pământul acuma. /Pământul acum arată/ca o turtă/şi marea îndepărtată/nu-i mai mare decât un coş pentru pâine. /După trei ceasuri duble/de zbor repezit/ (vulturul spune) /Priveşte, prietene/cum a dispărut pământul de tot! /Şi pe marea îndepărtată/nu s-a mai odihnit ochiul meu”. Din imensa altitudine, vulturul şi Etana se prăbuşesc în genune, dar finalul nu-l ştim, căci ultimele rânduri cuneiforme sunt alterate şi complet ilizibile. Dacă am mai putea accepta micşorarea treptată a priveliştii explicând-o prin migrarea legendei de undeva din munţi (deşi popoarele mesopotamiene, unde s-a născut ea, erau popoare de câmpie), este cu neputinţă de admis că acum patru sau cinci milenii se putea ajunge prin simplă intuiţie la imaginea de disc a Pământului văzut din cer.
Unul din pasagerii asidui a fost Enoh, care şi-a încheiat destinul departe de planeta natală: „Şi Enoh era în vârstă de şaizeci şi cinci de ani când i s-a născut Matusalem. Şi Enoh a umblat în căile Domnului, după ce i s-a născut Matusalem, trei sute de ani, şi a avut fii şi fiice. (…) Şi fiindcă Enoh umbla în căile Domnului, nu s-a mai văzut, căci Dumnezeu l-a luat la sine” (Facerea, 5, 21—22 şi 24). El se considerase răpit şi apoi obligat să călătorească, deşi mărturisirile ulterioare transmit o anumită mândrie secretă de a fi cunoscut căile astrale şi vehiculele cereşti. Enoh pare să fi înţeles din experienţa sa de pasager cosmic mai mult decât oricare alt profet biblic. Mărturisirile lui se ridică uneori aproape de tonul obiectiv. Chiar prima decolare (în apocriful etiopian) e privită calm: „Dar vedenia mi s-a arătat astfel: iată că nişte nori m-au chemat în vedenie şi un nor gros m-a strigat; şi mersul stelelor şi fulgerele m-au făcut să mă grăbesc şi m-au dorit; şi vânturile, în vedenia mea, m-au făcut să mă grăbesc; ele m-au adus sus şi m-au silit să intru în ceruri” (XIV, 8). Metaforele, destul de străvezii, arată viteza de zbor şi aspectul optic al deplasării. Dar într-un pseudoapocrif, păstrat în lumea ortodoxă răsăriteană (Cartea slavonă a lui Enoh, un manuscris din sec. Î.e.n.), apar detalii cu totul inedite. Enoh spune că, în vedenia sa au venit la el „doi bărbaţi atâta de înalţi cum n-am mai văzut vreodată pe pământ. Şi chipurile lor străluceau ca soarele, şi ochii lor erau ca nişte lămpi aprinse, iar din buzele lor izbucneau văpăi. Veşmintele lor arătau ca penele, picioarele ei le aveau purpurii, aripile lor mai albe ca zăpada. Ei stătură la căpătâiul patului meu şi mă strigară pe nume. Când m-am deşteptat din somn, i-am văzut limpede pe aceşti oameni care stăteau dinaintea mea”. Cei doi bărbaţi îl informează pe Enoh că sunt trimişi de Dumnezeu ca să-l ducă în cer. Unul îi spune: „Nu ai teamă şi nu te înfricoşa. Astăzi te vei înălţa împreună cu noi în cer!” Despărțindu-se de fiii săi, Enoh le zice: „Nu ştiu încotro mă duc, nici ce mă aşteaptă”. Plecarea e descrisă aici cu mai multe detalii: „Ei m-au luat pe aripile lor şi m-au aşezat pe un nour. Şi, minune! Nourii începură a se mişca. Şi iarăşi înălţându-mă mai sus, văzut-am văzduhul, iar mai sus am văzut eterul, şi ei m-au adus în cerul cel dintâi”.
Primul popas este grădina Edenului, aflată în cerul cel dintâi. În apocriful etiopian, Enoh o descrie vag, insistând asupra unei clădiri principale: „îndată ce am ajuns, am intrat lângă un perete zidit ca din pietre de grindină. Limbi de foc îl înconjurau. Apoi, trecând prin flăcări, m-am apropiat de o casă mare, bătută cu grindină. Acoperişul ei era ca drumul stelelor şi ca fulgerele. Când am intrat în casa cea arzătoare ca focul şi rece cum e zăpada, n-am zărit nimic dintre podoabele vieţii. Atunci m-am înspăimântat şi am căzut, şi m-am deşteptat într-altă casă mai mare, înconjurată de limbi de văpaie. Acolo era un tron ca de cleştar şi pe tron şedea Măreaţa Slavă, iar veşmântul îi era mai strălucitor decât soarele şi mai alb decât oricare omăt” (XVII, 1). Ajungând în cerul al patrulea, Enoh (după pseudoapocriful slavon) se miră de strălucirea concomitentă a soarelui şi a lunii, soarele părându-i-se că luminează acolo de şapte ori mai puternic decât luna. De aici se deplasează mai departe, văzând „cercurile pe care luminătorii (aştrii) trec aidoma vântului, mergând înainte cu neînchipuită iuţeală şi fără să aibă nicio zi de răgaz”. În apocriful etiopian găsim varianta: „Zburând am văzut fulgere şi anume stele care ţâşneau făcându-se fulgere şi nu-şi mai puteau părăsi înfăţişarea cea nouă”. Şi în acelaşi context (XVII, 2) se descrie un nou peisaj celest: „Apoi am fost purtat într-un loc ai cărui locuitori sunt ca focul arzător şi, când vor, ei se ivesc cu chip omenesc. Şi am fost adus în lăcaşul furtunii şi ne un munte al cărui pisc înalt atingea cerul. Am văzut sălaşurile luminătorilor şi ale trăsnetelor, la margini, în genunea unde se află arcul de foc, săgeţile şi tolba lor, sabia de văpaie şi fulgerele toate. Apoi m-am dus până la apele vieţii şi la focul din asfinţit. Am fost unde nu a mai fost niciun om de pe pământ: peste vânturi. Şi am văzut un foc arzător şi, în spatele acestor munţi, un loc, dincolo de pământul cel mare, unde se împreunează cerurile”. Acest text îşi vădeşte lesne, de sub pelicula metaforică, sensul real, profetul descriind aproape fără erori un fel de bază astronautică din spaţiul cosmic, poate că pe unul dintre asteroizii mari.
Vizitând treptat cele şapte ceruri, în ultimul, Enoh l-a văzut pe cel pe care-l numeşte Dumnezeu. Acolo i s-au arătat tainele naturii şi ale omului, i s-a spus cum a luat fiinţă Pământul şi care sunt secretele planetelor şi stelelor. De la îngerii înalţi care l-au însoţit peste tot, pasagerul cosmic a cunoscut calculul mişcării soarelui, lunii şi aştrilor, ei i-au citit cărţi cereşti şi l-au învăţat să scrie, în pseudoapocriful slavon Enoh spune că a scris tot ce a văzut şi a auzit, în 366 de cărţi. După 60 de zile de călătorie, a fost adus pe Pământ, la fiii lui. Ajungând, a văzut că „întunericul s-a dat înapoi din faţa pământului şi s-a făcut lumină. Oamenii se uitau fără să înţeleagă cum fusese luat Enoh”.
Fraza despre dispariţia întunericului este una dintre cele mai preţioase, întrucât ideea revine de mai multe ori în ambele apocrife, ca şi în alte mituri sau chiar în unele basme fantastice. Înainte de a fi ajuns la cerul cel dintâi, unde era grădina Edenului, Enoh vede în tot cerul „un întuneric mai întunecos decât cel pământesc”, deşi în cuprinsul beznei străluceau aştrii. O relatare similară găsim într-una din evanghelii: „Şi lumina luminează în întuneric şi întunericul n-a cuprins-o” (Ioan, 1, 5). Considerate superficial metafore de parabolă, aceste afirmaţii sunt însă, în chipul cel mai evident, memoria unor viziuni reale; dar faptul nu s-a putut cunoaşte în vremurile moderne decât de la primul zbor spaţial, efectuat de Gagarin, când s-a constatat că, dincolo de zonele de refracţie ale atmosferei, în spaţiul cosmic, cerul rămâne tot timpul de un negru dens. Într-o carte chineză din sec. X-XII e.n. (Călătorie spre Soare-Apune) lucrurile sunt şi mai precizate: „Şi cu cât călătorul se înălţa tot mai sus şi mai sus, cu atât cerul se făcea mai negru”. Într-un basm românesc, numit ciudat: Ileana Cosânzeana, din cosiţă floarea-i cântă, nouă împărăţii ascultă, putem citi acest pasaj: „După mult amar de cale şi de umblat zadarnic (Ionică Făt-Frumos), iată că într-o zi se trezeşte pe piscul unui munte, pe care se părea că se sprijineşte marginea cerului. Aici, de-abia în timpul de amiazi mai soseau câteva raze pierdute şi slabe din soarele cerului. Era capătul lumii acesteia, nu se vedea alta decât întuneric adânc şi gura unui vârtej de vale neguros, de al cărui fund numai Dumnezeu sfântul ştia”. Eroul se hotărăşte să exploreze” această afundătură cu noapte nesfârşită” care se afla totuşi pe un vârf de munte, dar foarte departe de soare. El „se sculă de pe piatra unde se odihnea şi apucă în jos. Prin noaptea adâncă, în mijlocul zilei”.
În toate textele despre Enoh (canonice şi apocrife), comentariile sunt potolite şi degajă o anume stimă laică. Faţă de alţi profeţi, Enoh însuşi, ori de câte ori vorbeşte în monolog, are o frază gravă care nu păstrează nimic din stilul pompos al textelor sacre; totuşi, există unele aluzii discrete la structura inţiatică a mărturisirilor sale, ca în această frază: „Şi ceea ce spun nu-i pentru vârsta aceasta, ci pentru cea care vine de departe” (apocr. Etiop., XVII, 1).
Alţi pasageri spaţiali mitologici sunt mai avari în relatările lor, fie pentru că au văzut mai puţine lucruri, fie pentru că multe pasaje au fost omise de copişti.
Ilie s-a suit la cer într-un vârtej de vânt, după ce fusese anunţat dinainte: „Dar pe când ei mergeau vorbind, iată că pe neaşteptate un car de foc cu cai de foc a trecut printre ei şi Ilie s-a suit la cer într-un vârtej de vânt. Când a văzut Eliseu, el a început să strige: Părintele meu, părintele meu, carul lui Israil şi călăreţul lui! Şi apoi nu i-a mai văzut” (Cartea a doua a Regilor, 2, 11—12). Neîncrezători, ceilalţi ucenici au căutat trei zile prin împrejurimi cadavrul presupus al lui Ilie, fără însă a-l mai găsi.
Cam tot astfel avea să povestească mult mai târziu o legendă răpirea lui Romulus, căruia i se atribuia o obârşie cerească: „Romulus prezida adunarea poporului afară din oraş lângă aşa-zisa Mlaştina Caprei, şi deodată s-au ivit din văzduh lucruri minunate şi de neînţeles şi schimbări de necrezut, după cum urmează: lumina soarelui a dispărut şi s-a aşezat o noapte, nu blândă şi liniştită, ci plină de fulgere înfricoşătoare, de vânturi vijelioase care aduceau furtuna din toate părţile; în timpul acesta mulţimea s-a împrăştiat fugind, iar cei puternici s-au strâns la un loc; după ce a încetat tulburarea şi a strălucit din nou lumina şi mulţimea s-a adunat iarăşi, aceasta a început să-l caute şi să-l dorească pe rege, dar senatorii n-au lăsat poporul să continue cercetarea, nici să mai pună ceva la cale, ci au poruncit tuturor să-l cinstească şi să-l adore pe Romulus, deoarece a fost răpit şi dus de zei şi le va fi un zeu binevoitor aşa cum le-a fost un rege bun” (Plutarh, Viaţa lui Romulus, XXVII-XXVIII). Ulterior, fruntaşul patrician Iulius Proculus s-ar fi întâlnit cu regele dispărut, văzându-l frumos şi mare, împodobit cu arme ce străluceau ca îngerul; atunci, Romulus i-ar fi spus: „Zeii au hotărât, Procule, ca eu să zăbovesc numai atâta timp printre oameni şi, după ce voi întemeia o cetate care va avea o foarte mare putere şi glorie, să locuiesc iarăşi în cer, de unde sunt”. Plutarh mai revine la eveniment, arătând că răpirea s-a făcut cu mare zgomot de către un nor care a coborât din cer, dar citând şi părerea altora că ar fi fost tocmai atunci o eclipsă de soare. Revenind la Enoh, trebuie amintit că şi enigmaticul profet spunea clar (în apocriful etiopian): „Un nor şi un vârtej de vânt m-au smuls de pe faţa pământului şi m-au dus la capătul cerului”.
Norul poate fi o metaforă în ambele sensuri posibile. De altfel, argumentele principale sunt, cum am mai spus, senzaţiile insolite, de sursă nepământeană, care circulă uneori în mărturisirile pasagerilor cosmici din mituri. Dacă, de pildă, senzaţia vizuală a mişcării spaţiale ajunge să fie relatată până şi în Apocalips, profeţii mai vechi, ca Enoh, Ilie sau Iezechil, o comunică în amănunt. Ioan Teologul scrie: „Am văzut apoi un tron mare alb şi pe cel ce şedea pe tron, iar dinaintea feţei lui pământul şi cerul fugiră şi loc nu se mai găsi pentru ele” (Apocalipsul, 20, 11). Dar una dintre cele mai senzaţionale surprize ne-o oferă tot Iezechil, într-un pasaj unde senzaţia fizică a suprasolicitării din timpul acceleraţiei este atât de evidentă, încât relatarea ar putea fi semnată de fiecare dintre cosmonauţii noştri contemporani. „Atunci, zice profetul, m-a ridicat Duhul şi am auzit la spatele meu un huruit mare ca de cutremur, când slava Domnului s-a înălţat din locul ei; fâşâitul aripilor care se atingeau una de alta, huruitul roatelor şi vuietul surd al cutremurului. Şi Duhul mă ridică şi mă duse în zbuciumul duhului meu, în vreme ce mâna Domnului apăsa din greu peste mine” (Iezechil, 3, 12—14.) Pe lângă efectul creşterii greutăţii, atent ca întotdeauna, profetul auzea – localizat precis de urechea lui – până şi zgomotul jeturilor de propulsie care ţâşneau din duzele posterioare.
Senzaţia stării de imponderabilitate (de unde provine probabil şi vechea noţiune de levitaţie), sugerată şi în apocrifele lui Enoh, apare neaşteptat de bine definită tocmai la Dante: „S-arăt per verba ce-i transumanare/nu-i chip să pot, ci-ajunge exemplul dat/cui grația-i păstrează-asemeni stare”. Căci poetul florentin preciza că îşi săvârşise călătoria în cer cu trupul, iar senzaţia pe care o descrie este a sa: „Şi-am zis: Departe simt că-n mine moare/uimirea ce-o avui, ci-acum mă mir/că zbor trecând prin corpuri mai uşoare” (Paradisul, I, 70—72 şi 97— 99). Aceste lucruri circulau poate în anumite zone spirituale ale epocii, ajungând la poet pe cale iniţiatică, de la templieri. De altfel, Dante are nu o dată alură de poet ezoteric.
CĂLĂTORUL PARADOXAL
Tot Enoh (în apocriful etiopian) află de la îngerul ce îl însoţea în călătoria celestă că „locul acesta este capătul cerului şi al pământului” şi că” stelele care se rostogolesc deasupra focului nu sunt venite în vremea lor”. Iar la sfârşitul aceleiaşi cărţi, în capitolele profetice, regăsim ideea cu mai multă claritate: „Şi în zilele acelea se va ivi în cer şi va veni stârpiciunea pe înălţimea unui car din apus şi ea va străluci grozav, mai mult decât legea luminii. Şi vor greşi mulţi conducători ai rânduielii stelelor şi aceştia îşi vor schimba căile şi lucrarea lor şi nu vor sosi în vremea ce le-a fost hărăzită”. În apocriful slavon din sec. II-III, numit Vedenia lui Isaia, citim că acest profet, îndoindu-se la un moment dat de măreţia lui Dumnezeu, este luat în cer şi se căieşte după ce vede o seamă de lucruri care, ca şi la ceilalţi mitografi, sugerează de departe aspectul unor instalaţii tehnice rafinate. Apoi, îngerul însoţitor îi spune că-l va readuce pe pământ, car Isaia se miră: „Pentru ce aşa repede? Căci la tine aici numai două ceasuri am stat!” şi îngerul îi răspunde cu o exactitate de matematician: „Nu două ceasuri, ci treizeci şi doi de ani!” Atunci Isaia îşi închipuie că se va întoarce îmbătrânit pe Pământ. „Pentru ce dar să mă întorc întru trupul meu cel ofilit?” (şi „s-a întristat Isaia foarte”). Îngerul însă îl linişteşte: „Nu te întrista, căci nu vei fi bătrân”.
Dacă vrem să explicăm acest fenomen, repetat adesea de mituri şi de o categorie de basme populare, prin altceva decât prin consecinţa contracţiei cronospaţiale, înseamnă să negăm evidenţa lucrurilor de dragul inventării unui simbolism imposibil; aci sunt date pe care fantezia omenească nu avea de unde să le absoarbă, dacă nu ar fi existat amintirea unor zboruri în paradoxul timpului făcute fie de mereu uimiţii pasageri experimentali invitaţi de pe Pământ, fie de oaspeţii veniţi poate nu numai din cuprinsul sistemului nostru solar. Folclorul mai vechi păstrează ca temă predilectă izbitorul tablou aşezat pe pământ în absenţa călătorului ceresc şi are grijă mereu să precizeze cu cifre decalajul de timp între durata călătorului şi durata pământului. Un lucru mai mult decât dramatic se petrece cu eroul basmului românesc Trei copii săraci (col. Cristea Sandu-Timoc): „Trecuseră mii de ani de când zbura el ca gândul din stea în stea şi, când simţi că-i vine dor de fraţi şi de pământ, se lăsă ca gândul în adâncurile văzduhului şi porni în zdrenţele lui vechi spre palatul frăţiorilor. Mergând puţin cam îngândurat că i-a venit vremea de-nsurat şi n-are niciun rost pe lume, băgă de seamă că pământul era copt şi pârjolit de arşiţa soarelui, că nu mai are pe el nici iarbă şi nici viaţă. Toate pieriseră! Nu mai erau nici oameni şi nici ierburi. Numai palatele de marmoră ale fraţilor mai străluceau în bătaia fierbinte a soarelui. Nu-şi putea da seama nici când au murit şi nici unde sunt îngropaţi. Soarele îşi aruncă razele dogoritoare din belşug că era gata-gata să-l topească, dacă nu-i trecea prin minte să-şi pună fesul pe cap şi să fugă la coadele mărilor, la marginea pământului, unde ar putea găsi o înghiţitură de apă să se răcorească”. S-ar putea ca aici să fie câteva amintiri diferite, suprapuse în procesul de circulaţie al basmului. De altfel, basmul citat conţine mult mai multe elemente, pe care le-am omis: tânărul se plimbă prin lună şi prin stele, vede fel de fel de făpturi bizare, însă cu o construcţie biologică admisibilă ş.a. În.D. Important este însă pentru problema noastră să reţinem două trăsături structurale din subiect: consecinţa zborului în paradoxul timpului (tânărului abia îi vine vremea de însurătoare când fraţii lui au dispărut demult şi chiar pământul a suferit o prefacere geologică, posibilă în durate milenare), şi, de asemeni, modificarea climei (care aminteşte uimitor de situaţia Saharei, ţinut odinioară cu vegetaţie bogată şi cu fluvii mari); mai e notabil şi faptul că tânărul se salvează de arşiţă şi de bătaia ucigătoare a soarelui, punându-şi fesul pe cap, procedeu care aminteşte nu casca colonială, cum am fi tentaţi să ne imaginăm, ci unul din globurile de scafandru pe care le cunoaştem din desenele rupestre sahariene de la Tassili şi Hoggar, din aşa-numita perioadă a „capetelor rotunde”.
Paradoxul timpului, cu efectele lui asupra călătorilor care se deplasează cu viteze apropiate de viteza luminii, este reflectat în aşa-zisele basme fantastice, la mai toate popoarele lumii. Făt-Frumos din Tinereţe fără bătrâneţe, întors acasă tot tânăr, nu mai găseşte decât ruine şi paragină, pretutindeni răspunzându-i-se invariabil cu privire la trecut: oamenii „îi răspunseră că bunii lor auziseră de la străbunii lor povestindu-se de asemenea fleacuri”. Făt-Frumos se miră: „Cum se poate una ca asta? Mai alaltăieri am trecut pe-aici!” Dar el nu ţinuse seamă de sfatul zânelor care ziseseră la despărţire: „Părinţii tăi nu mai trăiesc de sute de ani şi chiar tu, ducându-te, ne temem că nu te vei întoarce”. Să ne reamintim că eroul se folosise în călătorie de un cal ce mânca jăratic şi căruia, înainte de zborul propriu-zis, îi făcuse proba. Într-un basm georgian din aceeaşi familie tematică (Pământul îşi ia ce-i al lui), eroul găseşte un palat de cristal pe ţărmul mării, fără uşi, doar cu o dungă subţire pe care o împinge, iar înăuntru o fată: Frumuseţea; el stă acolo trei sau patru zile, în vreme ce pe pământ au trecut o mie de ani. Pe Urasima Taro (dintr-un basm japonez) o broască ţestoasă îl duce în palatul Dragonului de pe mare; întors acasă în Japonia, tânărul nu mai găseşte pe nimeni, diferenţa de timp fiind între două sau trei zile şi şapte veacuri. Ty-Thyk dintr-un basm vietnamez a găsit pe mare muntele plutitor Fi Lai, care nu se opreşte niciodată şi nici nu trece de două ori prin. Acelaşi loc; este un munte cu 36 de peşteri, stăpânit de zâna Ngui, căreia tânărul îi devine ginere. Dar întors acasă după câteva zile ale lui, constată un decalaj de un secol. O păţanie asemănătoare povesteşte eroul unui basm rusesc, plecat în lumea cealaltă, raportul temporal fiind între câteva zile şi trei sute de ani. Personajul Bran (dintr-o saga irlandeză), navigând din Irlanda spre apus, petrece cu tovarăşii săi, pe Insula Femeilor, un an subiectiv, după care, întors acasă, locuitorii ţării îi răspund că nu-l cunosc şi că numai în istoriile lor străvechi se vorbea de călătoria pe mare a lui Bran.
Vechile mituri l-au alimentat şi pe psalmist cu o astfel de informaţie tradiţională: „O mie de ani înaintea ochilor tăi sunt ca ziua de ieri care a trecut şi ca o strajă de noapte” (Psalmii, 90, 4).
Concordanţa izbitoare între ideea modernă a consecinţelor contracţiei spaţiului-timp şi frecvenţa bogată a amintirii unor asemenea călătorii, înregistrate de mituri, ce nu intră în posibilităţile fantasticului folcloric şi nici în intuiţia preoţilor din epocile vechi, este unul dintre argumentele care vor să demonstreze un raport de informaţie, în trecutul îndepărtat, între omenire şi o civilizaţie extraterestră foarte evoluată. Cum s-a perpetuat raportul între timpul subiectiv şi timpul obiectiv? Ar rămâne două canale: memoria mitologică şi memoria inertă. E greu de precizat, cu mijloacele actuale, care din cele două transmite ideea călătorului paradoxal, neîncercată de oameni încă până în prezent şi explicabilă azi, deocamdată, aproape numai teoretic. E necesar să repetăm ideea şi printr-un nou calcul: în timpul unei călătorii spaţiale cu acceleraţia permanentă de 1g până la nebuloasa Orion şi înapoi, echipajul astronavei ar îmbătrâni doar cu 30 de ani, în timp ce pe pământ ar trece trei milenii. Fireşte, diferenţele depind de acceleraţie, ea şi de lungimea rutei.
EXOD ÎN SISTEMUL SOLAR
D-na Reuth Reyno, fizician de la universitatea din Pundjab (India), a stârnit recent uimire în lumea ştiinţifică, susţinând că planeta Venus este locuită de oameni civilizaţi din Valea Indului. D-na Reyno a trimis în această privinţă un raport ştiinţific Agenţiei americane pentru aeronautică şi spaţiu cosmic, informând pe temeiul unor deducţii şi al unor tradiţii că, spre mileniul III î.e.n., locuitorii Văii Indului au plecat în planeta Venus cu un mare vehicul spaţial, pentru a se salva de un cataclism planetar.
Oricât de neverosimilă (din punct de vedere clasic) ar părea această îndrăzneaţă ipoteză (dar nu mai îndrăzneaţă decât altele, intrate acum în practica tehnică de fiecare zi a industriei), trebuie spus că în mituri există destul de multe referiri la o astfel de strămutare cosmică. Motivele plecărilor sunt însă diferite.
În Analele din Cuauhtitlan (Codexul Chimalpopoca) se face referinţă la raporturile lui Quetzalcoatl cu forţele cereşti, el însuşi fiind considerat un zeu: „Se istoriseşte şi se spune că Quetzalcoatl căuta pe cineva din adâncul cerului, invocându-l ca pe un zeu al său; pe aceea a cărei fustă este din stele, pe acela care face lucrurile să dea lumină. Doamna cărnii noastre, Domnul cărnii noastre; aceea care este înveşmântată în negru, acela care, este înveşmântat în roşu; aceea care dă temelie pământului, acela care-l acoperă cu bumbac. Şi într-acolo îşi îndrepta chemările, precum era ştiut, către locul doimii, către locul celor nouă grinzi din care este alcătuit cerul”… E interesant de remarcat că (potrivit relatării lui Miguel Leon-Portilla din cartea sa despre filosofia nahuatlă), în acel moment, Quetzalcoatl se mai afla în casa din Tula, unde venea de obicei să mediteze şi unde acum postea în vederea plecării. Acest regim fiziologic, în cazul dat, e caracteristic şi în pregătirea de zbor a cosmonauţilor de azi. Quetzalcoatl s-a decis să plece spre răsărit, pe pământul culorii negre şi al celei roşii, în ţinutul cunoaşterii ştiinţelor, după ce a înţeles că în lumea aceasta a oamenilor există păcatul şi chipul omenesc îmbătrâneşte. E ciudat totuşi că miturile sud-americane nu au un punct de vedere unitar asupra modului de dispariţie a acestui zeu. Dacă unele indicau plecarea lui pe ocean, spre răsărit, din care pricină urmaşii târzii l-au şi confundat cu vicleanul Cortez, alte mituri, nevrând să accepte dogma principală a refugiului în astre, i-au atribuit mai multe morminte din marile cetăţi. Această credinţă s-a aciuat şi în ipotezele unor arheologi moderni, bunăoară, un grup de arheologi mexicani, lucrând în peninsula Yukatan, au descoperit lângă Palenque, în primăvara anului 1971, un tunel secret ducând spre o piramidă, la capătul căruia, după 500 de metri, o uşă tainică dintr-un zid i-a condus într-un cavou; iar acolo zăcea îmbălsămat un bărbat foarte înalt, cam de 50 de ani, cu faţa într-o mască de jad. Prin confruntare cu imaginea aceluiaşi personaj de astă dată coborând din cer aşa cum e reprezentat de basoreliefurile din piramidele de la Tical şi Chichen-Itza, tot cu mască de jad sub o pălărie stranie ca o cască de astronaut, s-a conchis că e vorba de Quetzalcoatl.
Tradiţia migraţiei, despre care vorbesc câteva legende oculte şi pseudomiturile teozofilor, e confirmată de documente de o valoare mai certă. Deşi, probabil, şi legendele teozofice – ca bunăoară aceea despre detaliile societăţii atlante – au fost reconstruite după tradiţii iniţiatice mai vechi, căci unele se regăsesc în elementele lor principale în miturile necriptice, care se pot verifica mai uşor. În aşa-numita Carte a lui Dzyan, publicată în cuprinsul lucrării Învăţătura secretă a Helenei Blavatsky, se spune, în definitiv, un lucru curent în ciclul mitologic al strămutării cosmice, doar exprimat cu alte detalii stilistice, şi anume că după diluviu „unii oameni galbeni, unii roşcaţi şi negri, unii roşii au rămas. Cei care erau de culoarea lunii au plecat pe totdeauna” (stanţa 12). Ary Stemfeld, unul dintre pionierii teoretici ai zborurilor spaţiale, comunica în 1937, în prefaţa cărţii sale Introducere în cosmonautică, o legendă se pare ocultă, potrivit căreia, în timpul marii catastrofe suferite de planeta noastră, o parte din atlanţi s-ar fi salvat zburând în aeronave cu reacţie spre America şi Africa, iar altă parte, în astronave, către alte planete. De altminteri, aluziile stranii care se găsesc într-un text, citat de noi, al lui Aelian, converg spre aceeaşi ipoteză.
Mai importantă însă decât acestea ni se pare o frază din Apocalips (2, 28): „Şi-i voi da lui steaua cea de dimineaţă”, care este planeta Venus. Acest lucru se leagă perfect de o inscripţie rupestră găsită în Pivniţa de la Kohistan (India); veche de aproximativ 14.000 de ani, inscripţia conţine un desen simplificat, înfăţişând Pământul şi planeta Venus legate printr-o linie de săgeţi direcţionale.
Fără îndoială că multe alte asemenea confirmări se vor găsi în viitor, printre miturile pierdute poate numai vremelnic sau printre documentele de piatră încă ascunse. Aceasta, până când exobiologii şi arheologii, ca să nu adăugăm deocamdată şi pe viitorii exosociologi, îşi vor efectua lucrările de specialitate pe suprafaţa celor două enigmatice planete vecine.
5 MISIONARISM ŞTIINŢIFIC
Există printre unii cercetători, care se ocupă de paleoastronautică şi de rolul ei pozitiv în evoluţia civilizaţiei umane, o tendinţă către exagerarea romantică a contribuţiei extratereştrilor în viaţa noastră pământească. Din câte am văzut până acum, este greu de respins nu numai ipoteza unor vizite şi contacte din vremurile arhaice ale îndepărtaţilor noştri strămoşi cu fiinţele raţionale venite din Cosmos, dar şi intervenţia lor activă în viaţa acestor strămoşi. Amintirile, risipite în mituri şi în o seamă de documente plastice sau grafice, dar probabil încarcerate şi în memoria inertă a fiecăruia dintre oameni, sunt ca un joc de reconstituire a unui tablou din câteva sute sau câteva mii de secvenţe decupate, care s-au amestecat şi, mai mult, care zac fie împrăştiate pe toată suprafaţa pământului, în subteranele lui, pe fundul oceanelor, în peşteri, fie pierdute, fie închise de grija ocultă a unor religii în safeuri cu cheile rătăcite.
Omenirea ar fi putut evolua şi fără sprijin străin, şi se naşte întrebarea cât din intervenţia extraterestră a fost binefacere, şi cât a fost noxă, dorită sau nu de străinii cosmici. Desigur, intenţia poate fi bună din partea donatorului, dar ea reprezintă optica lui, iar primitorul poate fi în unele cazuri strivit şi de binefacere sau derutat din calea pe care a apucat să meargă, poate mai bună pentru el.
Totuşi, miturile, chiar şi cele orale, acordă un respect totdeauna ferm sprijinului dat de unii zei principali, şi în acelaşi timp, tot miturile ironizează uneori pe aceşti zei principali, acordând o simpatie secretă personalităţilor cereşti prometeice care, canonic, sunt de obicei condamnate. Miturile primitive au în ele o anumită laşitate în raporturile morale cu sprijinul divin tradiţional. Astfel, un mit al tribului baule, semănând şi cu altele, tot africane, transmis printr-o poveste folclorică din Coasta de Fildeş, spune că:” în acele vremuri îndepărtate oamenii nu ştiau să facă nimic, aşa că Anangama trebui să coboare el însuşi din cer şi să le arate ce anume să facă şi cum”. Trebuie să adăugăm aici, fără vreun comentariu special, că acest ţinut african este una din cele cinci zone de concentrare a enigmaticelor tectite, pe care unii cercetători le bănuiesc a fi rezultatele chimice ale deşeurilor provenite din motoarele paleoastronavelor.
În ceea ce priveşte descrierea misiunilor venite din spaţiul extraterestru, miturile adulte sunt însă mai ponderate, chiar în condiţiile unei mari exuberante metaforice. De pildă, mitul sumerian al lui Oannes, fiinţa venită din mare să-i înveţe pe oameni astronomie şi agricultură, navigaţie şi construcţie; sau mitul lui Quetzalcoatl. Aceste mituri, de structură mai puternică, indică aproape tot timpul un conflict surd între zeii misionari şi zeii geloşi de risipirea printre oameni a cunoştinţei binelui şi răului.
Ne vom opri îndeosebi la rolul misionar al categoriei pro-umane de zei sau persoane extraterestre. Acesta s-a manifestat nu numai prin învăţături teoretice, dar şi prin unele monumente cu destinaţii diverse şi, poate, şi în scris, deşi această din urmă ipoteză, foarte hazardată, trebuie privită cu prudenţă.
CONSTRUCŢII ȘI AMENAJĂRI TERESTRE
Printre construcţiile tradiţionale insolite, ale căror urme materiale sau nu mai există demult sau nu se pot identifica, poate că cea mai interesantă prin destinaţia ei obscură, şi certificată numai de cele mai vechi mituri, este Turnul Babei. O informaţie mai bogată despre el ne dă Biblia.” Şi tot pământul avea un singur grai şi aceleaşi cuvinte. Şi s-a întâmplat că pornind oamenii din răsărit, au găsit un şes în ţinutul Sinear şi s-au sălăşluit în el. Şi şi-au zis ei între ei; Veniţi încoace! Să facem cărămizi şi să le ardem în foc! Şi s-au slujit de cărămizi în loc de piatră şi de catran în loc de muruială. Şi au zis: Haidem să ne clădim o cetate şi un turn al cărui vârf să ajungă până la cer şi să ne facem vestiţi, ca să nu mai fim împrăştiaţi pe toată faţa pământului! Atunci s-a pogorât Domnul, ca să vază cetatea şi turnul pe care îl zideau fiii oamenilor. Şi a zis Domnul; Iată ei sunt un singur popor şi o singură limbă au cu toţii. Şi acesta e numai începutul lucrărilor, dar nimic nu le va rămânea nefăcut din toate câte îşi vor pune în minte să facă. Haidem să ne pogorâm şi să amestecăm pe loc graiul lor, astfel ca să nu se mai înţeleagă în limbă unii cu alţii. Şi i-a împrăştiat Dumnezeu pe ei de acolo pe toată faţa pământului şi ei au contenit cu ziditul cetăţii” (Facerea, 11, 1—8). Lăsând la o parte faptul că există aici o laudă a geniului uman, vrednică de atenţie, trebuie subliniată la început gelozia bizară a zeilor supremi (căci Dumnezeu e în originalul ebraic un plural, şi nu pluralul majestăţii) faţă de o faptă omenească în care limba unică nu este decât simbolul unităţii de opinie şi de scop; apoi rămâne de subliniat teama grupului celest de rezultatul construcţiei, teamă justificată dacă admitem că turnul cu vârf până la cer este un simbol pentru năzuinţa omului de a se lansa spre stele. În acest sector al mitului se pot emite două ipoteze, deocamdată deopotrivă justificate: fie că turnul era să devină un observator astronomic, poate utilat cu sprijinul misionar al zeilor prometeici, având aşadar menirea să prospecteze secretele cereşti, fie toată construcţia urma să aibă destinaţia unei rampe de lansare. Bineînţeles, aceste deducţii sunt valabile în funcţie numai de varianta biblică, deoarece lucrurile se pot specula şi altfel. Ba Bel înseamnă Poarta Zeului; înţelesul acestei denumiri devine mai clar prin confruntarea lui cu alte detalii mitologice, despre care am vorbit în jurul ipotezei asupra paleoastronavelor. Profeţii biblici, şi mai ales Iezechil, fixau porţi în construcţiile pe care ei le socoteau cetăţi montane sau chiar munţi şi care am văzut că puteau fi chiar astronavele. O legendă similară celei biblice găsim la cronicarul babilonian Beroz: „Se spune că cei dintâi oameni, înfumurându-se de puterea şi mărirea lor, au ajuns să-i dispreţuiască pe zei şi să se socotească mai presus de aceştia. Ei au zidit un turn înalt în locul unde se află acum. Babilonul. Turnul aproape că ajunsese să atingă cerul, când deodată vânturile veniră în ajutorul zeilor şi surpară zidirea peste ziditorii ei. Ruinelor li se dădu numele Babel. Până atunci oamenii vorbiseră o singură limbă, dar zeii îi siliră să vorbească în graiuri felurite”. Beroz oferă un element în plus: informaţia că turnul ajunsese aproape de cer. Dar aceasta nu rezistă nici măcar ca metaforă, deoarece în mituri şi metafora îşi are logica ei riguroasă. Mai degrabă era vorba nu de înălţimea reală a construcţiei, ci de înălţimea la care se putea ajunge de pe ea, fie cu privirea, fie în zbor. După unele surse mitologice, distrugerea Turnului Babei ar fi avut loc în cursul marilor catastrofe cosmice provocate de titanomahie. Şi într-adevăr, pasajul din Biblie susţine temeinic raportul construcţiei cu titanomahia. Informându-se dintr-un izvor necunoscut, Ovidiu plasează momentul în epoca giganţilor: „Pământul născu un neam sălbatic, pe giganţi, monştri enormi care cutează să meargă împotriva casei lui Jupiter; (pământul) le dete o mie de braţe şi, în loc de picioare, nişte şerpi şi le spuse: luaţi armele contra marilor zei! Ei se pregătiră să grămădească munte peste munte până la stelele înalte şi să pornească bătălia cu Jupiter; dar Jupiter aruncă trăsnetul din ceruri şi răsturnă grămezile grele peste cei care le ridicaseră” (Fastele, V, 35—42).
O confruntare mai amplă a tuturor miturilor cunoscute din această clasă poate duce însă şi la o altă concluzie, aceea că Turnul Babel nu era decât un sistem arhitectonic repetat, având menirea înmagazinării şi conservării unui cât mai mare număr de cunoştinţe ştiinţifice, şi poate şi menirea multiplă de observator astronomic, marcaj geodezic şi calendar. Reconstituit cât s-a putut după vechile texte sumeriene, babiloniene şi ebraice confruntate între ele, Turnul Babei şi-a relevat calitatea de magazie a unor temeinice cunoştinţe de astronomie, geografie şi trigonometrie. Profesorul S. Stecchini, studiind textele matematice sumeriene, a reuşit să stabilească dimensiunile tipului de piramidă Ziggurat (în şapte trepte comunicante), care era de fapt tipul piramidal arhaic atât din Mesopotamia şi Egipt, cât şi din America precolumbiană şi arhipelagul Canarelor. Ca şi marea piramidă a lui Khufu, de pe paralela 30, Turnul Babei ar fi fost situat (pe paralela 33, a Babilonului) într-o poziţie echidistantă faţă de Polul Nord şi de centrul Pământului. Piramida lui Khufu era centrul geodezic al lumii, meridianul egiptean, de bază, cel de la Behdet, trecând prin ea şi împărţind, n două uscatul şi mările terestre. Iar istoricul Stanley Clatchie consideră că Piramida Soarelui de la Teotihuacan este o proiecţie perfectă a emisferei nordice, baza reprezentând ecuatorul, prima treaptă – paralela 30 (ca şi piramida lui Khufu), şi treapta a treia – cercul polar arctic (66°33’). Chiar şi templele mai târzii sunt dependente de aceste calcule scrupuloase. După opinia profesorului Stecchini, centrul originar al cultului vechi ebraic fusese muntele Garasim; acolo ar fi existat un templu reclădit apoi de samariteni pe vremea regelui Darius şi distrus de macabei cu două secole mai târziu. Iniţial, templul se situa la 40° est de meridianul egiptean din Behdet. Şi mai târziu, templul musulman principal de la Mecca fusese aşezat la 10° est de meridianul egiptean oriental şi la 10° sud de Behdet. La 7° nord de acelaşi Behdet se instalase oracolul grecesc de la Delphi. Aşadar, Toate aceste mari temple, închinate întotdeauna zeului revelator din varianta populaţiei respective, nu se clădeau la întâmplare, calculul poziţiei astromatematice fiind esenţial. Dar evidenţa unei atari precizii, într-o epocă în care cunoştinţele cosmologice şi geografice erau empirice şi primitive, îl determină pe profesorul Stecchini să bănuiască drept sursă a cunoştinţelor ştiinţifice arhaice Atlantida. Părerea nu e numai a sa. Totuşi trebuie să amintim cu luciditate că a muta sursa de pe nişte continente reale pe unul dispărut este numai o translaţie comodă sau cel mult o amânare a rezolvării problemei, Atlantida în sine neputând s-o rezolve.
Turnul Babei, prin sugerarea poziţiei lui geografice şi prin aerul lui ocult, ar putea fi omologat întrucâtva şi cu celebra terasă din Baalbek. Document de piatră palpabil, atâta cât mai este din ea, terasa amintită rămâne deocamdată, acolo, în munţii Antiliban, o enigmă pe care în zadar se străduiesc s-o dezlege istoricii ce operează cu raţionamentele clasice, hărăzite de fiece dată impasului sau eşecului. Să privim puţin amănuntele. Terasa e clădită din pietre admirabil fasonate geometric, cu dimensiunea medie de 25m x 4,60m x 4,60m şi în greutate mijlocie de 750 000 kg fiecare. Dar sunt şi blocuri între 1500 şi 2000 de tone. Cariera de piatră de unde a fost adus materialul de construcţie se află cam la un kilometru distanţă, şi adăposteşte şi acum un bloc neterminat, numit de localnici Piatra Sudului (Hadjar el Gubl), în greutate de 2 milioane de kilograme. Unele din aceste blocuri, gala fasonate probabil în carieră, au fost transportate pe distanţa amintită, ca toate celelalte, şi ridicate după aceea până la înălţimea de 7 metri, potrivit necesităţilor de construcţie ale terasei care astăzi are lungimea de 134m şi lăţimea de 113m. Care a fost totuşi forţa capabilă să manevreze asemenea greutăţi enorme? Mulţi istorici care s-au ocupat în treacăt de fenomen, au tras concluzia naivă că societăţii sclavagiste nu-i stătea nimic în cale când era vorba de muncile strict fizice. Dar iată ce putem citi într-o Istorie a Baalbekului, apărută la Beyruth în 1896: „Un bloc enorm, fasonat, dar nedesprins de stâncă, este încă în carieră. El are 21m lungime, 4,8m lăţime şi 4,2m grosime. Ar fi necesar efortul a 10000 de oameni pentru a-l putea deplasa”. Observaţia este aproape de adevăr, dar şi ea omite posibilitatea practica de a conjuga într-un singur punct efortul acestei mulţimi omeneşti, care e departe de a fi grupul edecarilor de pe Volga! Căci, privind bunăoară o reprezentare plastică a transportului unui monument asirian (anul 1000 î.e.n.), ne dăm seama, fără să-i mai numărăm pe cei vreo şaptezeci de sclavi, de imposibilitatea răspândirii eficiente în spaţiu a unui număr chiar numai de zece ori mai mare. Se dau ca exemplu mereu piramidele, însă blocurile cele mai mari ale piramidei lui Khufu sunt în medie de 200 de ori mai uşoare. Mai mult, cele mai moderne macarale din zilele noastre nu se pot măsura nici pe departe cu sarcina ridicării blocurilor de la Baalbek. Să notăm că „Magnus III”, una dintre cele mai puternice macarale moderne, de producţie vest-germană, şi-a trecut examenul în 1969, ridicând 800 de tone, adică de două ori şi jumătate mai puţin decât se ridica la Baalbek cu milenii în urmă. Aceasta e realitatea. Dacă nu vrem să admitem intervenţia unor maşini nonterestre, vom recurge fără să vrem la magie! … Aceeaşi problemă o ridică şi sistemul de tăiere şi finisare a atâtor blocuri, cu neputinţă de efectuat cu toporul neolitic, şi nici chiar cu fierăstraiele manuale de oţel. Aici începe competenţa unor instrumente subtile, din familia ultrasunetelor sau a laserului.
Asupra funcţiei iniţiale a acestei terase există două ipoteze mai logice: după unii cercetători, terasa din Baalbek ar fi fost o rampă de lansare spaţială, dar asta pare bizar, dacă ne gândim că o astronavă interplanetară de explorare trebuie să fie prevăzută cu posibilitatea decolării în aproape orice condiţii, fără amenajări speciale pe planeta gazdă, şi în orice caz nu de pe o rampă din blocuri de piatră; după alţi cercetători (şi această ipoteză e mai plauzibilă) terasa ar fi un depozit de materiale abandonat de extratereştrii epocilor arhaice sau poate un safeu sui-generis în care oaspeţii cosmici ai strămoşilor noştri vor fi închis un testament alcătuit din documente tangibile de către om numai atunci când omul va fi ajuns destul de ingenios pentru a le despuia şi, implicit, destul de înţelept ca să le înţeleagă. Când ar expira deci termenul? Poate că în zilele noastre când, pe de o parte, după unele mituri ar avea loc întoarcerea făgăduită, iar pe de altă parte, fenomenal obiectelor zburătoare neidentificate devine din ce în ce mai acut. O astfel de ipoteză nu mai pare absurdă, când ne gândim că omenirea de azi fructifică aceleaşi intenţii, îngropând cu ocazia Expoziţiei de la Osaka (1970) o capsulă conţinând 2980 obiecte reprezentative, ce ar constitui un mesaj pentru omenirea din anul 6971.
Terasa din Baalbek pare a fi contemporană cu marile monumente stranii atribuite erei giganţilor, ea având întrucâtva o alură megalitică. Dar tipul de prelucrare a pietrei folosit la Baalbek îl mai regăsim. Aşa bunăoară, blocul Madison de lângă Conway (New Hampshire) are 90x40x38 picioare şi cântăreşte cam 10000 tone.
Părând să fi înflorit acum 5 milenii, monumente de tip megalitic, răspândite în întregul arhipelag, a lăsat moştenire şi pierduta civilizaţie malteză. Pe de o parte, se impun dimensiunile elementelor arhitectonice: fie blocurile de 5x8x4 metri, compunând clădirea numită Gigantea din insula Gozo, fie coloanele monolitice înalte de câte 5 metri, fie dalele de 3 în grosime şi lungi de 7 în, intransportabile chiar azi cu un vagon feroviar; pe de altă parte, dublele case ovale de forma D D, azi părând nişte catacombe, altădată pesemne sanctuare sau aşezăminte unui oracol, întrucât au proprietatea acustică de a purta ecoul sporit, din perete în perete în toată grota, al unei voci grave care vorbeşte într-una din firide.
În sfârşit, insulele arhipelagului maltez sunt brodate de urme adânci de roţi, iar în Malta s-a descoperit şi un simulacru de cale feroviară, deşi străvechea populaţie, aşa cum afirmă arheologii, trăise şi pierise în epoca de piatră.
Diferite legende păstrează imaginea altor construcţii cu destinaţie obscură, majoritatea dispărute. Toate acestea sfidau înălţimile şi erau împrăştiate pe aproape toată suprafaţa Pământului.
Un mit chinez sugerează ideea că totuşi aceste mari construcţii şi amenajări, în scopuri străine omenirii, dar nu şi ostile, ar fi fost făcute după potop. Fu-si, băiatul salvat de la dezastrul diluviului împreună cu sora sa, devine stăpânitor al Orientului şi e ajutat în opera de reconstrucţie a lumii post-diluviene de ciudatul personaj Hou-man, spirit silvestru, cu faţă de om, însă pătrată, cu trup de pasăre, îmbrăcat în alb şi circulând simultan pe doi dragoni. Foarte interesant este faptul că Hou-man e totdeauna reprezentat plastic cu un compas în mână. Iar de la Fu-si oamenii au învăţat scrisul, pescuitul şi aprinderea focului.
Probabil acela a fost timpul monumentelor la care ne referim. Unul din ele s-ar fi aflat la Gibraltar. Dionysios Periegetul (sec. III-IV e.n.) scria, informându-se din izvoare mai vechi: „Lângă Oceanul hesperic, în apropiere de Gadira cea din părţile extreme sub culmea munţilor Atlas ce se întind departe, stau ca nişte puncte terminale columnele lui Hercule, un mare miracol. Tot aici se înalţă la cer o coloană înaltă de aramă, acoperită de nori deşi” (vv. 63—68).
Pe lângă Terasa din Baalbek, există numeroase alte monumente dintr-o clasă asemănătoare, care întregesc şi susţin tradiţia mitologică a unor mari construcţii ce nu era posibil să fi fost săvârşite de mâna omului.
Lângă Cambridge (Anglia), pe colinele numite Gog şi Magog, există nişte figuri colosale ce nu se pot vedea plastic decât de la foarte mare înălţime; iar singura soluţie în ţinut este a le privi din avion, de unde ele apar ca un marcaj special de semnalizare. În comitatul britanic Somerset, o mlaştină a fost drenată, într-o epocă foarte veche, însă drenajul nu s-a făcut întâmplător, căci – văzute de sus, dintr-un avion de mare altitudine – contururile părţilor secate şi ale canalelor reproduc fără echivoc harta bolţii cereşti. În Irlanda de Nord impresionează regularitatea geometrică a unor şiruri de blocuri de bazalt ce au fost numite de popor Calea Giganţilor. Iar în nord-vestul Scoţiei stă ciudată Grota lui Fingall.
În Costa Rica, pe un platou ca şi pe unele piscuri montane, foarte înalte, zac risipite, însă deloc haotic, câteva sute de man sfere de piatră, de o formă geometrică aproape ideală, doar cu abateri de 2—3 cm la o dimensiune cu diametrul de 2,5 metri, Unele sfere sunt mici, nedepăşind diametrul de 10 cm; cele mai mari ating greutatea de 16 tone. Nicăieri în jur nu este nicio urmă de unelte, cum găsim în toate atelierele străvechi de tăiat piatră sau marmură. Văzute de sus, aceste sfere aşezate în grupuri inegale (de la 3 până la 45 sfere într-un grup) marchează printr-o distribuire calculată contururile unor gigantice triunghiuri, pătrate şi cercuri, orientate perfect pe axa nord-sud, într-un plan de câteva zeci de km2. Predominanţa triunghiului poate fi explicată, prin asemănare cu un cult special pe care-l aveau vechile religii, mai ales babiloniană şi ebraică, pentru această figură geometrică, dar şi prin simplitatea ei perfect vizibilă de la mari înălţimi.
În Peru, ţinutul atâtor construcţii şi mituri misterioase, pe platoul Nazga, dintr-un înalt pisc andin, există nişte stranii şosele care nu duc nicăieri, sfârşindu-se toate, brusc, pe buza prăspastiei. Această întrerupere a inexplicabilelor Drumuri incaşe l-a făcut pe arheologul Paul Kosock, care le-a cercetat şi din avion, să ajungă la concluzia că nu poate fi vorba de niciun fel de şosele, ci că există un raport direct între traseele lor și traiectoriile diferiţilor aştri. Alţi interpreţi au socotit că Drumurile incaşe indică precis poziţia unor constelaţii. Dar când observatorul din avion începe să coboare, la altitudinea de 1500 metri, aceste şosele fără noimă capătă subit un aspect figurativ precis, înfăţişând fie contururi de animale (mai ales câini, după unele interpretări), fie de mâini omeneşti. Prima întrebare care se pune, în chipul cel mai firesc, este de ce era necesar aspectul figurativ al acestor marcaje, din mari dale de piatră albă, care nu se putea constata decât de la o mare altitudine, într-o epocă în care, potrivit logicii clasice a istoriei, încă nu zbura nimeni, afară de condori? De asemenea, elementul figurativ, interpretat adesea fără motiv ca un simbolism zoomorfic, avea, fără îndoială, o altă cheie. E drept că, de pildă, una dintre marile figuri seamănă vag cu un bot de animal având deasupra nişte coarne ramificate, dar aceasta putea să însemne şi un cod De altfel, în avantajul ideii că marcajele erau nişte forme simplificate de semnalizare pentru aparatele ce aterizau în Nazga, iată una dintre figuri: un contur de fiinţă avântată fizic în sus cu ambele braţe şi cu degetele mâinilor desfăcute ca într-un gest de atenţie şi întâmpinare. În genere, aşa-zisele figuri zoomorfe au trupuri foarte lungi, de până la 50 metri, socotite, fără îndoială, pentru vizibilitatea ie la o anumită altitudine. Şi să nu uităm că de cele mai multe ori vestigiile pe care le numim paleoastronautice sunt amplasate pe podişurile marilor piscuri montane, în aer rarefiat şi departe de privirile indiscrete ale oamenilor.
Marcaje asemănătoare se găsesc şi în apropierea oraşului Madison (din S.U.A., statul Wisconsin), înfăţişând păsări uriaşe în diferite poziţii de zbor, cu anvergura aripilor până la 60 metri; păsările sunt bineînţeles într-atât de stilizate, încât e greu să le fixezi între condori şi avioanele cele mai moderne. Ca şi cele din Nazga, nici acestea nu se pot vedea decât de la mare înălţime.
Fiind vorba de terenuri prezumtive de aterizare, vom aminti şi alte construcţii sau amenajări din aceeaşi epocă protoistorică, de astă dată fără semne de marcaj. Într-un vârf de munte de pe insula Navigator există o misterioasă platformă de piatră roşie, vastă şi plană, care nu poate fi un produs geologic natural. Dar şi mai misterios este aeroportul Yundum pe lângă Bathurst (capitala Gambiei), folosit în mod curent de companiile aviatice fără niciun fel de amenajare, căci este cel mai autentic aeroport, construit însă în vremuri străvechi, din imense dale cafenii vitrificate.
În regatul african de odinioară Zimbabwe (de pe teritoriul de azi al Rodesiei) există diverse vestigii arhitectonice. Regatul, mărginit de ţărmul golfului Mozambic şi de fluviile Zambezi şi Limpopo, avusese o cetate ciclopică, ale cărei ruine au rămas destul de impunătoare şi acum, pe care unii istorici au identificat-o cu misteriosul Ofir, mai ales că într-adevăr subsolul ţării era bogat din vechime în aur. Cronicarul portughez de Goes, din sec. XVI, scrisese: „Chiar la mijlocul ţării este o cetate zidită din bolovani mari şi grei. Această minunată şi nemaipomenită clădire arată pe dinăuntru ca şi pe dinafară, căci pietrele ei sunt legate fără mortar şi nu sunt tencuite. Pe o lespede de deasupra intrării a fost scrijelită o inscripţie care-i aşa de veche, încât nimeni nu o mai poate citi”. Comentatorii de mai târziu au susţinut că cronicarul s-ar fi înşelat asupra inscripţiei, care nu ar fi decât un gen de ornament, deşi nici caracterul ornamental nu este vădit, şi de altfel multe grafii străvechi an fost socotite ornamente până la descifrare. Mai importantă în cazul dat este perfecţiunea construcţiei în această cetate şi în alte palate sau temple din Zimbabwe, toate rămânând edificii enigmatice, ca şi provenienţa unor obiecte găsite înăuntru, ca bunăoară păsările de cristal. Şi mai ciudate sunt nişte turnuri stranii, înalte şi ovale, a căror unică ieşire este pe sus, spre cer. Ele sunt aidoma cu odăile oamenilor zburători din Machu-Pichu (în Cordilierii peruvieni). Acestea, numite aşa de băştinaşi pe temeiul legendelor locale, sunt aşezate în piscurile cele mai greu accesibile ale munţilor, în grupuri alcătuind un roi de oraşe ciclopice demult abandonate. Singura deschidere a acestor înalte turnuri este sus. De remarcat că cercetarea lor ştiinţifică a stagnat mereu din cauza dificultăţii de a le aborda direct, cercetătorii mulţumindu-se cu aerofotografia. Destul de aproape de aceste edificii, dar în Cordilierii bolivieni, pe un platou înalt de 4000 metri, se află, să nu uităm, misteriosul şi magnificul oraş străvechi Tiahuanaco, întreaga zonă fiind plină de altminteri de vestigii în care rareori se poate regăsi mâna omenească.
O cetate ciclopică ruinată este şi la Ponape, în insulele Caroline, unde după arheologul american Macmillan Brown ar fi fost cândva capitala unui puternic imperiu polinezian. Alţi arheologi au considerat acest fost oraş o Veneţie ciclopică. La mijlocul aşezării se afla un imens templu de bazalt, ale cărui ziduri surpate au şi acum mai mult, de zece metri. Întrucâtva, stilului de aici i se poate alătura şi ansamblul de ruine din Kukii (Hawaii). Iar pe atolul Tongatabu, din preajma insulei Mangaia, există o imensă arcadă de piatră, ca un arc de triumf, lucrată monolitic şi având o greutate de peste 170 tone.
Memoria lucrărilor tehnice de amenajare în scopuri mai mult sau mai puţin limpezi, a unor teritorii muntoase ori riverane, s-a păstrat în tradiţia populară chiar şi acolo unde nu mai există demult vestigii vădite. La noi, în Oltenia, tradiţia vorbeşte despre diferite tăieri de munţi făcute de uriaşi. Tradiţia indică până şi unele urme ale lucrărilor, situate fie la Izvernea din Mehedinţi, fie la Piatra Scobită de pe muntele Pleşa din Gorj, sau pe râul Tismana, în comuna Timişani. Mai captivantă e tradiţia din Vârtop (Dolj), potrivit căreia acei uriaşi „încercaseră să taie un munte, ca să abată apa, Oltului şi s-o reverse peste români, ca să-i prăpădească”. Cursul Oltului a suferit într-adevăr fluctuaţii, dar cauza lor e mai ceţoasă. Un cântec folcloric reia ideea: „Alergat-au alergat/Doi sfinţi împodobiţi, /Pân’ pe Domnul l-au aflat/În chilie de tămâie/Cu uşa de alămâie, /Cum şedea şi socotea, /Şi cetea vanghelia/Cum să sece Oltul mare…”
Textele antichităţii eline situau în insula Leuce (din Pontul Euxin) templul originar al lui Apollo şi, într-adevăr, săpăturile arheologice din 1823 găsiseră acolo ruinele unui templu măreţ, pe care arheologul Kohler îl raporta la epoca arhitecturii ciclopice. Clădirea fusese făcută din enorme blocuri de piatră, aşezate fără mortar, numai prin calculul echilibrului geometric. Poate că transmisă din generaţie în generaţie şi transferată pe nesimţite din limba strămoşilor în limba urmaşilor, s-a păstrat o excelentă evocare, într-un colind din folclorul nostru (colecţia Marienescu): „Colo-n sus şi mai în sus/Unde sfinţii toţi s-au dus/E o dalbă mănăstire/Şi-i gătită de sfinţire/Cu păreţii de tămâie/Uşile de alămâie, /Pe la praguri tot de marmuri/Şi-n lăuntru-i plin de prapuri. /Da-n ea oare cine sunt? /La altar e Ion cel sfânt/Cu vreo nouă popi bătrâni/Rugă fac de săptămâni”… Priveliştea e vădit păgână, mitul apollinic Făcându-şi loc în stihul popular românesc. Într-o variantă (publicată de un folclorist în „Gazeta Transilvaniei” din 1899, nr 281) găsim relatări asupra detaliilor de construcţie. Mănăstirea: „… nici de largă nu-i prea largă/Făr’ cuprinde lumea-ntreagă; /Nici de naltă nu-i prea naltă, /Făr’ cu turnul sus la nori”. După alte legende răspândite pe tot teritoriul ţării, vestita mânăstire albă nu era clădită de mână omenească, ci de Sfântul Soare care, vrând a se căsători, a colindat cerul şi pământul, „a umblat prin lume şi prin stele” 9 ani pe 9 cai, până când a găsit-o pe Iana Sânziana Doamna florilor, ce locuia „într-al Mării Negre prund”.
Revenind însă la colindul citat mai sus, observăm un alt pasaj, unde urmele mitului apollinic dispar cu totul, ca să facă loc unei legende mai stranii, în corespondenţă directă cu miturile maya, care vorbeau de jocul cu sferele cereşti al zeilor lor: „Fiul (adică „fiul măicuţei lui Dumnezeu”) ţipă un măr în lună/Face luna tocmai plină, /Cum e plină pe la cină, /Altu-l ţipă sus pe soare/Sus pe soare când răsare/Şi când e la prânzul mare”. Amintind totodată de miraculoasa punte protoistorică ce leagă cultura ciclopică andină de la Marcahuasi de cultura ciclopică din Carpaţi, imaginea se întregeşte mai clar.
Sunt pe alocuri în lume însă şi vestigii care pot stârni stupefacţie. La sud de Lima, în Cordilieri şi aproape de latitudinea localităţii Cuzco, se vede clar pe peretele roşu al falezei unui pisc un imens desen, reprezentând un soi de trident, pe care conchistadorii l-au numit semnul miraculos al celor trei cruci. Făcut la înălţimea de 250 metri, desenul poate fi văzut de pe mare chiar de la distanţa de 20 km. Studiindu-i-se rostul obscur, cu ocazia unor cutremure s-a putut conchide că ar fi un fel de seismograf, a cărui mişcare ar fi prevestit din depărtare pe navigatori. Dar şi mai senzaţională, aşa cum am mai arătat, a fost descoperirea în insula Malta a rămăşiţei unei străvechi căi ferate. Istoricii consideră că Malta ar fi fost pustie până când a început să apară acolo omul (cea. 2300 î.e.n.), iar colonizările feniciene se datează abia cu sec. XIII î.e.n. Cu toate acestea, urmele amintite par mult mai vechi şi, mai mult, nu se pot asemăna cu nimic altceva decât cu o cale ferată modernă.
Miturile ne transmit şi alte forme enigmatice, din care am reţinut aici pe Talos, paznicul de aramă al Cretei, pe care l-a ucis Medeea, ea însăşi figură stranie, cu atribute vrăjitoreşti, venită de pe meleagurile caucazice ale detenţiunii lui Prometeu.
Probabil că vestigii similare mai sunt în lume, nedescoperite încă. Dezinteresul faţă de ele, atâta timp cât nu intrau în canoanele clasice ale raţionamentului sociologic care a dominat şi mai domină studiile istorice, explică mirarea multor cercetători contemporani faţă de un alt gen de a judeca lucrurile. Bineînţeles că abandonarea unei cercetări numai cu motivul caracterului ei bizar şi clasarea monumentelor inexplicabile clasic în domeniul jocurilor naturii se depărtează de metodele ştiinţei, rămânând o simplă administrare de hârtii ce privesc trecutul acestei planete.
MONUMENTE MEMORIALE
Dacă genurile de construcţii sau lucrări de amenajare, trecute în revistă până acum, aveau destinaţii practice, unele explicabile, altele deocamdată nu, lucrările de evident conţinut plastic, ulterioare sculpturilor megalitice de care s-a ocupat Daniel Ruzo, le putem considera mai curând nişte monumente memoriale, probabil nelipsite, multe din ele, şi de alte funcţii.
Numele oraşului abandonat Tiahuanaco revine des în centrul atenţiei, prin mulţimea de lucrări enigmatice pe care le-a concentrat, în el şi în jurul lui. Nişte ruine din preajmă sunt numite şi astăzi de băştinaşi Calea din Tiahuanaco, iar muntelui vecin aceştia îi zic Buricul Lumii. În apropiere se află vestitul monolit de 9 tone şi înalt de 3 metri căruia i se spune Poarta Soarelui. Frontispiciul poartă, în basorelief, o inscripţie şi un calendar. Inscripţia, încă nedescifrată, ascunde ceea ce nu cunoaştem până acum decât din comunicarea biologului Beltran Garcia. Pe faţada răsăriteană a porţii, la mijloc este înfăţişat zeul Soare, către care înaintează din stânga şi din dreapta ostaşi înaripaţi şi condori. Despre calendarul criptic am mai vorbit. Ceea ce se poate constata însă chiar fără descifrarea textului e că unele petroglife, deşi stilizarea geometrică este excesivă, par a înfăţişa indubitabil nişte aparate de zbor.
Printre monumentele memoriale de bază se pot socoti, bineînţeles, cele mai multe dintre piramide. Chiar dacă aparenţa lor este de construcţii tombale, şi în mai toate s-au găsit sarcofage cu sau fără mumii, ele au avut în primul rând menirea de a conserva sinteze de cunoştinţe ştiinţifice, fie spre a le salva de furia vremii, fie spre a le transmite altor generaţii de mult mai târziu. În aria acestei chestiuni argumentate se exemplifică de obicei cu piramida mare a lui Khufu. Dar sunt citabile cu aproape tot atâta interes şi altele: piramida mexicană de la Tenayuca, cu calendarele ei interioare, piramida din Cholula, mai mare decât aceea a lui Khufu, având un labirint interior de câţiva kilometri, piramida de la Palenque, cu admirabila schemă de astronavă de pe o lespede de mormânt, ş.a.
Semnificaţie memorială au avut probabil statuile megalitice lucrate direct în stâncile avantajoase din natură, de nu vor fi fost şi un fel de muzeu documentar sau un sistem special de orientare pe suprafaţa planetei noastre pentru alţii. Animalele, tipologia raselor, cele două vârste, statuia zeiţei gravide şi celelalte sculpturi de tipul Masma par a înregistra aproape didactic stările principale ale biosferei terestre. Asupra caracteristicilor generale care definesc aceste cicluri megalitice, ne place să cităm de astă dată nu pe D. Ruzo, ci pe un precursor al său: Nicolae Densuşianu care, cum am mai amintit, le-a consacrat un studiu vast în Dacia preistorică, unde scria: „Caracterul general al tuturor acestor monumente de sculptură megalitică este că tipurile sunt tăiate în stil gigantic şi în forme neregulate, că aceste simulacre au mai ales numai din depărtare aparenţa unor figuri umane, că, peste tot, aceste imagini primitive ni se prezintă numai pe vârfurile munţilor, ale dealurilor, pe coastele văilor, pe la izvoare, pe la pasuri şi în apropiere de drumuri, de unde se deschide o vastă perspectivă”. Cercetătorul român numise aceste opere, intuind un adevăr mai puţin evident, mai ales că nu descoperise momentele cele mai prielnice ale contemplării: „simulacrele arhaice ale divinităţilor primitive”. N. Densuşianu a remarcat destul de multe asemenea simulacre, unele însă incerte. Printre cele mai interesante sunt formele din Bucegi şi îndeosebi piscul Omul, reprezentând o figură omenească înaltă de peste douăzeci de metri, pe care Densuşianu a socotit-o divinitatea supremă a triburilor pelasge. De asemenea, Sfinxul Bucegilor şi Babele. Omul, adică piscul sculptat, a fost cuprins de legendele locale care povestesc coborârea din cer a acestuia: „De la tatăl de sus în cer sus/S-a înălţat în sus/Un nor mare, /Din norul mare/S-a făcut un Om mare/Cu o secure mare, /Şi din Omul mare/S-a făcut o pădure mare/Cu un lemn mare/Şi din lemnul mare/S-a tăiat o aşchie mare/Şi s-a făcut o biserică mare/Cu nouă altare”… (col. G. Catană). Celălalt pisc, Caraimanul, este şi el o sculptură megalitică, având implicaţii foarte stranii în folclor. Legendele populare consideră figura din munte un „domn al trăsnetului şi al fulgerului” şi „judecătorul cel mare şi puternic al lumii”. Gr. Tocilescu găsise un gen de descântec cu această ameninţare: „Dacă slujba nu mi-i face/Eu trăsnetului şi fulgerului te-oi da/În Caraiman ăl mare pe Divan”.
Dar sunt şi alte punţi de echilibru, şi mai semnificative, între sculptura în stâncă şi obiceiurile sau legendele locului. În Bihor, pe muntele Găina, există o Babă Dochia, acolo unde se face în fiecare an tradiţionalul târg de fete. Iar în satul Căpâlna pe lângă râul Sebeş, o stâncă se ridică, aşa cum nota în veacul trecut un călător german care o remarcase „, din apele învolburate, îndeajuns de stranie, închipuind statura unui zeu cu braţele încrucişate şi umerii aplecaţi”; şi este ciudată continuitatea între acea închinare gravă şi mirabilul dans al fetelor din Căpâlna, de fapt un mers solemn în contratimp pe cântecul aproape astral şi neasemănător cu nimic din folclorul nostru muzical.
Sculptorii protoistorici alegeau de multe ori piscurile conice, pentru a le transforma în figuri omeneşti. Dar piscul montan s-a reflectat adesea în obeliscurile atât de preţuite în epoca civilizaţiilor străvechi. Forma lor de săgeată spre cer putea fi un simbol al muntelui, dar putea fi şi simbolizarea geometrică a vehiculului conic gata de decolare spre astre. În acest sens, se poate pune o întrebare fără putinţa unui răspuns precis, asupra sensului de a clădi conic sau emisferic turlele de temple şi biserici care, mai ales în zilele noastre, amintesc la tot pasul tendinţa de a zbura spre astre.
Pe de altă parte, săgeţile, crucile, semilunele, şi toate celelalte simboluri divine, aşezate după rigoarea dogmei negreşit în punctul cel mai înalt, sunt atât de vădit similare antenelor de televiziune din zilele noastre, implantate pe clădiri, dar şi pe astronavele care au debutat acum câţiva ani. Iată de ce par naive explicaţiile date curent, ce se referă la nevoia strictă a apărării materialului de construcţie, arhitectul asigurând astfel scurgerea mai rapidă a ploii, sau se referă la nevoia de a domina moral şi estetic împrejurimile, dacă nu direct la dragostea fiinţei umane pentru apoteoză.
Dacă obeliscurile egiptene, asiatice şi americane erau construite însă din materialul curent, în curtea templului mare din Delhi (India) stă coloana din Kutub, veche se zice de 4000 de ani, fie făcută din piese de fier sudate desăvârşit, fie turnată. Fierul este de calitate specială, lucrat după o reţetă necunoscută şi, logic, imposibilă chiar şi mult după acea epocă. Dar, deşi expusă de cel puţin patru milenii tuturor intemperiilor, coloana nu prezintă nicio urmă de alterare sau rugină, rămânând tot timpul inoxidabilă.
Un anume ciclu cu vaste ramificaţii şi cu rădăcini foarte depărtate este închinat, credem, pe de o parte fiinţelor venite pe Pământ, pe de altă parte celor părăsite şi cu nostalgia zborului astral. Ciclul începe din perioada monumentelor megalitice, şi ne vom întoarce la vârful Omul. Nu este un munte foarte înalt, faţă de altitudinile terestre: puţin peste 2500 în. Dar piscul domină o regiune vastă, iar de la poalele lui până la râul Prahova coboară un imens amfiteatru natural în şase mari trepte, numit Valea Cerbului, cu un ecou folcloric straniu (basmul Zânele din Valea Cerbului). Ceea ce N. Densuşianu a numit Columna cerului este un chip omenesc în partea de sud-sud-vest a vârfului Omul. O faţă prelung virilă, încruntată, cu o căciulă sau o cască până la jumătatea frunţii, cu clape trase peste urechi. Densuşianu, care măsurase statuia, găsindu-i 9,99m înălţime şi 10,72m lăţime la bază, atrăgea atenţia că trebuie văzută de jur împrejur, deoarece capătă mereu alte forme. Am insistat asupra acestui monument montan, fiindcă el prevesteşte întrucâtva cele peste treizeci de capete din jungla mexicană. Descoperite abia acum trei decenii, ele impresionează din mai multe puncte de vedere.
Capetele din jungla mexicană au apărut pe vremea olmecilor; ceea ce e mai curios, au fost sculptate cu mare rafinament plastic în bazalt, la dimensiunea de 3 metri înălţime, fiecare cu o greutate de 20 tone, iar transportul bazaltului s-a făcut pe o distantă de peste 100 km, într-o epocă în care olmecii nu cunoşteau nici roata, nici utilizarea metalelor. Fineţea sculpturii uimeşte cu atât mai mult, cu cât bazaltul se lucrează foarte greu chiar cu unelte de oţel. Un asemenea cap, lipsit de trup, poartă o stranie cască rotundă, aplatizată, cu o cureluşă petrecută pe sub bărbie, semănând mult cu o cască pneumatică din zilele noastre. Şi mai interesante sunt aceste capete din punct de vedere tipologic. Faţa se compune dintr-un amestec ciudat: ochii sunt ai rasei albe nordice, pomeţii mongolici, nasul aproape negroid, bărbia rotundă şi foarte voluntară, buzele groase însă nu negroide; ochii privesc din adâncime, cu înţelepciune şi voinţă, cu puţin scepticism, cu puţină ironie. Aspectul figurii întregi este pământean şi nepământean în acelaşi timp. Expresia are aerul unei rase ajunse la o mare fermitate a civilizaţiei şi inteligenţei, tipul e plin de energie şi voinţă, dar nu de satrap, şef militar sau profet, ci de ins încercat în drumuri şi experienţe mult mai complexe şi mai dificile, stăpân în primul rând pe sine şi părând să fi cunoscut demult şi exact diferenţa între iluzie şi adevăr. Privirea are şi ceva hipnotic. Alte figuri sunt mai bonome, deşi tot stranii.
Spontan, prima comparaţie se face cu capetele din Insula Paştelui. Dar la un examen atent deosebirea este enormă. Acestea sunt tot capete fără trup, la fel înfipte direct în pământ, însă fie datorită rafinamentului simplificator al artistului, fie din pricina candorii lui, feţele acestor capete au o expresie neutrală, fără viaţă interioară. Se deosebesc şi tipologic de celelalte, având urechile lungi, nasul drept, lung şi ascuţit, arcadele proeminente umbrind priviri pierdute, buze subţiri, strânse, aproape ţuguiate, bărbii drepte, uneori sugerând chiar bărbi; ochii sunt depărtaţi şi rotunzi. Dacă examinăm cu răbdare expresia acestor figuri, cu siguranţă descoperim una singură certă, în gura strânsă la maximum, în orbitele goale pierdute: tăcerea îndârjită a insului care aşteaptă ştiind că aşteaptă, dar deopotrivă conştient că va aştepta mult; iar toate aceste priviri sunt orientate oblic spre cer, ca într-o deznădejde.
Thor Heyerdahl a făcut o experienţă, după opinia noastră, neconcludentă, angajând nişte localnici să transporte şi să instaleze o asemenea statuie chinuitor de încet, ceea ce nu mai poate explica numărul imens al vechilor statui (peste 150) fixate fără urma greoaielor mormane de pietre ce au servit experienţei arheologului scandinav. Pe de altă parte, reluând privirea pierdută spre cer, în deznădejde, a capetelor din insulă, să amintim faptul că toţi călătorii, ca şi Heyerdahl, atrag atenţia asupra peisajului selenar al piscurilor montane (regăsit uneori în munţii celor două Americi), unde se află şi multe piramide încă neerodate de factorii atmosferici, dar şi gravuri pe stânci, înfăţişând în concordanţă cu legendele locale nişte oameni-păsări. Faptul pe care-l confirmă Heyerdahl însuşi că statuile de tip taciturn privesc spre cer şi nu spre marea de unde ar fi venit expediţia lui Kon-Tiki, este cu atât mai grăitor. Iată de ce ipoteza lui Erich von Daniken (chiar dacă acesta îşi construise opiniile din intuiţii insuficient digerate în acizii logicii şi se mulţumise uneori să-şi convingă auditorul cu fraze retorice) este mai plauzibilă: un grup de extratereştri naufragiaţi au făcut statuile ca un semnal al disperării, până când a venit (sau n-a mai venit) astronava salvatoare.
Figuri paleoastronautice s-au găsit şi printre numeroasele desene rupestre de la Tassili şi din alte peşteri ale Saharei, cercetate de grupul lui Henri Lhote. În fresca combinată de la Sefar, la mijlocul căreia tronează figura gigantică a unui mare zeu cornut, mai puţin interesant din punctul nostru de vedere, există nişte aşa-zise femei rugându-se; acestea sunt vădite figuri omeneşti sau humanoide, în costume etanşate, cu” capete rotunde” ca nişte căşti spaţiale, prevăzute cu orificii (sau vizori) pentru ochi şi cu o anume aparatură discretă pe creştet, fără nimic din însemnele rituale cunoscute sau bănuite la popoarele primitive. Tipul esenţial în acest şir de desene rupestre este însă marele zeu marţian, cum l-a botezat H. Lhote cu oarecare ironie; totuşi, costumul spaţial al acestei figuri are nişte ciudate linii sau cute pe gât, sugerând într-adevăr un costum etanşat care se pliază la mişcările capului; sistemul aminteşte de inelele metalice paralele de pe gâtul capetelor de bronz din Benin.
Dar dacă toate aceste desene amintite, şi chiar capetele rotunde din stilul evoluat sau micile personaje cornute, se pot supune într-o măsură şi explicaţiei clasice care limitează lucrurile la simbolul ritual, deşi marele zeu marţian, înalt de 6 metri, de la Jabbaren, nu are absolut nimic ritual sau simbolic, figurile sobre şi atente, cu antene parabolice pe capetele rotunde ale scafandrilor lor, nu se mai pot explica prin niciun fel de magie, prin niciun fel de măşti, podoabe de cult sau panaşe. Pictate în ocru galben conturat cu ocru roşu, aceste figuri au o mişcare gravă, de exploratori prudenţi care merg încet căutând ceva (unele cu trupul uşor aplecat înainte); anumite bransarde, centuri şi diagonale, variind ca poziţie şi formă de la un personaj la altul, par să aibă destinaţii practice precisă; iar marile şi complexele lor antene parabolice, chiar forţându-se fantezia, nu se pot compara cu panaşele sau cu alte podoabe purtate de primitivi sau de militari pe coifuri, pentru că au conture geometrice precise, neîntâlnite decât la antenele parabolice, aşa cum le cunoaştem azi. Deci, ele nu pot fi altceva decât instrumente de comunicaţie sau detecţie.
Oarecât din familia acestora este şi desenul descoperit şi comentat de arheologul G. Şaţki, care l-a numit cosmonautul din Fergana. Găsit într-o peşteră din Uzbekistan, într-un şir de desene rupestre, acest „cosmonaut” are şi el o cască globulară, cu raze ieşind din ea de jur împrejur. Ca nişte cili. Desenul e considerat a fi dintr-o epocă mai veche decât cele din Sahara sau cel mult din epoca stabilită de Lhote pentru marele zeu marţian; el corespunde stilistic şi poate şi ca timp de apariţie unui desen similar descoperit în 1956 (cu opt ani mai devreme) de un arheolog francez într-o peşteră din Alpii italici, dar mai cu seamă desenelor rupestre găsite în preajma localităţii thailandeze Chiang Mai, în 1969 şi cu atât mai straniu – unei mici statui descoperite în piscul andin Aucan-quilcha (la altitudinea de 6180m) lângă o stâncă de forma unui paralelogram, cu laturi egale și bineînţeles paralele, şi de o netezime perfectă care ar fi putut servi drept platou de aterizare discretă.
Pe lângă statui şi mari desene rupestre, există însă şi numeroase obiecte de uz sau de artă, unele miniaturale, care cuprind acelaşi tip de mesaje nepământene. Fie că ne referim la vasul din San Salvador, cu aparatele, care zboară peste palmieri şi au forma unor trabuce, neînaripate, fie că vorbim despre vasele de bronz, cu câte 100—120 figurine miniaturale pe fiecare, din provincia chineză Yunnan, unde scenele reprezentând făpturi ciudate şi zboruri par prea puţin rituala, fie că, în fine, ne-am opri la statuetele ceramice ale epocii arheologice yomon, găsite pe insula Honshu (Japonia) şi care înfăţişează nişte stranii figuri umanoide în scafandre vădit spaţiale, cu vizori lenticulari, uşor tăiaţi transversal şi cu o aparatură complicat geometrică pe creştet, în toate aceste cazuri nu putem avea de-a face cu nimic din tot ce se explică prin reţetarul arheologic tradiţional. Insolitul acestor obiecte de artă şi mai cu seamă al figurinelor yomon (stilul îmbrăcămintei cărora s-a perpetuat în costumul ritual japonez dogu) ne îngăduie să credem că ele transmit imagini, lucrate desigur de mâini omeneşti, din marele spectacol protoistoric al contactului omenirii cu exploratorii cosmici nepământeni.
Marile statui însă, spre deosebire de figurinele de pe bronzuri şi din ceramică, spre deosebire şi de numeroasele desene rupestre, conţin probabil mesajul direct al oaspeţilor cereşti, care le-au realizat cu aparatura lor necunoscută de oameni, şi adesea într-un stil plastic neştiut vreodată pe Pământ.
DEPOZITE INIŢIATICE
Pune adesea pe gânduri caracterul iniţiatic, cu geneză inexplicabilă, pe care-l au destul de multe cunoştinţe ştiinţifice tradiţionale, manifestate şi în unele mituri, dar şi în documente perfect controlabile, cum ar fi de pildă datele oferite în câteva domenii de marea piramidă a lui Khufu.
Dacă tradiţia unor izvoare extraterestre nu s-a bucurat de o atenţie serioasă, este pentru că, citite superficial, miturile au naivitatea de a rezolva totul cu o tranşantă care nu pare criptică. Dimpotrivă, un studiu migălos şi comparativ al miturilor se prezintă astfel: o fiinţă ciudată iese din mare şi-i învaţă pe sumerieni câteva ştiinţe folositoare; altă fiinţă face acelaşi lucru pentru egipteni; a treia, pentru mayaşi. Adam şi Eva se împărtăşesc din secretele înţelepciunii unui copac, ispitiţi de un şarpe; ca şi în mitul Bibliei, un zeu nordic a stat nouă nopţi sub alt copac, sorbindu-şi înţelepciunea dintr-un izvor. Dar simbolurile sunt în miturile iniţiatice în primul rând nişte criptograme.
Există prezumţia că s-ar fi păstrat, ocult, mari depozite informaţionale de obârşie desigur străvechi, bazate pe o serie de revelaţii nondivine, adică pe ceea ce le vor fi comunicat pământenilor protoistorici extratereştrii care i-au vizitat. Acele depozite, la care nu au acces decât puţini iniţiaţi, deci necontrolabile de marele public, ar consta în primul rând din vaste biblioteci sau inscripţii de alt caracter.
Pornind de la o legendă, baronul D’Espiard de Colonge susţinuse că, la sud de cele trei mari piramide egiptene şi la vest de ruinele de la Memphis „este un Serapeum, rămăşiţa unui vechi portic mai mult sau mai puţin îngropat şi greu de regăsit în labirintul acestui deşert” şi că, după cum adaugă legenda, „acest loc închide gurile unor lungi galerii prin care se poate pătrunde în labirinturi cu extraordinare locuinţe antice slujind piramidelor drept bază”. Încheierea e captivantă: „Autorii care în antichitate, după scurgerea unei epoci incerte, au revelat toate aceste lucruri tainice până atunci ţinute în mister, au făcut să se ştie deopotrivă că nişte colegii de iniţiaţi au continuat mult timp să se retragă, să-şi petreacă aproape în întregime viaţa în aceste sumbre sălaşuri care, de asemenea, într-o epocă de pe atunci îndepărtată, furnizaseră mai întâi refugii marilor personaje ale Occidentului, care (…) retrăgându-se în Egipt au scăpat de valul de furie anunţat dinainte prin calcule şi observaţii superioare şi savante. Acolo au fost depuse încă înainte de catastrofă obiecte de preţ din toate valorile şi au fost conservate arhivele lumii primitive, în parte distruse de efectele felurite ale conflagraţiei terestre care, după cum se spune, ar fi produs o mare înnoire planetară”. Cuvintele baronului sunt destul de vagi, dar nu lipsite de logică în planul problemei noastre.
Altă legendă vorbeşte de un sanctuar subteran, ascuns sub lanţul Himalaiei, unde ar fi oficiat Maeştrii Lumii. Sanctuarul, numit Agarttha, ar fi marea universitate iniţiatică a Asiei, ce ar adăposti şi o uriaşă bibliotecă planetară. Teozofii – care s-au referit cel mai des dintre toţi la acest sanctuar complex – susţin că Agarttha este de fapt o imensă lume subterană cu ramificaţii sub continente şi oceane; ea ar fi cel mai misterios din toate marile centre iniţiatice, unde s-ar găsi conservate toate moştenirile tehnice, magice şi spirituale ale marilor civilizaţii dispărute. Fireşte, nu dispunem de dovezi, iar informaţiile date de unii teozofi, ca Ferdinand Oddendowsky, Louis Jacolliot sau Helene Blavatsky, nu le putem controla în vreun mod efectiv. Trecând totuşi peste exagerările ei evidente, ideea nu pare cu totul lipsită de logică, dacă ne gândim că o civilizaţie solidă vrea să-şi asigure, dintr-un sentiment al perisabilităţii valorilor materiale, perpetuarea esenţelor ei. Istoria confirmă de mai multe ori acest adevăr. Piramidele principale, se ştie, păstrează sinteze ale ştiinţei din epocă şi informaţii de natură socială. Antichitatea a avut grijă să adune cât mai multe opere scrise în marile biblioteci ale ei, ca aceea din Alexandria, sau aceea romană, zisă Ulpia. Dar bibliotecile sunt şi ele perisabile, iar tragedia bibliotecii din Alexandria este prea bine cunoscută, ca s-o mai repovestim. De altminteri, nici n-a fost singura. Rând pe rând s-au distrus: biblioteca din Pergam, cu cele 200.000 de manuscrise ale ei, colecţiile ateniene ale lui Pisistrate, biblioteca Templului din Ierusalim, biblioteca sanctuarului lui Ptah din Memphis, miile de cărţi arse din porunca împăratului Şen-Hoang-ti… Pare să existe cu adevărat o neînduplecată ritmicitate în distrugerea marilor acumulări de cultură, ca un fel de obligaţie pentru omenire de a reface de fiecare dată întregul efort al cunoaşterii.
Până la ultimul război se construiseră lăcaşuri betonate în care s-au depus, antologic, cărţi, discuri, reproduceri de plastică, date statistice; azi se confecţionează în acelaşi scop depozite şi mai sigure. Lucrurile se fac din nevoia de a lăsa un testament explicit posterităţii. De ce aşadar o uimitoare civilizaţie protoistorică nu şi-ar fi apărat prezenţa, în genul ei, faţă de îndepărtaţii urmaşi? De altfel, unele mituri citează relatări stranii care par a se referi la Agarttha sau la ceva similar. De pildă, citim în biblie că „un norod strein a săpat hrube pe sub pământ, uitate de piciorul celor de deasupra şi departe de oameni” (Cartea lui Iov, 28, 4).
Astronomul american Carl Sagan, fiind unul din partizanii ipotezei vizitelor extraterestre pe Pământ în trecutul îndepărtat, consideră că există şi urme ale unor atari vizite, mai precis că paleoastronauții străini ar fi lăsat un depozit memorial de cunoştinţe, implantându-l pe partea invizibilă a Lunii. Carl Sagan îşi explică interesanta ipoteză prin următorul argument: extratereştrii şi-au plasat depozitul anume acolo, spre a prelungi timpul până când expediţiile terestre vor reuşi să-l abordeze cu succes, dar şi spre a feri acest depozit de eroziunea naturală şi de un amestec pământean venit înainte de vreme şi deci incompetent. Alt astronom american, Frank D. Drake, socoteşte că străvechii vizitatori cosmici ar fi putut lăsa diferite artifacte ale lor pentru ca să le găsim noi, pământenii, şi să stabilim astfel o primă treaptă de contact cu ei, aceste depozite fiind ascunse aici, pe Pământ, în peşteri şi marcate în moduri speciale (de pildă, prin radioactivitate), spre a nu fi descoperite decât de oamenii ajunşi în stadiul competenţei.
Dar planeta noastră e încă aşa de superficial cercetată, încât existenţa acestor depozite informaţionale prezumtive nu se poate infirma până la epuizarea ipotezelor. Nu ştim nici măcar ce ascunde sub ea Terasa din Baalbek.
Unele mituri sugerează gândul că străinii din Cosmos ar fi comunicat informaţii chiar în scris, şi nici această ipoteză nu e ilogică. În vremea lui Moise, „Domnul a. Scris pe table, cu scrisul cel de la început, cele zece porunci pe care vi le rostise din mijlocul focului în ziua adunării”… (Deuteronomul, 10, 4). Lucrurile s-ar fi petrecut astfel într-unul din cazuri: „Apoi Domnul a zis Către Moise: Suie la mine în munte şi stai acolo şi-ţi voi da table de piatră, adică legea şi poruncile pe care le-am scris pentru învăţătura lor! (…) Deci Moise s-a suit în munte şi un nour a acoperit muntele. Şi slava Domnului s-a pogorât pe muntele Sinai, iar nourii l-au acoperit şase zile. Iar în ziua a şaptea l-a strigat Domnul pe Moise din mijlocul norilor. Iar înaintea ochilor fiilor lui Israil chipul slavei Domnului pe vârful muntelui era ca un foc mistuitor. Şi Moise a intrat în mijlocul norilor şi s-a urcat pe munte şi a stat Moise în munte patruzeci de zile şi patruzeci de nopţi” (Ieşirea, 24. 12 şi 15—18). Aterizarea astronavei e prezentă ca de obicei, în plus însă trebuie ţinut cnut de o ciudăţenie, anume că pentru un cod moral de zece fraze nu era nevoie de 40 de zile şi tot atâtea nopţi, cât ar fi stat profetul cu extratereştrii, iar de aici, dacă luăm cifra în serios, nu rezultă decât că a avut loc o iniţiere propriu-zisă. Tot astfel, apocrifele lui Enoh aduc și ele mărturii asemănătoare şi chiar mai amănunţite. Potrivit tradiţiei, Enoh a devenit erudit la bătrâneţe datorită contactului repetat cu extratereştrii şi călătoriilor cosmice efectuate. Poate că însă profetul avusese o bază interioară de informaţie care-l făcuse apt să memoreze destul de bine, uneori chiar uimitor de bine, fenomenele insolite ce i-au fost arătate în cursul voiajului celest.
„Şi el (Uriel) mi-a spus: Priveşte, Enoh, tablele cereşti şi citeşte ceea ce este scris în ele şi să înţelegi totul desluşit! Şi am privit tablele cerului şi am citit tot ce era scris şi am priceput totul şi am citit cartea tuturor lucrărilor oamenilor şi ale tuturor odraslelor cărnii care sunt pe pământ”. (apocr. Et. LXXXI, 1—2). După cum arată cartea ebraică Zoghar, luându-l la sine pe Enoh, Dumnezeu i-a arătat între altele pomul vieţii şi pomul cunoştinţei binelui şi răului, pe care i-l interzisese lui Adam. În apocriful etiopian, Enoh descrie pomul cunoştinţei binelui şi răului: „Şi acolo se află pomul înţelepciunii. El seamănă cu pomul de roşcove; rodul său, asemănându-se cu un ciorchine de strugure, este foarte frumos; şi mireasma acestui pom se răspândeşte şi pătrunde în depărtare” (XXXII, 3—4). Ideea de arbore o regăsim şi în alte mitologii; în cea scandinavă, arborele e Ygdrasil, pe rădăcinile căruia Odin a stat nouă nopţi sorbind înţelepciune din izvorul Mimer. Aparenţa simbolică a copacului nu ascunde ideea de bază, şi nici descrierea fructului şi miresmei, care nu este decât agrement stilistic, nu trebuie să inducă în eroare.
De altfel, transmiterea de cunoştinţe în epocile străvechi nu e o iluzie. Ele există, în totală neconcordanţă cu nivelul spiritual al popoarelor care, după părerea istoricilor moderni, le-au înregistrat. Ştiind ce cuprinde marea piramidă a lui Khufu, e semnificativ să cităm alături informaţia oferită de scriitorul copt Masudi (din anul 957 î.e.n.): „Surid, unul din regii Egiptului dinainte de Potop, a zidit cele două mari piramide. El a poruncit, de asemenea, preoţilor să depună înăuntru suma înţelepciunii lor şi a cunoştinţelor ce le aveau în felurite arte şi ştiinţe ale aritmeticii şi geometriei, ca să rămână mărturie spre binele celor ce vor putea cumva să le înţeleagă”.
Afară de acestea, ar mai exista un text ermetic egiptean (Tablele de smarald), care a fost retransmis numai de alchimiştii Evului Mediu, şi care ar conţine învăţături comunicate oamenilor, după cum spune legenda, de către zeul Thot în preajma morţii lui. Iată câteva fraze: „Ceea ce e jos este la fel cu ceea ce e sus, şi ceea ce e sus este la fel cu ceea ce e jos, întru săvârşirea minunilor unuia şi aceluiaşi. Şi precum toate lucrurile au izvorât din unul singur, după gândul unuia singur, la fel au izvorât toate din substanţa aceasta, prin folosirea ei. El este părintele oricărei desăvârşiri în Univers. Pe Pământ, puterea lui este nemărginită. Desparte pământul de foc, ceea ce este fin de ceea ce este grosolan, cu băgare de seamă, cu multă iscusinţă. Substanţa aceasta se înalţă de pe Pământ la cer şi coboară numaidecât din nou pe Pământ. Ea adună puterea lucrurilor de sus şi pe a celor de jos. Şi tu vei dobândi gloria lumii şi orice întuneric, se va îndepărta de tine. Este marea putere a tuturor puterilor, ea va scoate la iveală tot ce este ascuns şi va pătrunde nepătrunsul, căci aşa este făcută lumea”.
Comentatorii consideră că, departe de vreun sens religios aşa cum ne-ar ispiti să credem o lectură pripită, textul conţine câteva principii de bază pe care le putem regăsi abia în ştiinţele moderne (fizică, biochimie, geologie etc.): unitatea şi identitatea de structură a micro şi macrocosmosului, unitatea materiei şi a particulelor ei elementare, evoluţia naturii nevii, diviziunea celulară, forţele ascunse în materie, modul de folosire şi dominare tehnologică a energiei interne a materiei, tehnologia fisiunii nucleare chiar, care este o lucrare primejdioasă, cerând o aparatură specială; tot astfel, se sugerează ideea că eliberarea în flux a energiei de pe Pământ e similară cu energia venită de sus, deci radiaţiile cosmice, şi că folosirea prudentă a energiei eliberate este o binefacere pentru omenire, o înălţare deasupra dificultăţilor şi ignoranţei. Trebuie remarcat că, deşi transmis de alchimişti, textul Tablelor de smarald nu are nimic din procedeele acelora, cum ar fi piatra filosofală, aurul produs din metalele ieftine sau perpetuum mobile.
O supercivilizaţie care vine pe altă planetă, fiind minată de interesul cunoaşterii sau de alte interese, şi în mod special sau întâmplător comunică populaţiei băştinaşe un număr de cunoştinţe sau sfaturi utile progresului şi pe care această populaţie le foloseşte altfel, nu le foloseşte de loc sau le alterează, poate fi învinuită de misionarism naiv (în ciuda decalajului imens de inteligenţă) tot atât cât poate fi învinuit omul de ştiinţă ce se osteneşte cu instruirea unui grup de semeni primitivi, încă impenetrabili la cultură şi dornici mai degrabă de petreceri barbare. Când, în astfel de împrejurare, primitivii păstrează ceva din informaţia comunicată, ei o alterează în felul lor şi devin cel mult nişte semidocţi, ceea ce ştim bine ce înseamnă. Totuşi, în fiecare societate există şi un mare decalaj intern. De aceea, misionarismul ştiinţific al paleoastronauţilor străini a găsit pe alocuri şi ecou mai autentic, în vreme ce găsim în mituri unele principii ştiinţifice ori chiar date de observaţie concretă care ne stupefiază prin ceea ce am numi modernitatea lor.
Ştim, de pildă, că noile teorii cosmogonice au ajuns la concluzia că Universul este un sistem apărut acum 13 miliarde de ani, ca rezultat al unei explozii gigantice, şi că extinderea sa se încetineşte treptat, un univers născându-se după alt univers; Universul deci pulsează la fiecare 82 miliarde de ani, fenomenul explozie-implozie fiind permanent. Iar din străvechea mitologie indiană aflăm că viaţa şi domnia unui Indra durează şaptezeci şi unu de eoni, şi după ce douăzeci şi opt Indra s-au sfârşit, n-a trecut decât u zi şi o noapte a lui Brahman. Soarele şi Pământul durează patru mii şi o treime de mii de mii de ani, adică o zi a lui Brahman. După o sută de asemenea zile, aşadar după o sută de ani cereşti, totul se topeşte şi se încheagă şi apoi se reface de la început și creşte iarăşi o sută de ani cereşti.
Oricât ar fi de confuz în metaforismul său uneori excesiv, textul apocrif etiopian al Cărţii lui Enoh este totuşi cel mai interesant capitol biblic sub raportul informaţiei paleoştiinţifice. Enoh descrie cu detalii modul de călătorie cosmică şi lucrurile aflate. Îl conducea „îngerul Mihael” care i-a arătat „toate tainele adevărului şi toate tainele marginilor cerului şi toate fântânile stelelor şi ale luminilor toate”. „Apoi – zice profetul – am văzut o prăpastie adâncă lângă stâlpii de foc care coborau şi a cărei înălţime şi adâncime era nemăsurată. Dincolo de această prăpastie am zărit un loc peste care se întindea bolta cerească, sub dare nu mai era deloc temelia pământului; nu se mai afla pe el nici apă (nici cer), nici pasăre, şi locul acesta era pustiu şi înfricoşat. Acolo am văzut şapte stele părând a fi munţi uriaşi ce ardeau, şi fiindcă am întrebat despre acestea, îngerul mi-a spus Locul acesta este capătul cerului şi al pământului, el este închisoarea stelelor. Stelele care se rostogolesc pe foc sunt acelea care au încălcat porunca Domnului de la răsăritul lor, căci ele nu sunt venite în vremea lor. Şi el s-a mâniat pe ele şi le-a înlănţuit până la săvârşirea păcatului lor, în anul tainei” (XVIII, 11—16). E şi mai semnificativă, în ultima propoziţie, versiunea grecească a aceluiaşi apocrif, fixând ca termen pentru anul tainei – „peste zece mii de ani”; recalculată, cifra concordă, cu mici diferenţe, cu cifra fixată de unele mituri maya pentru întoarcerea pe pământ a lui Quetzalcoatl. Dar faptul principal stă în tabloul cosmic pe care-l pictează Enoh: prăpastia sub care nu e pământ şi nu sunt păsări este spaţiul interplanetar, stelele ca nişte munţi arzând sunt astronavele, iar stelele ce se rostogolesc pe foc, „înlănţuite”, pot fi nişte sonde cosmice automate, cu program.
Dacă am vrea să contestăm veracitatea unor atari interpretări ale mitului, ne vor contrazice numaidecât cunoştinţele ştiinţifice uluitor de exacte pe care le conservă de pildă piramida lui Khufu. Această piramidă e orientată pe direcţia nord-sud, cu o eroare mai mică decât ne-am putea imagina: 4’35”, sau poate fără nicio eroare, dacă ţinem seamă de marea diferenţă de timp. Am mai spus că meridianul de la Gizeh împarte uscatul şi apa globului în două părţi egale; de asemenea, cele patru feţe ale piramidei sunt orientate precis spre cele patru puncte cardinale. Suma celor patru laturi ale bazei (232,805x4 931,22 în) împărţită la 2 axe verticale (148,208x2 296,416 în) dă ca rezultat cifra 3,14 (numărul π), cu peste două milenii înaintea lui Thales din Milet şi mai exact decât el. În fine, înălţimea piramidei (148,208 în) înmulţită cu 1 miliard dă distanţa aproximativă de la Pământ la Soare, adică 148 208 000 km, faţă de 149504000km după calculul modern. Fireşte, datele ştiinţifice din piramida de la Gizeh nu se reduc la acestea: azi, ele circulă în scrierile de specialitate. Important pentru noi este de a stabili imposibilitatea altei surse decât una extraterestră, într-o vreme când niciuna din civilizaţiile pământeşti nu dispunea de mijloacele unui calcul astronomic sau geodezic corespunzător. Dacă se pot admite intuiţii şi performanţe strict teoretice pentru preoţii savanţi din Mesopotamia, Egipt sau Yucatan, nu avem cum să admitem nişte cunoştinţe ştiinţifice practice de mare anvergură, în epoca transportului animal şi a maşinii vii (sclavul). Şi totuşi bunăoară cotul sacru (sau cotul piramidal) cu care îşi efectuau măsurătorile preoţii egipteni reprezintă a zecea milioana parte din raza polară a Pământului. De notat tot aşa semnificaţia criptica a piramidei, ca formă geometrică. S-a spus că alegerea s-a oprit asupra figurii tridimensionale cu cea mai bună stabilitate, deşi o bună stabilitate are şi cubul, care e mai simplu de construit, şi valea Nilului nu este un ţinut cu viaţă vulcanică. S-a mai socotit şi aşa-zisul simbol social al piramidei, deşi credem că el este ulterior utilizării în construcţie a acestei figuri geometrice. Dar există interpretări mult mai logice. După I.E.S. Edwards, forma piramidală este legată de raza zeului Ra. În limba greacă, cuvântul piramidă înseamnă rug, transmiţând poate un sens arhaic egiptean, iar în acest sens apropiindu-se de ideea unei astronave decolând vertical, cu jetul de flacără dedesubt.
Despre cunoştinţele matematice încifrate în piramide vorbise şi Herodot, iar târziu (anul 350 î.e.n.) astronomul Achiiles: „Se spune că egiptenii au măsurat cei dintâi cerul şi pământul şi şi-au înscris descoperirile pe pietre funerare, spre a transmite amintirea acestora către urmaşi”. Luând în seamă naivitatea acestor comentatori târzii faţă de nişte date anterioare care totuşi îi depăşeau, nu mai putem atribui ingeniozităţii ştiinţifice presupuse a preoţilor egipteni nişte cunoştinţe şi mai subtile: căci volumul piramidei lui Khufu, înmulţit cu densitatea medie a materialului din care a fost construită (2,06), dă densitatea Pământului (5,52 g/cm3) cu diferenţa derizorie de o miime faţă de calculele moderne; de asemenea, greutatea totală a piramidei se afla într-un raport simplu faţă de greutatea totală a Pământului. Mai mult decât atât, calculele bazate pe datele acestei piramide relevă şi cunoaşterea mişcării de precesie a Pământului, care a fost redescoperită foarte târziu; axa coridorului descendent a fost îndreptată de constructori către punctul ceresc din cercul de precesie care, pe atunci, fusese steaua Alpha Draconis, jucând rolul de stea polară; prin această orientare, constructorii au marcat data zidirii piramidei, adică anul 2170 î.e.n. În plus, piramida avea şi rol de calendar multiplu: umbrele ei constituiau un calendar solar extrem de precis; suma celor două diagonale ale bazei piramidei dă cifra 25826,5422, care este perioada în ani a precesiei echinocţiilor; în sfârşit, dacă înmulţim unitatea de măsură fundamentală (degetul piramidal) cu 100 miliarde, aflăm lungimea orbitei circumsolare a planetei noastre.
Dar, enigmatice prin prezenţa lor în epoci foarte vechi (de pildă în neolitic) şi explicate de arheologi adesea naiv, calendarele şi calculele astronomice ale strămoşilor îndepărtaţi aduc o lumină în plus. Printre destul de numeroasele vestigii cu atari preocupări, două descoperiri recente se impun de la sine. În Anglia, la Silbury Hill, o colină, evident artificială, înaltă de patruzeci de metri, are un sistem de stâlpi cu semne gravate pe care cercetătorii englezi le consideră calcule astronomice ajutând la prevederea certă şi de lungă durată a fazelor Soarelui şi Lunii în toate perioadele anului. Iar în Armenia, pe malul râului Meţamor, trei platforme construite de om se orientează cu maximă precizie pe direcţia nord-sud; una din platforme este un triunghi al cărui vârf ascuţit indică sudul; alături, pe suprafaţa unei platforme trapezoidale indicând un azimut de 120 grade, se află gravate simbolurile a patru stele, azimutul platformei corespunzând exact direcţiei de unde răsare Sirius.
Mai vechi sunt tabelele astronomice gravate în peşteri, descoperite şi ele abia acum câţiva ani, din Spania (Canchal de Maoma şi Abride las Vinas).
Dar unul dintre documentele astronomice, poate cele mai derutante pentru istorici, este descrierea cornului planetei Venus, din tabelele de astronomie babiloniană din fondurile Muzeului Britanic. Într-adevăr, fiind mai aproape de Soare decât Pământul, planeta Venus urmează aceleaşi faze ca şi Luna. Fazele planetei Venus nu se văd însă decât printr-un bun telescop, instrument pe care arheologii nu l-au descoperit încă printre ruinele Babilonului.
Şi tot atât de inexplicabilă pare precizia astronomică a calendarelor maya, fie că este vorba de calculul anului solar (iar acest calendar se poate utiliza şi astăzi), fie că ne gândim la exactitatea (controlată cu ajutorul unei maşini electronice de către istoricul prof. Dr. Gunter Zimmermann împreună cu fizicianul Manfred Kundlek) a calendarului de previziune a eclipselor de soare şi de lună. Şi în acest caz, numai calculele matematice, oricât de abile, nu puteau fi suficiente.
Involuţia cunoştinţelor astronomice de până la noul reviriment (Bruno, Copernic, Galilei) n-a însemnat însă totodată şi o completă uitare a – ceea ce se ştiuse odinioară. Aşa cum ne încântase cunoaşterea formei discoidale a Pământului văzut din cer de către Etana, alte relatări de resort obscur şi în orice caz cu neputinţă de imaginat empiric apar uneori în textele scriitorilor antici. Deşi de concepţie geocentrică, ştiind de la greci despre sfericitatea Pământului, ca şi despre mişcările de rotaţie şi revoluţie ale planetelor. Cicero scria acest pasaj ciudat în Visul lui Scipio (XV): „Când din locul în care mă aflam am contemplat toate acestea, mi s-a părut şi altceva sublim şi uluitor. Stelele arătau aşa cum nu le văzusem niciodată de aici şi toate erau de o mărime pe care nu le-o bănuisem vreodată; cea mai mică din ele era aceea care, fiind cea mai depărtată de cer şi aflându-se mai aproape de Pământ decât toate celelalte, lumina cu lumină străină. Sferele stelelor întreceau cu mult Pământul prin mărimea lor. Cât priveşte Pământul, acesta mi s-a părut atât de mic, încât mi-a fost necaz pentru statul nostru care parcă n-ar ocupa decât un oarecare punct pe suprafaţa acestuia”. Reţinând de aici cunoaşterea dimensiunilor reale (ca noţiune) care nu corespund, cum îşi dădea seama şi Cicero, magnitudinii aparente a corpurilor cereşti, să ne oprim din nou la apocriful etiopian al lui Enoh: „Şi eu, Enoh, am fost în cerul cerurilor şi am văzut acolo în mijlocul acestei lumini o casă care era bătută cu lespezi de gheaţă şi printre aceste lespezi de gheaţă erau limbi de foc viu. Şi sufletul meu a văzut un cerc care înconjura cu foc casa aceea, de la cele patru colţuri ale ei până la râurile pline de focul viu ce înconjura această casă. Şi în jurul ei erau Serafimii, Heruvimii şi Ofanimii; aceştia sunt cei care nu dorm şi care păzesc tronul slavei lui”. Ştim şi din alte pasaje că Enoh numea case corpurile cereşti care nu erau stele, deci care erau locuibile. Descrierea citată corespunde destul de bine planetei Saturn, căci, după modelul făcut de Wildt, această planetă are un nucleu de fier, plumb şi zinc, acoperit de un strat gros de gheaţă; e de asemenea singura din sistemul solar care are un ansamblu de inele alcătuite dintr-un mare număr de corpuri mărunte ce se mişcă independent, conform legii a treia a lui Kepler aceste corpuri variind de la sateliţi până la pulbere şi particule de gheaţă, care reflectă admirabil lumina solară. În acest sistem inelar se mişcă pe orbite diferite, având şi dimensiuni diferite, 9 sateliţi cunoscuţi.
Conştienţi, când abordau legendele, că omenirea mai veche trebuise să înveţe unele cunoştinţe ce o depăşeau, de la alţii, scriitorii antici nu mai îndrăzneau să considere că acele alte persoane sunt de obârşie divină şi de aceea le socoteau semeni înţelepţi cu prerogative regale. Vorbind de primul rege atlant, Diodor din Sicilia scria:” Acest rege a adunat întâia oară în cuprinsul unei cetăţi oameni care altădată trăiau împrăştiaţi pe câmpie. Astfel, supuşii lui şi-au părăsit viaţa sălbatică ce o duseseră şi au învăţat de la el cultivarea şi păstrarea fructelor, precum şi alte cunoştinţe folositoare. Imperiul lui se întindea peste aproape tot cuprinsul pământului şi mai ales în marginile lui de la apus şi miazănoapte. Bun cunoscător al astrelor, el a prezis o mulţime de evenimente care urmau să se întâmple şi i-a învăţat pe oameni să măsoare anul după mersul soarelui, iar lunile după mersul lunii; tot el a împărţit anul în anotimpuri. Oamenii, care pe vremea aceea nu cunoşteau legile eterne ale mişcării astrelor, erau uimiţi de aceste preziceri şi le socoteau săvârşite de o fiinţă supranaturală. După moartea lui, în amintirea binefacerilor făcute de el, popoarele i-au acordat onoruri divine şi universului i-au dat numele său”. Relatarea aceasta destul de palidă nu demonstrează decât că memoria ancestrală a slăbit de la un secol la altul, dar că autoritatea ei se manifesta încă ferm; această fermitate a făcut să nu se piardă o seamă de informaţii ştiinţifice, mai cu seamă din domeniul astronomiei şi geografiei, care rămăseseră numai în mituri, nefiind prezente (sau redescoperite) în documentele materiale pe care le-au testat strămoşii. De exemplu, Dante nu fusese în emisfera sudică (cel puţin biografii lui şi istoricii vremii contestă această posibilitate), şi totuşi cunoştea, pe lângă mai multe principii cosmologice şi chiar de astronavigaţie, şi harta cerească a emisferei de miazăzi. Comentatorii s-au străduit să inventeze cele mai năstruşnice simboluri religioase care, de la primul examen, se spulberă de la sine, când adevărul putea fi observat mai simplu. Marele poet fusese cândva templier şi poate că prin această filieră ocultă se înfruptase din unele cunoştinţe străvechi, păstrate cu grijă de către iniţiaţi. Căci Dante scrie: „Spre dreapta-ntors apoi, luând aminte, /alt pol, văzui un grup de patru stele, /cel nevăzut decât de-ntâia ginte. /Părea şi ceru-n veselit de ele; /sărac e Nordu-n văduvia lui/că-n veci nu vede asemeni flăcărele!” (Purgatoriul, I, 22—27). Grupul de patru stele este Crucea Sudului.
Probabil tot o sursă ocultă a stat şi la baza referirilor lui Swift la cei doi sateliţi ai planetei Marte. „Ei, scrie Swift despre activitatea astronomilor laputani, au descoperit de asemenea două stele mai mici sau sateliţi care se învârtesc în jurul lui Marte. Cel mai apropiat se află la o distanţă egală cu trei diametre ale lui Marte de centrul planetei principale, iar cel mai îndepărtat, la o distanţă de cinci diametre. Primul satelit are o mişcare de rotaţie de zece ore, iar al doilea de douăzeci şi una de ore şi jumătate. Astfel, pătratele epocilor lor periodice cresc aproximativ în aceeaşi proporţie cu cuburile distanţelor de la centrul lui Marte, ceea ce dovedeşte indiscutabil că ele sunt guvernate de aceeaşi lege a gravităţii care influenţează celelalte corpuri cereşti”. Un secol şi jumătate mai târziu, când Asaph Hall a descoperit cei doi sateliţi, dându-le (numai dintr-o bună inspiraţie?) numele celor doi curieri ai lui Ares: Phobos (Teamă) şi Deimos (Groază), informaţiile date de Jonathan Swift au devenit incomode pentru astronomi. Călătoriile lui Lemuel Gulliver erau un roman, iar autorul nu se ocupase cu astronomia. E drept că în sec. XVIII existase o deducţie empirică după care planetele sistemului solar trebuiau să aibă următorul număr de sateliţi (unii care se şi descoperiseră); Venus-0, Pământul-l, Marte-2, Jupiter-4, Saturn-5, Uranus-16; dar coincidenţa rămânea acolo. Datele, dintre care una uluitoare şi unică, asupra dimensiunii distanţei şi mişcării nu puteau fi explicate. Diferenţele între cifrele lui Swift şi cele de azi, pentru altitudinea sateliţilor faţă de planetă (19 200 şi 33 600 pentru 9300 şi 23500 în calculul de azi), nu sunt foarte mari, şi în virtutea ipotezei lui Iosif Şklovski ei îşi micşorează orbita treptat, fiind goi pe dinăuntru. Cea mai uimitoare dintre indicaţiile date de scriitorul englez este aceea că unul dintre sateliţi se roteşte în jurul său mai repede decât planeta sa, fenomenul fiind unic printre toţi sateliţii cunoscuţi. Se ştie însă că, în 1726, Swift nu s-a folosit, de niciun fel de telescop, acest instrument neexistând, iar lunetele vremii erau aşa de modeste încât cu ele ar fi fost imposibil să se observe micii sateliţi marţieni. Fireşte, când datele problemei nu s-au putut ocoli, s-a admirat fantezia scriitorului şi s-a făcut referire la jocul coincidenţei. Pe de altă parte, partizanii empirici şi mult prea incendiaţi de pasiunea paleoastronauticii au hotărât că Swift, în perioada aşa-zisei lui nebunii, ar fi intrat de fapt în contact cu o civilizaţie extraterestră. Ambele explicaţii sunt naive, şi era mult mai la îndemână presupunerea că scriitorul s-a folosit de un mit sau de o tradiţie dintre cele care azi nu mai circulă sau nu au circulat niciodată decât în arii iniţiatice.
În sfârşit, mult mai impresionantă ni se pare potrivirea între faptul că Swift a ales pentru astronomii săi laputani tocmai sateliţii marţieni şi faptul că mai multe ipoteze ştiinţifice din vremea noastră îi consideră artificiali. Primul care a lansat ipoteza a fost un astronom american, Hard, în 1951, când abia se discuta chestiunea lansării apropiate a sateliţilor artificiali. Ceva mai târziu, astronomul sovietic Iosif Şklovski a dezvoltat ipoteza, creându-i o armătură de argumente noi. Aceşti doi sateliţi se deosebesc radical de toţi ceilalţi din sistemul solar: sunt cei mai mici; se rotesc la o distanţă foarte mică de planeta lor; Phobos face cea 4 rotaţii într-o zi marţiană, fiind unicul care se roteşte mai repede decât planeta sa; amândoi au orbite aproape circulare, exact deasupra ecuatorului, un fenomen nemaiîntâlnit în natură, unde, la asemenea scară, lucrurile se petrec întâmplător; luminozitatea amândurora nu se schimbă niciodată în cursul mişcării orbitale, de unde şi evidenţa formei lor perfect sferice, deşi toţi ceilalţi sateliţi, asteroizii şi chiar unele planete au forme imperfecte, asteroizii mici ajungând chiar la forme bizare; după Sharplace (S.U.A.), Phobos suferă o mică accelerare care-i sporeşte mereu viteza, micşorându-şi astfel şi raza orbitei, deşi faţă de masa lui ar fi trebuit în atari condiţii să cadă demult pe planetă; de aici şi explicaţia dată de Şklovski că satelitul e gol pe dinăuntru.
Savantul rus a folosit toate aceste date pentru a-şi formula ipoteza că în trecutul îndepărtat civilizaţia marţiană lansase aceşti sateliţi artificiali în scopuri ştiinţifice; atacată de mulţi astronomi, totuşi ipoteza până acum a rezistat în argumentele ei fundamentale.
Paralel, astrofizicianul sovietic Felix Zighel construieşte o ipoteză nouă, pornind cam de la aceleaşi date iniţiale. El scrie: „Consider că sunt destule temeiuri pentru a presupune că civilizaţia de pe Marte există şi azi” şi enunţă în sprijinul presupunerii aceste argumente în 1862, an de mare opoziţie, deci în condiţii foarte prielnice observației, cei doi sateliţi nu au putut fi văzuţi, deşi se descoperiseră mai demult, în schimb în 1877, în condiţii mult inferioare, au fost observaţi uşor amândoi deodată de către mai mulţi astronomi independent unii de alţii şi cu aceleaşi telescoape ce se folosiseră şi în 1862; de atunci, ambii sateliţi se pot vedea cu regularitate chiar cu mijloace optice inferioare celor din 1862. Felix Zighel conchide astfel că în 1862 sateliţii nu au fost văzuţi pentru că nu existau, el presupunând că între 1862 şi 1877, nişte rachete marțiene gigantice ar fi ridicat şi asamblat în spaţiu cei doi sateliţi pe care Asaph Hall i-a descoperit în 1877. Și totuşi informaţia uluitoare oferită de Swift, nu se poate ocoli, iar în acest caz trebuie presupus că sateliţii ar fi fost înlocuiţi la un moment dat cu alţii noi, cei vechi corespunzând ca date cu cei descrişi de astronomii laputani.
Dacă am insistat atât, în acest capitol, asupra unor date contemporane, este pentru că noi înşine considerăm posibilă continuitatea unei civilizaţii chiar pe o planetă aridă şi sărăcită de timp, o civilizaţie planetară nefiind o specie de animale sau păsări care ar dispare în faţa imposibilităţii de adaptare la nişte condiţii neobişnuit de noi. Fiinţa raţională e un summum al biosferei sale, şi inadaptabilitatea nu-i este specifică.
Admiţând astfel două ipoteze asupra continuităţii unor civilizaţii pe Venus şi pe Marte, în virtutea atâtor date tradiţionale din mituri şi monumente enigmatice, putem considera într-un plan logic autenticitatea zestrei ştiinţifice moştenite de la oaspeţii cosmici străvechi.
Toate aceste date pe care ştiinţa le confirmă, teoretic sau experimental, în zilele noastre, erau clasificate până de curând în zona fantasticului, ca teoria astronomilor de pe insula zburătoare Laputa, ca vitezele cosmice sau structura astronavelor, ca senzaţia de imponderabilitate şi ca decalajul de timp rezultat din zborurile cu viteze apropiate de viteza luminii sau, în fine, ca informaţia despre peisajul negru din spaţiu extraatmosferic. Într-adevăr, ce astronom sau astrofizician putea să deducă adevărul ştiinţific, acum câteva decenii, bunăoară din relatarea că, întorcându-se din cerul zeilor, Ghilgameş a străbătut 11 tărâmuri de întuneric des şi numai după ce în al II-lea a început să simtă o adiere, în ultimul. Al 12-lea tărâm, s-a făcut lumină?
Astfel de informaţii sunt de neconceput ca deducţii în sine, mai ales dacă ne gândim că glorioşii filosofi greci, acolo unde nu s-au hrănit din cunoştinţele tradiţionale împărtăşite uneori, cu zgârcenie, de preoţii egipteni, fac afirmaţii de o candoare jenantă, fiindcă nu se poate uita că ei vin după Sumer, Egipt, Asiria, India… Thales din Milet, matematician onorabil care vizitase Egiptul şi măsurase piramidele dună umbra lor, credea că soarele este de natura pământului, iar stelele sunt numai de foc şi era un ferm gânditor geocentric. Anaximandru, care considera pământul „o coloană de piatră” şi socotea că eclipsa de soare are drept cauză astuparea orificiului prin care ţâşneşte focul solar, totuşi a intuit (deşi e mai probabil că a aflat) succesiunea eternă de distrugeri şi naşteri ale lumilor în Univers. Chiar cei mai profunzi, ca Platon, care, conform relatării cam ironice a lui Plutarh, îşi asigurase călătoria în Egipt vânzând untdelemn, sau ca dogmaticul Aristotel, faţă de cunoştinţele astronomice, geodezice şi psihologice ale preoţilor egipteni par nişte şcolari naivi. În materie de astronomie, cel mai fermecător este totuşi Anaxagoras care, aşa cum spune Aetios, afirmase că „eterul înconjurător este incandescent în substanţa lui şi că, din cauza vigorii cu care se învârteşte, el smulge pietre de pe pământ şi, aprinzându-le, le preface în astre”. Dar aceeaşi naivitate se regăseşte azi la negatorii ipotezei unei istorii a contactelor între omenire şi alte civilizaţii cosmice. Nu puţini dintre ei n-au reuşit să vadă pădurea din pricina copacilor.
Dificultatea de a descifra uneori vechile mesaje ştiinţifice nu e iluzorie; adevărurile, exprimate fie criptic, fie cu naivitate metaforică, nu se impun ca într-o axiomă. De pildă, de numele lui Quetzalcoatl era legată ideea zeului suprem Ometeotl: „Mama zeilor, tatăl zeilor, zeul bătrân, răstignit în centrul pământului, zăvorât în temniţa de peruzea, acela care se află în apele de culoarea păsării albastre, acela care e ascuns de nori; zeul bătrân care locuieşte printre umbrele din lumea morţilor, Domnul focului şi al anului”. Aci, ca aproape oriunde, simbolismul frazei iniţiaţi ce poate fi tălmăcit nu cu cheia cunoaşterii omeneşti reale şi curente, ci mai curând cu cheia metaforei magice. Astfel, putem vedea că textul citat se referă la cele patru stări ale materiei, la forţa ei bilaterală şi la cele patru dimensiuni.
Dacă cele mai multe cunoştinţe ştiinţifice tradiţionale, dăruite de extratereştri sau, cum idealizau miturile înseşi, revelate de zei, se raportează la astronomie, cosmogonie şi astrofizică, zestrea e totuşi mai bogată. Toate marile piramide au demonstrat o viziune matematică asupra geodeziei şi geografiei. Unele date se referă la un timp care uneori e confundat cu potopul, deşi definiţiile sunt clare ca structură. Omul iniţiat al vechimii ştia în linii mari cum luase naştere planeta sa: „Aidoma cetăţii, aidoma unui nor şi aidoma unui nor de pulbere era (pământul) la crearea lui, la începutul întrupării sale. Apoi munţii s-au ivit din apă; munţii cei mari au crescut într-o clipă” (Popol Vuh). El cunoştea situarea planetei sale în spaţiu, contrar părerii vulgare că Pământul era o tipsie rezemată pe stâlpi, balene, arbori sau plutind pe ocean: „El a întins miazănoaptea peste genune; el a spânzurat pământul deasupra golului” (Cartea lui Iov, 26, 7). Ştia că planeta are un nucleu incandescent: „Pământul! … din el iese pâinea, dar pe dedesubt este răvăşit ca de foc” (ibid. 28, 5); şi că nu este eternă; „De aci, cât va dăinui pământul, semănatul şi secerişul, frigul şi căldura, vara şi iarna, ziua şi noaptea nu vor mai conteni” (Facerea, 8, 22). Vechiul discipol al ştiinţelor nonterestre ştia că Pământul e un glob şi înţelegea ideea de antipozi. Într-un tratat arhaic indian de astronomie (Surya-Siddhanta) se poate citi: „Şi pretutindeni pe pământ oamenii cred că locul lor este sus; dar, deoarece acesta este un glob mişcându-se prin eter, unde poate fi deci partea lui superioară, şi unde poate fi partea lui inferioară?” Ciudatul rege Numa Pompilius şi, înaintea sa, Platon cunoscuseră într-un sens oarecare structura sistemului solar şi poate chiar pe a galaxiei: „Se spune că Numa a pus temeliile templului rotund al zeiţei Vesta, ca o strajă în jurul focului nestins, voind să imite, nu forma pământului, ca fiind Vesta însăşi, ci forma întregului univers, în mijlocul căruia pitagoreicii zic că este aşezat focul, pe care-l numesc Vesta şi Unitate. Şi ei zic că pământul nu este nici nemişcat, nici în mijlocul bolţii care se învârteşte, ci că se mişcă în jurul focului, nefiind niciuna dintre părţile cele mai de cinste şi prime ale lumii. Se spune chiar că Platon, la bătrâneţe, s-a gândit că pământul stă în alt loc, iar că mijlocul lumii, şi cel mai de seamă, îi este cuvenit unei stihii mai puternice” (Plutarh, Viaţa lui Numa, XI).
Tradiţia cunoaşterii reale a globului pământesc a însoţit ocultă, secole în şir, evoluţia greoaie şi naivă a cunoaşterii lui empirice, sub eticheta ştiinţei care s-a pretins mereu exactă. Contemporan cu multe dogme ale ignoranţelor clericale şi nedispunând de marile descoperiri geografice care aveau să se organizeze în ceva ca un sistem psihosocial după patru secole, Dante totuşi afirma: „Da zori aproape-aici, şi-acolo seară/atare-un punct, şi-ntreg era albit/un emisfer, şi-n noapte-al nostru iară” (Paradisul, I, 43—45). Iar dacă existenţa Atlantidei este o problemă încă în dispută, asupra existenţei Americii nu mai polemizează nimeni; polemicile se hrănesc din întrebarea dacă America a fost vizitată înainte de Columb de normanzi sau de vikingi, sau dacă nu cumva a fost cunoscută înaintea acestora de către chinezi şi fenicieni. Totuşi, unele informaţii deţinute de antichitate sunt anterioare tuturor celorlalţi navigatori. Platon spune (în Timaios) că preotul egiptean i-ar fi comunicat lui Solon şi aceste lucruri: „Scrierile spun că odinioară cetatea voastră a înfrânat o mare putere ce se îndrepta cutezător dinspre Marea Atlantică asupra întregii Europe şi deopotrivă asupra Asiei. Pe atunci marea aceasta era navigabilă, pentru că în faţa gurii ei, pe care voi o numiţi în felul vostru Coloanele lui Hercule, se găsea o insulă. Această insulă era mai mare decât Libia şi Asia la un loc şi de la ea li se descindea navigatorilor accesul spre alte insule, iar de la acele insule spre întreg continentul opus, cu care se mărginea această adevărată mare. Căci în partea interioară a gurii de care vorbim marea apare doar ca un golf, cam ca o strâmtoare, aşa cum pământul ce o înconjoară se poate numi pe bună dreptate un continent adevărat şi întreg”. Lucrurile sunt mai mult decât evidente, ştiindu-se că cele două Americi sunt într-adevăr ca un zid între poli. Şi în vremea romanilor, planisfera era cunoscută cu detaliile cele mai surprinzătoare, de pildă oceanul arctic şi ţinutul antarctic. Poetul M. A. Lucanus spunea: „… Şi nu l-a văzut cum se naşte pe Phoibos/Noaptea ce-acoperă cerul; topi deosebirea-ntre lucruri/A cerului faţă schimbată-mpreună cu negura deasă. /Partea de jos a lumii zace la fel asuprită/De veşnice ierni şi zăpezi; constelaţii în ceruri nu vede, /Şi nici nu rodeşte nimic, de gerul cel sterp ferecată, /Chiar focul subpământean potolind cu uriaşele gheţuri” (Pharsalia, IV, 103—109). Iar M.T. Cicero cunoştea imaginea reală (în linii mari) a geografiei Pământului: „Dar tu vezi că acelaşi Pământ este cuprins şi înconjurat ca de nişte brâie, din care două, cele mai îndepărtate unul de altul şi proptite de ambele părţi în înălţimile cerului, sunt ferecate de gheţuri; brâul de mijloc şi cel mai mare este uscat de arşiţa soarelui. Două brâie sunt locuite; cel sudic dintre ele, ai cărui locuitori îşi îndreaptă spre noi tălpile picioarelor, nu are de-a face cu poporul nostru; în ce priveşte brâul celălalt, îndreptat spre nord, priveşte cu ce dungă îngustă se atinge de voi” (Visul lui Scipio, XX, 21).
De nu ar fi fost această tradiţie a cunoaşterii geografice exacte, şi nu din sursă obişnuită pământească, ci dintr-o relatare ştiinţifică clară făcută cândva de oaspeţii cosmici, cum s-ar putea explica precizia de pildă a hărţilor lui Piry Reis? Cele două hărţi de la începutul sec. XVI (prima, un fragment al unei hărţi vaste, desenate după izvoare azi necunoscute, de amiralul turc şi fostul corsar Piry Reis, la Galipoli în 1513, iar a doua desenată în 1531 de Orontius Fineus) conţin o parte din conturul Americii meridionale şi chiar izvoarele fluviilor ei, precum şi (prima din ele) contururile insulelor Falkland, toate acestea fiind descoperite abia câteva decenii mai târziu, dar, deopotrivă, dau conturul cu detalii uimitor de exacte al continentului antarctic, deşi ştim că harta contemporană a Antarcticii (aproape nedeosebită în detalii de cea veche) s-a realizat abia în ultimul deceniu, cu concursul de neînlocuit al aviaţiei, de către grupurile de colaborare compuse din geografi, geodezi, geologi şi cartografi din mai multe ţări, ajutate în această muncă dificilă de maşini electronice de calcul, instalaţii radar, sonde seismice, nave spărgătoare de gheaţă, avioane şi elicoptere. Şi să nu uităm că Antarctica este acoperită de un strat de gheaţă gros de 2000 de metri! Continentul austral a fost descoperit de exploratorii moderni abia după anul 1820, aşadar cu trei secole după redesenarea vechilor hărţi de sursă tradiţională.
Trebuie subliniat că, socotite multă vreme plăsmuiri, cele două hărţi au fost cercetate riguros, apoi autentificate oficial de mai multe instituţii ştiinţifice (Biblioteca Congresului S.U.A., Societatea geografică americană, Fundaţia naţională de ştiinţe din Statele Unite, precum şi de serviciul hidrografic şi de echipa de verificare aeronautică din S.U.A.), iar paralel de către numeroşi savanţi notorii, specialişti în geografie, geologie, oceanografie şi cartografie. După război, cu concursul unui istoric al cartografiei antice, Arlington H. Mallery, precum şi al specialiştilor din cartografia aeriană militară, ca şi din serviciul hidrografic, şi mai târziu al prof. Charles H. Hapgood, se pare că s-a lămurit misterul marilor deviaţii ale hărţii lui Piry Reis: harta era desenată în proiecţie echidistantă (conturul continentelor şi al insulelor fiind înfăţişat cu deformaţiile fireşti, deci neconvenţionale, ca în hărţile obişnuite) dacă terenul va fi fost privit de la o altitudine oarecare (aeriană sau spaţială); mai mult, Pământul Reginei Maud din Antarctica – vag reprezentat pe hărţile de până în 1952 – este cu mult mai precis conturat în harta amiralului turc. Nu trebuie, prin urmare, prea mult efort pentru a constata că o atare precizie cartografică (e drept, contestată de o parte dintre specialişti) nu putea să fie decât la îndemâna unei civilizaţii cel puţin de nivelul celei omeneşti de azi.
Istoria oferă şi alte exemple stranii de calcule admirabile, cu neputinţă de conceput în condiţiile timpului lor de apariţie. Astfel Eratostene măsoară meridianul terestru, ajungând să stabilească un grad la 59,5 mile marine, faţă de 60, potrivit calculelor de astăzi.
Eupalinos conduce lucrările de perforare a tunelului din Samos, început din două capete, iar lucrătorii se întâlnesc perfect, tunelul fiind rectilin. În schimb o operaţie analoagă, făcută de francezi şi italieni sub Mont Blanc, a necesitat aparate electronice, radar, detectoare magnetice şi instalaţii cu ultrasunete.
Informaţia, cu totul ciudată, a unor grupuri umane din epocile străvechi, se raporta uneori la metode şi aparaturi subtile, incomparabile cu epoca istorică în care se foloseau. Şi, printre aceste miracole, ar fi de ajuns să amintim modul de explorare optică a organelor interne pe care-l foloseau medicii chinezi de la curtea împăratului Ţin Şi (256—210 î.e.n.): într-una din sălile palatului existau două oglinzi, una metalică, alta de sticlă, iar pacientul aşezat între oglinzi se afla ca sub efectul unei instalaţii Roentgen. Cu două veacuri şi jumătate mai devreme, vestitul medic indian Giwaka poseda o „piatră” care, apropiată de trupul unui bolnav, „îi lumina măruntaiele”.
Omul vechi se iniţiase din aceleaşi izvoare şi asupra propriei sale evoluţii, ca şi asupra evoluţiei în genere a vieţii pe Pământ, şi putem fi siguri că anumiţi inşi de inteligenţă remarcabilă, după o vreme de oarecare deprindere cu străinii cereşti şi cu ştiinţa lor, începuseră să nu se mai mire de fenomene şi adevăruri teoretice, mirarea rămânând numai în sarcina mitografilor şi copiştilor târzii, aşa cum fusese în manifestările primilor profeţi. Unii tropi nu au de fapt decât o valoare stilistică secundară în mituri. Să fie lumină este apariţia soarelui pe cerul curăţat de norii sulfuroşi ai primei ere. Biblia arată, în succesiune logică, apariţia Pământului (deci a sistemului solar), după aceea a vegetaţiei, a peştilor, reptilelor, păsărilor, mamiferelor şi în fine a omului. „În vremea când Domnul Dumnezeu a făcut pământul şi cerul, niciun copăcel nu era pe pământ şi nicio buruiană nu răsărise, căci Domnul Dumnezeu nu slobozea ploaie pe pământ şi nu era niciun om să-l lucreze, ci numai aburi se ridicau de pe pământ şi adăpau toată faţa pământului” (Facerea, 2, 4—6). Fireşte, zeul nu mai este aici persoană, ci principiu sau lege a naturii. Sub raport biologic, este corectă şi această frază biblică, rostită de Dumnezeu către Adam: „… până când te vei întoarce în pământ, căci din pământ ai fost luat. Căci pulbere eşti şi în pulbere te vei întoarce” (Facerea, 3, 19). Orice primitiv ştie că omul e îngropat în pământ, fără să ştie că structura lui biochimică rezultă din elementele existente în compoziţia planetei.
Au fost cazuri în mitologie când s-au transcris ecouri ceţoase despre al treilea sistem de comunicare ceva mai desluşit şi mai apropiat de noţiunea de parapsihologic, aşa cum o înţelegem azi. Fantaştii, atunci când narează relaţii între exploratorii noştri cosmici şi băştinaşii de pe alte planete, vorbesc despre traductorii electronici. Dar nu se ştie dacă neapărat o altă civilizaţie, dezvoltându-se în alte condiţii, nu-şi va fi descoperit mai timpuriu decât omenirea rezervele interioare, fără să mai recurgă mereu la întregirea activităţii biologice prin unelte artificiale. Mitografii relatează adesea fapte care amintesc domeniul parapsihologici. Uneori relatările sunt destul de clare: „Şi din cer fără de veste a venit un huet, ca de vijelie care trece, şi a umplut toată casa unde şedeau ei. Şi li s-au arătat împărţite nişte limbi ca de foc şi deasupra fiecăruia din ei s-a oprit câte una. Şi s-au umplut toţi de Duhul Sfânt şi au început să vorbească în alte limbi, precum duhul le dădea ca să vorbească. (…) Când s-a răspândit zvonul acesta s-a adunat mulţimea şi a stat uimită, căci fiecare îi auzea pe ei vorbind în limba lui. Şi îşi ieşeau din cumpăt toţi şi se minunau zicând (…) Atunci cum auzim noi fiecare limba noastră, în care ne-am născut?” (Faptele Apostolilor, 2, 2-8 şi urm.). Acest pasaj a fost adesea ironizat de comentatorii mai multor secole; dar, bineînţeles, adresându-se numai interpretării teologice, acele ironii erau pe deplin justificate, căci o altă interpretare nu este posibilă decât în zilele noastre, de când parapsihologia a încetat să fie socotită ştiinţă ocultă sau să fie confundată cu şarlatania de bâlci. Citit însă cu atenţie, pasajul se arată într-adevăr străin de miraculosul fantastic sau de noţiunea teologică de revelaţie divină, structura telepatică a fenomenului fiind vădită. Să ne amintim paralel că în 1963, la Congresul XIV al Federaţiei internaţionale de astronautică (Paris), se ridicase acut chestiunea studierii „uneia din cele mai interesante probleme ale ştiinţei contemporane: în ce constă esenţialul unor fenomene legate de mijloacele electromagnetice de comunicare între fiinţele vii”. Chiar pe atunci, renunţându-se la încă recentele prejudecăţi, în S.U.A. Se şi pregăteau experienţele de transmitere a energiei şi experienţele asupra relaţiilor reciproce între lumea fizică a particulelor atomice şi zona plasmei psi-subiective și se preconizau, de asemenea, sistemele biocibernetice care începuseră să preocupe şi pe unii specialişti sovietici. De altfel, aceştia din urmă au şi realizat în domeniul bioinformaţiei transmiterea telepatică, în toamna anului 1966, pe distanţa de 3200 km (de la Moscova la Novosibirsk), a unor imagini de hărţi şi obiecte; percepientul a recepţionat 12 din cele 25 de hărţi transmise şi un mare număr de obiecte, un sfert din imagini recepţionându-se bine şi încă o jumătate satisfăcător.
Una din erorile de interpretare – şi în acest sens, şi în altele – a textelor mitologice este tratarea nucleului informaţional drept metaforă, în absenţa cunoaşterii ştiinţifice a unor fenomene stranii. De pildă, vechea frază de parabolă credinţa mişcă şi munţii din loc dobândeşte cu totul altă semnificaţie, judecată în lumina tinerei ştiinţe a psihotronicii. Fenomene de telekinezie s-au înregistrat de multe ori în diverse timpuri. În ultima vreme, specialiştii în psihotronică au început să studieze atât capacitatea nativă a unor oameni (Neli Mihailova, din U.R.S.S., inginerul R. Pavlica, din Cehoslovacia ş.a.) de a deplasa orice fel de obiecte de greutate mică prin concentrarea privirii, cât şi întreaga fenomenologie a acestei zone. Academicianul A. Mikulin din U.R.S.S. Declarase de curând: „Suntem martorii relevării unor forţe noi la unii oameni; ştiinţa n-a putut descifra încă până la capăt resursele de care dispune omul. Fireşte că fenomenul respectiv trebuie cercetat îndeaproape cu toată seriozitatea”. Potrivit unei ipoteze dintre cele mai recente, obiectele ar fi mişcate sub acţiunea concentrată a undelor psihice, emise de creier, asemănătoare după unii autori cu undele gravitaţionale sau cu undele telepatice, şi având proprietăţi uimitoare, printre care viteza superluminică şi permeabilitatea prin plumb sau prin apă.
Întreaga fenomenologie este însă mult mai diversă, chiar dacă, pentru fiecare ramură parapsihologică, subiecţii depistaţi nu sunt numeroşi. Este în orice caz vrednic de amintit fostul farmacist Gerald Croiset, care şi-a revelat într-o zi mijloacele naturale de clarviziune (ca odinioară Swedemborg) şi de atunci a colaborat cu poliţia în acţiunile de prindere a răufăcătorilor. Fără să intrăm în amănuntele anecdotice ale unei activităţi ciudate de un sfert de veac, vom cita pe profesorul Wilhelm H. C. Tanhaeff, prim-docent al catedrei de parapsihologic de la universitatea din Utrecht, care a studiat cazul, şi afirmă că aceste facultăţi paranormale ale unor oameni (clarviziunea, premoniţiunea sau presentimentul – ambele adăugate celor 5 simţuri comune, încă de ilustrul profesor Charles Richet – dar probabil şi altele) sunt moşteniri canalizate de un filon preistoric, civilizaţia atrofiind iu om aceste forţe extrasenzoriale.
Zestrea mitologică a omenirii este mai bogată decât ne imaginăm în informaţie ştiinţifică, în care abundă chiar şi aparatura de un anume caracter paratehnic, adesea cu destule similitudini faţă de cea mai modernă aparatură umană. Punându-se, bunăoară, întrebarea dificilă asupra modului tehnic de realizare a sculpturilor megalitice, nici Daniel Ruzo, nici alţii, şi cu atât mai puţin Nicolae Densuşianu, nu s-au aventurat în a căuta un răspuns de răsunet public Este însă clar că o statuie de dimensiuni uriaşe, vizibilă clar de la distanţă, nu se putea realiza cu dalta şi ciocanul, ca marile statui chineze în stâncă Aici era nevoie de ceva asemănător cu laserul sau ultrasunetele. Dar iată ce sugestie ne oferă un mit. Când Perseu, venind noaptea lângă cetatea lui Atlas şi, cerându-i găzduire, e refuzat, îi arată lui Atlas capul Meduzei sub acţiunea privirii acesteia, Atlas se preface treptat, totuşi destul de repede, într-o uriaşă statuie de piatră (barba şi părul devenind copaci, umerii – piscuri, oasele – stânci), care rămâne de atunci să străjuiască Coloanele lui Hercule. În aceeaşi ordine de idei, să nu uităm că Atlas este prima fiinţă mitologică de care se leagă noţiunea de sfericitate a Pământului, ca şi a întregului Univers.
Obârşia unor meşteşuguri tehnice simple şi a unor aparate pe care miturile le-au înregistrat cu mult înainte de cunoaşterea ştiinţifică de către oameni a fenomenelor respective se atribuie uneori făţiş în mitologie unor făpturi neîngereşti; privite mai atent, acestea au atributele unor humanoizi, şi numai naivitatea mitografului le-a adăugat deprinderi şi forme fantastice, confundând îmbrăcămintea şi instrumentele cu nişte părţi ale corpului. Fiinţele acelea străine, fie că veniseră din stele, fie că se urcaseră din mări pe pământ, au acţionat adesea şi ca misionari, împărtăşindu-le oamenilor cunoştinţe ştiinţifice teoretice, învăţându-i câteva meşteşuguri şi dându-le mai multe sfaturi morale şi sanitare, aşadar nimic miraculos. Aşa cum mai amintisem vorbind despre unele prezumtive persoane extraterestre, printre făpturile misionare una din cele mai vechi ar fi fost Oannes, de ia care s-ar fi tras obârşia civilizaţiei sumeriene. Sursa e una singură pentru informaţia noastră, şi din păcate de a doua mână, căci cronica preotului babilonian Beroz nu o cunoaştem direct. Trăind pe la anul 280 î.e.n., Beroz se ocupase de creaţia lumii şi de potop, relatând că, odinioară, populaţia care locuia pe pământurile dintre Tigru şi Eufrat ar fi trăit fără datini şi legi, ca fiarele sălbatice, până când ar fi ieşit din mare „un animal înzestrat eu judecată, pe care (oamenii) l-au numit Oannes” şi al cărui trup părea de peşte, deşi „sub capul peştelui mai era un cap şi pe coada avea picioare de om”. Făptura ar fi ştiut să vorbească la fel ca omul, dar se întorcea noaptea în mare. Fiind amfibie. Lăsând la o parte faptul că Oannes ne aminteşte întrucâtva pe venusiana Orejona, despre care ar relaxa textul de pe Poarta Soarelui din Tiahuanaco, trebuie adăugat că, după acelaşi Beroz, Oannes avea un contact cotidian cu populaţia mesopotamiană: „Ziua, această făptură de obicei se întâlnea cu oamenii, dar în toată vremea asta ea nu se hrănea cu nimic. Ea te-a arătat oamenilor scrisul şi ştiinţele şi toate felurile de meşteşuguri. I-a învăţat să zidească case şi temple, să alcătuiască legi, şi le-a lămurit temeiurile alcătuirilor geometriei. I-a învăţat să caute seminţe în pământ şi le-a arătat cum să culeagă roadele”. Oannes a căutat să înlesnească viaţa oamenilor şi să-i facă mai umani. Beroz mai spune că, spre a nu se irosi învăţăturile oferite sumerienilor, Oannes a scris o carte asupra originii tuturor lucrurilor; înmânând-o apoi celor mai înţelepţi dintre oamenii cu care avusese relaţii, s-a întors în mare ca să plece în patria sa, de unde n-a mai venit niciodată, căci după aceea a urmat potopul.
Trebuie spus însă că, pe lângă descrierea în general a meşteşugurilor învăţate de oameni de la persoane stranii ca Oannes, Thot, Quetzalcoatl sau grupul de îngeri damnaţi condus de Semyaza, miturile oferă şi descrieri destul de amănunţite ale unor instrumente stranii. Pe baza examinării atente a unor texte mitologice putem vorbi, de pildă, de o paleoelectrotehnică, ce n-a putut fi inventată pe atunci, desigur, de către oameni; dar ea existând în memoria tradiţională şi fiind atribuită de diferitele religii vechi magiei divine, a fost acceptată ca metaforă folclorică de cei mai mulţi comentatori de mai târziu. Printre cele mai bizare „metafore” de acest gen este chilotul legământului dintre Moise şi Iahve sau tabernacolul. Descrierea e într-adevăr metaforică din lipsa de termeni tehnici în vocabularul mitografului, dar uneori sunt şi formule criptice pe care nu le mai putem lua drept tropi: „Aşadar să-mi faci un chivot de lemn de salcâm; lungimea lui să fie de doi coţi şi jumătate, lăţimea de un cot şi jumătate şi înălţimea lui tot de un cot şi jumătate. Şi să-l fereci cu aur curat şi pe dinăuntru şi pe dinafară. (…) După aceea să pui în Chivot legea pe care ţi-o voi da-o”. Vom vedea însă că legea nu este decalogul din tablele tradiţionale ebraice; „Şi să faci pe urmă un capac de aur curat; lungimea lui să fie de doi coţi şi jumătate iar lăţimea lui de un cot şi jumătate. Să mai faci doi heruvimi de aur şi să-i faci din aur ciocănit, răsărind din cele două capete ale capacului. (…) Iar heruvimii să fie cu aripile întinse şi ridicate acoperind cu ele capacul chivotului, şi să stea unul în faţa altuia, cu feţele înspre capacul chivotului. Şi să pui acest capac deasupra chivotului, iar în chivot să pui legea pe care-ţi voi da-o. Şi acolo mă voi descoperi ţie şi voi grăi cu tine de sus de pe chivot, dintre cei doi heruvimi care stau pe chivotul legii” (Ieşirea, 25, 10—22). Instalaţia cuprindea şi un aşa-zis jertfelnic, de o construcţie curioasă şi nepotrivită în structura ei esenţială jertfei de animale: „Să faci un jertfelnic din lemn de salcâm, lung de cinci coţi şi lat de cinci coţi. Şi să-i faci patru coarne la cele patru colţuri ale lui; coarnele să fie dintr-o bucată cu el şi să-l îmbraci în aramă (…) Să faci împrejurul jertfelnicului o gratie de aramă în chip de reţea şi la această gratie să faci patru verigi de aramă, la cele patru colţuri ale ei. Să pui gratia aceasta jos la temelia jertfelnicului iar grația să ajungă până la jumătatea înălţimii jertfelnicului. (…) Şi jertfelnicul să-l faci din scânduri şi gol pe dinăuntru, precum ţi s-a arătat ţie în minte, aşa să-l alcătuieşti” (ibid. 27, 1—8). Personajul Iahve anunţa că se va descoperi anume acolo, iar când cortul descoperirii a fost construit, împreună cu toate accesoriile, revelaţia a avut loc sub forma unui nor înflăcărat: „Căci norul Domnului stătea ziua deasupra sfântului locaş, iar noaptea lumina în el foc” (ibid. 40, 38). Biblia nu ne arată modul tehnic de întrebuinţare a instalaţiei, ei numai efectele ei, din care-i putem deduce natura. În primul rând, Iahve recomanda o excesivă prudenţă, care nu ne miră în comparaţie cu tăbliţele pericol de moarte” de pe instalaţiile de azi pentru curentul electric de înaltă tensiune. Iată cum se manifestă „slava Domnului” din tabernacol: „Şi flacăra de foc a ţâşnit din faţa Domnului şi a mistuit jertfa arderii de tot şi grăsimile de pe jertfelnic” (Leviticul, 9, 24). Fiii lui Aaron, Nabad şi Abiu, sunt electrocutaţi: „Atunci a ieşit foc dinaintea Domnului şi i-a mistuit şi au murit acolo în faţa Domnului” (ibid. 10, 2). De aceea avizul prudent era necesar, Moise şi Aaron fiind singurii iniţiaţi, ceilalţi leviţi având obligaţia „înăuntru să nu intre şi nici să nu arunce vreo privire ia sfintele lucruri, ca nu cumva să moară” (Numerii, 4, 20). Şi chiar iniţiatului i se recomanda o mare grijă: „Şi Domnul a zis lui Moise: Spune lui Aaron, fratele tău, să nu intre orişicând înăuntrul sfântului locaş, dincoace de perdeaua din faţa capacului care este pe chivot, ca să nu moară, căci eu mă voi arăta în nour deasupra capacului” (Leviticul, 16, 2). Aceeaşi prudenţă era recomandată şi pentru transportarea instalaţiei: „Când va fi să pornească tabăra la drum, Aaron şi fiii lui să intre şi să dea jos perdeaua care acopere vederea spre sfânta sfintelor şi să învelească cu ea chivotul legii. Să-l acopere cu un acoperământ de piele de viţel de mare şi să întindă peste el o poală, toată de porfiră violetă, şi apoi să vâre pârghiile prin verigi” (Numerii 4, 5—6). Arcul voltaic se producea „deasupra capacului chivotului legii dintre cei doi heruvimi” (ibid. 9, 89), dar probabil putea deveni de o forţă deosebită, judecând după consecinţele dorite sau nu de cei doi tehnicieni improvizaţi, Moise şi Aaron. Aparatul îi fusese revelat celui dintâi pe munte, dar persoanele extraterestre care au făcut acest act de misionarism ştiinţific se prea poate să fi ignorat turnura ulterioară a lucrurilor, căci nu va fi stat în gândurile lor să ofere profeţilor pământeni un mijloc de constrângere. Ştim de altfel prea bine din vremurile noastre moderne cum pot fi utilizate în două direcţii diametral opuse descoperiri ştiinţifice de imensă valoare, ca să ne mai mirăm bunăoară de următoarea întâmplare biblică: „Şi a început poporul să cârtească la urechile Domnului. Atunci a auzit Domnul şi s-a aprins mânia lui, şi focul Domnului s-a făcut văpaie împotriva lor şi a început să mistuie capătul taberei. Dar poporul a strigat către Moise şi Moise s-a rugat Domnului şi focul se stinse” (Numerii, 11, 1—2). De aceea sistemul de manipulare, probabil destul de simplu chiar pentru epoca profeţilor biblici, era ţinut în desăvârşit secret: „Iar când va intra în cortul descoperirii, ca să facă ispăşire în sfântul locaş, nimeni să nu fie înăuntru, de când va intra Aaron şi până când va ieşi” (Leviticul, 16, 17). Lumea din jur s-a deprins uşor cu efectele trăsnetului artificial, ajuns un sceptru al puterii pontificale. Poporul fiind în marş de la Sinai spre Paran, către pământul făgăduinţei, focul tabernacolului mai izbucneşte de două ori, nimicind întâi câteva sute, apoi câteva mii de oameni şi stârnind groaza tuturor celorlalţi: „După aceasta au zis fiii lui Israil lui Moise: Iată murim, pierim, ne sfârşim cu toţii! Oricine se apropie de locaşul Domnului trebuie să moară! Să pierim oare cu toţii?” (Numerii, 17, 27—28). Fireşte, mânuit fără pricepere, aparatul devenea periculos chiar fără dorinţă. După numeroase generaţii, instalaţia funcţiona încă destul de bine, căci pe vremea regelui David, oare a transportat chivotul legii la Ierusalim, s-a întâmplat un accident tragic: „Iar când au ajuns la aria lui Nacon, Uza şi-a întins mâna către chivotul lui Dumnezeu şi l-a ţinut bine, căci boii erau să-l răstoarne. Însă mânia Domnului s-a aprins împotriva lui Uza şi Dumnezeu l-a răpus acolo, pentru nechibzuinţa lui, şi a murit lângă chivotul lui Dumnezeu” (Cartea a doua a lui Samuil, 6, 6—7). De notat că intenţia lui Uza fusese de fapt dintre cele mai cucernice, aşa că o pedeapsă era nemotivată religios; iar în Cartea întâia a cronicilor, unde se reia evenimentul, cronicarul comentează într-un fel ciudat, aproape întocmai cum ar face un reporter faţă de accidentul de muncă al unui lucrător necalificat, admis lângă o aparatură ce-l depăşeşte… „Uza a întins mâna ca să sprijine chivotul, din pricină că vitele scăpaseră alături. Atunci s-a întărâtat mânia Domnului împotriva lui Uza şi l-a lovit fiindcă şi-a întins mâna spre chivot” (op. Cât. 13, 9—10). Tot acolo găsim şi amănuntul tehnic preţios: „chivotul care este numit după numele Domnului cel ce şade pe heruvimi”.
E bine să ne amintim că efecte electrice aproape similare se atribuiau şi unor aparate pe care le-ar fi posedat regele Numa Pompilius. În chivotul legământului erau păstrate tablele legii, toiagul lui Aaron şi vasul cu mană cerească, deci trei elemente ce ne sunt transmise în limbaj metaforic însă care amintesc ciudat de componentele unei pile electrice. După părerea unui specialist în electricitate (Maurice Denis-Papin, într-un Curs elementar de electricitate generală), tabernacolul era un soi de lada electrică în stare să producă descărcări puternice între 500 şi 700 de volţi. Scutul căzut din cer în mâinile lui Numa (sau după alte izvoare, în palatul său) era rotund şi se credea că asemenea scuturi se mişcă singure. Oricum, destinaţia lui e neclară. Ştim însă că regele Numa avea orele lui de meditaţie şi retragere pe care şi le petrecea nu în locuinţa obişnuită, ci într-un palat de lângă templul Vestei. Plutarh ne spune (Viaţa lui Numa, XV) că acestui rege ciudat anumiţi zei sau poate chiar Jupiter „i-au arătat şi purificarea trăsnetelor”. E interesant de reţinut că instrumentele şi ştiinţa lui se păstrau secrete, ca şi mânuirea chivotului ebraic, neiniţiatul fiind expus primejdiei. Ca şi biblicul Uza, regele următor, Tullus Hostilius, cade victimă nechibzuinţei sale. Iată ce scrie Titus Livius despre această întâmplare: „Se spune că însuşi regele (Tullus Hostilius), tot răsfoind prin cărţile lui Numa, ar fi găsit acolo istorisirea unor sacrificii făcute în faină în cinstea lui Jupiter Elicius. Regele a vrut să le îndeplinească singur, pe ascuns; nerespectând însă tipicul slujbei, nici în ce priveşte pregătirea, nici în ce priveşte desfăşurarea sacrificiului, nu numai că nu a căpătat niciun semn din partea zeului, ba dimpotrivă, Jupiter s-a mâniat trimiţându-i un trăsnet pentru călcarea orânduielilor sacrificării, iar regele, lovit de fulgerul acestuia, s-a mistuit în para focului cu casă cu tot” (De la fundarea Romei, I, 31).
Dacă totuşi aceste mituri, de fapt nu atât de absconse, trebuie supuse unui raţionament logic de interpretare, trecutul ne oferă şi dovezi palpabile din domeniul paleoelectrotehnicii: pilele electrice de la Bagdad. Rezultate din săpăturile de canalizare efectuate de municipalitatea din Bagdad şi descoperite, în preajma războiului, de inginerul arheolog Wilhelm Konig, ele au fost expuse în muzeul Local ca „obiecte de cult” cu vechime milenară, dar au rămas până azi surse active de electricitate. Îndată după război, W. Konig şi-a confirmat presupunerea, supunând „obiectele de cult” unor analize de laborator spre a constata cu uimire că, vechi de cel puţin două milenii, ele mai emiteau un curent electric de 6 volţi. Construcţia lor nu e câtuşi de puţin empirică, ele fiind în stare de funcţiune, iar insolitul lor constă în prezenţa, alături de electrozii de fier şi cutiile cilindrice de cupru, a unui electrolit necunoscut oamenilor de ştiinţă tereştri. În aceeaşi zonă din Irak s-au găsit obiecte aurite prin galvanoplastie, mai vechi cu două mii de ani decât pilele din Bagdad. De altminteri, tradiţia iniţiatică a perpetuat pe căi secrete mai multe cunoştinţe electrotehnice. Cronicarii din sec. XII vorbesc de un protejat al regelui francez Ludovic cel Sfânt: rabinul Jechiele care „avea o lampă strălucitoare ce se aprindea de la sine” şi, tot astfel, „atingea un cui înfipt în peretele odăii lui de lucru şi numaidecât ţâşnea din el, pârâind, o scânteie albăstruie”. Trebuie presupus că metodele de confecţionare a vechilor aparate producătoare de curent electric s-au transmis din secol în secol pe căi oculte, fără a avea vreo legătură cu redescoperirea târzie a electricităţii. Sursele acelor metode străvechi de fabricaţie nu se justifică dacă le-am dori pământene, omeneşti; de ele se foloseau numai puţini oameni, care erau iniţiaţi în taină. Tot Titus Livius povesteşte că Porsenna, regele Etruriei, s-a servit de secretul lui Numa spre a ucide un animal cu numele ciudat de Volt. Dar nu numai atât. Templul regelui Solomon, construit, după cronicile biblice, în conformitate cu detaliile planului lăsat de David, nu a fost lovit niciodată de trăsnet, rămânând intact un mileniu, fiindcă avea 24 de paratrăsnete. Fizicianul Francois Arago admirase ingeniozitatea construcţiei: „Acoperişul Templului clădit în stil italic şi îmbrăcat în lambriuri din lemn de cedru era acoperit cu plăci groase de aur şi ornat de ia un capăt la altul cu lame lungi de fier sau oţel, ascuţite şi suflate cu aur”.
Ne putem întreba la fel de unde a purces ideea miraculoaselor maşini, unele din ele automate, ale lui Heron? Dar şi înainte de şcoala din Alexandria, ca şi mult după ea, poeţii şi cronicarii citează existenţa unor maşini autonome, care – examinate foarte atent – nu par simple alegorii literare. Dimpotrivă, ajutoarele lui Hefaistos, descrise de Homer în Iliada (XVIII, 406—410), au comportare de roboţi: „… sub el tot umblă mărunt şi-l ajută/Fete făcute din aur, dar vii ca fecioarele aieve; /Au deopotrivă cu dânsele minte şi glas şi putere/Şi-nvăţătură la lucru de mână deprins de la zâne. /Ele se străduie alături de bunul stăpân”… După aceea automatele alexandrine, printre oare vestitul Teatrum machinarum, descrise de autorii lor şi confirmate de contemporani, reapar în Evul Mediu, ca să dispară apoi pentru totdeauna împreună cu secretul principiilor de funcţionare. Albert cel Mare (1206—1280), doctor universalis, ar fi construit o maşină vorbitoare, de tipul androizilor, atestată de documentele vremii. Interogând trecutul, putem să ne întrebăm, tot aşa, cine sau ce era de fapt Argus, paznicul astral al Herei, cu cei o sută de ochi ai lui, sau de ce zidul chinezesc, o construcţie fără motivare strategică propriu-zisă, este singurul monument pământean care se poate vedea de pe o orbită spaţială circumterestră?
Ou cel puţin patru secole înaintea erei noastre, chinezii cunoşteau prepararea şi folosirea prafului de puşcă, şi este o legendă falsă aceea după care ei s-ar fi mulţumit cu focurile de artificii, căci documentele timpului atestă mai multe unelte sau arme care purtau denumiri semnificative: ho-yao (foc devorant), ho-tung (ţeavă cu foc), tien-ho-kieu (glob cu foc ceresc). Ceva asemănător întrebuinţase şi Moise într-un conflict politic intern (Numerii, 16, 28—35) împotriva lui Core, Datan şi Abiram. Alungind pe ceilalţi de lângă corturile celor trei, Moise a făcut o minune care nu e departe de explozia unei mine sau a unei bombe mici: „pământul s-a crăpat sub ei şi şi-a deschis gura sa şi i-a înghiţit cu casele lor”; bineînţeles, fenomenul nu se poate confunda cu un cutremur, căci „foc a ieşit de la Domnul şi a mistuit pe cei două sute cincizeci de oameni”. Inferioare săgeţii lui Indra, despre care am vorbit în cadrul ipotezei conflictelor spaţiale, aceste arme revin se pare în Apocalipsul lui Ioan (25, 7): „Şi una din cele patru făpturi dădu celor şapte îngeri şapte năstrape de aur, pline de mânia lui Dumnezeu”. Apoi, în forme variabile, sunt consemnate şi de alte texte: „Atunci îngerul Domnului a întins vârful toiagului care era în mâna lui şi a atins cu el carnea şi azimele. Şi a izbucnit foc din stâncă şi a mistuit carnea şi azimele, iar îngerul Domnului a pierit”… (Cartea Judecătorilor, 6, 21).
Alte obiecte producătoare de foc, într-un chip sau într-altul, sunt pomenite de Herodot în legătură cu cei trei fii ai regelui scit Targitaos: Lipoxais, Arpoxais şi Colaxais, pe timpul domniei cărora „au căzut în Sciţia din cer nişte lucruri de aur: un plug, un jug, o bardă cu două tăişuri şi o cupă. Primul dintre ei care le-a văzut, anume fratele cel mai vârstnic, s-a apropiat cu gândul să le ia, dar aurul, când a ajuns la el, s-a prefăcut în flăcări. După plecarea lui a venit al doilea, dar şi lui i s-a întâmplat acelaşi lucru, Aurul, arzând cu văpăi, i-a îndepărtat deci pe cei doi; când s-a apropiat însă al treilea, cel mai tânăr, aurul s-a stins, iar el l-a putut duce cu sine acasă” (Istorii, IV, 5). Aci, relatarea prea confuză nu lasă să se vadă prea mult; oricum obiectele puteau fi şi nişte meteoriţi metalici de anumită culoare. Mai interesante sunt, pe lângă cele descrise migălos, obiectele găsite în realitate, a căror utilizare a rămas încă nedezlegată. Astfel, în ruinele din Intihuatan, unde s-au descoperit mai multe construcţii preincașe (un apeduct, un observator astronomic, piramide, numeroase sculpturi ciclopice care se întind şi pe teritoriile vecine), la 130 km de miraculosul Cuzco, arheologii au găsit printre podoabele şi obiectele de aur ale mumiilor din sarcofage, fără să le poată descifra semnificaţia, nişte ciudate tuburi mici de sticlă străvezie fără evidenţa vreunui scop artistic sau practic, mai mult, prezenţa lor acolo pare cu atât mai stranie cu cât se ştie bine că şi în epoca următoare, nici chiar urmaşii incaşi nu au învăţat să fabrice sticlă. Bineînţeles, orice încercare de a le explica sensul ar fi riscantă, dar aceasta nu face decât să întărească ipoteza obârşiei lor nepământene.
Miturile şi documentele de piatră atestă cunoaşterea, vagă sau uneori precisă, pe lângă sfera mai amplă a navelor spaţiale de diverse mărimi şi structuri, aşa cum am văzut, şi a câtorva vehicule de uz local, în flagrant contratimp însă cu epoca ce le-a înregistrat prezenţa. Aşa de pildă, potrivit unei legende, druidul irlandez Ruith, din sec. I e.n., avea un car magic numit Roth Fail, cu care putea călători pe pământ ca şi pe mare. Vehiculele amfibii s-au răspândit însă abia în cursul celui de-al doilea război mondial. Mult mai veche este totuşi bizara corabie etruscă, dintr-un basorelief, care are toate atributele navelor maritime ale antichităţii clasice, minus atributul esenţial: velele. Sculptorul etrusc a lucrat corabia văzând-o din profil: sub punte, aliniate drept, el a făcut nouă hublouri rotunde sau nouă locaşe pentru vâsle; puntea are două mari catarge, la prova şi la pupa, şi alte două, subţiri şi mai scunde, de o parte şi de alta a traversului; în vârful fiecărui catarg e înfiptă câte o sferă; corabia sugerează o mişcare impetuoasă înainte, dar în tot basorelieful nu găsim nimic care să amintească oricât de vag pânzele sau lopeţile; în schimb, din sfera catargului de la prova ies îndărăt trei linii paralele avântate oblic în sus, indicând distinct direcţia contrară plutirii, iar de la baza catargului pupei, adică acolo unde navele antice nu aveau nimic, însă exact acolo unde se află elicea oricărei nave moderne, sunt trase alte trei linii, care se îndreaptă, radial, înapoi. Sculptorul etrusc a tăiat în basorelieful său nişte semne care se folosesc abia azi ca simbol al mişcării pentru vehiculele autonome şi pentru cele cu reacţie. Iată cum până şi covorul zburător din basmele arabe (care nu e decât o metaforă) începe să capete sens în contextul mai larg al documentelor inexplicabile prin raţionamentul clasic.
Există de asemenea un şir de aparate optice şi acustice în mitologia veche religioasă şi mai ales în folclorul fantastic, unele din ele foarte captivante prin similitudinea lor cu aparatele noastre moderne. Adesea, fireşte, mai cu seamă în basme, descripţia se reduce la tropi de mare rafinament estetic, proveniţi din stilizarea succesivă a crâmpeiului memorial, care totuşi transpare. Sunt bine cunoscute oglinzile fermecate din basme, care arată obiecte de la mari depărtări. Dar o poveste alană din Caucaz vorbeşte de o oglindă cerească având aceleaşi atribute fantastice întâlnite îndeobşte în folclor, atât numai că această oglindă este ţinută într-un turn, iar eroul izbuteşte să nu fie văzut de urmăritori numai când se ascunde „în spatele oglinzii cereşti”. Din aceeaşi familie de instrumente optice mitologice face parte căciula sau boneta sub care eroul se poate face nevăzut. De obicei, aceasta aparţine magiei folclorice şi e mai greu de interpretat dintr-un punct de vedere logic; în schimb, există un tip de scufie în colindele apollinice româneşti, cu o semnificaţie tehnică vădită. Personajul divin din colind „în cap are o scufie/Şi scufia-i de scumpie/Şi dedesubt de scumpie/Este o piatră despicată/De se vede lumea toată”.
Şi mai interesante sunt simulacrele de aparate acustice. Strania metaforă dublă din titulatura unei Ilene Cosânzene revelează o funcţie uimitoare: „din cosiţă floarae-i cântă, nouă împărăţii ascultă”, ce pare a fi un emiţător subtil, folosind unde hertziene sau altfel de unde, căci metafora nu se poate suprapune nici unui alt înţeles. De altminteri, emiţătoarele de mare putere sunt frecvente în miturile religioase şi folclorice. O saga irlandeză descrie un interesant stâlp cântător: „Apoi ei plutiră până când ajunseră la un stâlp uriaş de argint. Stâlpul avea patru feţe, şi fiecare faţă a lui era lată cât ai pluti lovind de două ori din lopeţi; ca să-l înconjori era nevoie să vâsleşti de opt ori. Lângă el nu se afla niciun petic de pământ, ci numai oceanul nesfârşit. Nu se zărea nici temelia stâlpului, nici vârful, într-atâta era de înalt. De sus de pe stâlp cobora desfăşurându-se largă o plasă de argint, şi corabia cu pânzele strânse trecu printr-un ochi al plasei”. Dar Diuran stihuitorul, singurul din echipaj care nu ascultă sfatul dat de eroul Mayl-Duyn, taie cu spada o bucată din firul plasei; bucata cântăreşte două uncii şi jumătate. Apoi, „ei auziră din vârful stâlpului un glas puternic, răsunător, melodios, însă nu putură înţelege nici cine anume vorbea, şi nici în ce limbă”.
În marile depozite iniţiatice tradiţionale, printre miturile atât de fluctuante şi sub reţele dese de metafore şi simboluri intră însă nu numai informaţia oferită în actul misionar al extratereştrilor, ci şi interpretările subiective ale unor obiecte rămase enigmatice pentru pământenii privitori, nefiindu-le destinate în niciun fel. Unul din aceste elemente îl constituie cornul sau coarnele. Cornul (singular sau pereche) figurează ca semn distinctiv în unele ritualuri, în unele desene rupestre mitice sau la unele personaje fantastice din epica tradiţională, şi pare la început un amestec de zoomorfism şi antropomorfism, sau pur şi simplu artă rituală zoomorfă. Coarnele unei figuri umane din desenele rupestre de la Tassili, cornul de rugăciune al lui Moise şi apoi al tuturor sacerdoţilor evrei, coarnele Minotaurului, figura Diavolului reprezentată în concepţia populară (mai ales la popoarele creştine) într-un amestec de om, cal şi ţap cornut sunt, toate, de aceeaşi origine. Până acum, această origine e neclară, dar ea începe să se limpezească în alte mituri. Europa, fiica regelui Agenor din Sidon, este răpită de un taur cu peri sclipitori, cu o stea de argint arzând pe frunte şi cu două coarne de aur curbate ea secera lunii; taurul este Zevs, figură de obicei omenească, trebuind acum să se prefacă în taur. Aci este uşor şi comod de interpretat mitul răpirii Europei ca simbol al virilităţii maxime, dar confruntarea simbolului coarnelor cu adevărul logic scoate la iveală întrebarea asupra necesităţii lor simbolistice în atâtea cazuri unde prezenţa le e evident nejustificată. Plecarea zeului taurin peste mare cu o viteză deosebită și într-o împrejurare în care logica clasică a interpretării miturilor ar fi justificat mai mult un cal cu aripi pare neverosimilă şi, ca în atâtea alte situaţii, ne face să ne gândim ia nenumăratele mijloace naive de alterare a mitului originar, prin adaptarea lui la cunoştinţele superficiale asupra lumii fizice imediate. Minos este fiul taurului temporar Zevs şi al nimfei Europa, iar Dedal îi construieşte Labirintul, pentru ca regele cretan să-l poată întemniţa aci pe Minotaur, adică pe fiul soţiei regelui, având trup de om şi cap de taur. Să zicem că acest cap de taur este o moştenire a uneia din stările fizice cu care obişnuia să jongleze bunicul Zevs. Dar pentru a întemniţa o biată fiinţă monstruoasă nu era necesar neapărat un labirint! O examinare raţională a mitului, în amănuntele lui ca şi în structura sa generală, ne poate duce azi însă spre altă presupunere, mai verosimilă: coarnele de aur, perii sclipitori, steaua arzătoare din frunte aparţin unui costum de navigaţie astrală; viteza zeului nu aparţine nici vitezelor cunoscute de oameni în epoca formării miturilor, dar nici vitezelor iluzorii din basme, omologate cu iuţeala gândului: este o viteză medie, deşi superioară celor nemecanice; labirintul construit, chiar dacă metafora este exagerată, indică nu o temniţă ci un simulacru de mare laborator. Iar coarnele, existente în diverse forme în epica şi în plastica tradiţională, de la coarnele diavoleşti sau excrescenţele frânte de pe casca figurinelor ceramice ale culturii yomon, până la antenele parabolice de pe căştile globulare ale unor figuri de la Tassili, nu puteau fi decât din familia tehnică a antenelor civilizaţiei noastre contemporane. Martorii oculari ai aterizărilor efectuate de paleoastronauţi n-au putut realiza ideea necesară, costumaţia şi accesoriile ei nefiindu-le destinate.
Actul misionar s-a manifestat de fapt mult mai simplu, în ceea ce avea nevoie în chip urgent omenirea primitivă spre a face un pas mai lung într-o perioadă mai scurtă spre civilizaţie: nişte meşteşuguri, câteva unelte, mai multe reţete şi sfaturi inginereşti, plus, cum am mai văzut, o seamă de informaţii generale din principalele ştiinţe, cum ar fi astronomia sau matematica, uneori cu scopuri practice, alteori numai în mod teoretic.
Astăzi nu mai putem stabili dacă toţi mitografii sau toate personajele povestitoare din mituri au fost sau nu martorii oculari ai paleoastronauticii. Găsim adesea beneficiari foarte târzii ai misionarilor ştiinţifici astrali, însă lanţul istoric nu are continuitate, multe verigi au dispărut în cursul catastrofelor planetare periodice ori s-au ascuns. Omul a descoperit bunăoară efectul şi mijlocul de dirijare a ultrasunetelor în deceniile vieţii noastre. Totuşi, Vechiul Testament ne oferă o pregnantă demonstrare a folosirii forţei ultrasonice într-o împrejurare practică dintre cele mai banale şi, oricât ne-am strădui, nu-i putem găsi o sursă empirică, de înţelepciune populară, imposibilă la un neam de păstori primitivi, în permanente transhumanţe şi conflicte economice tribale. Textul biblic nici măcar nu metaforizează relatarea: „Şi Domnul a zis lui Iosua: Iată, voi da în mâinile tale Ierihonul şi pe regele lui şi pe războinicii lui! Înconjuraţi cetatea, toţi oamenii de luptă, şi daţi ocol cetăţii o singură dată. Aşa să faceţi timp de şase zile. Şi şapte preoţi să meargă înaintea chivotului, cu şapte trâmbiţe din coarne de berbec; iar în ziua a şaptea să ocoliţi de şapte ori cetatea şi preoţii să sune din trâmbiţe. Şi când preoţii vor suna prelung din trâmbiţe de corn de berbec şi voi veţi auzi răsunetul trâmbiţei, tot poporul să izbucnească în strigăt zguduitor şi atunci zidurile cetăţii se vor prăbuşi pe loc, iar poporul să dea năvală, fiecare drept înaintea lui” (Iosua, 6, 2—5). Nimeni nu ar putea pretinde că exploratorii extratereştri s-ar fi amestecat în distrugerea Ierihonului şi că ar fi oferit reţete de dărâmare a zidurilor prin zgomot; informaţia era deţinută de preoţi, fără îndoială, de la o generaţie la alta, şi fără o cunoaştere teoretică a fenomenului care li s-a comunicat pe calea tradiţiei, s-au slujit empiric de informaţia moştenită. Totuşi tehnica dărâmării era urmărită riguros, Iosua fiind probabil un iniţiat. El îşi menajează oamenii până în clipa supremă: „Să nu strigaţi şi să nu auză nimeni glasul vostru şi să nu iasă niciun cuvânt din gura voastră, până în ziua când vă voi spune: Strigaţi, şi atunci să izbucniţi în strigăte” (ibid. 6, 10). De aceea efectul e total: „Şi când poporul a auzit răsunetul trâmbiţei, a pornit să strige zguduitor, iar zidurile s-au prăbuşit îndată”… (ibid. 6, 20).
Unele informaţii din aceeaşi zonă se păstrau numai teoretic, neputând sau nemaiputând fi folosite, totuşi, aceasta nu le împiedica să fie uneori de o claritate riguros ştiinţifică, aşa ca următoarea aluzie deschisă la raportul între sunet şi viteza supersonică, definit în upanişada Brihandaranyaka (Madhu, II, 10): „Gargia zise: Sunetul acela care-l urmează pe cel ce merge îl respect ca pe Brahman”.
Dar istoria misionarismului ştiinţific desfăşurat de persoanele extraterestre cuprinde şi unele momente de aparentă inadvertenţă. Ştim din apocriful etiopian al Cărţii lui Enoh că grupul lui Semyaza a săvârşit acţiuni de legătură şi misionarism care au fost reprobate de alţi membri ai expediţiei astrale, lucru care nu concordă cu atitudinea generală, certificată de mituri şi de monumentele materiale. De aceea, stăvilirea poate că a unor excese făcute de câţiva expediţionari mai zeloşi trebuie interpretată mai degrabă ca prudenţă în folosul omenirii, nu în pofida ei. Porunca divină din textul canonic sună limpede şi ciudat: „Din toţi pomii grădinii vei mânca, dar din pomul cunoştinţei binelui şi răului să nu mănânci, fiindcă în ziua când vei mânca din el, vei muri” (Facerea, 2, 16—17). De la întâia privire e o recomandare bizară, în faţa căreia spiritul omenesc înclinat spre democraţie se revoltă, chiar dacă nimeni nu ar avea cum să pretindă unei civilizaţii superioare, de altă structură bio-psihică, să fie generoasă faţă de una inferioară, pe care o vizitează poate că incidental. Şi totuşi, după o privire mai atentă, recomandarea începe să semene cu alta, foarte justificată, din Samaranganasutradhara, unde erau ocolite detaliile de construcţie ale carului zburător, spre a nu da pe mâna oamenilor o binefacere, dar şi o primejdie, un cuţit cu două tăişuri. S-ar putea ca preceptul dictat lui Adam şi Evei să fi fost chiar o prezervare de primejdiile unei catastrofe similare cu cea abia petrecută care succedase marile conflicte spaţiale. Lucrurile încep să se lămurească în replica Evei către Şarpe: „Dar din rodul pomului care este în mijlocul grădinii a spus Dumnezeu: Să nu mâncaţi din el, nici să nu vă atingeţi de el, ca să nu muriţi”. Apoi, curiozitatea specific omenească, curiozitatea care l-a ridicat pe om peste celelalte vieţuitoare terestre şi, în plus, îndemnul insistent (poate perfid, poate nu) al Şarpelui, o determină pe femeie să calce porunca, rodul pomului fiind „bun de mâncare, ispititor la vedere şi de dorit, ca unul care dă înţelepciune”. Fireşte, însuşirea de rod comestibil a fructului oprit este numai o metaforă. În acest conflict, Şarpele poate fi chiar Semyaza (sau Quetzalcoatl, şarpele cu pene), adică străinul nepământean care doreşte să le împărtăşească pământenilor ceva din avuţia sa ştiinţifică şi să fraternizeze cu ei. Faptul că nu era vorba de un fruct comestibil stricto sensu e adeverit şi de inexplicabilul regret gelos al lui Dumnezeu, care prin acest sentiment îşi pierde cu desăvârşire orice aură divină, orice atribut mistic: „Iată Adam s-a făcut ca unul dintre noi, cunoscând binele şi răul. Şi acum să nu întindă mâna şi să ia şi din pomul vieţii şi să mănânce şi să trăiască în veci” (Facerea, 3, 22) Iar după ce l-a gonit pe Adam spre răsăritul grădinii Edenului, Dumnezeu „a pus heruvimi cu sabie de flacără, ca să păzească drumul spre pomul vieţii”. Nu este aşadar exclus ca tocmai asemenea fapte să fi generat o parte din conflictele spaţiale cu efect atât de catastrofal. Îngerul damnat Azazel, unul dintre colaboratorii lui Semyaza, este mustrat pentru că le arătase oamenilor prea multe lucruri, iar îngrijorarea e motivată astfel: „… pentru ca nu toţi fiii oamenilor să se piardă prin toată taina pe care veghetorii au arătat-o copiilor lor, căci pământul întreg a fost stricat de ştiinţă prin lucrarea lui Azazel”. Cu atât mai ciudat pare faptul că acelaşi personaj suprem îi arată lui Enoh şi arborele înţelepciunii şi chiar arborele vieţii, care au fost refuzaţi lui Adam De aici se poate conchide (fie şi provizoriu) că, după un timp oarecare experimental, cum se întâmplă în orice contacte, chiar între oameni, expediţionarii extratereștri şi-au format discernământul necesar în a deosebi firile noastre omeneşti, adesea atât de contradictorii.
De altfel, şi mai târziu s-a menţinut rigoarea secretului iniţiatic, sub pretextul stricăciunii produse de ştiinţă în vulg. Sub regele indian Asoka (de la 273 î.e.n.), cunoştinţele ştiinţifice le-au fost transferate Celor Nouă Necunoscuţi, care ar fi compus 9 cărţi, rescrise apoi mereu douăzeci de secole, pentru permanenta lor împrospătare: 1) ştiinţele tehnice şi ale războiului; 2) fiziologia; 3) microbiologia şi biochimia; 4) transmutarea metalelor; 5) comunicaţiile terestre şi cosmice; 6) gravitaţia; 7) cosmogonia; 8) lumina; 9) evoluţia societăţii.
În asemenea condiţii de ocultare rigidă a ştiinţelor, falsele interpretări teologale au hrănit milenii în şir un agnosticism care a pătruns uneori, oricât de bizar ar părea, chiar în ştiinţă. Dar păstrarea secretului iniţial în cazurile primejdioase apare motivată.
6 MITUL MESIANIC
FĂGĂDUIALA ÎNTOARCERII
Oaspeţii astrali nu au părăsit definitiv planeta vizitată, iar în legătură cu promisiunea reîntoarcerii miturile dau, deşi cu zgârcenie, unele amănunte. Presupunând că planeta de origine a acestor oaspeţi s-ar afla nu prea departe de noi, ideea revenirii poate fi uşor acceptată, ceea ce nu exclude însă şi ipoteza revenirii dintr-un punct galactic mai îndepărtat. Quetzalcoatl făgăduise să se întoarcă, fapt care a şi făcut posibilă cucerirea atât de rapidă a Mexicului de către Cortez, conchistadorul fiind confundat cu zeul a cărui revenire lumea o aştepta. Şi miturile biblice conţin, bineînţeles, făgăduiala întoarcerii, uneori cu precizări uimitoare. Dacă unele sunt vagi: „Pentru aceasta aşteptaţi-mă, zice Domnul, până în ziua Când mă voi scula ca mărturie” (Sofonie, 3, 8), altele indică şi modalitatea sosirii: „Domnul va veni pe muntele Sionului şi în adunările sale ca un nor de fum în timpul zilei, iar noaptea ca o pară de foc pâlpâitor” (Isaia, 4, 5).
După toate probabilităţile, marile expediţii extraterestre pe Pământ, din epoca dinainte şi de după diluviu, s-au încheiat şi plecarea reprezentanţilor civilizaţiei străine s-a produs masiv. Mitologia oferă câteva sugestii destul de vagi după aceea, ca să putem deduce ferm dacă unii expediţionari au mai rămas şi altfel decât prin urmaşii realizaţi în urma amestecului cu oamenii, sau dacă au avut loc reveniri periodice în număr mic. Totuşi, în epoci târzii, la fel cum descoperim acuma că în ultimele secole s-au semnalat apariţii rare de obiecte zburătoare neidentificate, miturile mai înregistrează din când în când sosiri din cer. Se poate admite presupunerea că vizitatorii astrali aveau nevoie de o continuitate în cercetările lor terestre. Textul biblic spune la un moment dat: „Iar în zilele acelea, cuvântul Domnului era scump şi arătările erau singuratice” (Cartea întâia a lui Samuil, 3, 1).
Întoarcerea programată, potrivit unor deducţii făcute în ultimul timp pe temeiul unor mituri andine, ar sugera o dată anume: sfârşitul secolului nostru. Desigur însă că azi ne lipsesc încă mijloacele de a recalcula cu precizie absolută vechile calendare criptice şi termenele profetice dependente de ele. Totul depinde în fond de interpretare. Dar în atât de interesantul aprocrif etiopian al Cărţii lui Enoh găsim anunţat altfel termenul întoarcerii făgăduite a reprezentanţilor civilizaţiei extraterestre ai căror probabili strămoşi au aterizat pe Pământ în epocile paleoastronautice. Enoh stabileşte chiar condiţiile acelei întoarceri: „Ascultaţi voi cei străvechi şi voi uitaţi-vă, oameni din viitor, la cuvântul sfânt pe care vreau să-l rostesc. Trebuie să-l spun mai ales celor de altădată, dar şi acelora din viitor îl spun, ca să nu lepădăm începutul înţelepciunii. Până astăzi el nu a fost dat nimănui. Întâia pildă: când se va ivi lumina în cei drepţi, când tainele celor drepţi se vor dezvălui şi nelegiuirile se vor şterge de pe pământ, regii şi puternicii pieri-vor şi vor intra în mâinile drepţilor. Pilda a doua: în zilele acelea, fiii aleşilor şi ai celor sfinţi se vor pogorî din înălţimile cereşti şi neamul lor va fi acelaşi ca al oamenilor. A treia pildă: în zilele acelea ei se vor pogorî într-un loc ascuns. Şi oamenii înţelepţi vor vedea adevărul şi fiii pământului vor pricepe toate vorbele cărţii pe care am scris-o”. Enoh adaugă informaţia alegorică, derutantă ca o şaradă, că toate acestea se vor petrece „în zilele cumplitei nelinişti”.
În epoca noastră, când semnalarea obiectelor zburătoare neidentificate a devenit un fapt aproape cotidian, din ce în ce mai puţin contestat, nu e de prisos să amintim două legende asemănătoare, mai ales că una este contemporană, iar cealaltă antică, fiecare circulând pe alt continent. Pentru cea dintâi, vom cita o relatare din cartea relativ recentă a lui Serge Hutin (Civilizaţiile necunoscute): „În munţii Californiei se semnalează din timp în timp o stranie lumină strălucitoare, ca blitzul unui fotograf, care ar fi produsă de nişte oameni misterioşi. În California se întâlnesc tot soiul de poveşti legendare plasate de preferinţă pe muntele Shasta, la extremitatea nordică a masivului muntos Sierra Nevada. Maiestuosul munte Shasra, greu accesibil, e un vechi con dând încă periodic uşoare semne de activitate vulcanică. În tot acest district, încă rău cunoscut, al Californiei septentrionale, se semnalează oameni «stranii», iviţi uneori din păduri (unde de obicei se ascund cu grijă), spre a face troc cu muntenii. Aceşti oameni sunt mari, graţioşi, agili, an fruntea foarte înaltă; ei poarta o coafură specială a cărei extremitate inferioară le cade deasupra nasului. (…) Dar misterul sporeşte cu faptul, relatat de numeroşi martori, că din vreme în vreme ceremonii tainice sunt celebrate în jurul unor mari focuri, de care e eu neputinţă să te apropii, martorii fiind imobilizaţi de nişte «vibraţii» ce par literalmente a-i ţintui de pământ. (…) Oricât de neverosimile ar fi unele mărturii sau afirmaţii, nu trebuie dispreţuit faptul că locurile cele mai puţin accesibile ale munţilor californieni sunt uneori teatrul unor întâmplări foarte curioase; ideea unui popor misterios («lemurian» sau altul), stabilit acolo într-o misterioasă cetate subterană, poate invoca nişte fapte deosebit de stranii: un astronom american, profesorul Edgar-Lucien Larkin, fostul director al Observatorului de pe muntele Lowe (California meridională), a putut zări prin telescop, de departe, un dom metalic auriu, împrejmuit de construcţii cu aspect ciudat. Automobilişti circulând pe drumuri forestiere părăsite au întâlnit pe neaşteptate oameni de o rasă necunoscută, îmbrăcaţi în alb, cu păr lung buclat, de talie maiestos înaltă, care dispăreau la orice încercare de a intra în contact cu ei. (…) O tradiţie californiană pretinde că ar exista un tunel sub baza orientală a muntelui Shasta, ducând într-un loc misterios unde se află o cetate cu case stranii; fumul ce iese periodic din vechiul crater ar proveni nu din fenomene plutonice, ci din misterioasa cetate pierdută”.
Putem pune la îndoială, fireşte, orice, adică tot ce n-am văzut cu ochii noştri, aşadar şi observaţia astronomului american ca şi relatările mărturiilor citate de S. Hutin. Dar aceasta nu ne împiedică să comparăm lucrurile observate în California cu o legendă chineză foarte veche. În cartea Le-ţzî, din sec. III î.en., citim: „La răsărit de Bohai, cine ştie la câte milioane de li, se deschide o prăpastie uriaşă, Ea nu are fund, şi chiar dacă s-ar turna acolo toate apele celor opt ţări ale lumii şi ale celor nouă ţinuturi ale pământului şi tot puhoiul Căii Laptelui, nimic nu se va adăuga şi nimic nu va scădea într-însa”. Legenda arată mai departe că lângă prăpastia aceasta, numită Kuisiui, se aflau cinci munţi, fiecare înalt de trei mii de li, şi între fiecare era o distanţă de 70.000 li. În piscurile acelor munţi existau podişuri netede şi largi de câte 9000 li fiecare, iar pe aceste podişuri netede se înălţau palate de aur cu trepte de nefrit alb. În palate locuiau nemuritorii, oare se îmbrăcau în alb şi aveau la spate nişte aripi mici (întocmai ca în desenele de pe mai multe stele din epoca Han) cu ajutorul cărora zburau de la un munte la altul. Singura greutate stătea în faptul că munţii pluteau şi adesea nemuritorul nu mai găsea, în zbor, muntele spre care se îndreptase.
Păstrând, din mituri, promisiunea de întoarcere a persoanelor extraterestre, considerate divinităţi, cu timpul omenirea şi-a organizat, în cadrul unor religii, un mit mesianic. Vremea l-a filtrat până la forma banală a unui simbol legat de speranţele claselor oprimate într-un salvator care să aducă dreptatea socială. Mai târziu, persoanele mesianice divine întârziind să se arate, precum şi în virtutea progresului civilizaţiei, clasele oprimate au renunţat puţin câte puţin la iluzii şi şi-au descoperit mesianismul în revoluţii, iar mitul originar a fost sau uitat sau închis în compartimentele rar cercetate ale memoriei ancestrale. Când însă omul a început să se antreneze pentru zborurile cosmice şi, paralel, a început să observe obiecte zburătoare insolite, pe care le-a numit întâi farfurii zburătoare şi apoi obiecte zburătoare neidentificate, mitul mesianic s-a reconturat în amintire. Atunci au fost răutate dovezile din trecutul apropiat ale revenirii mesagerilor astrali, şi unul dintre fenomenele care tulbură de două decenii – din acest unghi de vedere – gândurile multor cercetători, a devenit obiectul tungus. Nu vom insista asupra acestuia, nu atât pentru că nu s-a reuşit încă o demonstraţie prea clară, cât pentru că enigmatica explozie siberiană din 1908 este prea cunoscută din presă; şi, de altfel, este mai puţin important să ştim azi ce a fost obiectul tungus, de vreme ce nu a lăsat urmări propriu-zise. Unii astronomi şi astrofizicieni, printre care Felix Zighel, examinând cu atenţie urmele din zona pădurii carbonizate, au ajuns la concluzia că obiectul, venind spre Pământ, şi-a modificat la un moment dat traiectoria în mod artificial şi a frânat, de unde se trage concluzia că era o rachetă. Explozia obiectului ar fi fost una specifică rachetelor cu combustibil nuclear. Ipoteza mai veche după care obiectul tungus n-ar fi fost decât o cometă de mari dimensiuni începe să se clatine. Mult mai importantă este fenomenologia obiectelor zburătoare neidentificate din ultimele două decenii, care azi solicită atenţia încordată nu numai a diferiţilor amatori sau interpreţi empirici, dar şi a unor savanţi notorii care-şi angajează prestigiul ştiinţific în cercetarea tuturor evenimentelor ce intră în zona noii discipline a ufologiei.
Unele cazuri au şi născut întrebarea dacă nu cumva se poate stabili o continuitate între ceea ce studiază paleoastronautica şi ceea ce studiază ufologia.
OBIECTELE ZBURĂTOARE NEIDENTIFICATE
Obiectele numite din prudenţă neidentificate, deşi au putut fi semnalate şi chiar descrise în mai toate ţinuturile terestre şi oceanice, au anumite zone de predilecţie care coincid în mod curios cu zonele în care se remarcă, pe de o parte, cele mai multe monumente materiale enigmatice, iar pe de altă parte, cele mal multe mituri cu indicii paleoastronautice.
Nu intră în scopul cărţii de faţă întocmirea unui inventar al obiectelor zburătoare neidentificate. Aceasta o facem nu din scepticism, chiar dacă nu am avut ocazia decât o singură dată să contemplăm personal fenomenul (deşi nu aceasta e important), altfel decât în fotografii şi în filmul făcut la Cluj în toamna anului 1968. Închinată cercetării sistematice a enigmelor din miturile astrale, lucrarea noastră nu abordează ufologia decât tangenţial, atât cât e necesar în vederea unor comparaţii şi a descoperirii unor similitudini cu fenomenologia paleoastronautică. Cazurile ufologice sunt mult mai numeroase decât documentele paleoastronautice, dar în timp ce materialele pe oare ne sprijinim în determinarea conturului unor vizite astrale străvechi pe Pământ sunt la îndemâna oricui şi pot fi supuse judecăţii logice riguroase, relatările contemporane despre apariţiile de obiecte zburătoare neidentificate nu s-au coagulat încă într-o formă ştiinţifică precisă.
Este drept că, de pildă, însoţirea primei capsule „Gemini” cu cosmonauţi de către patru obiecte necunoscute pe tot parcursul unui zbor orbital sau semnalările de obiecte similare în preajma câtorva zeci de avioane de pasageri şi militare, constituie evenimente semnificative, în ultimii doi ani, evenimentele din acest domeniu s-au înmulţit enorm. Dar primele semnalări făcute de astronomi aparţin totuşi veacului trecut. Azi ştim că dacă, de pildă, observarea unor atari obiecte în 1870 (unul din ele traversând discul Lunii) de către lordul Brabazon şi astronomul William F. Dennis, în 1912 de către astronomul F.B. Harris, în 1934 de către echipa de exploratori conduşi de Nicolas Roerich în Tibet, poate fi socotită şi amăgitoare, şirul imens început în anul 1947 conţine destule elemente vrednice de luat în seamă. Să trecem uşor peste cazurile înregistrate de Keneth Arnold, pilotul Thomas F. Mantell (care a urmărit un obiect de mari dimensiuni în 1948, pierind în explozia pulverizantă a avionului său) şi de alţi observatori care, deşi astronomi, meteorologi, geodezişti, piloţi militari şi reporteri, pot fi uneori contestaţi. Dar să ne oprim la observarea în New Mexico (1949) a unui obiect zburător nonterestru, văzut și descris de prof. Clyde W. Tombaugh, astronomul reputat care, în 1930, descoperise împreună cu Lowell planeta Pluton. Când un savant de talia acestuia îşi afişează numele în legătură cu comentarea unui fenomen insolit ceresc; cuvintele lui nu mai pot fi puse la îndoială aşa de uşor. Tot astfel, fotografia făcută în 1967 de Juan Fonseca, fotograf oficial al O.N.U., care a prins în obiectivul aparatului său un obiect necunoscut planând la 100 metri deasupra Bogotei columbiene, nu poate intra în categoria trucurilor sau a confuziilor.
Remarcate deasupra teritoriului Americii Latine, Statelor Unite ale Americii, Franţei, Angliei, Norvegiei, Antarcticii şi Arcticii, Uniunii Sovietice, apoi Turciei, Greciei, Iugoslaviei, Bulgariei şi României, dar şi în alte locuri, abundând în ultima vreme deasupra ţinuturilor sud-americane locuite altădată de tolteci, mayaşi, incaşi, de unde plecase Quetzalcoatl, aceste obiecte au dobândit o frecvenţă care depăşeşte frecventa fenomenelor naturale.
Înregistrările mai vechi sunt adesea vecine, stilistic, cu superstiţia, poate pentru că timpul modern construieşte mituri mai mult din iluzii decât din false percepţii. Nu ne-am propus nici în acest sens o analiză, însă nu se pot trece cu vederea unele relatări sau comentarii ale unor spirite deschise care au ştiut să lase totuşi o portiţă cognoscibilităţii viitoare. Astfel, e deosebit de interesantă notaţia lui Lucian Blaga, în tripla lui calitate de filosof, poet şi memorialist, despre un fenomen auzit odinioară (vara secetoasă a anului 1904, deci cu mai puţin de patru ani înainte de explozia obiectului tungus), în satul transilvan Lancrăm: „într-o noapte, scria Blaga, târziu după înalta oră, un ţăran sta cu carul său pe câmp. Era treaz aşa se povestea. Dintr-o dată el vede o roată de foc, coborând din zare de peste Munţii Apuseni. Roata se apropia repede, învârtindu-se. Omul o privea înnebunit. Când fu lângă el, roata de foc se prefăcu în om. Şi om cu om se priviră. Lung, fără a-şi spune un cuvânt. Vedenia aceasta a dat mult de lucru tălmăcitorilor din sat şi măcina minţile” (Hronicul şi cântecul vârstelor). De notat nu numai faptul că Blaga îşi amintise de fenomen în plin ciclu ufologic (cartea apărea în 1965), dar şi acela al situaţiei speciale a întâlnirii dintre roată şi ţăran, fără niciun adaos de fabulaţie folclorică, însă cu sublinierea uluirii mute, ceea ce dă mai multă autenticitate întâmplării, şi desigur nu ţine de vreo invenţie literară a poetului, căci aici vorbise mai mult filosoful.
Desigur, spiritul contabil nu poate ratifica astfel de mărturisiri, aşadar nici pe aceea transmisă de poetul englez T.S. Eliot, în capitolul 5 al poemului Ţara pustie: „Cine este cel de-al treilea care umblă mereu alături de tine? /Când număr suntem numai eu şi cu tine alături”, şi completată cu o notă de subsol: „Versurile următoare mi-au fost sugerate de darea de seamă a uneia din expediţiile antarctice (am uitat oare anume, dar cred ca este vorba de una din expediţiile lui Shackleton); în această dare de seamă se relata că grupul de exploratori, la capătul puterilor, avea iluzia constantă că printre ei se afla unul în plus, faţă de numărul membrilor cunoscuţi.
S-ar părea că uneori s-au semnalat în lume şi cazuri de apariţii, din obiectele străine aterizate, ale unor forme biologice raţionale humanoide. Acestea nu sunt confirmate ştiinţific sau cel puţin nu sunt din acest punct de vedere de notorietate publică; eliminând însă prejudecăţile antropocentriste, logica nu poate refuza atari apariţii. Cât priveşte fenomenul tehnic în sine, abundenţa lui nici nu mai trebuie demonstrată.
În această împrejurare, se cuvine să ne punem întrebarea cine sau ce ar putea să se afle în obiectele zburătoare neidentificate, pe care mai multe comisii (oficiale şi neoficiale), compuse din savanţi notorii, le cercetează în prezent ca fenomenologie generală şi, dacă acceptăm informaţia că unele obiecte ar fi căzut ori ar fi lăsat deşeuri, de asemenea ca material de laborator. Am îndrăzni să credem, în virtutea mersului lucrurilor, că nu a mai rămas mult până la lămurirea enigmei şi că, dimpotrivă, generaţiile tinere şi mijlocii de azi vor apuca nu numai această lămurire publică dar şi un anume gen de contact cu altă civilizaţie cosmică. Deocamdată, datoria fiecărui om care-şi asumă răspunderea cercetării, într-un fel sau altul, a fenomenelor din planul paleoastronauticii şi al ufologiei este – în interesul major al omenirii – de a examina logic toate ipotezele care într-o zi ar putea să devină de foarte mare folos.
Dacă admitem că obiectele zburătoare neidentificate sunt fenomene neinventate de ziarişti (şi acesta este adevărul, deşi mai există oameni înspăimântaţi de insolit care cred contrariul), suntem obligaţi să ne punem întrebări asupra originii lor. Cercetările de până acum au triat îndeajuns materialul de observaţie, ca să elimine din discuţie toate elementele apocrife, adică fenomenele meteoro logice, sateliţii artificiali sau rachetele purtătoare, meteoriţii, plasma, halucinaţiile, iluziile optice, confuziile provenite din ignoranţă, impulsurile mistice şi religioase sau pasiunile jurnalistice pentru reportajul senzaţional. Rămâne în discuţie aşadar ceea ce nu se poate explica.
Pe negatorii fenomenului, prof. J. Allen Hynek, directorul Centrului astronomic Lindheimer, îi acuză justificat de „provincialism temporal”, semnalând, ca mulţi alţi oameni de ştiinţă, urgenţa interesului descifrării enigmei ufologice. În acelaşi timp, reputatul astronom, care a lucrat aproape două decenii în calitate de consilier ştiinţific permanent al forţelor aeriene militare ale S.U.A. În domeniul obiectelor zburătoare neidentificate, îi divulgă cu amară ironie (1967) pe savanţii lucizi care-şi fac însă cercetările în secret, de teama opiniei publice: „Totuşi, mulţi dintre colegii mei (…) s-au alăturat rândurilor tot mai sporite ale savanţilor îngrijoraţi; pe cale particulară, ei se interesează în chip serios de fenomen, dar public preferă, ca şi fenomenele înseşi, să rămână necunoscuţi. Ei nu doresc să devină obiectul glumelor şi batjocurii. Dar ei caută, caută orbeşte, cercetând idei care par fantastice şi stranii, fiindcă ştiu cât de fantastic şi straniu ar fi părut termenul energie atomică pentru un fizician de acum o sută ani”.
Astrofizicianul Felix Zighel a construit, în 1967, un compendiu ai ipotezelor care azi au în lumea specialiştilor o circulaţie mai mare, alegând la urmă pe cea care i s-a părut (lui, ca şi altora) mai aproape de adevăr. În sistematizarea sa, există cinci explicaţii. Întâia, privind născocirile şi mistificările, autorul o respinge categoric. A doua porneşte de la ideea că obiectele zburătoare neidentificate ar fi iluzii optice, legate de anomaliile difuzării luminii în atmosfera terestră de tipul curcubeului, halloului, sorilor falşi şi luciului apei. A treia se referă la ideea unor aparate secrete de zbor, aparţinând unui stat terestru. A patra susţine că obiectele zburătoare necunoscute ar fi un fenomen necunoscut al naturii. De aici, problema începe să devină serioasă, căci primele trei explicaţii sunt lesne atacabile şi rămase aproape fără partizani. În sfârşit, a cincea explicaţie pe care Felix Zighel o consideră limitrofă cu fantasticul este şi aceea pe care o susţine cu cele mai multe argumente: originea extraterestră a obiectelor zburătoare neidentificate. Aci, el remarcă uriaşele viteze şi acceleraţii ale obiectelor insolite, imposibile în mişcarea aparatelor pământene de zbor şi insuportabile pentru organismele planetei noastre; pe temeiul absenţei sau rarităţii aterizărilor, socoteşte că obiectele ar avea baze extraterestre; totodată, constată că numărul observaţiilor asupra obiectelor zburătoare neidentificate sporeşte regulat o dată cu apropierea de Pământ a planetei Marte Prudent însă şi el, Felix Zighel conchide: „Natura acestui fenomen nu e deocamdată descifrată şi niciuna din ipotezele existente nu poate pretinde a rezolva problema definitiv. În asemenea situaţie, singura decizie justă e de a supune enigmaticul fenomen O.Z.N. Unei cercetări ştiinţifice multilaterale şi scrupuloase. Naturii trebuie să i se mai smulgă un secret. Căci într-adevăr a sosit timpul studierii cerului cu cea mai mare atenţie”.
Fizicianul american Edward U. Condon, fostul preşedinte al comisiei speciale instituite de guvernul S.U.A. Pentru cercetarea întregului fenomen ufologic, alesese – încă înainte de expirarea mandatului său care ulterior a fost prelungit – trei cazuri dintre numeroasele cercetate, considerându-le de obârşie inexplicabilă şi probabil extraterestre: obiectul, văzut şi fotografiat ziua, în Oregon (1950) de fermierul Paul Trent, având un diametru între 7 şi 10 în; cele câteva obiecte eliptice şi strălucitoare, lungi de aproximativ 70 în, văzute noaptea (1957) deasupra şoselelor din Texas; obiectul de forma planetei Saturn fotografiat de patru ori în şir, ziua (1958), de personalul ştiinţific al unei nave braziliene, deasupra insulei Trinidad. Dar comisia Condon şi-a publicat în cele din urmă Raportul, aşa cum este el, plin de contradicţii şi confuzii, nefăcând de fapt niciun serviciu real ştiinţei prin concluzia pripită asupra unui fenomen care nu a fost investigat total. Aşa se şi explică activitatea continuată de mai multe grupuri de savanţi, printre care unii notorii şi foşti colaboratori ai comisiei.
Un alt şirag de fenomene colaterale dă şi el de gândit. Dispariţia nejustificată şi cu totul inexplicabilă a unei probe excavate în 1967 de sonda lunară Surveyor-3, ca şi cele două furturi consecutive din anul 1970 ale unor mostre de praf selenar, săvârşite în ciuda pazei teribile (cu atât mai bizar e că una din fiolele furate a fost regăsită într-o cutie de scrisori, pusă acolo nu se ştie de cine); de asemenea, faptul că primul val de obiecte zburătoare neidentificate a apărut un an după explozia primei bombe atomice; intensificarea subită a apariţiilor O.Z.N. După două sau trei zile de la fiecare ieşire omenească în Cosmos, precum şi escortarea de către obiecte necunoscute a mai multor nave cosmice terestre şi a câtorva avioane sunt evenimente care constituie dovezi vrednice de luat în seamă. Reporterul american Frank Edwards, consacrându-se mai multor idei de acest ordin, considerase că o bază de plecare şi adăpost a obiectelor zburătoare neidentificate ar fi Luna. Ţinând cont de ipotezele mai noi asupra acestui satelit presupus natural şi mai ales de ipoteza labirinturilor selenare de sub scoarţă, ideea ziaristului are oarecare temei.
Important este însă că azi a devenit mai dificilă demonstrarea inexistenţei obiectelor zburătoare neidentificate decât dovedirea existenţei şi a obârşiei lor extraterestre. În această situaţie, omenirea este obligată să-şi pună întrebarea de unde vin obiectele şi cine, eventual, le populează. Dar înainte de acest lucru este bine să confruntăm documentele. În apocriful etiopian al Cărţii lui Enoh se remarcă un pasaj foarte curios care, citit cu luare aminte şi confruntat atât cu unele descoperiri teoretice ale ştiinţelor moderne, cum ar fi teoria relativităţii şi zborul de cursă lungă al rachetelor, cât şi cu datele ufologice cunoscute public până acum, capătă o valoare excepţională. Pasajul, aflat în partea profetică a cărţii, sună aşa: „Şi în zilele acestea se va ivi pe cer şi va veni stârpiciunea pe înălţimea unui car din apus, şi va străluci grozav, mai mult decât legea luminii. Şi vor greşi mulţi starosti ai rânduielii stelelor, iar aceştia îşi vor schimba căile şi lucrarea şi nu vor sosi în vremea ce le-a fost hărăzită. Şi toate legile stelelor fi-vor zăvorâte pentru cei vinovaţi, iar gândurile celor care trăiesc pe pământ vor greşi în privinţa aceasta şi dânşii se vor abate de la toate căile lor şi vor cădea în greşeală şi vor socoti stelele că sunt dumnezei”. Textul este lipsit de echivoc. Sunt clare referirile la consecinţele zborului cu o viteză apropiată de aceea a luminii sau superioară aceleia, iar patina etică nu e decât o eşarfă de interpretare, şi care nu ascunde nici actul primitiv de a diviniza insolitul, nici decalajul dintre timpul subiectiv şi cel obiectiv ce rezultă dintr-un atare zbor. Un cuvânt în context pare a sugera că este vorba nu de astronave populate, ci de astronave-roboţi: stârpiciunea. Şi atunci ar putea să aibă dreptate prof. James E. McDonald care considera că obiectele zburătoare neidentificate sunt „un anumit tip de sonde cosmice de supraveghere, de origine extraterestră”.
Totuşi, atât acest text străvechi al lui Enoh, cât şi concluziile provizorii ale ufologilor dau temei presupunerii că cel puţin o parte din obiecte sunt nave eu echipaj. În acest caz se naşte întrebarea firească privitoare la originea fiinţelor din echipaje.
După unele ipoteze, aceste fiinţe ar veni chiar din sistemul nostru solar. Prima planetă suspectă devine Marte. E drept, ipoteza originii marţiene e încă foarte des contrazisă, dar să nu uităm că în ştiinţele descriptive există un mare procent de fluctuaţie a opiniilor, demonstrată până şi în cercetarea propriei noastre planete. Totdeauna, criticii ipotezei marţiene au scăpat din vedere, între altele, şi faptul elementar că, în cruda aridităţii planetei cu resursele în declin, o civilizaţie superior evoluată îşi poate produce energia, atmosfera şi chiar fotosinteza pe cale artificială. De asemenea, trebuie întrevăzută şi posibilitatea retragerii populaţiei sub scoarţa planetei în oraşe etanşate sau pe orbita ei satelitică în oraşe spaţiale. În ce priveşte originea venusiană a extratereştrilor din obiectele zburătoare neidentificate, multă vreme contestată categoric, şi-a găsit şi aceasta partizani mai recenţi, unul din ei presupunând nişte fiinţe plutitoare în atmosfera planetei.
Există şi susţinători ai ipotezei că vizitatorii cosmici ar veni dintr-o supercivilizaţie galactică, similară poate acelora care emit mesaje de tipul CTA-21, CTA-102 sau W-3.
Dacă intrăm însă în zona teoriei relativităţii, din al cărei punct de vedere am trata mitul mesianic şi profeţia lui Enoh, s-ar ivi o altă categorie de ipoteze, poate că mai riscante, dar nu lipsite de logică. Am putea să considerăm de pildă pe aceşti extratereștri fie nişte naufragiaţi de pe planeta distrusă Phaeton care s-au stabilit în preajma Pământului, pe Marte, pe Venus şi chiar pe Lună, fie nişte fiinţe plecate de pe Pământ în perioada marilor catastrofe, care navigând cu viteze uriaşe s-au întors tot aici, însă – cum spune Enoh – nu în vremea care le-a fost hărăzită. În acest caz, mitul mesianic poate sugera întoarcerea aceleiaşi generaţii şi vehiculul descris de Iezechil poate fi acelaşi oare a fost fotografiat recent la Bogota. De altfel, Einstein a şi spus în ultimii ani ai vieţii, jumătate în glumă, jumătate în serios, răspunzând unei întrebări despre farfuriile zburătoare: „Farfuriile zburătoare exista şi cei care le posedă sunt nişte umani plecaţi de pe Pământ acum 20.000 ani”.
Se pretinde uneori că obiectele neidentificate n-ar zbura dincolo de ultima limită a atmosferei terestre; afirmaţia e atacabilă însă. Totuşi, ea sugerează că obiectele zburătoare ar aparţine unei eventuale civilizaţii submarine, trăind, cum presupuneam în alt capitol, în oraşe etanşate sub ocean şi dezvoltându-se de la diluviu încoace independent, de civilizaţia noastră de pe scoarţă.
În sfârşit, în ultimii ani s-a formulat şi cea mai îndrăzneaţă dintre toate ipotezele ufologice, potrivit căreia am asista la călătoriile unor exploratori temporali tereştri, ceea ce din punct de vedere teoretic, în virtutea descoperirilor matematice ale lui Werner Heisemberg, nu ar părea chiar absurd.
Acceptând unele sau altele din ipotezele acestea, ne putem pune o nouă întrebare firească, şi anume asupra scopului acestor incursiuni străine în existenţa planetei noastre. Cel mai comod de presupus este scopul documentar. O asemenea presupunere nu deranjează pe nimeni şi la un moment dat poate deveni chiar amuzantă. Dar, deopotrivă, este greu de admis efortul unei enorme călătorii săvârşite numai turistic. Mai curând se cere formulată ipoteza unor interese legate de planeta noastră, dar care nu privesc şi pe locuitorii ei. De remarcat în legătură cu aceasta că anumiţi cercetători ufologi bine calificaţi au stabilit, după îndelungi observaţii asupra comportării obiectelor zburătoare neidentificate, structuri şi trasee consecvente cu aparenţe de zboruri de recunoaştere şi de explorare.
Altădată se atribuie echipajelor din O.Z.N. Nişte scopuri exclusiv misionare, călătoriile efectuându-se aşadar din pură generozitate. Nici această idee nu poate fi respinsă total, ea evocând urmele misionare ale paleoastronauţilor din mituri şi monumente şi afirmând implicit, o adevărată continuitate în relaţiile extratereştrilor cu omenirea. Ideea generozităţii se asociază foarte bine cu ideea unei prudenţe cosmice faţă de evoluţia nefastă a conflictelor şi armelor moderne terestre, căci un al doilea accident catastrofal de tip phaetonian trebuie prevenit într-un fel sau altul.
În legătură cu Phaeton, s-ar putea specula şi ideea că aceşti presupuşi extratereştri au ajuns la neputinţa de a se întoarce acasă şi că şi-au găsit diferite locuri de azil în această regiune a sistemului nostru solar. Faptul că ocolesc contactul direct cu oamenii după atâţia ani ar însemna poate dezinteresul faţă de populaţia pământeană, dar totodată s-ar potrivi şi ideii unor călătorii temporale, în primul caz, interesele lor s-ar putea să fie legate de alte corpuri cereşti din vecinătatea noastră, şi atunci apropierea lor veche şi nouă de Pământ ar fi incidentală; în cazul celălalt, ca exploratori ai propriei planete, ei ar putea urmări un scop dublu: informaţia şi cronoplastia. Dar cronoplastia este o idee atât de riscantă, încât deocamdată ea circulă mai mult în literatura fantastică. Modificările trecutului, operate în viitorul care devine pe o anume durată un trecut până să redevină viitor, sunt acte pe care ştiinţa cea mai nouă încă nu le poate demonstra.
După unii autori, vizitatorii nepământeni ar putea să aibă şi scopuri ostile faţă de noi, deşi este foarte greu de presupus că o civilizaţie ce poate să se deplaseze în mai multe zone cosmice şi care se şi fereşte de întâlnirile periculoase cu oamenii e în stare de intenţii rele. Totuşi, binele şi răul fiind două noţiuni care nu se pot defini mereu în acelaşi fel, se poate presupune că bunăvoinţa nesolicitată poate fi uneori foarte nocivă. Frederik Ordway declara în legătură cu acest lucru că „în ceea ce ne priveşte, aceste fiinţe extraterestre ne-ar putea considera pe noi tot aşa cum considerăm noi celulele şi viruşii”.
Tot aşa de bine s-ar presupune însă – şi poate aceasta este ipoteza cea mai apropiată de adevăr – că fiinţele din obiectele neidentificate, ca şi predecesorii lor paleoastronauţi, vin pe Pământ mânate de interese din afara zonei noastre de înţelegere. Noi nu le pricepem scopul, aşa cum tribul ona din Ţara de Foc n-a putut pricepe scopul călătoriei savantului naturalist Charles Darwin.
Dar toate aceste ipoteze mai mult sau mai puţin contradictorii pot să coexiste, oricât de paradoxal ar părea de la prima vedere, cu ipoteza civilizaţiilor paralele, pe care am mai formulat-o şi asupra căreia vom zăbovi acum. Bizară poate mai ales prin simplitatea ei, neaşteptată şi în acelaşi timp cea mai verosimilă dintre toate, se bizuie bineînţeles şi ea pe mituri, mai mult – pe aceleaşi mituri şi este singura care are un caracter de continuitate, de la epoca protoistorică a paleoastronauticii până la fenomenele contemporane ufologice.
Să ne întoarcem la câteva aluzii care presupun cunoaşterea secretă a unor informaţii neajunse până la noi. Ne amintim că Albert Einstein susţinuse apartenenţa terestră a celor care ar popula farfuriile zburătoare. Marele învăţat spusese că fiinţele prezente ipotetic în fenomenul ufologiei nu erau decât o străveche populaţie terestră D-na Reuth Reyno, aşa cum am mai arătat, pretinde că planeta Venus ar fi locuită de oameni strămutaţi pe oale astronautică, din Valea Indului, în împrejurarea unui cataclism. Există de asemenea mai multe mituri (între care unele biblice) unde noţiunea de pământean se confundă pe alocuri cu aceea de zeu.
Pe de altă parte, chiar dacă ar fi să nu luăm în seamă legendele actuale despre oamenii înalţi din munţii Californiei şi clădirile lor despre care vorbea astronomul american Edgar Lucien Larkin, după ce şi-ar fi îndreptat într-acolo telescopul de la observatorul de pe muntele Lowe, sunt alte taine contemporane ce se lasă greu abordate şi sunt mai totdeauna legate de memoria paleoastronautică sau de fenomenul ufologic. Zonele geografice dificile, printre care Matto Grosso şi Machu Pichu, în al căror centru n-a pătruns încă nicio expediţie care să se fi întors, de asemenea unele ţinuturi andine şi mai ales aria lacului Titicaca, apoi unele lacuri engleze, unde s-ar fi zărit anumiţi monştri neverosimili, precum şi celebrul triunghi atlantic Sky-trap, unde s-au semnalat numeroase dispariţii de avioane şi nave maritime, dau de gândit îndeosebi după ce observăm că ele sunt şi printre zonele cele mai des „cercetate” de obiectele zburătoare de obârşie necunoscută.
Remarcând şi discreţia sau cel puţin evitarea pe cât posibil a oricărui contact făţiş sau public cu civilizaţia noastră irascibilă şi mereu dornică de a inventa mituri sau de a privi cu scepticism tocmai fenomenele logice, putem afirma că am ajuns în pragul suficient de distinct pentru sugerarea acestei ipoteze a noastre asupra civilizaţiilor paralele terestre. Ea cere desigur o analiză mult mai amplă, dar poate că o vom face altă dată, când se vor putea acumula date mai abundente. Dacă încercăm totuşi s-o includem în cartea de faţă, este pentru că ea nu contrazice prin nimic nici ipotezele paleoastronautice, nici punctul de vedere ufologic, ba mai mult, devine o acoladă destul de plauzibilă a amândurora.
Dacă reluăm una din parabolele criptice ale Cărţii lui Enoh (apocriful etiopian), referitoare la sosirea din astre a unei expediţii, putem constata că ea nu contravine ideii de contact cosmic sau de continuitate a civilizaţiei terestre; toţi zeii de tip prometeic (Oannes, care a ieşit chiar din mare, Quetzalcoatl, care a venit de pe mare, Thot, având origine similară ş.a.) vin din acelaşi punct ce se poate situa în zona mitologică a Atlantidei oceanice. Toţi sunt prezenţi ca zei, însă de tip uman. Cu toţii au avut. Au şi vor avea contacte cu alţi zei ce locuiesc în stele. În acelaşi timp, mitul atât de răspândit al lui Noe, care se salvează (niciodată singur) de la potop într-o arcă, are un suport logic, fiindcă este exclus ca o catastrofă, oricât de groaznică, să nu lase supravieţuitori.
Aşadar, să presupunem următoarea succesiune de evenimente. În Atlantida se dezvoltă o civilizaţie înaltă, care la un moment dat ia contact cu altă civilizaţie, reprezentată de nişte exploratori cosmici. Întâlnirea produce concomitent, cum am văzut în alte capitole ale cărţii noastre, fie salturi calitative în cunoaşterea şi dirijarea ştiinţifică a fenomenelor naturale, fie apariţii de mituri, în care se include atât definirea zeilor cât şi transformarea vechilor demonologii în religii organizate. Din anumite cauze, se produce într-un lung interval de timp lanţul de catastrofe cosmice, culminând cu potopul terestru. O parte din civilizaţia atlantă (probabil foarte puţin numeroasă) se salvează de potop, cu sau fără ajutorul oaspeţilor extratereştri, împreună cu aceştia sau fără ei, pe Pământ şi în unele locuri mai apropiate din sistemul nostru solar. În vreme ce, după liniştirea planetei, cealaltă ramură îşi taie din greu făgaşul istoric, civilizaţia antediluviană salvată evoluează paralel şi bineînţeles independent. Fiind puţină la număr, acea ramură antediluviană se retrage în locuri ferite şi poate mai târziu îşi construieşte în unele lacuri şi pe fundul oceanului (presupunem că fundul Atlanticului era preferat din motive lesne de înţeles, şi nu neapărat sentimentale) oraşe submarine, care oferă linişte, putinţă de a obţine oxigen, apă şi hrană pe căi tehnice şi apărare contra climei fluctuante sau poate contra unor bogate urme radioactive care au succedat cataclismul. Poate că mai târziu, emisari ai ei migrează sau pur şi simplu călătoresc spre planetele învecinate. Şirul de fenomene stranii observate pe Marte, pe Lună şi pe Venus, asupra căruia nu vom reveni, sugerează acolo prezenţe vii, raţionale.
Remarcate din când în Când pe tot parcursul istoriei, însă devenind de o abundenţă îngrijorătoare în ultimele două decenii, obiectele zburătoare neidentificate ar putea să nu fie nicidecum avangarda vreunei civilizaţii cosmice, ci să fie vehiculele de transport ale civilizaţiei terestre paralele, pe care o ignorăm, dar de care nu suntem ignoraţi. În acest caz, neamestecul lor în destinul nostru (sau, cel puţin, în câmpul nostru de vizibilitate) este uşor de explicat, întrucât o ramură omenească antediluviană a asistat, inevitabil, la evoluţia ramurii postdiluviene, aceasta crescând poate sub ochii celeilalte, care a supravegheat-o când a socotit de cuviinţă, fără să se amestece în treburile ei, câtă vreme acestea nu erau periculoase pentru întreaga planetă.
Fireşte, o asemenea ipoteză, în fond simplă, este deocamdată şi foarte greu de demonstrat. Dar de aici nu rezultă câtuşi de puţin că ceea ce este greu de demonstrat nici nu există. Istoria ştiinţei a dovedit de atâtea ori logica evoluţiei ipotezelor celor mai bizare, ca şi inconsistenţa dogmatismului în faţa forţei de expansiune a gândirii omeneşti. E timpuriu să facem pronosticuri şi să datăm scadenţa ipotezei noastre; noi înşine sau altă generaţie o va adeveri sau o va infirma. Importantă pentru noi este deocamdată judecarea întregului fenomen, în raport cu stadiul acumulărilor documentare contemporane şi cu elasticitatea gândirii omeneşti moderne.
OMUL CONTEMPORAN, UN INS COSMIC
A visa astrele din punct de vedere exobiologic înseamnă cel mult a construi anticipaţii. Dar a pleca fie şi numai în spaţiul extraatmosferic, acolo unde apare senzaţia de imponderabilitate, înseamnă a deveni explorator cosmic. Totuşi, chiar şi în acest stadiu există încă oameni care îşi cultivă prejudecata solitudinii cosmice, întâi excluzând şi apoi amânând posibilitatea unor întâlniri în faţa deducţiei vizitelor paleoastronautice ale extratereştrilor pe Pământ, cât şi în faţa ipotezei că obiectele zburătoare neidentificate ar fi sau ar putea să fie obiecte artificiale făcute şi trimise aici de altă civilizaţie decât cea omenească.
Antropocentrismul, pornind ca orice concepţie limitativă de la un etalon subiectiv şi întorcându-se inevitabil totdeauna în punctul de pornire, exclude posibilitatea existenţei unor civilizaţii cosmice superioare civilizaţiei umane, numai pentru că azi civilizaţia umană încă nu este capabilă să se transporte pe distanţe mai mari decât I cele contemporane (Pământ-Lună) şi cu viteze mai mari decât vitezele contemporane (viteza a doua cosmică). În acest soi de antropocentrism există un viciu de fond, de natură epistemologică, întrucât se acceptă judecăţi a priori, deci nedialectice şi neevoluţioniste; dar, ştim bine azi, nimic nu demonstrează că forma umană, în înţelesul biologic actual, ar fi treapta finală a evoluţiei de la materia abiotică la conştiinţă. Omul actual este un stadiu, cel dintâi succes spectaculos al evoluţiei. Că forma ce va urma va putea fi o rezultantă a omului actual (pe care unii savanţi se şi grăbesc s-o numească homo futurus, fie homo cosmicus), aproape nu încape îndoială din unghiul de vedere al ştiinţelor contemporane. Dar nu terminologia este importantă, şi nici nu putem presupune cum se va numi pe sine urmaşul mai mult sau mai puţin îndepărtat al omului de azi, aşa cum fireşte, nu-i putem întrevedea nici portretul fizic; aceste două lucruri nu stau în puterea futurologiei, care nici nu este deocamdată o ştiinţă cu bătaie lungă. Totuşi ţinând seamă şi de o lege care acţionează în tot ce este mişcare în Univers: acceleraţia (unii observă chiar fenomene de acceleraţie violentă, de cabrare a evoluţiei), putem ajunge mai uşor la concluzia că, în alte condiţii decât cele terestre, fenomenul succesoral, pe care noi îl întrevedem în stadiul aşa-zisului homo futurus, s-a şi produs.
Aşadar, când admitem posibilitatea circulaţiei de la o planetă la alta sau de ia un sistem solar la altul a unor grupuri reprezentând civilizaţii cosmice (adică stadii aproximativ egale sau superioare civilizaţiei terestre actuale), nu facem decât să infirmăm în primul rând concluziile false animate de antropocentrism, care mai încearcă să pledeze din ariergardă pentru evoluţie, totuşi negând-o dintr-un confortabil spirit finalist, omologat din eroare cu bunul simţ Mulţi învăţaţi au remarcat însă că adesea o piedică în calea cunoaşterii este tocmai aşa-zisul bun simţ, care îl face pe om să refuze neîncrezător tot ceea ce îi incomodează rutina. Dar această atitudine coexistă în mod paradoxal cu teama omului de a nu fi surprins dezagreabil de ceva insolit, şi atunci omul se supune efortului de cunoaştere. El acceptă elementele rezultate din actul cunoaşterii, însă încet, treptat. Văzându-se în neputinţa de a-şi răspunde numaidecât şi pe gustul său preconceput la marile întrebări, uneori omul se linişteşte la adăpostul confortabil şi atât de trecător al sofismului. Când acest om este un savant, el procedează ca reputatul radioastronom britanic profesorul Bernard Lovell de la „Jodrell Bank”, care deşi recunoaşte existenţa în galaxia noastră a unor superfiinţe, totuşi afirmă:” E într-adevăr o prostie să presupui că fiinţe venite din spaţiul cosmic, care au făcut bilioane de kilometri pentru a ajunge până la noi, se mulţumesc să plutească la câţiva metri deasupra pământului fără să aterizeze” Dar ne putem întreba: de unde obligaţia pentru nişte fiinţe supercivilizate de a avea negreşit gustul recepţiilor diplomatice?
Când se respinge ipoteza venirii pe planeta noastră a unor fiinţe civilizate din galaxie (cum procedează şi Donald Menzel), se face mereu referire la limita de viteză posibilă, trecându-se însă uşor peste faptul că problema vitezei nu este o problemă definitiv rezolvată teoretic, întrucât nici Einstein n-a afirmat vreodată că viteza luminii ar fi viteza limită în orice condiţii. Respingându-se apoi ideea că exploratorii extratereştri de odinioară şi de azi ar veni din vecinătatea Pământului, adică din Marte sau din Venus, se trece prea lesne cu vederea extraordinara putere de adaptare a organismelor la condiţiile naturale cele mai grele, fenomen cunoscut de altminteri chiar pe planeta noastră. Tot aşa, mirarea faţă de faptul că o civilizaţie extraterestră ar putea evita contactul imediat cu omenirea nu este nici ea justificată, de vreme ce chiar emisarii civilizaţiei noastre când vor vizita altă planetă, fie una cu civilizaţie inferioară, fie una suspectă de neprietenie, se vor feri de contactele pripite sau le vor alege foarte scrupulos. Şi, de altfel, nici nu avem dovada categorică a afirmaţiei că extratereştrii din zilele noastre nu ar fi aterizat până acum în zonele pământene care scapă vigilenţei poliţieneşti sau în zonele care mai sunt şi azi pete geografice semialbe; deopotrivă cu asta nimeni nu poate afirma că ei nu ar fi intrat în contact cu anumiţi oameni de pe Pământ, aleşi după alte criterii decât criteriile noastre politice sau sociologice. În această privinţă, nu e de prisos să cităm o referire mitologică dintr-un basm fantastic românesc (Dealul fetii, col. Adam Bolcu), unde Florica, eroina, luată la joc de un flăcău voinic, e ridicată de dansator în rotirile ameţitoare ale horei, până la nori şi trecută în zbor peste pădure. Mai important este însă acest pasaj: „Toţi creştinii lăsară jocul şi se uitară plini de groază, alţii scuipau în sân şi-şi făceau cruce, alţii strigau şi plângeau: să fie zmeul între noi, şi noi să nu ştim nimica!”
Dar şi navigaţia în jurul Pământului fără niciun fel de încercare de contact îşi are justificarea, dacă luăm în seamă dorinţa noastră expresă de a cuceri planetele din sistemul solar, care poate că sunt ale altora. În acest sens, este foarte lucidă şi raţională părerea astrobiologului american Salisbury (universitatea Colorado), care scria cu umor: „Pot să-mi imaginez ce atitudine aş avea eu faţă de un aparat care ar ateriza de pe Marte în grădina mea şi ar începe să înşface cu nişte «mâini» mecanice, în calitate de probe, merii mei, pisica mea sau poate chiar pe mine însumi”.
Uneori s-au semnalat cazurile unor persoane care, cu cea mai imprudentă iresponsabilitate, zărind un obiect ce se numeşte curent farfurie zburătoare, au tras în el cu arme automate, cum a procedat în toamna anului 1970 şi paznicul brazilian Almiro Martins. Gestul este desigur stupid şi nerecomandabil, chiar dacă am reuşi să fim într-atâta de sceptici, încât să-l considerăm neprimejdios.
Trebuie să ne gândim că reprezentanţii unei civilizaţii nonterestre nu sunt obligaţi să dorească a se adapta regimurilor vamale omeneşti, protocolului diplomatic sau obiceiurilor care chiar urmaşilor noştri de peste o mie de ani li se vor părea nişte ridicule zădărnicii. Cine străbate o porţiune din Galaxie n-a rămas la nivelul nostru biologic, presupunând că ne-ar fi similar.
Tabăra scepticilor, ale cărei argumente slăbesc an după an ajungând să se bizuie tot mai mult pe apelurile la bunul simţ, adică exact la ceea ce nu-i este recomandabil unui savant, unui experimentator, ni se pare admirabil caracterizată de exclamaţia din 1969 a prof. Dr. John Bernard Harris, directorul observatorului astronomic din Bickely – Australia (publicată în revista „Pentru apărarea păcii” nr. 10): „Să ne oprim, de pildă, asupra unui mic detaliu, care scapă de obicei farfuriştilor, dar care explică multe: indiferent de pe ce planetă vin, aceste ciudate fiinţe pornite să viziteze (sau să invadeze) Terra ar trebui, după un drum atât de lung şi obositor, aflându-se în preajma unei planete locuite cum este Pământul, să încerce să aterizeze, întrerupându-şi pentru scurt timp voiajul şi luând contact cu noi… Se spune că fiinţe inteligente ar fi aterizat prin America Latină. Dacă au aterizat, cine sunt cei care le-au întins mâna şi au luat contact cu ele? Acest amănunt este de obicei fatal: nimeni n-a dat mâna cu ele, pentru că nu există!”
Dar o asemenea atitudine suavă, susţinută de o terminologie nepotrivită limbajului unui om de ştiinţă, se demască singură. Nici n-am fi citat textul dacă n-ar fi atât de savuros subînţelesul său, traductibil în termenii: au obosit bieţii de ei, trebuie să tragă şi ei la hotel, să se spele, să mănânce o mâncare caldă etc. Admiţând ideea că ei ar exista în momentul de faţă pe planeta noastră, în atmosfera noastră, sau măcar pe aşa-zisul satelit natural al planetei noastre, avem datoria să înţelegem că nu noi suntem neapărat cei care putem decide stilul şi dimensiunile contactului sau chiar, în genere, contactul însuşi, În primul rând, nu ştim ce urmăresc ei venind, când presupunem că au venit sau că, teoretic, ar fi posibil să vină. Iar în al doilea rând, însăşi candoarea axiomelor noastre exobiologice poate că i-ar face să surâdă, dacă au cumva simţul umorului şi ne consideră mai mult decât nişte copii cosmici. E foarte bine să ne gândim uneori şi ca astronomul american Frederik Ordway, care răspunsese aşa unei anchete jurnalistice: „Este din ce în ce mai verosimil ca unele din aceste civilizaţii să aibă o atare formă, încât chiar dacă, printr-un miracol, ne-am afla în contact cu ele, nu le-am recunoaşte; ele ar fi putut să atingă un asemenea avans, încât n-ar prezenta niciun semn exterior din ceea ce noi, pământenii, numim civilizaţie.”
Vorbind despre şansele unui contact între omenire şi extratereştri, credem că se pot formula trei ipoteze principale:
1) extratereştrii au venit la noi cu intenţii bune, fie să ne împărtăşească din ştiinţa lor, fie să ne coopteze în una din societăţile civilizaţiilor galactice, fie să ne ajute să ne temperăm excesele romantismului nostru timpuriu din prima epocă nucleară ale cărei consecinţe nefaste ar implica nu numai planeta noastră, fie pur şi simplu ca să afle cine sau ce suntem noi;
Extratereştrii au venit la noi cu intenţii rele, fie pentru că au nevoie de ceva anume de pe planeta noastră de care ei duc lipsă pe planeta lor, fie că vor să facă o modificare de interes galactic în sistemul nostru solar, fără să se intereseze afectiv de consecinţele imediate pentru populaţia planetei noastre, fie că vor să se utilizeze drept un soi de instrument necesar lor, fie că nu vor nimic de la noi şi ne-ar face eventual rău numai din neglijenţă;
Extratereştrii nu au venit niciodată pe planeta noastră şi toate urmele aşa-zise paleoastronautice, precum şi toate fenomenele contemporane legate de aşa-zisele obiecte zburătoare neidentificate nu sunt decât ipoteze naive, interpretări eronate, şi nu ne aflăm decât în faţa unor fenomene naturale nedemne de vreo altă judecată decât cea clasică pe care am moştenit-o din moşi-strămoşi.
Dar ipoteza a treia este primitivă prin ignoranta şi spirit rutinier ea nu este decât o negaţie agnostică, pentru că e un refuz de a folosi confruntările oferite de ştiinţele moderne.
A doua ipoteză este naivă prin evitarea unui termen fundamental al ecuaţiei, anume că o supercivilizaţie nu are ce lua de la o civilizaţie inferioară; şi totodată e nefiresc să atribuim unor exploratori, care ar fi biruit distanţele cosmice, nişte intenţii meschine de conchistadori.
Prima ipoteză, cea pe care am discutat-o pe parcursul cărţii noastre, poate avea mii de variante din care omul de azi nu ştie deocamdată decât cel mult câteva zeci.
Dacă, din acest punct de vedere, contactul din epoca paleoastronautică a avut şi mari avantaje pentru oameni, întrecând dezavantajele, nu putem şti care va fi câştigul omenirii dintr-un contact nou, acum când insolitul nu îngrozeşte lumea ştiinţifică decât uneori, numai în prima clipă, şi când zeii nu se mai fabrică demult, neliniştea omenească dobândind astăzi cu totul alte coordonate, în orice caz, raportate la aria marilor probleme ale existenţei. Dar aceste prezumtive avantaje viitoare depind în bună măsură nu numai de fracţia obiectivă, ca să nu zicem aleatoare, a vieţii noastre cvadridimensionale în Univers, ci şi de oameni, de capacitatea omului terestru de a deveni prin autodeterminare o conştiinţă galactică, adică un ins cosmic. Pentru aceasta trebuie să ţinem seama de multe ori şi de o ironie a lui Lukian din Samosata, care, în dialogul său Icaromenipp sau călătoria dincolo de nori, scria: „Adesea cu toate că nu ştiau precis câte stadii despart Megara de Atena, îndrăzneau să-mi spună ce depărtare, măsurată în coţi, este între lună şi soare.”
Iar când nu vrem să ne despărţim de rutină ca să privim evidenţele drept în faţă, e bine să ne aducem din nou aminte de o vorbă a lui Spinoza, care spunea în Etica sa că ignoranţa nu este argument.  